
Konrad Vasić, austrougarski generalni konzul u Sara- 
jevu, digao se ranog majskog jutra 1878. umoran i neispa- 
van. U jučerašnjem šifriranom telegramu ministra va- 
njskih poslova grofa Andrašija traženo je da hitno pošalje 
podroban izvještaj o tome kakvo je opće raspoloženje 
među stanovništvom Bosne i Hercegovine, posebno u po- 
gledu Adrese, koja je posljednjih dana počela kružiti Sa- 
rajevom. Nadalje, ko i zašto podržava Adresu, a ko je 
protiv nje; šta o tome misle vodeći ljudi i svećenstvo, i, 
napokon, kakvo je raspoloženje prema Austro-U garskoj i 
šta se može očekivati u slučaju okupacije Bosne i Herce- 
govine. 

Konzul Vasić, rođeni Ljubljančanin, koji je dvadeset i 
pet godina proveo u diplomatskoj službi, od čega nekoli- 
ko godina kao kancelar konzulata u Sarajevu i Beogradu 
te vicekonzul u Mostaru, a posljednjih nekoliko mjeseci 
ponovo u Sarajevu, na dužnosti generalnog konzula, do- 
voljno je poznavao Bosnu i Hercegovinu i prilike u njoj. 
No, još bolje je bio upućen u već sazrele aspiracije 
Austro-Ugarske prema ovoj zemlji i u nastojanje Beča da 
na svaki način na južnim granicama Monarhije spriječi 
stvaranje bilo kakve veće jugoslavenske državne zajed- 
nice, koja bi samim tim mogla postati opasan magnet i za 
ostale južnoslavenske narode koji žive u granicama 
Austro-Ugarske. 

Cijelo jučerašnje popodne i dobar dio minule noći 
Vasić je proveo u sastavljanju izvještaja, za šta mu je pos- 
lužio niz službenih informacija koje je redovno primao od 
konzularnih ureda u Mostaru, Trebinju, Livnu, Banjoj 
Luci i Brčkom, tako da je kasno poslije ponoći koncept 
izvještaja bio uglavnom dovršen. Trebalo ga je još nado- 

puniti izvjesnim detaljima o prilikama u Sarajevu, za šta 
je Vasić bio zadužio konzularnog tumača Tomu Herkalo- 
vića, da mu tokom današnjeg jutra o tome referira. 

Pri pomisli na Herkalovića Vasić je, kao i uvijek, osje- 
tio izvjesnu nelagodnost. Taj brbljavi i hvalisavi debelj- 
ko, sa svojom stalno oznojenom žutom ćelom i vonjem 
bijelog luka koji je oko sebe širio, natjerivao bi ga ili da 
se izmiče ili da gleda ustranu, dok bi mu Herkalović refe- 
rirao. Pa i sad, kad je trebalo da ga pozove, korizul je sta- 
jao kraj otvorenog prozora svoje kancelarije u velikoj 
žutoj kući na početku Bistrika, u kojoj se već dugi niz go- 
dina nalazio austrougarski generalni konzulat. Čist i svjež 
jutarnji zrak, koji je strujao kroz napola otvoren prozor, 
godio mu je. Prolaznici, koji su se uspinjali ili silazili niz 
uvijek živi Bistrik, začas privukoše Vasićevu pažnju. Išli 
su bez žurbe, zamišljeni i zagledani preda se, većinom u 
bosanskim narodnim nošnjama i sa šarenim kožnim zem- 
biljima preko ramena, uz ponekog evropski odjevenog 
Sarajliju ili stranca sa šeširom na glavi i štapom u ruci. 
Rjeđe bi promakla pokoja muslimanka u feredži i s bije- 
lim jašmakom preko glave, obično u pratnji kakva 
dječačića u šalvaricama ili djevojčice pokrivene šalom. 
Kršćanske žene su prolazile u dugim tamnim suknjama ili 
crnim dimijama, poneka u kratkoj ćurdiji od crvene ili ze- 
lene kadife, s prekrivenom kosom, savijenom u pundžu. 
Seljaci, tromi i trapavi u hodu, u debelim mrkim gunjevi- 
ma, šarenim opancima i krmezli šalovima omotanim oko 
glave, vukli su za ular konjiće natovarene drvima ili sije- 
nom, da se povremeno okrenu i muklo uzviknu: De-eee! 

Sve se to Vasića doimalo umorno, apatično i gotovo 
beznadno. Bože - razmišljao je - koliko će vremena treba- 
ti da se ovi ljudi trgnu i pokrenu? Nije li i sam bosanski 
valija Mazhar-paša, koji, istina, nije trpio Bosance, a po- 
sebno Sarajlije, imao pravo kad je nedavno rekao: - S nji- 
ma je svaki napredak nemoguć! 

Vasić se sjeti izvještaja pa se trgnu i priđe vratima sus- 
jedne kancelarije: 

- Molim, neka dođe g. Herkalović! 


Nekoliko trenutaka kasnije Herkalović se pojavi na 
vratima. Njegova ofucana i iskrivljena kravata koju je 
samo za nevolju nosio i ono malo kose koja mu je neu- 
redno stršila iza ušiju, poput sklopljenih lastavičjih krila, 
još više oneraspoložiše pedantnog Vasića. Učini mu se da 
je Herkalović sa sobom unio i sve one masne mirise 
aščinice. 

- Izvolite, gospodine generalni konzule! - nakloni se 
Herkalović po običaju trljajući dlanove, što Vasića još i 
najedi. 

- Mislim da ste doručkovali? - upita ga s prizvukom 
ironije, bez potrebe otvarajući donju ladicu stola. 

- Jesam, gospodine generalni konzule! - zadovoljno će 
Herkalović, prelazeći dlanom preko trbuha. 

- A šta, ako se može znati? 

- Krzatmu, molim lijepo! 

- Kr... sa... 

- To je, kako da kažem, ćevap, to jest sitno izrezano 
meso dinsta... 

- No, dobro, dobro... Dajte da čujem vaš izvještaj - su- 
zdrža se Vasić. 

Bez obzira šta je osjećao prema Herkaloviću, on mu je 
bio i te kako koristan. Ne samo u pogledu jezika koji je i 
Vasić manje-više poznavao, izuzev brojnih turcizama 
kojima su se ovdje služili, već i u mnogim drugim pos- 
lovima koje mu je povjeravao, a koje je Herkalović s usp- 
jehom obavljao. Imao je, uz to, i veoma širok krug poz- 
nanstava i sigurno se kretao u svim slojevima sarajevskog 
građanstva, s lahkoćom kontaktirajući s pripadnicima 
svih četiriju vjeroispovijesti. Znao je, što bi se reklo, kako 
Sarajevo diše, a uz to je dobro govorio i turski i njemački. 

Prije nego što je počeo s referatom, Herkalović se 
iskašlja i spusti glas. Govorio je kao da Vasiću otkriva 
neku dugo skrivanu tajnu: 

- Sve što ste pitali i tražili, sve sam provjerio i ispitao. 
Svake se noći održavaju sijela u pojedinim mahalama. Tu 
se isključivo govori o ittifaknami... 


- Mislite, Adresi? 

- Da, da, Adresi. A sada su se počeli prikupljati i pot- 
pisi. U tome su glavni dvojica hodža, mislim musliman- 
skih svećenika. To su Hadžijamaković i Kaukčija. 

- Hadži... jama... ko... Vić i...? 

- 1 Kaukčija. Obojica su vrlo ugledni u Sarajevu. 
Hadžijamaković je šejh i muderris, što će reći starješina i 
profesor derviškog učilišta. A ovaj drugi, Kaukčija, on je 
imam u glavnoj sarajevskoj džamiji i vjeroučitelj u mek- 
tebu. To je, znate, vjerska škola za djecu. 

- Za ovog prvog, Hadžija... 

= Hadžijamakovića... 

- Da, za njega sam već čuo, a za ovog drugog... 

- Abdulah-efendiju Kaukčiju. Pa i on je, gospodine 
generalni konzule, veoma ugledan. 

- To su stariji ljudi? 

- Pa, tako, oko šezdeset. Možda nešto više. Ali, oboji- 
ca su još u kuvetu. 

- Kako ste kazali? 

- Hoću da kažem da su još u snazi. Da su zdravi i..., 
tako... 

- Ah zo!... 

- Adresa je isprva išla tajno, a sad se već zna šta jeu 
njoj. 

- Molim, budite jasniji! 

- Pa to, šta se traži, to hoću da kažem. 

= A šta se traži? 

- Traži se da Bosna i dalje ostane pod Turskom, ali da 
joj Porta dade autonomijti pa da se izabere skupština koja 
bi nadzirala rad uprave i zastupala interese zemlje. A svi 
njezini stanovnici bili bi dužni da je zajednički brane 
kako od Austro-Ugarske, tako i od Srbije i Crne Gore. 

- Pa to mi tek sada kažete! - lecnu se Vasić! - Prije ste 
tvrdili da je Adresa upravljena protiv nemuslimanskog 
stanovništva! 

= Jest, gospodine generalni konzule, jer tako se čulo. 
Rečeno je da se traži uvođenje Šeriata kao jedinog zako- 
na, pa onda zabrana crkvenih zvona, pa protjerivanje svih 
činovnika nemuslimana i, sve tako... 

- A odakle vam sada ta nova informacija? 

- Tako je izjavio Mazhar-paša. 

- Mazhar-paša? 

- Jest, molim, baš on, sobom! 

- Vama? - ironično će Vasić. 

- Nije meni, ali tako se čulo iz Konaka... O tome se na 
sva usta govori. 

Vasić se diže iza stola. 


- To je sasvim sigurno, gospodine generalni konzule! 
Ono što sam prije rekao stajalo je u prvoj Adresi. Pa kad 
se vidjelo da se kršćanski svijet uznemirio, Adresa je iz- 
mijenjena... I još nešto, - tu Herkalović spusti glas i nagnu 
se prema Vasiću - čuje se da Mazhar-paša stoji iza svega 
toga... 

- Da stoji iza čega? 

- I iza prve i iza druge Adrese! 

-Ali!... 

- Molim, nemojte se ništa čuditi! On bi pošto-poto 
želio da se riješi svoga zamjenika Kostan-paše koji je 
Grk. Zato je u Adresi i stajalo ono o kršćanima. S druge 
strane Kostan-paša svim silama nastoji ne bi li istisnuo 
Mazhar-pašu, pa da on postane valija. I u nedavnoj 
Adresi, koja je preko ruskog poslanstva u Carigradu bila 
upućena Porti, traženo je da Kostan-paša postane valija. 
A iza te Adrese, kako vam je poznato, stoje neki mlađi 
Srbi koji se okupljaju oko Kostan-paše, mada je vladika 
Antim za Mazhar-pašu. Samo, što ovi mlađi mnogo ne 
drže do vladike. 

Herkalović šmrknu i zašutje. 

- Da, to mi je poznato - potvrdi Vasić. 

- S druge strane muslimanski svijet, naročito stariji, ne 
mogu da smisle Kostan-pašu, jer se čulo da okuplja 

sumnjivo ženskinje. Dosadašnje valije to nisu radile, 
osim Omer-paše Latasa koji je bio vrlo slatkohran. 

- Slatko...? 

- Mislim, ljubitelj žena. 

Vasić odšeta do prozora i leđima se okrenu Herkalo- 
viću. Jedno je vrijeme šutke stajao i gledao niz Bistrik. 

- No, dobro, to ćemo još provjeriti. A kako se u poje- 
dinim sredinama gleda na Adresu? Šta kažu muslimani, 
pravoslavni, katolici? 

- Muslimanski svijet uglavnom podržava Adresu, jer 
mnogi vjeruju da će se time vratiti stara vremena prije 
Omer-paše Latasa. Međutim, ugledniji među njima suz- 
državaju se. Drže se po strani. 

- Zašto? 

- Pa, tako... Po običaju pušu na hladno... 

- Kako ste kazali? Pušu?... 

- Mislim, oprezni su, jer se nikad ne zna šta će na kra- 
ju ispasti. Smatraju da Porta najbolje zna šta Bosni treba i 
šta je za nju najbolje... A što se tiče kršćanskog svijeta, 
pravoslavnih i katolika, oni mnogo ne govore. Isprva, kad 
se čulo što se traži Adresom, bio je zavladao strah. Sad, 
kad je Mazhar-paša stvar objasnio, malo su se smirili. 

- A ova dvojica: Hadži... jama... i ovaj... 

- Hadžijamaković i Kaukčija. 

- Da, oni. Tvrdite da uživaju veliki ugled kod musli- 
manskog svijeta? 

- Veliki, gospodine generalni konzule! Kad Hadžija- 
maković prolazi čaršijom, trgovci i zanatlije skaču na 
noge. Čine mu temena od tala! 

- Šta čine? ' 

- Pozdravljaju ga evo ovako! - Tu se Herkalović dubo- 
ko prignu i pokaza kako ljudi pozdravljaju 
Hadžijamakovića. 

- Vjerujete li da su ta dvojica nepodmitljivi? 

- Ko, oni? 

- Da, oni. 

- Ama, molim vas, ni govora! 

- Sigurni ste? 

- Potpuno! 

- Ipak, svako ima svoju cijenu. 

- Oprostite, ali ja dobro poznajem taj svijet. To su fa- 
natici! ' 

- Možda... A sad mi kažite kakvo je opće raspoloženje 
u Sarajevu. Zanima me kakav je odnos prema turskim 
vlastima i šta se govori nakon nedavno sklopljenog mira 
u San Stefanu. Zatim, kako idu poslovi, trgovina, šta se 
očekuje i, tako... Sve, sve!... 

- Pa, kako da vam kažem. Svako osjeća da je na pomo- 
lu nešto novo. Nešto što će zamijeniti ovo današnje. A šta 
će biti to ,,nešto'', to još niko ne zna. Svi imaju svoje 
računice i planove. Samo, jedno je sigurno: turska uprava 
je izgubila svaki ugled i snagu! Poslovi i trgovina su stali, 
bezvrijednih kaima ima kć pljeve, a sad su se pojavile i 
lažne novčanice od pedeset groša koje kolaju čaršijom. 
Vlasti ih plijene, a onima od kojih ih plijene ne daju ništa. 
Po gradu i okolici tumaraju gomile vojnih bjegunaca i 
izbjeglica iz Hercegovine, što unosi još veću pometnju i 
strah među ljude. Muslimani su veoma potišteni. Sada, 
poslije mira u San Stefanu, kad se čulo da bi Bosna treba- 
la dobiti autonomiju, mnogi su se ponadali i prihvatili 
toga, dok drugi šute i čekaju. Pa, i vojska je nezadovoljna, 
jer mjesecima ne primaju plaću. A i hrana im je jadna. 
Vojni zapovjednik Veli-paša je omražen kao malo ko. I 
kod vojske i kod svijeta. Njega okrivljuju za sve. 

Herkalović malo predahnu pa Završi: 

- A u posljednje je vrijeme na list zerdelije navalio crv 
k'o ni jedne godine, pa svijet i u tome vidi predznak nes- 
reće. ,,Alamet pred kijamet"', kako se to ovdje kaže. 

Dok je Herkalović govorio, Vasić je za stolom pravio 
kratke bilješke. A kad Herkalović spomenu nesreću, on 
diže glavu: 

- Kazali ste: predznak nesreće. Zašto nesreće? Zar se 
ne bi moglo reći: predznak sreće! 


13 


- Oprostite - zbuni se Herkalović. - Ja... ja govorim 
ono što svijet govori. Ono, što sam čuo. A, vjerujte, gos... 

= Niste mi odgovorili na još jedno pitanje - prekide ga 
Vasić. 

- Molim, na koje? 

= Kako bi bilo primljeno zaposjedanje Bosne i Herce- 
govine po Austro-Ugarskoj? Da li bi uslijedio otpor? 
Oružani, dakako... 

Vasić je netremice gledao u Herkalovića, jer je bio 
siguran da se pitanje budućnosti Bosne i Hercegovine pri- 
vodi kraju i da su planovi Austro-Ugarske u tom pogledu 
već potpuno zreli. To se moglo zaključiti iz čitave diplo- 
matske prepiske i instrukcija koje je gotovo svakodnevno 
primao od grofa Andrašija. Zato ga je Herkalovićev od- 
govor posebno interesirao. 

- Znate, gospodine generalni konzule... - poče da se 
uvija Herkalović - na to pitanje nije tako jednostavno od- 
govoriti. 

- Zbog čega? 

- Pa, jer su, kako da kažem, računice i mišljenja raz- 
ličita... 

- Ali, to baš hoću da čujem! U čemu su te razlike? 

Herkalović nije više bio onako siguran kao u početku: 

= Pa, što se tiče muslimanskog svijeta, oni bi sigurno 
radije ostali pod Turskom nego pod Austro-Ugarskom. 
Znate, tu je na prvom mjestu vjera, pa onda i druge stvari. 
Kmetovi, i... tako... 

- Nećete valjda reći da svi oni imaju kmetove? 

- To ne kažem, ali... 

- A pravoslavni? j 

- Sad, iskreno govoreći, ni njima Austro-Ugarska ne 
leži na srcu. Možda bi čak voljeli i Tursku nego Austro- 
Ugarsku. Ako već neko mora, onda... 

- No, no, samo nastavite! 

- Pa, Turska je ionako klonula i onemoćala, i prije bi 
je se riješili... Oni tako misle... A kad bi ih pitali koga bi 

najvoljeli, sigurno bi rekli - Srbiju. Znate, sve ima 
svoje.... 

- Tako dakle: sve ima svoje! A, katolici? 

- E, pa njima je Austro-Ugarska svakako bliža od 
Turske. Prvo, jedna je vjera, pa se s pravom nadaju i 
očekuju da će im u tom pogledu biti bolje. Jer, jedno je 
turski sultan, a drugo je Njegovo apostolsko veličanstvo 
naš dični car 1 kralj Franjo Josip Prvi! - patetično će Her- 
kalović, pobojavši se da je u svojim maloprijašnjim oc- 
jenama malo pretjerao. 

- A da li možda znate da neki franjevci, naročito 
mlađi, ne misle tako?... Oni bi radije nekakvu zajedničku 
jugoslavensku državu. Ili pak autonomiju. 

- Oprostite, ali to mi nije poznato... 

- Da, vidim da nije. Vi i inače stvari suviše 
uopćavate... No, dobro. A sad mi ovo recite: ako bi musli- 
manskim begovima i srpskim gazdama, a i svećenstvu, 
bile date određene garancije u pogledu njihova budućeg 
položaja, šta mislite: da li bi oni u tom slučaju podržali 
Austro-Ugarsku? 

- U to ne treba sumnjati, gospodine generalni konzule! 

- To je vaše mišljenje? 

- Jest i moje, ali sigurno i njihovo! Molim, to nije 
teško provjeriti i vidjeće se da sam u pravu! 

- No, ako je tako, kažite mi onda ko bi mogao organi- 
zirati i povesti eventualni otpor protiv zaposjedanja Bos- 
ne i Hercegovine, ako to ne bi učinili vodeći ljudi? No, 
dajte da čujem! 

- Pa, ako bi se Turska oduprla, možda bi u tom 
slučaju... 

- Ali, ako ne bi?... 


- Onda ne znam ko bi drugi mogao?... Možda bi kakav 
fanatik tu i tamo odapeo pušku. Inače... Pa, molim Vas, 
pogledajte kakvo je stanje! Ne zna se ni ko pije ni ko 
plaća! Ako bi se još i Turska pomirila s time i digla ruke, 
ko bi se onda mogao i smio oduprijeti sili Njegova car- 
skog i kraljevskog veličanstva! 

- Znači, vi tako ocjenjujete sadašnje stanje i raspo- 
loženje? 

- Samo tako, gospodine generalni konzule! A ja to ne 
govorim napamet, već što je stvarno tako. Takvo je ras- 
položenje među svijetom, vjerujte! Jedva čekaju da se 
stvari već jednom srede. 

- Dobro, g. Herkaloviću. Imate li još nešto? 

= Pa, zasad ne bih imao ništa osobito... Možda jedino 
to, što se čuje da se ovih dana u Sarajevu opet pojavio 
Hadži Lojo. Nije ga bilo pune dvije godine. 

- Hadži Lojo?... To je onaj odmetnik kojeg su turske 
vlasti dugo tražile i gonile? 

- Taj, taj! Zbog njega je nedavno nekoliko turskih ofi- 
cira bilo izvedeno pred vojni sud, jer su dopustili da im 
ispred nosa umakne. O tome sam vas ranije izvijestio. 

- Da, sjećam se. I sada je opet u Sarajevu. Slobodan? 

- Ja ga nisam vidio, ali tako čujem. I iz toga se vidi 
kakve su prilike i koliko je turska vlast bespomoćna. 
Niko nikome neće da se zamjeri. Hadži-Loji pogotovo! 

= Zar je on tako moćan? 

- Ma, nije da je moćan, ali mnogi drže do njega. Prosti 
svijet, pogotovo. Ima on uz to i svoju družinu... Pa, kuda 
on, tu 1 oni. 

- Dali i on sudjeluje u agitaciji za Adresu? 

- To mi nije poznato, ali sam saznao da je na jednom 
sijelu govorio kako bi narod trebao uzeti vlast u ruke. I 
kako ešraf nije niko i ništa. 

- Eš... raf? 

- Gospoda, uglednici... 

- Notabli? 

- Da, notabli. 

- I, šta ste još čuli? 

- Kažem, nemam nekih pouzdanih informacija, ali 
znam da prosta svjetina do njega mnogo drži. Uz to je i 
veliki govordžik. 


- Kako ste kazali: govor...? 

- Govordžik. Hoću reći govornik. I to, kakav! 

- Demagog? 

- To, to! Trebali biste ga samo čuti! 

- No, to je interesantno. Pokušajte nešto više saznati o 
njemu. 

- Molim lijepo. 

- Dobro, g. Herkaloviću. Ako nemate ništa više, 
možete ići. Molim, kažite g. Rihteru da dođe... Momenat, 
još nešto! 

- Izvolite! 

- Potrudite se da proširite vijest da će naš konzulat us- 
koro početi s podjelom novčane pomoći sarajevskoj siro- 
tinji. Pazite: bez razlike na vjeru! Svi, koji dođu i prijave 
se, dobiće određenu pomoć! 

- Stvarno? 

- Mislim da sam bio dovoljno jasan! - hladno će Vasić 
ustajući iza stola. - I, molim, pozovite mi g. Rihtera. 

Tajnik generalnog konzulata Rihter koji se nakon toga 
pojavio na vratima, bio je sušta protivnost šlampavom 
Herkaloviću. Mlad, uglađen i odmjeren, uživao je punu 
Vasićevu naklonost. Bio je sin jednog austrijskog genera- 
la i nakon završenih studija prava stupio je u diplomatsku 
službu. Proveo je kraće vrijeme u austrougarskom konzu- 
latu u Trapezuntu, a onda u Skadru, odakle je premješten 
u Sarajevo. Zajedno s Vasićem. 

- G. Rihter - obrati mu se Vasić - vi biste odmah treba- 
li poći u Konak. Najavite se dr Kečetu, pozdravite ga u 
moje ime i zamolite da njegovoj ekselenciji Mazhar-paši 
prenese izraze moga poštovanja, s tim što bih želio da me 
Mazhar-paša primi još u toku današnjeg dana. Ako bi dr 
Kečet insistirao da sazna razlog posjete, kažite da vam to 
nije poznato. 

- Molim lijepo! - nakloni se Rihter. 


Dok je Vasić s vicekonzulom Hojzingerom razmatrao 
pitanje podjele pomoći, u koju je svrhu kao i za ostale po- 
trebe političke propagande bio dobio znatna novčana 
sredstva, Rihter se već bio vratio iz Konaka. Mazhar-paša 
je zakazao prijem u jedanaest sati. 

Vasić pogleda na sat. 

- No, imamo još čitav sat vremena. Dotle ću se pres- 
vući, a vi se pobrinite da kočija bude spremna deset mi- 
nuta ranije. Vi ćete poći sa mnom. G. Herkalović nam 
nije potreban, jer tamo je dr Kečet. 

Tačno u zakazano vrijeme kroz dvorišnu kapiju kon- 
zulata izašla je crna kočija i stala pred ulaz, gdje je već 
čekao kavaz jako, naočit Konavljanin, odjeven u 
živopisnu konavosku nošnju.Umalo iza toga pojavio se i 
Vasić, u pratnji Rihtera. Vasić je bio u svojoj konzulskoj 
gala-uniformi. I dok su okupljena mahalska djeca radoz- 
nalo istezala vratove piljeći u neobične nošnje Vasića i 
kavaza Jake, oni se smjestiše u kočiju: Vasić 1 Rihter na 
gornje sjedište presvučeno crvenom kadifom, i to Vasić 
na desnu, a Rihter na lijevu stranu, dok se Jako ispe na 
bok do kočijaša. Sve se odvijalo tiho i bez riječi. Kočija 
odmah krenu niz Bistrik, zaobiđe oko Careve džamije i 
uđe u park Konaka, gdje im straža pred ulazom odađe 
počast. U prostranom predvorju Konaka Vasića dočeka i 
pozdravi dr Kečet. 

Ko zna šta je dr Kečeta, koji je pohađao gimnaziju 
kod jezuita u Elzasu, a medicinu studirao u Bernu, Haj- 
delbergu, Beču i Parizu, dovelo u Sarajevo. Počeo je kao 
osobni liječnik i tajnik Omer-paše Latasa, kojeg je susreo 
i upoznao na Kavkazu i s njim kasnije došao u Sarajevo. 
Tu je nastavio kao gradski fizikus i policijski liječnik za 
vrijeme Topal-Osman-paše, obavljajući u nekoliko maho- 
va i dužnost vilajetskog tajnika, dok je sada, kod Mazhar- 
paše, bio na dužnosti njegova liječnika 1 povjerljiva osoba 
vilajetske uprave. Imao je suprugu i kćerku, a bolovao je 
od čira na želucu, koji ga je svakog proljeća nesnosno 
mučio. Pa i danas se loše osjećao, ali se trudio da prema 
Vasiću bude što ljubazniji. 

- Moje osobito poštovanje, gospodine generalni kon- 
zule! U posljednje vrijeme imamo čast da vas nešto češće 
vidimo! - pođe Kečet u susret Vasiću. 

- Nažalost, uvijek samo službeno! - osmjehnu se Vasić 
pružajući mu ruku. 


- Uistinu! Nije vas bilo ni na posljednjoj predstavi kod 
gospodina Holmsa - dodade Kečet, misleći pri tome na 
kazališne predstave koje su povremeno priređivane kod 
engleskog konzula Holmsa. 

- Žalim, ali se nisam dobro osjećao. No, nadajmo se, 
da će biti još prilika. 

- Kako da ne! - potvrdi Kečet, propuštajući Vasića na 
desnu stranu i pokazujući prema širokom stepeništu koje 
je vodilo na kat. - Izvolite, njegova ekselencija vas 
očekuje! 

Pri ulazu u prostrani, poluevropski namješteni kabinet 
čiji su brojni prozori gledali u park Konaka. Mazhar-paša 
pođe u susret Vasiću. Bio je to sredovječan čovjek, rođeni 
Stambolija, obrazovan i otmjen, koji je nekoliko godina 
proveo na službi u dvoru, što mu je davalo posebnu lah- 
koću i sigurnost u ophođenju. U svom tamnom, tijesno 
skrojenom odijelu, s kaputom koji se zakopčavao do pod 
samo grlo; u tamnocrvenom fesu s dugom kićankom i s 
kratko podrezanom crnom bradom, djelovao je veoma 
elegantno. Kretao se živo i elastično, odmjereno gestiku- 
lirajući svojim lijepo odnjegovanim rukama. Svoj dolazak 
u Bosnu, kao i mnoge valije prije njega, smatrao je nek- 
om vrstom kazne. To je Vasiću bilo poznato, zbog čega je 
i sumnjao u Herkalovićevu informaciju da bi Mazhar- 
paša želio i dalje ostati valijom u Bosni. 

- Ekselencijo, - nakloni se Vasić - imam osobito zado- 
voljstvo da vas pozdravim i da vam i ovom prilikom izra- 
zim svoje puno poštovanje! 

- Milo mi je što vas vidim - odvrati Mazhar-paša 
pružajući ruku Vasiću, dok je dr Kečet tiho i nenametljivo 
prevodio njihov razgovor. - Izvolite! - pokaza on Vasiću 
na široke naslonjače. - Minder vam ne nudim, jer se 
plašim da se ne biste ugodno osjećali! 

- Već sam tako dugo u Bosni pa sam se privikao! 

- O, pa da, vi ste već napola Bosanac! Zato vam smi- 
jem ponuditi kafu? 

- Sa zadovoljstvom, ekselencijo! 

Razgovor je nakon toga tekao lahko i neusiljeno, pog- 
otovo kad Mazhar-paša poče pripovijedati o svom 
jučerašnjem izlasku u okolicu Sarajeva. 

- Poslije one surove bosanske zime za koju mi se 
činilo da nikada neće proći, bio je to pravi užitak. Nisam 
vjerovao! Sve je bilo tako pitomo, zeleno, gotovo raspje- 
vano. Pa taj divni zrak! Kao mehlem! I onda izvori! Koli- 
ko tih bistrih izvora! Jučer sam vidio i upoznao jedno sas- 
vim drugo lice Bosne. Da nije svega onoga što se 
posljednjih godina ovdje zbivalo, povjerovao bih da je 
Bosna prekrasan ćilim, satkan i prostrt za ljudsku radost i 
zadovoljstvo. Ali, na žalost... - Mazhar-paša naglo zašutje 
i pogleda ustranu. 

Vasić pomisli da je to najpogodniji trenutak da pređe 
na ono radi čega je i došao. 

- Ekselencijo, kad ste već to spomenuli, dopustite da 
vas upoznam s razlogom moje posjete. 

- Samo izvolite, slušam vas! 

- Slobodan sam upozoriti da su podanici Austro- 
Ugarske u Sarajevu, a i u drugim gradovima Bosne i Her- 
cegovine, i ne samo oni, u posljednje vrijeme veoma uz- 
nemireni. Naime, Adresa koja se ovih dana pojavila u 
Sarajevu, navodno je uperena protiv nemuslimanskog di- 
jela stanovništva i njihovih osnovnih prava, pa je ta uzne- 
mirenost posve razumljiva. Vi, ekselencijo, vjerojatno 
znadete mnogo više o tome i bio bih vam veoma zahva- 
lan ako biste me obavijestili šta se zapravo traži 
Adresom. 

- Da-a... - učini Mazhar-paša i zašutje. Šutio je nekoli- 
ko trenutaka prije nego je odgovorio: 

- Adresa se pojavila nakon nedavnog mira u San Ste- 
fanu, kad se saznalo da bi, prema ugovoru između Turske 
i Rusije, Bosna i Hercegovina trebala dobiti autonomnu 
upravu. Ja sam imao priliku da Adresu vidim i pročitam i 
mogu vas uvjeriti da nema razloga za uznemirenost. Os- 
novno što se Adresom traži jest to da Bosna i Hercegovi- 
na ostane u sastavu Turske, s tim što bi dobila autonomnu 
upravu, uz obavezu svih njezinih stanovnika da je brane 

od svakog napada, bilo s koje strane: Srbije, Crne Gore, 
ili, eventualno, i Austro-Ugarske. Konzervativni krugovi, 
a na prvom mjestu bosanski feudalci, vjerojatno se nadaju 
i žele da to i ubuduće bude stara, feudalna Bosna, kakva 
je nekad bila i u kojoj bi oni bili stvarni gospodari. No, to 
je besmislica! U tom pogledu nema i ne može biti dvojbe, 
bez obzira na otpore na koje se visoka Porta neće osvrtati. 
U to vas mogu uvjeriti! Prema tome razloga za uznemire- 
nost nema, mada sadašnje stanje, s obzirom na sve ono 
što se ovdje posljednjih gadina zbivalo i zbiva, nije 
ružičasto. Trebaće mnogo napora, a i vremena, da se stva- 
ri dovedu u red i da se unutrašnje opreke, koje su i dovele 
do svega ovoga, jednom zauvijek otklone. 

- Treba li to da shvatim kao vašu podršku Adresi? - 
upita Vasić. 

Mazhar-paša pokaza rukom na kafu koja je bila done- 
sena: 

- Molim, poslužite se! 

Dok je Vasić miješao kafu, on nastavi: 

- Ono što je bitno, jest to da Adresa nije uperena protiv 
interesa visoke Porte. Jer, ako je Porta Sanstefanskim 
ugovorom stala na stanovište da se Bosni i Hercegovini 
treba dati autonomija, onda je Adresa u skladu s ugovo- 
rom. Druga je stvar šta ko podrazumijeva pod pojmom 
autonomije. I šta ko priželjkuje. Ja u to ne ulazim! 

- A ko su, u stvari, autori Adrese? Ko stoji iza nje? 

- Ni u to ne ulazim! Bitno je to da Adresa nije uperena 
protiv interesa Porte. 

- Prema informacijama kojima raspolažem, kršćanski 
svijet se pasivno drži prema Adresi. Podršku joj pružaju 
uglavnom muslimani. I to, djelimično. Ugledniji se ljudi 
drže po strani. 

- Pravo je i jednih, i drugih, i trećih, da sami odluče 
hoće li je podržati ili ne. 

Vasić malo pošutje prije nego pređe na glavno pitanje: 

- Ekselencijo, vama je nesumnjivo poznato kako poje- 
dine velesile gledaju na Sanstefanski ugovor, koji na iz- 

vjestan način remeti evropsku ravnotežu. Moja vlada 
zbog toga insistira da se čim prije sazove konferencija ev- 
ropskih velesila, koje bi trebale da se sporazume o modi- 
fikaciji tog ugovora. Pitanje budućnosti Bosne i Hercego- 
vine, za čiju je sudbinu moja vlada posebno 
zainteresirana, biće svakako jedno od izuzetno važnih pi- 
tanja konferencije. Budući pak da je konferencija na po- 
molu, ne smatrate li da bi svako prejudiciranje sudbine 
Bosne i Hercegovine bilo ishitreno? Postavlja se, naime, 
pitanje da li bi autonomija ovih zemalja značila također i 
njihovu pacifikaciju, ili bi nastali novi nemiri usljed soci- 
jalnih i vjerskih opreka koje ovdje postoje. Zbog toga 
moja vlada... 

Dok je Kečet pažljivo prevodio Vasićevo izlaganje, 
naglašavajući značaj svake pojedine rečenice, Mazhar- 
paša se bio leđima odupro o naslon fotelje. Onda naglo 
prekide Vasića: 

- Dopustite! Pitanje budućnosti Bosne i Hercegovine 
može se rješavati jedino i isključivo u okviru Turske, bez 
obzira na bilo kakve i bilo čije aspiracije! 

To je izgovorio čvrstim glasom, netremice gledajući 
Vasiću u oči, a onda uz osmijeh dodade: 

- Ovdje smo više od četiri stotine godina, i to se ne 
smije zaboraviti, ekselencijo! Tradicija se već odavno 
pretvorila u naše neotuđivo pravo! I zar bismo se mogli 
samo tako odreći naših najstarijih provincija? 

Zavlada časovit tajac. Vasić pogleda u dra Kečeta, a 
kad ovaj više ništa ne reče, on se okrenu Mazhar-paši. 
Obratio mu se mirno, kao da je prečuo ono što je Mazhar- 
paša maločas rekao: 

- Još me jedno pitanje zanima, ekselencijo. Ovdašnje 
stanje, kako ste i sami rekli, nije ružičasto. U građu se 
okupio veliki broj izbjeglica, a da i ne govorimo o onima 
koji su tokom ustanka i nedavnih tursko-srpskih i tursko- 
crnogorskih ratova prebjegli na teritoriju Austo-Ugarske. 
Da bi se tim jadnim ljudima bar koliko-toliko pomoglo, 
naš generalni konzulat je odlučio da počne s podjelom 
novčane pomoći. Zanima me, kako vi gledate na taj hu- 


22 


mani gest našeg generalnog konzulata. Naime, da li biste 
imali kakvu primjedbu ili... 

Vasić sklopi ruke i zašutje. 

Mahzar-paša je nekoliko trenutaka također šutio, zag- 
ledan u svoj fildžan. 

- Pa, ako je to gest humanosti, u šta ne bih želio da 
sumnjam, onda, molim... - tu on raširi ruke i sleže rame- 
nima. Bilo mu je, kao i Vasiću, posve jasno kakva je pra- 
va svrha te pomoći, ali nije našao opravdanog razloga da 
je odbije. 

- Zahvaljujem! - nakloni se Vasić pa se okrenu Rihte- 
ru, na šta se ovaj diže i pruži mu malen, brižljivo upako- 
van zamotak. 

- Ekselencijo, - diže se i Vasić - budući da niste pušač, 
dopustite da vam predam ovaj skromni dar, kao izraz 
moga izuzetnog poštovanja i zahvalnosti na zašu dosa- 
dašnju uvijek korektnu saradnju, sa željom za još bolje i 
plodotvornije odnose između nas i naših vlada. Izvolite! 

Mazhar-paša s očitom radoznalošću primi zamotak i 
poče ga polahko otvarati. Iz male kutijice izvadi zlatnu, 
umjetnički ukrašenu burmuticu. 

- O, pa to je divno! Ovo je pravi antikvitet! Ekselenci- 
jo, uistinu ste me obradovali! Zahvaljujem! Burmut je 
uistinu moja slabost. Ali, ne i jedina! 

Svi se nasmiješe, a dr Kečet priđe i razgleda burmuti- 
cu. 

- Izvrstan rad! Premda ne šmrčem burmut, rado bih 
pokušao! 

- Pokušajte, samo pokušajte, brzo ćete se priviknuti! - 
ohrabri ga Mazhar-paša. Ali, ne iz ove burmutice! 

Svi se ponovo nasmiješe. Maloprijašnje kruto raspo- 
loženje bilo se posve raskravilo. 

U taj se čas sa munare Careve džamije javi mujezin. 
Bilo je podne. 

- Ekselencijo, već je podne! - trgnu se Vasić. - I suviše 
smo vas zadržali. 

- Naprotiv, mislim da je bilo i korisno i ugodno, zar 
ne? 

Oprostili su se veoma srdačno. Mazhar-paša je ispratio 
Vasića sve do vrata kabineta. 

- Biće mi osobito milo ako vas uskoro ponovo vidim! 
Želio bih da se ubuduće susrećemo pod sretnijim okol- 
nostima! 

- Ekselencijo!... - nakloni se Vasić, prije nego što je 
izašao. 

Dok su silazili niz stepenište, dr Kečet, koji je pratio 
Vasića, tiho je govorio: 

- Mazhar-paša je istinski pobornik zakonitosti i reda. 
Svim silama se trudi da se sadašnje stanje čim prije nor- 
malizira i da stvari krenu nabolje, na zadovoljstvo svih. 
Mogu vas također uvjeriti da je njegova ekselencija istin- 
ski pobornik saradnje i prijateljskih odnosa između Tur- 
ske i Austro-Ugarske! 

- Drago mi je da to čujem, gospodine doktore, mada 
sam i sam imao priliku da se u to uvjerim - odgovori 
Vasić. 

Dok je kočija izlazila iz dvorišta Konaka, Vasić je 
zamišljeno šutio. Onda se okrenu Rihteru: 

- No, šta kažete na sve ovo?... 

- Moj je dojam da je Mazhar-paša htio dati do znanja 
da Turska i ne pomišlja na bilo kakve ustupke u vezi s 
Bosnom i Hercegovinom. Kad ste spomenuli modifici- 
ranje Sanstefanskog ugovora i zainteresiranost Austro- 
Ugarske za ove pokrajine, odgovorio je vrlo energično. 

- Da, imate pravo. No, bez obzira što on mislio i želio, 
pa čak šta mislila i željela i sama Porta, mi ćemo zapos- 
jesti Bosnu i Hercegovinu! To je u interesu i samih ev- 
ropskih velesila, čiju podršku uglavnom već imamo. Ovo 
vječno leglo buna, nemira, i anarhije, čije posljedice 
mogu postati nedogledne, treba već jednom pacifizirati. 
A mi smo za to najzainteresiraniji. 

- Vjerujte li u eventualni otpor? - oprezno će Rihter. 

- Čiji? - oštro će Vasić. - Turska se, u slučaju saglas- 
nosti velesila, neće usuditi da odupre. A što se tiče ovih 
ovdje - tu Vasić s pogledom punim prezira pokaza očima 
prema ulici - to nema nikakva značaja. Ovdašnji notabli 
će nas sigurno podržati, tim prije što ćemo im pružiti 
šansu... Mi ovdje dolazimo kao misionari reda. Reda, 
mira i kulture! Mislim da sam jasan? 

- Apsolutno! - potvrdi Rihter spremno, dok su se konji 
usporena koraka uspinjali uz Bistrik. 

Cijelo popodne Vasić je proveo nad izvještajem. 

Nakon što je iscrpno prikazao stanje i raspoloženje 
među stanovništvom 1 anarhične prilike koje su zavladale, 
naglasio je nužnost i apsolutnu potrebu okupacije, smatra- 
jući da će ona proteći bez teškoća i da će je stanovništvo 
velikom većinom pozdraviti. A da bi sve što mirnije i 
bezbolnije prošlo, nužno je osigurati naklonost vodećih 
ličnosti s kojima on već otprije održava bliske kontakte, a 
koje sad treba još više pojačati. U pogledu Adrese, nagla- 
sio je da muslimanski svijet od toga nešto očekuje, ali da 
su mišljenja i tu podvojena, dok se svi ostali, uglavnom, 
drže pasivno. 

Govoreći o svom današnjem susretu i razgovoru s Ma- 
zhar-pašom, Vasić je iznio valijino mišljenje i stav, pret- 
postavljajući da i drugi turski činovnici vjerojatno dijele 
slično mišljenje. Mazhar-pašu, inače, smatra časnim i 
sposobnim čovjekom, koji bi u drugim okolnostima mo- 
gao biti dobar turski guverner. Spominjući odnose između 
Mazhar i Kostan-paše, Vasić je podvukao da su oni veo- 
ma zategnuti i loši i da Mahzar-paša preko Kostan-paše 
sprovodi sve nepopularne Portine naredbe, kako bi na 
njega svalio odijum ovdašnjeg stanovništva. Za Kostan- 
pašu je naveo da je panslavist koji oko sebe okuplja pan- 
slavistički raspoložene elemente, na šta je šef ovdašnje 
policije već ranije bio upozoren iz Carigrada. Kostan-paša 
je, inače, čovjek živa duha, snalažljiv i okretan, a uz to 
vješt francuskom jeziku, ali je, uza sve to, sklon precjenji- 
vanju svoga značenja. 

Kasno poslije ponoći Vasić je pažljivo prepisao iz- 
vještaj, još jednom ga pročitao, zapečatio i adresirao 

osobno na ministra grofa Andrašija. Zatim je prišao pro- 
zoru, širom ga otvorio i duboko udahnuo svježinu sara- 
jevske noći. Osim tihog žubora Bistričkog potoka i dale- 
kog laveža pasa, ništa se više nije čulo. Sarajevo je 
spavalo gluhim snom. U toj mirnoj zvjezdanoj noći ništa 
nije podsjećalo na burne događaje koji su se bližili. 

Sutra ujutro, budući da je bio četvrtak kad je konzul- 
ska pošta neovisno od vilajetske polazila prema Brodu, 
izvještaj je bio otpremljen u Brod, a odatle dalje u Beč. 

Posljednji dani mjeseca maja i prvi dani juna prošli su 
u očekivanju šta će biti od Adrese koju su 
Hadžijamaković i Kaukčija predali Mazhar-paši. Nesnos- 
na žega, neuobičajena za to doba godine, posve je bila 
umrtvila ionako slabe poslove, pa su ljudi u čaršiji postali 
još šutljiviji i turobniji. I pod Tašlihanom, u čuvene Sav- 
ke Čebedžine, gdje se moglo lijepo i pojesti i popiti i na 
još uvijek jedroj Savki oči napariti, kao i u one dvije-tri 
obližnje gostionice u kojima su još za vrijeme Omer-paše 
Latasa zasvirale prve muzičke kapele 1 stigle prve kelne- 
rice dovedene ,,iz prijeka"', život je bio posve zamro. Čak 
i događaji koji bi u drugim prilikama izazvali opće 
uzbuđenje, sada su prolazili gotovo bez odjeka. Tako, u 
petak, baš kad su ljudi izlazili iz džamija, u Oprkanju, na 
samoj Baščaršiji, dođe do pravog malog rata. Nekoliko 
vojnih bjegunaca, od one dvije-tri hiljade koliko ih se kri- 
lo u Sarajevu ili lutalo po njegovoj okolici, sukobi se s 
jednom vojničkom patrolom koja je obilazila čaršijom. 
Bjeguncima se ubrzo pridruži nekoliko njihovih drugova, 
a iz kasarne uskoro stiže čitava četa Anadolaca. Oštra 
pucnjava potraja više od pola sata, nakon čega u Oprka- 
nju i po okolnim sokačićima ostade nekoliko ranjenih i 
bjegunaca i vojnika, dok u obližnjoj ajakjoliji, 
baščaršijskom javnom nužniku, nađoše dvojicu ubijenih 
bjegunaca. To još više pojača raniju mržnju i neraspo- 
loženje Sarajlija prema vojnom zapovjedniku Veli-paši, 
koga su svi smatrali glavnim krivcem za nesređene prilike 
i nezadovoljstvo u vojsci. 

Austrougarski generalni konzulat na Bistriku pod- 
sjećao je u te dane na tajanstveni riječni liman u kojem 
niko nije znao šta se krije i zbiva. Jedino što se moglo 

vidjeti bilo je da kavaz Jako ponekad i po više puta dnev- 
no odlazi na poštu smještenu nadomak Konaka, odnoseći 
ili donoseći šifrirane brzojave. Istovremeno je i konzular- 
ni tumač Herkalović stalno obilazio čaršijom. Cas bi sje- 
dio u kahvi Morića hana i tobože nezainteresirano slušao 
šta se govori, čas bi zasjeo na ćefenak kakva zanatlije ili 
u dućan poznatog mu trgovca, započinjući razgovor o 
najobičnijim stvarima, da onda pređe na ono radi čega je i 
došao. Govorio bi o nedaćama i neizvjesnosti u koju je 
zemlja zapala, pitajući se šta će se iz svega toga na kraju 
izleći. Nije se ustručavao reći da tako dalje ne može i da 
neko u Bosni mora zavesti red i mir, za što će se evropske 
velesile uskoro pobrinuti. Pri tome bi hvalio i u zvijezde 
okivao Austro-Ugarsku, naglašavajući da je ona Za to naj- 
pozvanija i da je Turska s njom u velikom dostluku, dok 
je s Rusijom, unatoč nedavno sklopljenom miru, još uvi- 
jek u neprijateljstvu i zavadi. Događalo se da bi ga zbog 
toga ponekad i sikterisali, ali to mu nije smetalo da i dalje 
hoda, pita, sluša i agitira. Za to vrijeme se pred austro- 
ugarskim konzulatom već od ranog jutra iskupljala siro- 
tinja, nestrpljivo očekujući da počne podjela pomoći. 
Broj onih koji su se tamo okupljali bivao je iz dana u dan 
sve veći. Razgovor bi se uvijek svodio na jedno: na 
neizvjesnost 1 siromaštvo. 

- Ih, jadna majko, šta dočekasmo: da nas Švabo hlje- 
bom hrani! 

- Šuti, dobro je i to! 

- Jadno ti ga je dobro! Već, šta bi ti rek'o: poradi čega 
oni nama ovo daju?... Džaba nije, nek' znaš! 

- Bezbeli da nije. Govori se da bi Švabo mog'o doć'... 

- Đi, bolan? " 

- Pa, vamo, u Bosnu! 

- Jah, kad bi mu dali! 

- Ko kad bi dao? 

- Sultan, eto ko! 

- Ih, baš će ga neko pitat'! Zar ne vidiš, bolan, da niko 
nikoga više ne benda! Već, jesi I' čuo da se Hadži Lojo 

vratio? Okuplja svijet i zove na bunu. Hoda noću po sije- 
lima. Prijeti prvama. 

- Neka, i treba! Aferim mu bilo! 

- A čulo se i ovo: da bi Bosna trebala sama sobom up- 
ravljat'! 

- Eh, to bi bilo nešta! 

- Bi, al?" da opet ne bude k'o i dosad: da gospoda za- 
pov'jeda, a fukara tegli i sluša! 

- Pa tako bi ti i bilo! Već kako ti misliš? 

- Čekaj, haman Zovu, šuti! 

Dok je svijet u redu žagorio i čekao, premještajući se s 
noge na nogu, Vasić bi se ponekad pojavio iza zavjese na 
prozoru 1 šutke posmatrao okupljenu gomilu, šaroliko i 
sirotinjski odjevenu. Bjegunci iz Hercegovine, krakati i 
izgladnjeli ljudi, većinom iz Nikšića i okolice, koji su se 
za vrijeme nedavnog ustanka i crnogorsko-turskog rata 
bili povukli, ostavši pri tome bez igdje ičega, djelovali su 
ojađeno i izgubljeno. Sarajevska sirotinja, u ofucanim 
čakširama, masnim fermenima, a poneki i u traljavim 
pantalonama, navikli na siromaštvo, prošnju i čekanje, 
čučali su uza zidove, apatično kunjajući i na jedno oko 
prežajući kada će se pomoć početi dijeliti. Žene u dimija- 
ma, suknjama 1 izblijedjelim feredžama, uz mnoštvo ci- 
gančadi, koja su se ganjala i dovikivala kroz gomilu, 
strpljivo su čekale i jadale se: 

- Ih, Bog hi ne ubio, što već jednom ne d'jele! Otpa- 
doše mi noge! 

Vraćajući se u svoju sobu, Vasić bi se za trenutak 
zaustavio kod vicekonzula Hojzingera, da sa zadovolj- 
stvom prokomentariše: - No, jeste li se uvjerili kako je 
ovo bio mudar potez! Mali čovjek je osjetio u koga se 
može pouzdati! Naš konzulat je postao njegovo utočište. 
Dođite, pogledajte to! 

Za to vrijeme valija Mazhar-paša, svjestan nedaća pod 
kojim je zemlja grcala, nastojao je da dobije na vremenu i 
da događaje usmjeri u jednom pravcu: da se očuva kakav- 
takav red i mir, smatrajući da bi usvajanje Adrese stvorilo 
povoljnije raspoloženje i bar donekle stišalo opću nape- 

tost, on se početkom juna saglasio da se osnuje Narodni 
odbor. U Odbor je ušao izvjestan broj muslimanskih 
predstavnika, većinom veleposjednika, trgovaca i uleme, 
a kao predstavnici pravoslavnih, Dimitrije Jeftanović i 
Petraki-efendija Petrović, poznati sarajevski veletrgovci i 
posjednici. Katolički svijet je zastupao sarajevski župnik 
fra Grga Martić, a Jevreje bogati novčar Salamon- 
efendija Isaković. Za predsjednika je bio izabran Mustaj- 
beg Fadilpašić, jedan od najkrupnijih veleposjednika u 
Bosni, čovjek ambiciozan i utjecajan, koji je još uvijek 
sanjario o sjaju i moći feudalne Bosne. 

Sjednicama u Konaku, na kojim se služio đulbešećer, 
kafa i čibuci, a uz to mnogo 1 vatreno govorilo, isprva je 
prisustvovao i Mazhar-paša, koji je kao zaliven šutio i 
samo slušao, zagledan u nešto što je bilo daleko izvan 
dvorane u kojoj se nalazio. 

Na jednoj od prvih sjednica zatraženo je da se, u duhu 
Adrese, osnuje i Narodna skupština, u kojoj bi bile zas- 
tupljene sve četiri vjeroispovijesti iz svih šest bosansko- 
hercegovačkih okružja. Dužnost bi joj bila da pred tur- 
skim vlastima zastupa interese zemlje i naroda. 

Zahtjev je podnesen Mazhar-paši i Vilajetsko upravno 
vijeće ga je usvojilo, a i Porta se saglasila. Za predsjedni- 
ka je odmah izabran Sunulah-efendija Sokolović, državni 
odvjetnik. 

Osnivanje Narodnog odbora i Skupštine primljeno je u 
narodu mlako, gotovo s razočarenjem, jer se od Adrese, 
osobito među muslimanskim svijetom, mnogo više 
očekivalo, a sve se eto završilo time da je osnovan neka- 
kav odbor koji treba da ispituje pristigle pritužbe i da 
onda vlastima podnosi svoje prijedloge. 

- Ma ništa, bogme, luk i voda!... - govorilo se po 
čaršiji. 

Tih dana su se počeli pronositi i glasovi da će se Ber- 
linski kongres uskoro sastati i da će se na dnevnom redu 
naći 1 pitanje Bosne i Hercegovine. O tome su već uveli- 
ko pisale sve evropske novine koje su sporo stizale u Sa- 
rajevo, ali su zato dolazili pojedini trgovci i putnici, a i 

strani konzuli su o tome bili dobro obaviješteni.To je bio 
jedan od razloga što se novoosnovana Skupština nije ni 
sastala, pa je i prostrana odaja u Konaku posve opustjela. 


Glasovi o skorom početku Kongresa, a uz to i prve 
glasine o mogućnosti okupacije, ponovo su uzbunili i 
onako uznemirene duhove. Sve je, poslije očekivane au- 
tonomije i onoga što se uz nju vezalo, bilo za mnoge kao 
udarac maljem u glavu. Ljudi su bili usplahireni i zbunje- 
ni. 

- Ma, pa šta kažu u Konaku? Valija, i drugi?... pitali su 
u čaršiji. 

- Ne daju progovorit'! Vele, da to dušmani izmišljaju. 

- Koje? 

- Pa to, za Švabu. Za tu okupaciju. 

- Daj Bože! 

Konak se bio pritajio, a Mazhar-paša se ponašao kao 
zatočenik koji ni sam ne zna šta se u stvari zbiva. Na nje- 
gove brojne brzojavne upite o kongresu i glasinama o 
okupaciji. Porta je odgovarala sporo i neodređeno. Prepo- 
ručivala je strpljenje i mir, ni jednom riječi ne spominjući 
mogućnost okupacije, ali sve to na način koji Mazhar- 
paši nije ulijevao nimalo povjerenja. Da nije službovao na 
dvoru i poznavao jezik i način na koji se neugodne stvari 
uljepšavaju i kriju, bio bi možda mnogo spokojniji. 

Ni poluslužbeni vilajetski list ,Bosna" ni jednom 
riječju nije dao naslutiti da se bilo šta slično sprema. Um- 
jesto vijesti o Kongresu, i dalje su objavljivane odluke 
Vilajetske uprave o novim taksama ili o prilozima za po- 
trebe vojske, poimenice navodeći koliko je taj i taj dao 
gaća i košulja za vojsku, ili su donešene vijesti o 
službenim obilascima vilajetskih činovnika po pojedinim 
okružjima. Isto su tako iz broja u broj objavljivana imena 
bivših ustanika koji su predali oružje i vratili se kućama, 
nakon čega su im vlasti omogućile da se ponovo okuće i 
otpočnu normalan život. Iz svega toga trebalo bi se zak- 
ljučiti da se u Bosni i u vezi s Bosnom ništa osobito ne 
zbiva i da stvari i život teku normalno. Tek negdje kad je 

Kongres već otpočeo ili trebao otpočeti s radom, što se iz 
načina na koji je vijest objavljena nije moglo tačno zak- 
ljučiti, list je prvi put javio o Kongresu. U uvodniku od 
13. juna, baš na dan kad se Kongres sastao, pisalo je: 

,IZz novina i telegrama doznajemo da se Kongres u 
utorak 30. prošlog mjeseca imao sastati. Pri svemu što je 
Kongres za sada otvoren ili će se uskoro otvoriti, ipak se 
vrše i ratne pripreme.Začudo je što se sve vlade, kojih se 
sadašnje političko stanje manje ili više tiče, obraćaju i 
peru i oružju. Osobito se to vidi u Austriji koja je do sada 
miroljubivu politiku pokazivala, a ovih je dana i ratne 
pripreme započela, po onoj izreci: ,,Ako hoćeš mir, prip- 
remaj se za rat. Tako i Austrija, ne znajući šta će se iz 
utrobe Kongresa roditi, drži da je ovaj pravac umjestan." 

Na vijest da će Kongres otpočeti sa zasjedanjem o 
čemu je konzula Vasića već ranije obavijestio ministar 
Andraši, poslavši mu uz to i instrukcije da na svaki način 
nastoji osigurati blagonaklonost i podršku muslimanskih 
notabla za stvar okupacije, u konzulatu je zavladala groz- 
ničava atmosfera. Brzojavne poruke između Beča i Sara- 
jeva tek su sada učestale, a i izvještaji konzularnih agena- 
ta iz Mostara, Trebinja, Banje Luke, Livna i Brčkog, sve 
su češće stizali. Povjerljive osobe dolazile bi samo noću u 
konzulat, tek kad bi se grad posve smirio i mahale opus- 
tjele. Herkalović je povazdan stenjao i brisao Znoj, 
trčkarajući na sve strane, ne stižući da svrati ni na pače, 
bez čega bi mu čitav taj dan bivao okrnjen i šupalj. Kon- 
zulova kočija s Vasićem, Rihterom i kavazom Jakom sve 
je češće izlazila iz avlije konzulata, odvozeći Vasića u 
posjet drugim konzulima ili uglednim pojedincima, s ko- 
jima je vodio tihe i povjerljive razgovore. Muslimanskim 
veleposjednicima je garantirao da se neće dirati u njihove 
posjede i da se nikakvo rasterećenje seljaka neće vršiti na 
njihovu štetu, a za uzvrat nije tražio da se prethodno iz- 
jasne za okupaciju nego, kad do nje dođe, da je prihvate i 
pozdrave. Svima ostalima je obećavao punu imovinsku, 
vjersku i svaku drugu sigurnost, uz najšire perspektive 
koje će im pružiti jedna civilizirana i napredna evropska 
država kakva je Austro-Ugarska. 

Ni Hadži Lojo tih dana nije sjedio skrštenih ruku. Dok 
se isprva, po povratku u Sarajevo, tu i tamo pojavljivao 
na ponekom sijelu, pa se bunio i psovao, sad bi se gotovo 
svake večeri pojavljivao na drugom kraju Sarajeva: 
večeras na Bjelavama, sutraveče na Hridu, prekosutra na 
Vratniku, i tako redom: Njegovi su se govori pretvarali u 
prave pozive na bunu i ustanak. Bezobzirno je psovao i 
napadao sve redom, i domaće prvake i tursku vlast, nazi- 
vajući ih najpogrdnijim imenima i optužujući ih kako 
hoće da izdaju i prodaju Bosnu. Uz njega je uvijek išao 
neko iz njegove stare družine koja se opet počela okuplja- 
ti, i to još brojnija nego prije. Policijski starješina Jordaki- 
efendija bio je o tome dobro obaviješten, ali ništa ener- 
gičnije nije poduzimao.Istina, stražama je bilo naređeno 
da ga prežaju i love, ali niko nije htio da se u to upušta. : 
Događalo se da bi ga straže ponekad noću i susrele, ali bi 
se pravile da ga nisu prepoznale, pa bi šutke prošli jedni 
kraj drugih. 

Priče o Hadži-Lojinim sijelima i njegovim vatrenim 
govorima sve su se više širile i prepričavale po čaršiji. 
Glasovi o tome ubrzo su doprli i u Konak i u konzulat na 
Bistriku. Mazhar-paša; nemoćan da u općoj pometnji bilo 
šta značajnije poduzme i učini, a uz to neprekidno podba- 
dan stalnim sukobima s Kostan-pašom, sada se svom 
žestinom okomio na Hadži-Loju. Pozvao je policijskog 
starješinu Jordaki-efendiju i, što inače nije bio njegov 
običaj, počeo povišenim glasom: 

- Tog razbojnika ili uhvatite ili ubijte! Malo mi je dru- 
gih briga, pa sada i on! Zar se niko drugi nije našao da se 
brine o Bosni već taj nevaljalac! Puštate ga da vam pred 
nosom prkosi! 

- Paša hazretleri, uvjeravam vas da ćemo mu stati uk- 
raj! - uvijao se Jordaki-efendija. 

- To mi već drugi puta govorite, dok se taj razbojnik i 
dalje šepuri i buni svijet. Našao je glupane gore nego on, 
koji ga podržavaju i slušaju! 

- Uvjeravam vas, paša hazretleri... 

- Dobro, da vidimo! - okrenuo se Mazhar-paša preki- 
nuvši razgovor. 

Kako od Jordaki-efendijinih obećanja ništa nije bilo, 
Mazhar-paša poruči po Abdulah-efendiju Kaukčiju, ima- 
ma Begove džamije. Odnekle je bio saznao da je Hadži- 
Lojo u djetinjstvu učio mekteb pred Kaukčijom, pa da ga 
još i sad izuzetno poštuje i cijeni. 

- Valija te zove da odmah dođeš! - kratko će zaptija 
koji je donio poruku Kaukčiji. 

- Poradi čega? 

Zaptija sleže ramenima. - Ne znam... 

Kad klanjam podne, eto me - odgovori Kaukčija, 
dižući pogled prema sahat-kuli. I 

Kasnije, kad je stigao u Konak i čekao da ga uvedu 
Mazhar-paši, bio je posve miran. U zelenkastoj džubi i u 
crvenim firalama, još uvijek krepak 1 lahak u kretanju 
mada je bio mašio šezdesetu, stajao je skrštenih ruku i 
gledao preda se. Ruke mu se ispod širokih rukava na 
džubi nisu ni vidjele. Bio je pun nijemog dostojanstva, a 
kad ga je ađutant ponudio da sjedne, klimnuo je glavom i 
tiho izustio: 

- Neka, pričekaću... 

Kad su ga pozvali da uđe, spustio je ruke niza se, krat- 
ko se iskašljao i ušao odmjerena koraka. Nakon primlje- 
nog selama i brza pogleda kojim ga je obuhvatio, Ma- 
zhar-paša poče bez ikakva uvoda: 

- Rekli su mi, da dobro poznaješ Hadži Loju, da si mu 
bio mektepski hodža? 

- Jesam, bio sam, davno... - potvrdi Kaukčija. 

- Znaš li da je opet u Sarajevu? 

- Čuo sam. 

- A nisi ga vidio? 

- Jok, nisam... I 

- Hmm!... Taj razbojnik, kojeg vlasti već godinama 
traže i gone, ide okolo i poziva svijet na bunu. Igra se ne- 
kakva tobožnjeg vođe, na sramotu i tebe i drugih, koji ste 
i pozvani i dužni da čuvate zemlju od svih opasnosti, pa i 
od takvih nevaljalaca kao što je on! 

Kaukčija je šutio i gledao preda se. Misao mu je tog 
časa bila odlutala na sinoćnje sijelo u Gazi Husrevbegovu 
hanikahu. Nije ih bilo mnogo: pet ili šest. Glavnu je riječ 
vodio šejh i muderris Muhamed-efendija Hadžijamako- 
vić. Govorilo se o glasinama koje su kolale Sarajevom i u 
kojima se sve češće spominjala dotad malo poznata riječ 
, Okupacija". 

- Braćo, ako je istina ono što se govori i ako do toga, 
ne daj Bože, dođe, treba se dići i prifatit" za oružje. To je, 
braćo, farz!... Ja tako, a sad bi da čujem šta vi velite - iz- 
govorio je Hadžijamaković odlučno. 

- Isto što i ti! - dočeka neko. - Nejma druge, već za 
oružje! s 

Dok je Kaukčija o tome mislio, Mazhar-paša mu 
priđe. Glas mu je bio prisniji i mekši: 

- Imam-efendija, vremena su i suviše teška da bi se 
smjeli igrati s vatrom.Sada je najvažnije očuvati red i mir, 
a Njegovo veličanstvo sultan najbolje zna šta je Bosna 
dosad učinila za Carevinu, pa neće dopustiti da je zadesi 
zla sudbina, kako bi to dušmani željeli. Treba se strpjeti i 
pričekati da se stvari konačno riješe, a to će, inšallah, us- 
koro biti, pa da Bosni vratimo mir i ugled koji joj od dav- 
nina pripada. Zato sam te i pozvao.Da porazgovaramo... 

Kaukčija je i dalje šutio. Oštra crta bila mu se usjekla 
između obrva. Kad Mazhar-paša Zašutje, on diže glavu. 

- Paša hazretleri, jedno ti moram reći: nismo, Bogu 
fala, ćoravi, svi vidimo šta se danas u Bosni zbiva, a 
čujemo šta se pronosi i govori, pa zar je čudo ako se ljudi 
sastaju i dogovaraju? Ovo je naš vatan i naša je dužnost 
da ga branimo! 

- Od koga? - planu Mazhar-paša, ali se odmah stiša. 
Pređe prstima preko dugog niza sjajne dugmadi na ele- 
gantnoj do grla zakopčanoj dolami, kao da se želio uvjeri- 
ti jesu li sva na svom mjestu. Pa onda nastavi: 

- Lijepo je i pohvalno što se za to brinete, ali niko ne 
smije sijati malodušnost i pozivati na bunu! Pogotovo je- 
dan takav probisvijet kao što je taj Hadži Lojo! Neprija- 
telji Carevine jedva čekaju kako bi sutra mogli reći da je 

Bosna osinjak koji već jednom treba umiriti. Sad, kad se 
velike stvari treba da rješavaju, to nam je najmanje pot- 
rebno. 

Onda napravi nekoliko koraka, pa se opet zaustavi is- 
pred Kaukčije. 

- Pozvao sam te da utječeš na tog nesretnika i da ga 
upozoriš u šta srlja. Neka se prođe toga, ili će se zlo pro- 
vesti! Voljan sam da mu oprostim. Neka slobodno dođe 
ovamo, ni dlaka mu s glave pasti neće. Ja mu to 
obećajem! Pustiću ga da slobodno ide, ali da ubuduće 
pazi šta govori i radi! Ako se plaši da dođe sam, dođi i ti 
s njim. Slobodno! 

Činilo se da Kaukčija vaga i razmišlja o svakoj Maz- 
har-pašinoj riječi. Onda diže pogled i sastavi ruke na prsi- 
ma. 


- Sve sam čuo i razumio, pašo. Poručiću mu šta si re- 
kao, pa, ako htjedne, neka dođe... 

- A zar ti nećeš? 

- Nije on mlada, pašo. Obikuša mu ne treba! 

- Da možda ne sumnjaš u moje obećanje? 

- Neuzubillah! To tvojoj časnoj osobi ne bi priličilo! 

Gledali su jedan drugome pravo u oči. 

- Dobro, onda mu poruči ovo šta sam rekao. 

_ Dok je Kaukčija odlazio, Mazhar-paša je gledao za 

njim. 

- Svi su oni jednaki, svi! Tvrde i tupe bosanske glave! 
- šapnu jetko, kad Kaukčija pritvori vrata. 


Kad je Herkalović prilikom svog uobičajenog jutar- 
njeg referata po drugi put te sedmice spomenuo Hadži- 
Loju, Vasić ga pogleda. 

- Šta, opet taj? 

- Opet, gospodine generalni konzule! U čaršiji se o 
njemu ovih dana najviše govori. Stalno ide po sijelima. 

- I, šta radi? 

- Ujeda, molim lijepo, ujeda! 

- Ujeda? Koga ujeda? Ne razumijem. 

- Ujeda sve redom! I valiju, i nas, mislim naš konzulat, 
i carske murtate, i... 

- Čekajte! Carske murt... ta...? 

- Izdajnike, carske izdajnike, gospodine generalni kon- 
zule. Optužuje ih kako hoće prodati Bosnu. Živu je u grob 
zakopati! 

- Takoo?... 

- Baš tako! 

Vasić se zamisli. Ostade šuteći neko vrijeme, ne oba- 
zirući se na Herkalovića koji je čekao uzdignutih obrva, 
baš kao da i on razmišlja o čemu i konzul. 

Vasić je očito ostao zatečen. I to odande odakle se nije 
nadao. Jer, dok je svu svoju pažnju bio posvetio prvaci- 
ma, sad je, najednom, iskrsnuo tamo nekakav Hadži Lojo, 
i to ni manje ni više već u ulozi pučkog tribuna! Nije li to 
bilo suprotno njegovu očekivanju i ocjeni o općem raspo- 
loženju stanovništva? Zar u jednom od posljednjih izv- 
ještaja grofu Andrašiju nije ponovo naglasio da ,,izuzev 
pojedinih fanatika, svi ostali s nestrpljenjem očekuju ula- 
zak carsko-kraljevskih četa...". I može li se za Hadži Loju 
reći da je samo jedan od tih rijetkih fanatika? Zar on u 
odlučnom času ne bi mogao postati stvarni pučki tribun? 
Ne, s tim se ne treba šaliti! Nikako! 

- A šta je s ostalima? 

- Ne znam na koga mislite... 

- Na onu dvojicu muslimanskih svećenika. 

- A, na Hadžijamakovića i Kaukčiju! Pa, zasad se o 
njima malo čuje. Poslije Adrese nekako su se ušutjeli. A 
ako nešto i rade, oni to rade drukčije. To su sasvim drugi 
ljudi. Za razliku od Hadži-Loje. 

Vasić poštuje pa će odsječeno: 

- Pazite šta ću vam reći! 

- Molim lijepo! - ukipi se Herkalović. 

- Očekujem da mi podnesete hitan izvještaj o tome 
Hadži-Loji! Želim znati sve o njemu! Ko je, šta je,... čime 
se bavi,... koga ima,... kakvog je imovnog stanja. A po- 

sebno, kakav je njegov utjecaj na okolinu i zašto su ga 
turske vlasti progonile. I... i sve ostalo, razumijete! 1z- 
vještaj mi pripremite do sutra ujutro. Molim, do sutra uju- 
tro! 

Herkalović se ušeprtlji. 

- Ne znam hoću li moći tako brzo, gospodine general- 
ni konzule... Znate, sve to treba propitati. A ja sam vam O 
njem već prije referirao. Međutim, ovo što sada tražite... 

- Molim, potrudite se! - prekide ga Vasić. 

Herkalović je taj dan obio noge trčkarajući po čaršiji. 
Dospio je i do muhtara mahale Budakovići, u kojoj se 
Hadži Lojo rodio i gdje mu je otac još uvijek stanovao. 
Muhtar je bio postariji čovjek koji je poznavao Hadži 
Loju još dok je ovaj bio dijete. 

- Jah, znam ga, znam, kako ga ne bi' znao - poče muh- 
tar gledajući u Herkalovića jednim okom, dok je na drugo 
napola žmirio. 

- Pa, šta veliš: kakav je to čovjek? 

- Ko? 

- Hadži-Lojo! 

- Insan, ko i svi insani! 

- Znam da je iksan, ali te pitam kakav je čovjek? 

- A što ti to mene pitaš, Švabo? 

- Nisam je nikakav Švabo! - ljutnu se Herkalović, iz- 
nerviran muhtarevim odgovorima. 

- Pa kad nisi Švabo, što će ti to na glavi? - pokaza 
muhtar pogledom na bijeli slamnati šešir koji je Herkalo- 
vić preko ljeta nosio i po kojem ga je poznavala čitava 
čaršija. 

- On skide šešir pa izvadi rubac i poče brisati znojem 
ovlaženu ćelu. 

- Vrućina... - odhuknu, ne znajući šta bi drugo. 

- Jah, prigrijalo... 

- Nisi mi odgovorio šta sam te pitao. 

- Koje? 

- Pa to, za Hadži-Loju! 

- Znaš ko bi ti to mog'o najbolje kazat'! - kao da se 
prisjeti muhtar. 

- Ko? 

- On, Hadži-Lojo! Potraži ga, pa ako ga nađeš, pitaj 
ga! - žmirnu muhtar pa progleda i na drugo oko. A oči mu 
ko sitni čađavi orasi. 

Ni taj jalovi razgovor, a ni još dva-tri slična polušaja 
nisu obeshrabrila upornog Herkalovića. Obišao je desetak 
dućana i potražio neke svoje znance, pa je do uveče, sabi- 
rući zrno po zrno, zaokružio sliku o Hadži-Loji. Kad se 
sutradan pojavio pred Vasićem, počeo je da referira: 

- Prvo, moram vam reći da njegovo pravo ime nije 
Hadži Lojo, već Salih Vilajetović. Rođeni je Sarajlija, a 
oko četrdeset i pet mu je godina. Oženjen je 1... 

- Momenat! - prekide ga Vasić. - Kažete, da Hadži- 
Lojo nije njegovo pravo ime? 

- Nije. To mu je špicname. Ono ,,hadži", dobio je na- 
kon obavljenog hodočašća u Meku, a nadimak ,,Lojo"' 
daju obično nezgrapnim i silovitim ljudima. Takvima kao 
on. 

- Tako? 

- Tako molim! 

- A kako ste rekli da se zove...? 

- Salih Vilajetović. 

Vasić to zapisa i podvuče. 

- Molim, nastavite. Kazali ste da je oženjen... 

- Jest, oženjen je i ima troje djece: dvoje muško i jed- 
no žensko. Najstarijem je oko petnaest godina. Stanuje u 
mahali Bardakčije. Ima mlađeg brata Mustafu, a i otac 
mu je još živ. Inače, nekog određenog zanimanja nema. 
Bavio se svakojakim poslovima. Jedno je vrijeme, zajed- 
no s bratom, vadio kamen iz kamenoloma na Grdonju. To 
je odmah tu, nadomak Sarajeva. Onda je vadio i sušio 
ćerpič... 

- Ćerpič?... Šta je to? 

- To je... kako da kažem, jedna vrsta cigle. Pravi se od 
ilovače koja se miješa pa stavlja u drvene kalupe i suši. I 

to na suncu...To je teško, ali isplativo zanimanje, jer ov- 
dje se sve gradi od ćerpiča... Onda se jedno vrijeme bavio 
kiridžijskim poslom. Prenosio je robu na konjima... Bio 
je zatim svećenik u jednoj mahalskoj džamiji, pa onda 
vjeroučitelj u mektebu. Podučavao je muslimansku djecu. 

- Znači da je vjerski obrazovan? 

- Pa, to se baš ne bi moglo reći. Završio je, kako sam 
saznao, samo mekteb, a to je osnovna vjerska škola. 
Onda je učio hifz. 

- Šta je učio? 

- Učio je za hafiza. A hafiz postaje onaj koji nauči 
čitav Kur'an napamet. 

- Govori arapski? 

- Ne,... sumnjam. 

= No, kako je onda mogao naučiti Kur'an? 

- Čitajući, molim, čitajući! 

- Znači, da ipak poznaje arapski jezik? 

- Ne, ne poznaje, ali zna da čita arapsko pismo. 

Čitao je, onda slušao kako drugi čitaju, pa je pamtio. 
Sve tako: malo-pomalo... 

- Vidite, to je interesantno! Za to je potrebna izvrsna 
memorija! 

- Kako da ne! To su stotine stranica arapskog teksta. I 
sve to treba napamet naučiti!... Ali, i ovo je vrlo intere- 
santno, gospodine generalni konzule, mislim u pogledu 
njegove ličnosti. 

- Da? 

- Kad je bio vjeroučitelj u mektebu, bio je, kažu, neo- 
bično pažljiv prema djeci. Za vlastiti novac kupovao bi 
im poklone, a siromašnijim čak 1 odjeću. Posebno onima 
koji su dobro učili. Ponekad bi donio čitavu polovicu 
osušenog brava, pa im to rezao za doručak. Za jednog 
grubijana kakav je on, malo neobično, Zar ne?... 

- Da, svakako. 


- Turske su vlasti imale s njim stalnih okapanja. Jedno 
vrijeme se bio izgubio iz Sarajeva. Posljednje dvije go- 
dine se potucao po istočnoj Bosni. Trgovao je duhanom i 

konjima. Duhan je švercovao, jer je monopol, a za konje 
koje je kupovao i preprodavao, pričalo se da su kradeni. 
Uz to je napadao seljake i uznemiravao sela kroz koja je 
prolazio. Bavio se, navodno, i pljačkom. Seljaci su se 
žalili na njega i tražili zaštitu. Vlasti su raspisale ucjenu i 
slale potjere za njim, ali on je uvijek vješto izmicao. Ili, 
možda, nisu ni htjeli da se s njim sukobe. Ko to zna... 

- Bio je sam? 

- Kako sam! I brat je bio s njim. I mnogi drugi. Čitava 
družina! Znalo ih je biti i po pedeset! 

- I sad je opet tu? 

- Opet. Čim je saznao da se komeša, opet se pojavio. 

- Želio bih da mi to detaljnije objasnite. 

- Pa, o tome sam vam nedavno referirao... Svake se 
noći pojavi na nekom sijelu koje je ranije zakazano i onda 
počne da govori. Napada sve redom: vlasti, begove, gos- 
podu. Naziva ih izdajnicima, koji hoće da prodaju Bosnu. 
Govori da narod treba ustati na oružje i uzeti vlast u svoje 
ruke. 

- Tako govori? 

- Tako. I gore! 

- Napada Austro-Ugarsku? 

- Kako da ne! Ne daje Švabo džaba pare! - tako govori 
o pomoći koju naš konzulat dijeli. Hoće Švabo da kupi 
fukaru, veli... 

- I ljudi ga slušaju? 

- Slušaju... 

- No, ipak, jedna mi stvar nije jasna. 

- A koja to, molim? 

- Kako jedan tako prost i neobrazovan čovjek, može 
vršiti neki utjecaj na ljude? I uživati izvjestan ugled, bar 
kako vi tvrdite... 

- Pa, kako da vam kažem, gospodine generalni kon- 
zule... - ušara Herkalović očima. - Vidite, prosta musli- 
manska svjetina drži do njega. Divi mu se, jer prkosi vlas- 
tima i jer se nikoga ne boji. Onda, i zbog njegova izgleda 
i snage. Šta ćete, molim vas, kad se na Romaniji hrvao s 

medvjedom! Tako nešto svjetina rešpektuje! A onda zna i 
da govori! Rekao sam vam već: pravo čudo!... I da ga 
samo vidite: herkules! 


- Inače je siromašan? 

- Kokuz, dibiduz kokuz! 

- Molim, kako ste rekli? 

- Kikuz, hoću reći fukara, puki siromah. 

= A šta ostali misle o njemu: pravoslavni, katolic1?... 

- Ah, ne trpe ga, eto šta! Svi ga se boje. 

- Vi ga osobno poznajete? 

- Samo tako, izviđenja. 

Vasić se diže iza stola. 

- Slušajte, gospodine Herkaloviću! 

- Molim! 

- Vi biste mu se na neki način trebali približiti. 

Herkalović ustuknu. 

= To će ići vrlo teško, gospodine generalni konzule! 
Pogotovo sad. Ko zna kako bi on to... 

- Molim, ali treba pokušati! Iz svega onoga što ste mi 
o njemu ispričali, on nije sličan onoj dvojici: Hadži... 
jama... kovi... ću i... 

-IKaukčiji. 

- Da, njima. 

- Ni govora! 

- No, pa onda?... 

Herkalović je šutke stajao i zbunjeno gledao preda se. 

- Dakle, tako: pokušajte mu se približiti, a dalje ćemo 
vidjeti. I zapamtite već jednom: s ljudima je sve moguće! 
Ili, zar možda mislite da smijemo dozvoliti da nam jedan 
takav rebel stvara neprilike! I to u ovakvoj situaciji! Daj- 
te, zaboga, shvatite to! A ako vam nešto bude trebalo, pa 
to mi onda recite! Jasno? 

= Jasno, molim... - šapnu Herkalović pokunjeno. 

Dok je Vasić nakon toga šetao kancelarijom i raz- 
mišljao o Hadži-Loji, ni slutiti nije mogao da je i Mazhar 

paša, dan ranije, bio zaokupljen istim mislima. I jedan i 
drugi, mada svaki na svoj način, željeli su da Hadži Loju 
uklone s javne scene i da ga, ako ništa, bar pasiviziraju. 
Mazhar-paša je bio voljan da mu oprosti, a Vasić da mu 
plati. 

Taj dan je Hadži-Lojo, u košulji i dugim čadorbeznim 
gaćama i bosonog, ležao u hladu pod jabukom u jednoj 
bašči u Koševu, kod svog starog jarana i imenjaka Salih- 
age Bibera, bostandžije. U posljednje je vrijeme stalno 
mijenjao boravišta, ne noćivajući nigdje po dvije noći 
uzastopce. Puška je ležala kraj njega, a s njim u društvu 
bila su još trojica. Dan je bio težak i sparan, bez ijednog 
daška vjetra. 

- Ih, brate, da hoće kiša, pa da ovo malo rashladi! A i 
zemlja žedna, pogorje sve! - učini žgoljavi Meša Pliska, 
jedan od Hadži Lojinih stalnih pratilaca, čupkajući prsti- 
ma osušenu i već požutjelu travu. 

- Ama, okle evlike muhe! - trgnu Hadži-Lojo nogom. 
Muha za čas odletje pa mu ponovo sletje na nožni palac, 
velik i nabubren kao pogolem krompir. 

- Nu, vidi je, pas joj majku! - opsova on, pa se diže, 
podvi noge i sjede. - Meša, dodaj mi tu testiju! - okrenu 
se Pliski. 

Pliska ustade i prinese mu testiju prislonjenu uz jabu- 
ku. 

- Taze je, maloprije sam je natočio! 

On uze testiju u obje ruke i pridrža je među dlanovi- 
ma, osjećajući prijatnu svježinu koja je iz nje strujala. Pa 
je nagnu i poče piti. ČCulo se kako mu voda klokoće niz 
grlo. 

Kad ugasi žeđ, odhuknu i nadlanicom otra usta. 

- Džaba je, brate, niđe saraj'ske vode! Beli što kažu: 
Zub trne, čelo puca!... Kad sam bio na Ćabi, ničega se 
nisam zaželio k'o saraj'ske vode! 

- Beli him voda ne valja? - upita Pliska. 

- Ama, okle će valjat', ahmače, kad sunce povazdan 
udara! 

- Jah, tako i jest, baš sam i ja... - potvrdi Pliska i sam 
se sebi nasmija. 


Na susjednu šljivu sletje svraka pa se zanjiha i kreknu. 


- Ha-h, eno habera! - dočeka Pliska. 

Svraka ponovo zakreketa. 

- Na dobro, ako Bog da! - opet će Pliska. 

- Dina mi ti je na dobro, eno ti habera! - učini Hadži 
Lojo i pokaza glavom prema kući odakle je išao domaćin 
noseći mangalu s kafom. 

Svi se nasmijaše i posjedaše. 

Dok su pili kafu, Hadži Lojo poče da se češe ispod pa- 
zuha. Pa se okrenu domaćinu: 

- Adešu, mi ćemo noćaske na drugu stranu. Dosti smo 
te bihuzur činili. Fala ti! 

- Niste, hadži Salihaga, ne daj Bože! Bujrum, brate, u 
svako doba! Ako se sad nećemo pazit' i pomagat', ja kad 
ćemo? 

- Lja to kažem. A vi - okrenu se ostalima - skup'te 
stvari i sprem'te se. Dok omrkne, iđemo. 

- A đi ćemo? - upita Pliska. 

- Vođa, ne leti prid rudu! 

I druga svraka doletje na šljivu pa obje zakreketaše. 

Hadži Lojo se glasno nasmija: 

- Ono je, Meša, tvoj haber! Čuješ li šta ti kažu? 

- Jah, šta? 

- Da ustaneš i da nam nabereš dudova, il" će one, pasje 
šćeri, sve pozobat'! 

Pliska se diže i pođe. 

- Čekaj, u šta češ? 

= Pa,... u kapu... 

- Phi, ugursuze! 

- Stande, donijeću ti sahan - diže se i domaćin. 

- AI proberi zrelih, čuješ li! - doviknu Hadži Lojo za 
njim, pa se ponovo izvali pod jabuku. 

Vejsil Mrav, positan čovjek, terzija, po prirodi tih i 
uvijek nekako uplašen, sjedio je tog jutra u svom dućanu 
u Abadžiluku i zagledan u jednu tačku negdje na bijelo 
okrečenu zidu, razmišljao o sinoćnjem sijelu. Nije mogao 
da pohvata sve konce sinoćnjeg razgovora, ali, jedno mu 
je bilo jasno: sprema se nešto krupno! Najviše ga je uzbu- 
dio Hadži Lojo koji je u neko doba, negdje iza jacije, iz- 
nenada izbio 1 nazvao selam pa sjeo uvrh sobe gdje su mu 
ljudi načinili mjesto. S njim u društvu bio je Avdija Sed- 
lar, stari Hadži-Lojin sudrug, poznat po svemu onome po 
čemu i Hadži Lojo. 

Hadži Lojo je bio sav u crnu: crne suknene čakšire i 
crn koparan na njemu, na prsima široko otvoren, uz bijelu 
beznu košulju i nizak ćulah od mrke valjane vune na gla- 
vi. Lice mu je bilo košćato, bakarno tamne boje, s duboko 
usađenim očima, poput zabijenih klinaca s krupnim crnim 
glavama. Bjeloočnice su mu bile zakrvavljene, a gornji 
očni kapci malo zavraćeni, pa kad bi u nekoga pogledao, 
tome bi se učinilo da će u najmanju ruku svatriti ako ne i 
nasrnuti na njega. Brada mu je bila čekinjasta, kratko 
podsječena, a vrat visok i žilav, sav kao od užadi ispleten. 
Glas hrapav i zapovjednički, praćen čestim i silovitim pu- 
hanjem kroz nos. Malo, malo, pa bi se udario šakom po 
širokim rutavim prsima koja bi muklo odjeknula, kao 
udarac sjekire po tvrdu bukovu drvetu. 

Zajedno s Hadži-Lojom u sobu kao da je nahrupio 
nekakav snažan vjetar koji je odjednom uzbudio 
umrtvljene ljude, koji su dotad potiho i i zabrinuto razgo- 
varali o mračnim slutnjama čaršije. Bili su to odreda za- 
natlije i sitni trgovci, pritisnuti neizvijesnošću i brigom 
pred onim što se više naslućivalo, a manje znalo, a što se 

poput nepoznate, ali opasne zvijeri iz daljina oprezno 
šuljalo i režalo. Hadži-Lojin dolazak je unio blijesak i 
nadu koju uvijek donosi prisustvo odlučnih i snažnih, is- 
pred kojih i iza kojih ide glas o njihovim neobičnim pod- 
vizima koji snaže 1 ohrabruju 1 sve one koji se nađu u nji- 
hovoj blizini. 

Nakon što je sjeo i šutke razgledao po niskoj i prepu- 
noj odaji, Hadži-Lojo se poče pojedinačno pozdravljati i 
ispitivati s ljudima. 

Kad se sa svima pa i s Mravom pozdravi i za tren oka 
zagleda u njega, pa nešto potiho priupita Sedlara, Mravu 
se učini da se raspituje za njega pa sav ustrepta i uvuče 
glavu među ramena. 

Mrav je poznavao Hadži-Loju isto onako kao što ga je 
poznavalo čitavo Sarajevo, ali mu nije bio blizak niti je 
ikad išta s njime imao. Sad, dok ga je ispod oka virkao, 
Hadži-Lojo mu se čini još krupniji i snažniji nego prije. 
Kao da je bio zakrilio polovicu mindera na kojem je sje- 
dio. 

- Pa, braćo, evo me! - puhnu on na nos i ponovo zaok- 
ruži pogledom po sobi. 

- Neka te, hadži Salihaga, živ ti nama i zdrav bio puno 
godina! - dočeka neko od prisutnih. 

- Jah, al! drugi tako ne misle! Kad bi mogli, voljeli bi 
mi pogledat" u tabane već ne znam šta! Al', nit' je bilo 
nit' će biti po njihovu! Nadur'o sam ja mnogo toga pa ću 
i njiha! Hoću, ako Bog da! 

Sedlar mu nešto prišapnu, na šta se on jetko nasmija i 
iskašlja: 

- Jah, da vam i ovo kažem! Zvao valija Abdulah- 
efendiju Kaukčiju. Nagovar'o ga da prošnjuha đi sam, ne 
bi 1! me se dočep'o. Sazn'o, odnekle, da mi je Abdulah- 
efendija bio mektebski hodža, pa veli, ne bi I' me on kan- 
deriso da se predam. Da zajedno s njim dođem u Konak. 
Neće mi, kođoja, ni dlaka s glave pasti, samo da dođem... 
E, moj valija, moj valija, zelen si ti k'o zelena trava! - po- 
sprdno će Hadži Lojo, pa se udari dlanom po koljenu. 

Ljudi se ušutjeli, uvukli dušu u se pa čekaju da on nas- 
tavi. 

Neko se u to pod prozorom glasno iskašlja i začu se 
kako pseto skiknu, a bačen kamen začegrlja o kaldrmu. 

- Ono je moj Mustafa - tiho će domaćin. - Ost'o je na 
sokaku da pripazi... 

- A, ko šta bi hotio valija?... - priupita neko. 

- Šta bi hotio, pitaš? - diže Hadži-Lojo glavu. - Hajde, 
pa ga pitaj!... Hotio bi da mi dohaka, eto šta! Smetam 
him, smetam! Neki dan su, bezbeli ste i to čuli, predali it- 
tifaknamu u Konak. Sve je u njoj kazano: i šta smo dali i 
učinili za Carevinu; i đi smo za nju ratovali i ginuli; i kak- 
vi murtati upravljaju Bosnom; i u čijim je rukama carska 
vojska koja gladuje jer je hrsuzi kradu i raznose; i kako se 
Bosni o glavi radi... Sve je to kazano, sve!... Pa, šta?... Pa 
ništa, eto šta! Izabrali, kođoja, nekakav odbor da ispita i 
razvidi šta bi trebalo učinit'. A čuli ste ko je u tom odbo- 
ru. Mustajbeg 1 guzonje iste k'o i on. Pokitili se begovi, 
gazdurine i Jehudije sarafi, da oni usreće Bosnu. Isti oni 
koji su je s carskim murtatima u crno zavili! E, neće, maj- 
ku li him, beli neće! Dosti je bilo i njihova! Kad bude 
krvavit' gaće, svi će se oni u mišije rupe zavući! A narod 
će ginut', narod, jakako! K'o i dosad! 

Hadži- Lojo prevrnu očima i ošinu pogledom po tijes- 
no zbijenim glavama. 

- Eno hi, danima se sastaju i isjeđavaju, i tobože do- 
govaraju u Konaku. Spremaju Bosni ćefine! Sutradan, što 
god bude, oni će opet sjesti za prostrtu sofru i bit" ono što 
su i dosad bili: bezi, efendije, gazde i sarafi! Jakako! 

U gluhoj tišini u kojoj se čuo svaki pokret i dah, pro- 
govori Nuraga kazandžija: 

- Ako je vjerovat', hadžija, čuje se da su se carevi sas- 
tali, 11? da će se sastat' i zdogovorit" šta će i kako će s 
Bosnom. Sazv'o hi, na priliku, njemački ćesar. I sultan bi, 
haman, treb'o tamo da iđe. Culo se da u švapskim 
đeridama tako piše... 

Svi su gledali u Hadži-Loju, očekujući šta će on. A on 
ruknu i odmjeri od šake do lakta: 

- Evo him! I ćesaru, i sultanu, i Moskovu, i svima! A 
đi smo mi? Zar brez nas! Pa jesmo !' mi bravi, šta li smo, 
da se o našoj glavi, a brez nas, tako radi! Ne dijeli 
švapski konzul džabe pare, hej, ne budite budale! 

Onda se diže, stade nasred sobe i glavom dohvati onis- 
ko sobno šiše. Stajao je na metar od Mrava, raskoračen 
kao dvostruko izraslo deblo. Dok je govorio, Mrava Zza- 
pahnu oštar miris bibera koji je dopirao s Hadži-Lojinim 
dahom. 

- Vallahi, billahi, ko god pođe na Bosnu, beli će up- 
amtit'! Vidjeće šta je jež u gaćama! Dočekaćemo ga i Zu- 
bima i noktima! Majku li him njihovu! Nismo mi 
baščaršijski golubovi, vidjeće! 

Obnažena Hadži-Lojina prsa, široka i rutava, koja su 
se ukazivala ispod crnog koparana optočena crvenim gaj- 
tanom, snažno su se nadimala. Lijeva noga, obuvena u ta- 
nak bijel priglavak, primjetno mu je podrhtavala. 

- Ako zatreba, braćo, hoćete 1' sa mnom? - zaokruži 
on pogledom po prisutnim. 

- S tobom, hadžija, s tobom! I u goru i u vodu! 

- Hoćeš li ti? - upre on prstom u iznenađenog Mrava 
koji ga je odozdo uplašeno gledao, ne mogavši skinuti 
očiju s njega. 

Mrav proždre pljuvačku, a vratna mu jabučica uspuza 
do pod samu bradu. 

- Tebe pitam, čuješ li? - grmnu Hadži Lojo, a Mravu 
se učini da mu kraj ušiju puče puška. Pa se uplašeno diže 
i zatrepta očima. Odjednom se sjeti žene i djece i dođe 
mu da zaplače od nekakve tuge i samoće koja ga obuze. 

Košćata Hadži-Lojina šaka ispruži se prema njegovu 
vratu, a prsti, poput kliješta, dohvatiše ga ispod grla. 

- Šta je, oduz'o ti se avaz, ha! 

Mrav se poput mačke sitno iskašlja i zagrenu, pa jedva 
prostenja: 

-L..ijaću.. 

- Šta reče, ne čujem"... - nagnu se Hadži-Lojo prema 
njemu, pustivši mu vrat. 

- Sa svijetom... Kud svi, tu, tu ću i... ja... - procvili 
Mruv. 

- Aferim! - udari ga Hadži-Lojo po ramenu. Sjedi! 

! Mrav sjede kao posječen. Jedva se suzdrža da ne za- 
plaće. 

Hadži Lojo popravi pojas i vrati se na svoje mjesto, pa 
se ponovo okrenu Mravu: 

- Ne pitah te, koji si? 

- To je moj komšija, Vejsilaga Mrav, terzija. Dobar 
čojk - uplete se domaćin. 

- Imaš li djece? 

- Imam... Sina Salku i... i malu Fatu... 

- Kol'ki ti je sin? Kol'ko mu je godina? 

- Sad mu je osma... 

; Nek' ti je živ i zdrav! Već, bi 1? ti hi bilo žao osta- 
vit'?... 

Mrava opet steže u grlu. Sve su oči bile u njega uprte. 

- Šta je, da čujem, bi 1'?... 

- K'o i drugima... - jedva promuca. 

Hadži Lojo se ponovo pljesnu po koljenu. 

- Aferim! Tak'og te hoću! Sa mnom ćeš ti, ako Bog 
da, sa mnom! Bajrakom ću te zametnut' nek' znaš! 

Neko, s hajata, kucnu na vrata. Tiho, kao da noktom 
zagreba. 

Domaćin odškrinu vrata i dohvati tepsiju punu varenih 
krompira koji su se pušili, času bestilja i smotanu beznu 
bošču. 

- Braćo, afedersum! 

Ljudi se razmakoše da mu naprave mjesta, a on razas- 
tre bošču, spusti tepsiju i ćasu pa se okrenu sijeldžijama: 

- Bujrum, braćo, šta je Bog dao! 

Svi se pokitiše oko tepsije. 

- Hadžija, bujrum! Braćo, bujrum! 

Jelo se šutke, dok neko ne spomenu da su posljednjih 
dana ponovo počeli stizati vojni tovari s oružjem i muni- 
cijom. 

- Tol'ko je toga, da se nejma đi smjestit'. Sad slažu u 
Konak! 

- Nek' slažu đi hoće, samo nek"? dolazi! - osmjehnu se 
Hadži Lojo, provlačeći prstima kroz bradu ulijepljenu 
krompirima i bestiljom. 

- A čulo se i to, da su vojnici napali nečiju kuću u 
Velešićima i orobili je. Čeljad nisu ticali, al' su pokupili 
sve što je bilo bolje. 

- Bilesi i mlivo! 

-Iti bi, bolan, da si gladan! Zar je to čudo? Tri mjese- 
ca ajluka nisu primali, a hrana im je - ne pitaj! - odsiječe 
Hadži-Lojo. A onda se prezrivo nasmija: 

- Mašta misle oni u Stambolu, jadna li him majka! Ko 
će sutra Bosnu branit'? Zar oni što povazdan sjede i 
kakoću u Konaku? Dina mi i Boga, njima su najpreči nji- 
hovi čifluci, dućani i magaze. I, dobro me čujte: ko god 
him pruži slanu ruku, znajte da su njegovi! Volim ja sva- 
kog kalfu s Kovača i svakog bećara iz Ćurčiluka, već svi- 
ju njiha zajedno! 

Zatim se okrenu i upre prstom u Mrava: 

- Ahbabu, kako 'no reče da ti je ime? 

- Vejsil..., Vejsil Mrav... 

- Hajde, Vejsilaga, kaži ti nama šta bi ti sutra branio 
kad bi dušman ud'rio na Bosnu? 

Mrava stisnu u grlu. UZ to osjeti i pritajeni gnjev koji 
liznu uz njega. ,,Ma, šta me se više ne prođe! Kud nađe 
mene među tolikim ljudima koji u me gledaju ko u čudo. 
Šta više hoće s mene"...? 

- Hajde, Vejsilaga, da te čujemo! - ponovi Hadži Lojo 
s osmijehom, baš kao da se šprda s njim. 

Njemu dođe da zaplače. Brada mu zadrhta, a oči se za- 
magliše. Jedva suzdrža suze pa, gutajući ih, promuca: 

- Branio bi'..., branio bi'... svoga Salku,... i malu 
Fatu,... i mater him,... i din, i Bosnu, i sve,... sve! 

Čuo je kako mu srce pod grlom udara. Sav je bio u go- 
loj vodi. Bože, šta li će sada biti? 

Svi su šutjeli i gledali u njega. Činilo mu se da ga do 
gola skidaju. 

Onda se Hadži-Lojo opet javi. I to nekako svečano, 
naglašavajući svaku riječ: 

- Vejsilaga, iz srca si mi progovorio! Halal ti bilo po 
stotinu puta! A ono što sam rek'o, poreći neću: bajrakom 
ću te zametnut', nek' znaš! 

Odajom prođe glasan žagor. 

Mrav je nepomično sjedio i gledao preda se. Bio je 
satrven. Znoj mu je lazao niz kičmu. 

Iznenada nasta tajac. Hadži Lojo potegnu nož iza poja- 
sa. A nož dug, opak, s caklovitom oštricom koja je prijeti- 
la. 

Svi su netremice gledali i čekali. 

On pređe oštricom preko koporana i svuče zalogaj be- 
stilja koji mu se bio zalijepio za koporan, pa ga prstom 
smače s noža i obliznu se. 

Svi odahnuše. 

Onda vrati nož u korice i ustade: 

- Braćo, vidjećemo se opet. Uskoro, ako Bog da! I to, 
u čaršiji! Pa da onda vidimo šta će valija i oni njegovi! 

- Inšallah! 

- A vi dotle, đi god dođete, kazujte svijetu šta je i kako 
je. Ovako kako sam rek'o i kako ste čuli! Kazujte da je 
kazan proključ'o i samo što nije prekipio. A kad prekipi, 
vidjeće se ko je ko! Pa, kom opanci, kom obojci! 

Onda se okrenu Sedlaru. 

- Avdija, hoćemo 1'? 

Dok je izlazio iz odaje, svi su bili poustajali. Kad 
naiđe pokraj Mrava, dohvati ga za rame i osmjehnu mu 
se. Ukazaše se krupni plosnati zubi. 

Mrava ponovo zapahnu miris bibera. 

Sedlar rukom zaturi kratko podrezanu pušku koja mu 
je izvirivala ispod koparana i propusti Hadži-Loju da prvi 
izađe. 

Maloprijašnja napetost naglo splasnu. Razgovor, ŽIV i 
spontan, poteče sa svih strana. Svako je želio i imao nešto 
reći. 

Mrav je šutio i rukom potirao oznojeno čelo. U glavi 
mu je udaralo stotinu čekića. Jedva je čekao da izađe i da 
se razabere, jer mu se sve to činilo kao tegoban, groz- 
ničav san. Kad se diže i krenu, i domaćin skoči na noge. 

- Vejsilaga, kuda ranije? 

-.- Moram, pokasno je... 

Pa diže ruku prema glavi, šutke se pozdravi s ljudima i 
gledajući preda se krenu vratima. 

- Ačkosun ti bilo! - doviknu neko Za njim. 

- Eh, ne znaš, Vejsilaga, kol'ko si mi od večeras leg'o 
na srce! Nisam te tak'og znao, vjeruj se! Fala ti i s moje 
strane! Već, dođi mi opet, dođi, dina ti, čim mogneš! - 
govorio je domaćin prateći ga preko avlije. 

Tek na sokaku Mrav se malo pribra. Žmarci u malom 
trbuhu jednako su ga podilazili. Cučnu ukraj sokaka da se 
pomokri, ali ne može, učinilo mu se. 

Bože, kakva su se krupne besjede večeras izgovorile! 
Ni sultana, bilesi, nisu na miru ostavili. Šala to nije! Sjeti 
se šta ga je Hadži-Lojo pitao i šta mu je on kao u snu od- 
govarao, ali nikako da se sjeti onoga šta mu je rekao. Zna 
da je spominjao ženu i djecu, din i Bosnu, i da su mu suze 
jednako navirale i gušile ga. Pa onda ono Hadži-Lojino: 
,Nek" znaš da ću te bajrakom zametnut'! Zapamti!'£.. 

Kad se toga sjeti, uzdrhta. Kakvim bajrakom, pobogu! 
I na koga će on to udariti? Zar mu nije dosta njegovih bri- 
ga? Žena i dvoje djece za vratom! A nafaka sitna. Allahu 
moj! 

Pri pomisli na ženu i djecu tek mu se stisnu. Ih, grdna 
rano, kud 1 odoh na to sijelo.Strah ga je bilo u Bezistan 
ući i hadži-Neziragu Zamoliti da mu na veresiju dadne 
koji aršin čohe za radnju, a sad da prvi ide i bajrak nosi. I 
to ni na koga drugoga, već na cara!Došlo mu je da za- 
vrišti i da se vrati među sijeldžije pa da im kaže da on o 
svemu tome neće da zna. Neka ga ostave na miru! Zar on, 

Vejsil Mrav, pa na ćesara, na sultana, na Moskova, na 
koga li sve udariti neće! 

Odozdo, od džamije, ukaza se vojnička patrola. On se 
uzvrtje, htjede da svrne i bježi, ali mu se noge odsjekle pa 
ni da makne. 

- Stani, o'kle ti? 

- Sa sijela... - šapnu Mrav, pogledajući čas u patrolu, 
čas u pun mjesec iskočio iznad Trebevića. 

- A kamo ti fenjer?... Zar ne znaš da se ne smije bez 
fenjera? 

- Pa, bio sam blizu, evo ovdi, u komšiluku... - pokaza 
on rukom odakle je došao. - A, evo mi i kuće... Eno ona... 

Glas mu je bio utanjio i jedva se čulo šta govori. 

- Ama, znaš li ako te!... Hajde, gubi se! - dreknu čauš, 
a Mrav se pokunji pa zabrza niz sokak. 

Kad dođe do avlijskih vrata i poteže ključ iza pasa, 
oprezno se osvrnu za patrolom koja je zamicala. 

Nešto se u njemu odjednom upopriječi. 

- Ma, kome oni: Gubi se! Nek' se oni gube! Domu- 
zi!Ja sam ovdi u svom, na svom! Pas him mater!... - 
zagrenu se kroz suze. 

Prisjeti se onda maloprijašnjega sijela, Hadži-Lojinih 
riječi i bajraka, pa sim pred sobom odjednom poraste. 

- Hoću, hoću, hoću! Bajrak mi dajte! Bajrak! Vid- 
jećete vi ko je Mrav! Beli ćete vidjet"! 

Neko dotad nepoznato samouzdanje bilo ga obuzelo. 
Ali, samo Za trenutak. Jer, čim uđe u avliju i ugleda ženu 
ustrašenu i tihu kao i on, sav se skupi i opet postade stari, 
ustrašeni Mrav. 


- Ti dođe... - šapnu ona. 

- Jah... 

- Kako bi? 

- Pa, 'nako, lijepo... Jesu I? djeca pospala? 
- Davno. Hoš li šta večerat'?... 

- Tec..., tamo sam jeo. 

U prolazu pogleda u djecu. Ležala su sklupčana poput 
mačića. Fata je spavala u dimijicama, a Salko je u snu 
žvakao. On za tren zastade, pa šmrknu i uđe u drugu 
sobu. 

Čitavu noć oka nije sklopio. Čas bi zamirao od straha, 
pitajući se šta će od svega toga biti, čas ga uzbuđivalo to 
što je i on noćas bio neko i nešto i što su ga toliki ljudi 
gledali i slušali. Pa čak i Hadži Lojo! Šala to nije! Onda 
bi ga zazeblo oko srca. Žena i djeca izlazili bi mu pred 
oči. Šta bi oni bez njega? Pa onda onaj iznajmljeni 
dućančić u Abadžiluku i terzijska igla među prstima, koju 
je po čitav dan provlačio i šio, i to samo danas za danas. I 
uvijek potanko, tek toliko da se kraj s krajem sastavi. Pa i 
ovaj vlažni sobičak u kojem je sa ženom spavao, dižući 
se jutrom kostoloman i krmeljiv, sa osjećajem tuge i nesi- 
gurnosti u srcu. Hej, Allahu moj, dokle će ovako? Je li mi 
baš suđeno da se do smrti patim?... 

- Štaje, što ne spavaš?... - šapnu žena koja se bila pro- 
budila i osluškivala ga kako uzdiše i prevrće se u postelji. 

- Ništa... nako, spavaj... 

Ujutro se digao slomljen i neispavan, s osjećajem tjes- 
kobe i gorčine u srcu. I sad, dok je sjedio u radnji, zagle- 
dan u jednu tačku na zidu, nemoćan i bezvoljan da prih- 
vati za iglu i otpočne posao, odozgo, niz Abadžiluk, 
naiđe hadži Neziraga, jedan od najuglednijih sarajevskih 
trgovaca. Njegova dva velika dućana u Bezistanu, puna 
čohe, pamuka, kumaša, svile i ostale brusanske robe, i 
njegovog šareni hadžijski saruk oko glave, davali su mu 
poseban ugled. Neziraga bi svako jutro, uvijek u isto vri- 
jeme, nailazio kroz Abadžiluk, a Mrav bi ga uvijek 
dočekivao i pozdrayljao na isti način. Pričekao bi da 
hadžija priđe na pet-šest koraka njegovoj radnji, a onda bi 
se malo pridigao sa šilteta na kojem je sjedio i šio, pa bi, 
držeći iglu u ruci smjerno pozdravio: 

- Uranio, hadži-Neziraga! Jesi I' se naspav'o? 

Hadžija, krupan i potkrvljen čovjek, u čohali 
čakširama koje kao da su gorjele na suncu, a opasan 
svilenim trabolozom preko kojeg se opružio debeo zlatan 

lanne, važno bi se iskašljao i uvijek isto odgovorio: - 
Alluhrazolla... - Uz to bi pogledao Mrava i kao usput upi- 
mo: 

- Šiješ li, šiješ... 

Ovaj put, začudo, Mrav ostade nijem i nepomičan, čak 
i ne pogleda u hadži-Neziragu. Bio se toliko zanio misli- 
mu o sinoćnjem sijelu s osjećajem nespokojstva koje ga 
bilo obuzelo, da nije ni primijetio kad je Neziraga naišao. 
'fek kad se hadžija iskašljao i odmjerio ga, Mrav se lecnu, 
uli, kasno: hadžija ga već bio mašio. 

Njega obuze strah. Htjede potrčati za hadžijom da mu 
se ispriča i kaže da se bio zamislio pa ga nije vidio, a 
onda bespomoćno uzdahnu i ostade gdje je. Osjećao se 
kao izgubljen. 

Šta će sad, ako mu to hadžija za zlo uzme? Jer, kad 
god bi mu zapelo i za posla zatrebalo koji aršin čohe ili 
sukna, hadžija bi mu davao i na veresiju. Pa i bez toga, 
nije hadžija mačiji kašalj! Njegova se riječ čuje i poštuje 
u čaršiji. A on, ko je on? Mrav, goljo, niko i ništa, šaka 
jada! 

- Ama, šta mi, pobogu, bi? pitao je sam sebe i šarao 
pogledom po zidovima. U to naiđe Fejzaga telal, koji je 
također bio na sijelu. Sjede na ćefenak, srdačno ga poz- 
dravi i reče: 

- Vejsilaga, nek' znaš, od sinoć si mi jednako na pa- 
meti! Ačkosun ti bilo! Progovorio si mi iz srca! 

Mrav poraste. Nekakva ugodna toplina razli mu se oko 
srca. A kad se telal uskoro diže, pa otegnu tur na 
čakširama i krenu niz Abadžiluk, on ostade gledajući za 
njim. Telalove riječi ga osokoliše, a onda se opet sjeti 
hadži-Nezirage, no ovaj put se u njemu nešto prkosno 
prope. 

- Ama, ko je on da ga se bojim? Zar zato što ima 
dućane? Zar samo zato?... A bajrak, ko će nositi bajrak? 
On, posigurno, neće. A Mrav - hoće, hoće! Dobro je rek'o 
Hadži Lojo: Guzonje! Njima je njihov imetak najpreči. A 
sve drugo nek" propadne, crkne, izgori! Jašta! 

Pa srdit i podboden vlastitim mislima nespretno Za- 
mahnu rukom i nabode se na iglu i ljutito opsova, pa met- 
nu prst u usta i poče sisati krv. 

Čaršija se već bila otvorila i zaživjela svojim 
uobičajenim životom, mada u posljednje vrijeme nekako 
prigušeno i gluho, bez onog ranijeg veselog žagora i 
živosti. Tek kad u neko doba naiđe Musa travar i stade 
nasred Abadžiluka pa se iz svega glasa po običaju prode- 
ra: - Trave nane ko ne mere da se noha, ujutro će mu gaće 
razdrijet'!... - smijeh se zaori s okolnih ćefenaka. 

- A je!' tebi, Musa, bilo kakve hasne od toga? - dovik- 
nu neko za njim, našta Musa k'o ždrijebac zanjiska i zak- 
renu glavu, pa se poče propinjati i poskakivati. 

- Drž ga, drž, ne daj mu! - povikaše s ćefenaka. 

4. 


Sudbina Bosne i Hercegovine bila je odlučena davno 
rrije 28. juna 1878. godine, kada je na dnevni red Ber- 
\inskog kongresa bilo stavljeno pitanje njezine budućnosti 
i donesena odluka o okupaciji. U jednom dalekom i 
tuđem gradu, među tuđim ljudima od kojih teško da je ij- 
edan ikada zakoračio u ovu zemlju ili znao ijednu njezinu 
tiječ, rješavalo se o njezinoj sudbini. Šta su ti ljudi s 
kneževskim, lordovskim, grofovskim, pašinskim i drugim 
titulama, odjeveni u crne redengote i sniježno bijele 
košulje s ukrućenim prsima, s okovratnicima i manžetama 
od kaučuka i pozlaćenim sabljama o bedru, znali o Bosni 
i njezinim ljudima, o njihovim mukama, željama i nada- 
ma, osim hladnih računica evropskih velesila koje su se 
još prije Kongresa nagađale i dogovarale oko pojedinih 
dijelova nekad moćne, a već poodavno oronule i one- 
moćale Turske Carevine. Pa ipak, bilo je u tim danima 
nečega što se istovremeno osjećalo i u kongresnoj dvorani 
u Berlinu i po uskim sokacima sarajevske čaršije i utihlih 
bosanskih kasaba. Bila je to ona nesnosna ljetna žega i 
iserpljujući zamor koji je pritiskivao ljude. Zbog toga se 
knez Bizmark, domaćin i predsjednik Kongresa, svojski 
zalagao da se zasjedanje čim prije okonča, jer su 
međusobni kontakti vlada i delegata već ranije bili doveli 
do jasnih stavova i saglasnosti o gotovo svim pitanjima 
koja je Kongres trebalo da rješava. Jedino su turski dele- 
gati na čelu s Karateodori-pašom nastojali da se zasje- 
danje što više otegne, kako bi napokon dobili konačne in- 
strukcije iz Carigrada, jer bez sultanova Znanja i 
saglasnosti nisu smjeli preuzeti nikakvu obavezu, poseb- 
no o pitanju Bosne i Hercegovine. 


57 


Grof Andraši, šef austrougarske delegacije, bio je 
spokojan. Za svoj zahtjev o okupaciji Bosne i Hercego- 
vine po Austro-Ugarskoj imao je punu podršku Nje- 
mačke, u osobi kneza Bizmarka, a također i Engleske. I 
delegati Francuske i Italije bili su se izjasnili da se neće 
protiviti okupaciji, dok je ruski delegat Šuvalov izjavio 
da se ni njegova delegacija neće protiviti takvom prijed- 
logu, ali da se neće ni zalagati za njega. U prethodnim 
razgovorima Andraši je dao na znanje Karateodori-paši 
da je Austro-Ugarska odlučila zaposjesti Bosnu i Herce- 
govinu i da je u tome ništa neće spriječiti, ali da bi i sama 
Turska, u interesu vlastitog opstanka, trebala to prihvatiti. 
Istovremeno je austrougarska delegacija predala ostalim 
delegacijama svoj memorandum o Bosni i Hercegovini. 
U njemu je naglašeno da je pitanje ovih zemalja od sud- 
binskog evropskog interesa, jer je i nedavni rat između 
Rusije i Turske imao svoj korijen baš tu, u Bosni i Her- 
cegovini, gdje Turska nije bila u stanju smiriti nedavni 
ustanak i zaustaviti masovno iseljavanje kršćanskog sta- 
novništva. Zbog toga je Austro-Ugarska bila izložena 
velikim materijalnim štetama, pa je samo na zbrinjavanje 
gotovo dvjesta hiljada izbjeglica utrošila oko deset mili- 
juna forinti, osim što su i pogranični narodi Monarhije 
pretrpjeli velike štete. Radi toga se, kao jedino moguće 
rješenje, predlaže okupacija Bosne i Hercegovine po 
Austro-Ugarskoj, isključujući iz toga Novopazarski 
sandžak, u kojem bi i dalje ostala turska uprava, s tim što 
bi Austro-Ugarska zadržala pravo da i tamo, radi sigur- 
nosti prometa i trgovine, drži vojne posade. 

Za autonomiju Bosne i Hercegovine, predviđenu San- 
stefanskim ugovorom, u memorandumu je rečeno da je to 
posve nerealan prijedlog, jer se, s obzirom na vjerske i 
socijalne razlike stanovništva, ove zemlje ne mogu umiri- 
ti, pa će i ubuduće ostati stalnim izvorom novih opasnosti 
po mir, i novih šteta po Austro-Ugarsku. 

U mučnom iščekivanju uputstava iz Carigrada koja 
nisu stizala, usprkos opetovanom traženju turske delega- 
cije i intervencijama engleskih i austrougarskih diplo- 
matskih predstavnika kod Porte, pitanje Bosne i Hercego- 

vine napokon je, 28. juna, stavljeno na dnevni red Kon- 
presa. U posljednji čas, nekoliko minuta prije početka po- 
podnevne sjednice, turska je delegacija konačno primila 
nestrpljivo očekivane instrukcije. Porta je odlučno odbija- 
lu prijedlog o okupaciji, izjavljujući da je sposobna i 
spremna sprovesti potrebne reforme, kojima će se srediti i 
normalizirati stanje u ovim zemljama. Prijedlog turske 
delegacije da se rasprava o Bosni i Hercegovini zbog toga 
odloži, nije naišao na podršku ostalih delegacija, 1 pitanje 
Bosne i Hercegovine je stavljeno na dnevni red. 

Lord Solzberi je u ime engleske delegacije odmah 
predložio da Austro-Ugarska okupira Bosnu i Hercegovi- 
nu, odbijajući svaku mogućnost njezina pripajanja Srbiji 
ili Crnoj Gori, i to kako s evropskog tako i s turskog sta- 
novišta. I predsjedavajući knez Bizmark je prijedlog o 
okupaciji odlučno podržao, smatrajući ga kao jedino is- 
pravno rješenje, s čime su se složile francuska i italijan- 
ska delegacija, dok je ruska delegacija izjavila da i ona, u 
interesu ,,zaštite hrišćana"', prihvaća engleski prijedlog. 
'Time je sudbina Bosne i Hercegovine bila zapečaćena. 

Ministar Andraši, smatrajući da je ta odluka Kongresa 
konačna i da je ništa više ne može izmijeniti, odmah je o 
tome brzojavno obavijestio austrougarskog generalnog 
konzula u Sarajevu, nalažući mu da o tome obavijesti i 
sve uglednije ličnosti u Sarajevu i drugim većim gradovi- 
ma, kako bi se znale ravnati i blagonaklono dočekati i 
pozdraviti ulazak okupacionih četa. 

Porta se međutim s odlukom Kongresa nije mirila. 
Nekoliko dana kasnije, turski delegati su saopćili baronu 
Hajmerlu, jednom od članova austrougarske delegacije, 
da će potpisati kongresne akte samo u slučaju ako se 
Austro-Ugarska pismeno obaveže da će okupaciju sma- 
trati privremenim činom i da se njome neće dirati i sulta- 
nov suverenitet nad ovim zemljama. Pri tome su dali 
svečanu obavezu da će se tražena izjava smatrati strogom 
tajnom, a da je traže isključivo radi umirenja Njegova 
Veličanstva sultana, koji će biti bolno dirnut sudbinom 
Bosne i Hercegovine. 

Dan uoči završetka rada Kongresa, turska delegacija 
se najavila grofu Andrašiju, tražeći ispunjenje svojih 
zahtjeva. Karateodori-paša, pronicljiv i rječit Grk, nekoli- 
ko je puta prinosio ruku srcu uvjeravajući Andrašija da 
bez takve izjave ne bi smio sultanu na oči. 

Plašeći se da svojim odbijanjem ne izazove tursku de- 
legaciju da razvrgne Kongres, 1 to baš uoči dana kada su 
se donesene odluke trebale svečano potpisati, Andraši je 
to prihvatio. Smatrao je da će potpisivanje jednog takvog 
protokola predstavljati puko teoretiziranje, nakon što aus- 
trougarske čete uđu u Bosnu i Hercegovinu. 

Sutradan, 13. jula, Kongres je završen svečanim pot- 
pisivanjem kongresnih akata. U članu, koji se odnosio na 
Bosnu 1 Hercegovinu, stajalo je: 

,,Pokrajine Bosnu i Hercegovinu će zaposjesti i njima 
upravljati Austro-Ugarska. Pošto austrougarska vlada ne 
želi da upravlja sandžakom Novi Pazar, koji se proteže 
između Srbije i Crne Gore u jugoistočnom pravcu do pre- 
ko Mitrovice, ovdje će i dalje funkcionirati osmanlijska 
administracija. Austro-Ugarska, u cilju da osigura opsta- 
nak novom političkom stanju, kao i slobodu i sigurnost 
komunikacija, pridržaje sebi pravo u čitavorm opsegu 
ovoga dijela starog bosanskog vilajeta držati posade i 
posjedovati vojničke i trgovačke ceste. U tu svrhu 
pridržavaju za se austrougarska i turska vlada da se o po- 
tankostima sporazume." 

O ostalim pitanjima iznesenim pred Kongres, prisutne 
su se sile sporazumjele: 

Zemlja između Dunava i Balkana zvaće se Bugarska, 
s glavnim gradom Sofijom, a plaćaće Turskoj danak. 
Južni dio Bugarske ostaje i dalje turska pokrajina, a zvaće 
se ,, Istočna Rumelija''. Njome će upravljati kršćanski gu- 
verner, koga će imenovati sultan. 

Rusija dobiva u Aziji dio Armenije s Batumom, 
Andaharom i Karsom, a u Evropi dio Besarabije. 

Rumunija se proglašava nezavisnom, a za odstupljenu 
Besarabiju dobiva Dobruču. 

Srbiji se priznaje nezavisnost i pripajaju Niš, Lesko- 
vac, Pirot i Vranje. 


60 


Crnoj Gori se također priznaje nezavisnost i pripajaju 
Nikšić, Piva, Ulcinj, Bar i Podgorica. 

Grčkoj je obećan dio Epira i Tesalije, a Engleskoj je 
priznat otok Kipar, što ga je dobila od Turske ranijim 
ugovorom iz juna 1878. godine. 

Andraši je bio potpuno zadovoljan. Čim je Bizmark 
suključio zasjedanje, zahvalivši se delegatima na izuzet- 
nom razumijevanju koje su pokazali u toku Kongresa, 
dnjući time svoj doprinos miru i spokojstvu u Evropi, 
Andraši je požurio da mu se zahvali na svesrdnoj podršci 
koju je pružio stvari okupacije. I ne čekajući da Andraši 
zuvrši, Bizmark je zatresao svojom snažnom glavom i 
prekinuo ga: 

- Ja bih vam savjetovao da odmah pristupite okupaciji. 
Da ne čekate ni na kakvu saglasnost i protokolarne proce- 
dure s Turskom! To sam vam već i ranije govorio, ali, vi 
ste željeli da sačuvate formu. Čemu to?... Gluposti! 

Lord Solzberi se interesirao kako će se sprovesti oku- 
pacija. 

- Računate li na eventualni otpor? 

- Isključeno! - nasmiješio se Andraši. - Uvjeravam vas 
da ćemo tamo ući s eskadronom husara i vojničkom=glaz- 
bom! i 

Za takvo Andrašijevo uvjerenje bio je dobrim dijelom 
zaslužan konzul Vasić i austrougarski agenti u Bosni, koji 
su neprestano pothranjivali službeni Beč da Bosna jedva 
čeka ulazak okupacionih četa. 

No ni na turskoj strani nije nedostajalo izvjesne, makar 
i lažne samouvjerenosti. Jer, dan nakon što je donesena 
odluka o okupaciji, vilajetski list ,Bosna"', u polemici s 
londonskim ,,Tajmsom" koji je pisao da u Bosni i Her- 
cegovini vlada potpuna nesigurnost i anarhija, jer se nar- 
od digao protiv turske vlasti, završavao je svoj odgovor 
, Tajmsu" ovim riječima: ,,U Bosni se ne opaža ništa dru- 
go između vlade i naroda nego ljubav koja postoji između 
oca i sinova..." 

Dva dana kasnije ta je ljubav provalila u Sarajevu 
svom žestinom: masa je krenula na Konak. 


61 


s) 


Počelo je kao što počinje nevrijeme. 

Kad je konzul Vasić tog kasnog popodneva, a bila je 
srijeda 3. jula, vreo i mršavan pazarni dan, primio 
Andrašijev brzojav, u prvi se čas uzbudio. Mada je to sa 
sigurnošću očekivao, sad mu se najedanput učinilo kao 
nešto gotovo nestvarno. 

Zar ovaj komadić papira koji on drži u ruci i čita ko 
zna po koji put, uistinu znači početak ostvarenja onoga 
što se godinama oprezno pripremalo i plelo i u što je 
uloženo toliko truda, novca, pregovora, intriga i obećanja, 
i zar će se život u ovoj zemlji, koji se stoljećima odvijao 
tvrdo utabanim stazama, napokon početi mijenjati, 
lomeći sve ono što se od vajkada smatralo kao jedino 
moguće, ustaljeno i nepromjenljivo. 

Razmišljajući o tome Vasić je odjednom osjetio zado- 
voljstvo i ponos da je i on, bar nečim, doprinio konačno 
izvojevanoj pobjedi. Zar se mjesecima nije nalazio baš tu, 
na najisturenijoj tački te velike diplomatske igre, u koju 
je unosio čitava sebe. Pa zar se i sada, kada je pobjeda 
pred vratima i kad čete Njegova carskog i kraljevskog 
veličanstva treba da umarširaju u Bosnu, ne obraćaju opet 
njemu, generalnom konzulu Konradu Vasiću, tražeći da 
pripremi završnu scenu Velike igre! 

Još jednom je pročitao brzojav pa sjeo za stol i počeo 
razmišljati i bilježiti šta je sada najvažnije da se učini. 
Prvo je sastavio tekst brzojava s detaljnim uputama svim 
konzularnim agentima u Bosni i Hercegovini, a zatim spi- 
sak ličnosti koje je već sutradan trebalo obići i obavijesti- 
ti o okupaciji i podsjetiti ih na ono što se od njih očekuje. 

Na kraju spiska krupno je ispisao i podvukao Mazhar- 
pašino ime, radoznao da čuje šta on o tome zna i kakve je 
instrukcije dobio od Porte. Pri tom se sjetio njihova pos- 
ljednjeg susreta i razgovora, kada je Mazhar-paša ener- 
gično odbio i samu pomisao da bi Porta mogla napraviti 
bilo kakve ustupke u pogledu Bosne i Hercegovine, tih 
najstarijih turskih pokrajina, kako je sam naglasio. 
Misleći o tome Vasić osjeti zluradu znatiželju da vidi 
kakvo će lice Mazhar-paša sada napraviti. 

Nakon što je upisao imena mostarskih biskupa Kralje- 
vića i Vuičića, Vasić pozva kavaza i naloži mu da odmah 
pođe i potraži sve konzularne službenike i obavijesti ih da 
se u osam sati naveče iskupe u konzulatu. 

Premda nisu znali radi čega ih konzul tako kasno pozi- 
va, slutili su da se moralo nešto izuzetno dogoditi, pa su i 
prije zakazanog vremena požurili u konzulat. Okupili su 
se i potiho razgovarali; ispod velike careve slike u 
svečanoj odaji na katu, nekadašnjem čardaku prostrane 
Kapetanovića kuće, gdje su se primala čestitanja uz carev 
rođendan i ostale blagdane. 

Tačno u zakazano vrijeme Vasić se pojavio uparađen i 
svečan. Razgovor je naglo utihnuo, a onda je nešto neu- 
godno zacvililo. Tog je trenutka glomazni Jozef Radl, in- 
valid s drvenom nogom, koji je obavljao dužnost 
domaćina i ekonoma konzulata, bio iskoračio i ukipio se. 
Radla je po toj njegovoj nozi, koja bi pri hodu tužno cvili- 
la, poznavala čitava čaršija, i niko ga nije ni znao pod 
drugim imenom nego ,,drveni Švabo"'. 

Nakon što se značajno iskašljao i kratko naklonio, 
Vasić otpoče svečanim glasom: 

- Gospodo, zamolio sam vas da dođete, kako bih vam 
mogao saopćiti jednu veliku i radosnu vijest! Danas u pet 
sati poslije podne brzojavno sam obaviješten od njegove 
preuzvišenosti ministra grofa Andrašija, da je Austro- 
Ugarskoj povjeren mandat da okupira Bosnu i Hercegovi- 
nu. Smatram da ste svjesni značaja i veličine te povijesne 
odluke. Odsada će i u ovim pokrajinama, poznatim po bu- 
nama, zaostalosti i svim drugim nedaćama, zavladati red, 
mir i sigurnost, uz ostale blagodati koje će im donijeti ve- 

lika i moćna Austro-Ugarska Monarhija, pod mudrom i 
sretnom vladavinom Njegova prejasnog carskog i kra- 
ljevskog apostolskog veličanstva Franje Josipa Prvog. 
Gospodo, dozvolite da vam čestitam ovaj veliki i sretni 
događaj! 

Nastade časovit tajac. Svi su bili uzbuđeni. Onda 
štapski kapetan Klajn, koji je odnedavna bio dodijeljen na 
službu u konzulat, uzviknu: 

- Živjelo Njegovo carsko i kraljevsko apostolsko 
veličanstvo Franjo Josip Prvi! 

- Živio! - prihvatiše i ostali. 

Vasić se sa svima srdačno rukova i dade znak da bi 
želio još nešto reći. 

- Gospodo, molim mir! S obzirom da od danas pa do 
ulaska carskih četa moramo održavati stalnu službu u 
konzulatu, jer to prilike i potrebe zahtijevaju, molim da 
primite k znanju da se od noćas uvodi stalna danonoćna 
dežurna služba od po dvojice službenika. O tome ćete do- 
biti tačan raspored i potrebno uputstvo. A sada molim 
gospodu Hojzingera i Rihtera da dođu k meni u kancela- 
riju. Ostala gospoda su slobodna i mogu ići. Želim vam 
laku noć! 

Herkalović je prvi požurio niz Bistrik. Bio je, kao i 0s- 
tali, veoma uzbuđen. Sav je podrhtavao. Gorio je od želje 
i jedva čekao kome će prvom saopćiti vijest o okupaciji. 
Kako je čaršija već bila zatvorena, okrenu prema 
Tašlihanu, uvjeren da će u nekoj od obližnjih gostionica 
naći nekoga s kime će sjesti i polahko, uživajući u svakoj 
svojoj riječi, povjeriti mu ono što ostali još nisu saznali. 

Dok je prelazio preko Latinske ćuprije, ispod koje je 
oplićala Miljacka lijenp žuborila, bio je pun sebe. 
Osjećao je neku čudesnu snagu koja se u njemu propinja- 
la i nosila ga. Počeo je glasno pjevušiti, ne obazirući se 
na rijetke prolaznike koji su promicali preko mosta, 
grabeći prema Bistriku. 

U Savke pod Tašlihanom bilo je pusto. Osim dvojice- 
trojice provincijskih trgovaca i nekoliko kiridžija koji su 
bili navalili na pečenu telečiju glavušu i čopali je, nikoga 

vise nije bilo. Nije bilo ni Savke. Za šankom je služio je- 
dan od momaka. 

Herkalović zastade na vratima, razgleda po polupraz- 
noj gostionici i vrati se. 

U susjednom ,,Orijentu'', kod Grka Safrijana, kod ko- 
ee se moglo dobro pojesti, Herkalović ugleda Peru 
Sarenca koji je sjedio sam za stolom, a vidje još neke 
poznanike, ali se odluči za Šarenca. 

- Dobar veče, gosn' Tomo - pozdarvi ga Šarenac, kad 
Herkalović, tobože ne videći ga, naiđe kraj njegova stola. 
- Izvol'te, hoćete I' malo sjesti? 

Šarenac se bavio posredničkim poslovima. Posredovao 
je pri kupoprodaji nekretnina i uživao glas solidna 
čovjeka kome su se ljudi s povjerenjem obraćali. Ako je . 
trebalo kupiti ili prodati dućan ili kuću, zemlju ili maga- 
zu, obično bi tražili Šarenca, znajući da u njega nema 
petljanije. Mada je bio mašio četrdeset i petu, još je bio 
neženja. Živio je sa sestrom, starom djevojkom, koja se 
također nije udavala. 

Herkalović skide šešir i baci ga na stolicu, pa duboko 
othuknu i sjede. 

- Dobra vam veče, gospodin Pero - odzdravi Šarencu. 

- Šta je, umorili se? - osmjehnu se Šarenac. 

- Ama, kako neću, kad sam po čitav dan na poslu. Evo 
sam sad iz konzulata! 

- Ma, vidim ja, i pitam se šta toliko radite? Gledam, po 
cio dan ste na nogama, uvijek negdje hitite!... 

- Mora se. Takva su vremena. 

- Jest, Boga mi, što kažete. Čovjek ne može, a da se ne 
zapita na šta će sve ovo izaći. 

- Hm, na šta će izaći? - ponovi Herkalović značajno. 

- Pa jest, Boga mi! Svak"' se o sebi zabavio, a poslovi 
stali. Nikome nije ni do čega. Već, šta vi o svemu ovome 
mislite, gosn' Tomo? Vi ste na izvoru, mnogo toga čujete 
i znate, ima 1' ovome kraja? ; 

Herkalović je jedno vrijeme značajno šutio kao da 
nešto duboko razmišlja, pa upre pogled u Šarenca i 
podižući obrve polahko izusti: 

- Ima!... Ima kraja! 

- Ima? A šta ima? - nagnu se Šarenac preko stola. 

Herkalović nije više mogao da otrpi. Isprsi se, pa diže 
glavu i zagleda se u Šarenca. Šutio je čas-dva, a zatim, 
primičući mu se, šišteći izusti: 

- Bosna više nije Turska! Dolazi nam Austro-Ugarska! 

Šarenac ga zgranuto pogleda. 

- Ma što vam rekoh! - odsiječe Herkalović. 

Šarenac kao da tek shvati svu težinu Herkalovićevih 
riječi pa zazinu da nešto kaže, ali ništa ne reče već osta 
napola otvorenih usta. 

= Jest, to što vam rekoh: dolazi nam Austro-Ugarska! 

Za susjednim stolom naćuliše uši. 

- Ne mere bit'! 

- A što, molim lijepo, ne bi moglo? - dočeka Herkalo- 
vić gotovo izazovno. 

- Pa, tako... mislim... 

- Nema se tu više šta misliti! Velesile su Austro- 
Ugarskoj dale mandat da okupira Bosnu i Hercegovinu i - 
kvit! Večeras je u konzulat stigao brzojav iz Beča. 

- Pa, šta će sad bit'? - uplašeno će Šarenac. 

- Šta ima bit'? Carske čete će ući u Bosnu, uspostaviće 
se nova vlast i svijet će dušom dahnuti - izgovori Herka- 
lović tako glasno, da su ga mogli lijepo čuti za susjednim 
stolom za kojim je razgovor još maločas bio umuknuo. 

- A Turska, šta ona? - oprezno će Šarenac. 

- Šta, Turska? 

- Mislim... šta će Turska...? = 

- Ima da se pokori, eto šta! Velesile su tako odredile i 
tu više nema ni pogovora ni razgovora! 

Šarenac je želio još nešto da pita, ali se bio posve 
smeo. Nije znao, šta bi prije. 

- Hoćete 1' nešto popiti, gosn' Tomo? - upita napokon! 

- Pa, mogao bi" jednu rakijicu. Ali, malu! 

- I malo sira? Ima dobra travničkog sira. Ko - kajmak! 
- Ne, samo rakijicu. 
arenac pozva momka i poruči rakijicu, pa se ponovo 
obrati Herkaloviću. 

- I baš tako: dolazi Austro-Ugarska? 

- Dolazi. 

- Daj Bože sa srećom! Samo, da šta ne bude... 

- Ništa biti neće! Sila je to, moj gospodine! Zemlja će 
zadrhtati kad se pomole. Još vi ne znate šta je Austro- 
Ugarska! 

Šarenac ga je bez riječi gledao. 

Vojnička se patrola u taj čas pojavi na vratima. Čauš, 
koji je išao naprijed, čim vidje da nema vojnika, vrati se. 

- Hm! - učini Herkalović posprdno. - Još nešto traže. 
Bašibozuci! 

- More I? još jedna, gosn? Tomo? - pokaza Šarenac 
očima na čokanj koji je Herkalović bio istrusio. 

- Ne, hvala, moram kući, pa opet u konzulat. 

- Zar i po noći? 

- Eh, šta ćete, dužnost je dužnost, a ona ne pita koja su 
doba! A vi, gospodin Pero, budite mirni, nema šta da bri- 
nete, jer će odsad svima biti bolje - ustade Herkalović i 
dohvati šešir. 

- Fala i laku noć! - ustade i Šarenac, na silu se osmje- 
hujući. 

Čim Herkalović maši preko praga, Šarenac se okrenu 
susjednom društvu: 

- Ljudi, čuste 1' šta mi reče?.. - Pa, povlačeći stolicu 
za sobom kao da je i ona dio njega, sjede za susjedni stol. 


Ranim jutrom, čim se čaršija otvorila, vijest je prostru- 
jala Sarajevom. Svi su već bili čuli da je Austro-Ugarska 
dobila mandat da okupira Bosnu i Hercegovinu. Mnogi u 
to nisu vjerovali. 

- Ama, ko to pronese? 


- Dragoman Tomo, onaj iz austrijskog konzulata. 

- Laže, pasji sin! 

- Kamo sreće da laže. 

- Kome je kaziv'o? 

- Šarencu. 

- Kojem Šarencu? 

- Ih, zna se kojem, nejma hi hiljadu! Onome što kuće 
prodaje. 

- I, šta mu je rek'o? 

- Rek'o to da će Austrija unić' u Bosnu. Da je to goto- 
va stvar: I rek'o mu još da ništa ne brine, da će sve bit" 
kako more najbolje. 

- Ma kako Švabo more doć'? Okle, ko mu to dade! 

- Carevi se na priliku sastali pa se uzeli dijelit': Ovo 
meni,-ovo tebi; ovo Moskovu, ovo... šta ti ga ja znam! 

- Ma, stani, bolan! Nije Bosna miraz pa da se dijeli, 
hej! 

- Ih, i ti sad uz'o! Okle ja znam kako je bilo? Iđi, pa 
pitaj careve! 

Sve je uzavrelo. Čaršija je sličila na uznemireni osi- 
njak. U Kazandžiluku i na Kovačima čekići su umukli. 
Ljudi su stajali pred otvorenim radnjama i dućanima i 
zabrinuti prepričavali sinoćnju vijest koja je poput zlo- 
kobne ptičurine kružila gradom, grakćući jednu jedinu 
riječ: okupacija! U toj riječi bilo se zgusnulo sve: i briga i 
neizvjesnost, i mržnja i strah; i sve ono što se ne može 
riječima iskazati već samo osjetiti i od čega se ljudima 
srce steže, a strah 1aza utrobom. 

Tog jutra, ranije nego obično, iz dvorišta konzulata 
izašla je crna konzulova kočija u koju posjedaše Vasić, 
Rihter i drugi tumač konzulata Kulier, jer je Herkalović 
već ranije bio otišao da najavi posjete koje je Vasić kanio 
obaviti. 

Prvo su se odvezli do kuće Mehmedbega Kapetano- 
vića, nadomak Šeherćehajine ćuprije. Kapetanović je bio 
utjecajan čovjek, član Vilajetskog vijeća i bivši mudir u 
Stocu, Ljubuškom i Trebinju, odakle je prije nekoliko go- 
dina preselio i nastanio se u Sarajevu. Lijepo je govorio 

orijentalne jezike i bavio se prikupljanjem narodnih 
umotvorina. Bio je dobar govornik, čovjek živa duha i 
vatrena temperamenta, koga su čak i netrpeljive Sarajlije 
cijenile i uvažavale. 

Kapetanović je bio izašao do na avliju da dočeka 
Vasića. Začudo, mada je donedavno govorio: ,,Nije 
Švabo već je babo" i da će ulazak austrougarskih četa biti 
jedini spas iz kaosa u koji je Bosna zapala, sada je bio ne- 
kako suzdržan, ne pokazujući neko osobito oduševljenje. 

- Šta je, kao da se ne veselite, gospodine Kapetano- 
viću? - upita ga Vasić pomalo začuđeno. 

- Ma, šta da vam kažem, gospodine generalni konzule. 
Svaka promjena, pogotovo jedna ovako krupna, donosi 
sobom i mnoge brige. A i držanje svjetine zabrinjava. Bo- 
jim se da to neće proći samo tako... Još vi ne poznajete 
naš svijet... 

- Nema razloga da brinete, gospodine beže! Biće bolje 
nego se i nadate! Očekujemo da ćete ulazak carskih četa 
dočekati s pozdravima i dobrodošlicom, kako se i priliči. 
Budite sretni da ćete to uskoro doživjeti. Bilo je krajnje 
vrijeme. 

- Sve što bude dobro i korisno, ja ću pozdraviti - odgo- 
vori Kapetanović neodređeno. 

Ni kod ostalih prvaka koje je obišao, Vasić nije naišao 
na onakvo raspoloženje kakvu se nadao. 

Petraki-efendija Petrović, bogat i ugledan trgovac, 
porijeklom Arnaut, također član Vilajetskog vijeća, oz- 
biljno je klimao svojom krupnom mesnatom glavom i ne- 
prestano ponavljao: 

- Sanći dobro... sanći sretno... 

Kako Kulier nije znao doslovno prevesti ono ,,sanći", 
Vasić se počeo nervirati i na brzinu se oprostio od Petra- 
ki-efendije, ne zaboravivši mu reći da i od njega očekuje 
dobrodošlicu okupaciji. 

Dimitrije Jeftanović, veletrgovac i Tašlihanac, koji je 
trgovinu izučio u Beču, dočekao je Vasića utegnut u 
žaket. Onako izrastao i naočit, u punoj muževnoj snazi 1 S 
lijepo odnjegovanim brkom, djelovao je vrlo otmjeno. 

Pažljivo je slušao dok je Vasić govorio, a onda će 
zamišljeno: 

- Nisam siguran da će sve proći onako kako biste 
željeli. Znate, Bosna je ovo... 

Vasić se uzbudi. Odjutros je bio ionako prenapet. 

- Začuđujete me, gospodine Jeftanoviću! Pa vi bar 
znadete šta je Austro-Ugarska! Vi ste živjeli u Beču i 
možete shvatiti šta će Bosna time dobiti! 

- Ja, gospodine generalni konzule, ne govorim u svoje 
ime, nego, općenito...U čaršiji ključa. Bundžije nepresta- 
no podbadaju svijet. Zloglasni Hadži Lojo... 

- Molim, to ostavite nama, a vi sa svoje strane učinite 
što možete - prekida ga Vasić. - I nemojte dopustiti da 
dolmeč Petranović i njemu slični zavode vaše ljude. To bi 
vam se moglo gorko. osvetiti! U svakom slučaju 
računamo na vašu dobrohotnost. 

Jeftanović se nakloni: 

- Učiniću sve što mogu. 

Sunulah-efendija Sokolović, državni odvjetnik i ne- 
davno izabrani predsjednik Narodne skupštine koja se 
nije nijedanput sastala, posebno je oneraspoložio Vasića. 

Asketskog lica i u plitku tubastu fesu, s nadolje 
spuštenim brkovima i u šiljak svedenom bradom, odmah 
je upozorio Vasića na greške koje je ovaj počinio. Govo- 
rio je kao da sriče teško čitljivo pismo, ne dižući i ne 
spuštajući glasa i ne gledajući u Vasića nego negdje pok- 
raj njega, u ćilim. 

- Efendum, niste postupili nimalo razborito - počeo je 
bez uvijanja. - Ako je voćka zrela, treba je ubrati, a ako 
nije, ne treba je ticati već treba pričekati da sazrije. Jer, 
ako se zelena uskine, eto groznice. Je 1' tako?... A vi ste 
baš tako uradili! 

- Nije mi jasno šta time želite reći? 

- Odmah ću vam rijet! Prvo ste, biva, pustili glas o 
okupaciji i uznemirili svijet, a da niste ni Znali hoće li i 
kad će do toga doći. 

- Ali, o tome nema dvojbe! To je zaključak Berlinskog 
kongresa! - prekide ga Vasić nervozno. 

- Ako je to, efendisi benum, zaključak Kongresa k'o 
što vi velite, onda je trebalo sve pripremiti pa onda krenu- 
ti na Bosnu, a jok 'vako: zec u šumi, a ražanj se siječe!... I 
eto šta ste uradili: narod ste uzbihuzurili i dali mu vakta 
da se pripremi i da vas dočeka malko drukčije već što 
biste željeli! To je, je I' de, vaša krivica i nikako ne znam 
što vam je to trebalo?... 

Vasić se ugrize za usnu. I samom mu je bilo jasno da 
je napravio krupnu grešku, ali se tješio da je postupio po 
Andrašijevu nalogu. 

Kad se digao da ide, digao se i Sokolović. U stopu ga 
je pratio i preko čitave avlije šapatom mu ponavljao jedno 
te isto. Taj šapat je inače sabranog Vasića iz kože istjeri- 
vao. 

- Najgora je, efendum, hitnja. Štogod insan radi, treba 
da radi polahko i smišljeno. Jer, davno je kazano da je 
hitnja šejtanski pos'o. Ne mogu, efendum, samari biti brži 
od konja! A u vas je baš tako bilo. I eto šta ste uradili: 
svijet se uzbunio. Ko zna šta će bit'. A moglo je i brez 
toga! 

Vasić je jedva čekao da se dočepa sokaka. Ali, i nakon 
što je izašao, još uvijek mu se činilo da vidi isposničko 
Sokolovićevo lice, kako mu oborena pogleda šapatom po- 
navlja: - Hitnja je, efendum, šejtanski pos'o... 

Fra Grga Martić, do kojeg je Vasić samo na čas svra- 
tio, dočekao ga je usplahiren. 

- Moj gospodine, već se pročulo za okupaciju!... 

- No, pa šta onda?... I treba da se čuje! 

- Ama, bojati se nesreće! Onaj hajduk Hadži Lojo i 
njemu slični spremni su na sve. 

- Čujte, fra Grga: ako se plašite, sklonite se u naš kon- 
zulat! On je pod zaštitom. 

- Ma kakva zaštita, gospodine konzule. Da Bog da da i 
konzulat ostane čitav! Fanatici su to! Još vi njih ne znate! 

- No, no, fra Grga, dajte se smirite, sve će biti dobro. 
im naše čete pređu u Bosnu, njih će proći volja za otpo- 
rom. 

- Daj Bože!... - prošapta fra Grga šireći ruke. 

Kako se već bilo primaklo podne, a Mustajbega Fadil- 
pašića ne nađoše kod kuće, jer je još jučer bio otišao na 
selo, Vasić naredi da kočiju okrenu prema Konaku, gdje 
je u podne imao zakazan prijem kod Mazhar-paše. Dok 
su se vozili preko Careve ćuprije, ljudi su žurili na molit- 
vu u Carevu džamiju praveći se da ih ne vide, da bi se tek 
na džamijskim vratima tobože slučajno okrenuli. 

U Konaku ih je dočekalo hladno i suzdržljivo raspo- 
loženje. Čak je i dr Kečet, mada se trudio da bude ljuba- 
zan i prisan, djelovao izvještačeno. 

Osim Mazhar-paše, tu zatekoše još i njegova zamjeni- 
ka Kostan-pašu i vojnog zapovjednika Veli-pašu. Svi su 
već bili čuli za vijest o okupaciji. 

Nakon što su sjeli, Vasić odmah pređe na stvar i oba- 
vijesti ih o brzojavu koji je primio od ministra Andrašija. 

- Vjerujem, ekselencijo, da ste i vi primili istu vijest. 
Želio bih znati šta kanite poduzeti kako bi eventualni is- 
padi bili spriječeni, jer prema obavještenjima našeg gene- 
ralnog konzulata nije isključeno da pojedinci pokušaju 
unijeti nemir među stanovništvo, što bi moglo dovesti do 
neželjenih posljedica. 

Tek što je to tumač Kulier preveo, Mazhar-paša oštro 
dočeka: 

- Ovo što ste mi izjavili, smatram za privatnu informa- 
ciju i ništa više! U jednoj tako važnoj stvari za mene su 
vjerodostojne isključivo upute moje vlade, a ja ih nisam 
dobio. Molim, da to izvolite primiti la znanje! Nadalje 
vas molim i savjetujem vam, da takve vijesti ne širite, jer 
ćete za sve eventualne posljedice sami snositi punu odgo- 
vornost! 

Vasić htjede nešto reći, ali ga Mazhar-paša prekide: 

- Dopustite, još nisam dovršio! U protivnom, ako aus- 
trougarske čete počnu prelaziti granicu zemlje, izdaću na- 

log da im se pruži najenergičniji otpor. Molim, da to pri- 
mite na znanje! 

- Ekselencijo, - poče Vasić pomirljivo - već sama 
činjenica da sam ovdje, dovoljan je dokaz da su odnosi 
naših vlada posve normalni i da nema razloga za bilo kak- 
ve nesporazume, a još manje sukobe. Odluka o okupaciji 
Bosne i Hercegovine donesena je sporazumno, uz saglas- 
nost svih velesila pa, naravno, i Porte. Prema tome... 

- Ja o tome od svoje vlade nisam službeno obaviješten 
i sve što ste ovdje izjavili, opetovano vam ponavljam, 
smatram za privatan razgovor! - ponovi Mazhar-paša 
odlučno i diže se, dajući na znanje da je razgovor završen. 


Rastali su se uz kratke, oštre naklone, tako da ni sna- 
lažljivi dr Kečet, koji je ispratio Vasića, nije našao riječi 
kojim bi bar donekle ublažio opći dojam sastanka. 

- Svi smo i suviše iznenađeni, da ne kažem zapre- 
pašteni, pa vas molim da to shvatite... - rekao je tiho, 
opraštajući se s Vasićem. 

Odmah nakon Vasićeva odlaska Mazhar-paša je upu- 
tio još jedan brzojav u Carigrad, mada je jutros, čim je 
saznao Za vijest o okupaciji, već jedan bio uputio. Sada je 
javljao o Vasićevoj posjeti i razgovoru koji je s njim vo- 
dio, tražeći hitan odgovor da li je vijest tačna i kako će 
postupiti ako austrougarske čete počnu prelaziti granice 
zemlje. Nadalje je za poslijepodne zakazao sjednicu Vila- 
jetskog vijeća, želeći da se razmotri nastala situacija i 
mjere koje bi trebalo poduzeti dok ne stigne odgovor iz 
Carigrada. 

Još dok je Vijeće zasjedalo u Konaku, čaršijom se pro- 
nese glas: Svi, večeras, na jaciju u Begovu džamiju! 

- Šta je, ima 1" se šta nova? 

- Dođi pa ćeš čuti! I 

Mnogo prije jacije, prostrana Begova džamija bila je 
puna. Čak i sofe, kao i dvorište pred džamijom, pa i okol- 
ni sokaci, bili su krcati. 

Nakon što se obavila molitva, svi posjedaše okrenuvši 
se ćursu. 

Na ćurs se prvi ispeo Derviš-efendija Goraždak, mu- 
derris Drvenije medrese. 

Goraždak je bio postariji čovjek, derviški nastrojen, pa 
su i njegove propovijedi bile tako satkane. Nikada do kra- 
ja ne bi dorekao ono što je kanio kazati, ostavljajući 
slušaocima da sami razmisle i dokuče ono što je želio 
reći. 

Tako je bilo i ovaj put. Počeo je s tim da je proljetos, 
kao ni jedne godine ranije, na list rezdelije navalio crv, 
što je bio očit znak da je na pomolu neka velika nesreća. 
Jer, naglasio je, vrijeme se ravna prema ljudima: kakvi 
oni, takvo i vrijeme. Što ljudi gori i grješniji, to i vrijeme 
nestalnije i zloćudnije. 

Onda se na ćurs ispeo Muhamed-efendija Hadži- 
jamaković, čiji je govor uzbudio prisutne. Svi su ga poz- 
navali kao rijetko pribrana i odmjerena čovjeka, koji je 
pazio na svaku svoju riječ. Dok bi prolazio čaršijom, 
obično bi gledao preda se i smjerno odgovarao na poz- 
drave. 

No ovaj put kao da to nije bio onaj isti Hadžijamako- 
vić. Kao da ga je bio zahvatio neki nevidljivi oganj koji 
je buktio u njemu, da se onda prenese na čitavu džamiju 
koja ga kao opčinjena slušala. Govorio je o stvarima o 
kojima se u džamiji obično ne govori. 

Počeo je smireno, s citatom iz Kur'ana: ,,Borite se na 
Božijem putu protiv onih koji se bore protiv vas. Ne pre- 
lazite granica! Zaista Allah ne voli one koji prekoračuju 
granice". 

Onda je podigao glas koji je odjeknuo ispod 
džamijskih kubeta: 

- Braćo moja! Došao je vakat na koji nas Kur'an opo- 
minje. Na vrata našega vatana zakuc'o je dušman koji nas 
jejednom u crno zavio, a naše lijepo šeher Saraj'vo pret- 
vorio u leglo šišmiša i jejina. Culi ste: prije gotovo dvije 
stotine godina u Bosnu je provalio po zlu čuveni austri- 
janski princ Eugen, dok su Bošnjaci bili daleko od Bosne: 
na bojnom polju kod Sente. Neometan ni od koga, 
dušman je proš'o kroz Bosnu k'o kroz maslo i brez po 
muke dopro do Saraj va, u kojem je dan i noć dušmanski 

pirov'o. Sjek'o je staro i nejač, sramotio majke, sestre i 
šćeri, robio i palio kuće, a kad je poš'o, tjer'o je prid so- 
bom kitu najljepših sarajskih djevojaka. 

Opustjelo je naše lijepo šeher Saraj'vo. Njegov su hal 
kroz suze opjevali tadašnji pjesnici. 

Hadžijamaković za čas zašutje kao da osluškuje odjek 
svojih riječi, a oni koji su bili najbliže ćursu vidješe kako 
mu niz obraz kanu suza. Pa poče da recitira: 

Viđene su i one čije lice sunce Vidjelo nije, 
bose i gologlave su tjerane, 

mnoge su iz svoje sreće u prah oborene, 
došli su i popalili lijepo šeher Saraj 'vo! 
Zene i djeca kao ovce jecahu, 

došao je dušman i ugrabio im imetak i hranu, 
deset hiljada ljudi zarobljeni su i plaču, 

došli su i popalili lijepo šeher Saraj'vo! 
Stanje se neće popraviti, 

a proći će hiljadu mjeseci! 


Činilo se kao da niko u džamiji i ne diše kad 
Hadžijamaković nastavi: 

- Sad se, braćo moja, isti dušman, iz istog zmijskog 
gnijezda, opet ustremio na naš vatan. A da naša žalost 
bude veća i gorča, čuje se da mu je sultan iz Stambola 
dao izun za to. Da su Bosnu za dukate prodali! 

Džamijom prođe drhtaj. 

- U Konaku o tome šute. Misle, morebit, da će time 
pokrit' sramotu svoju i žalost našu. Samo, nek" i stambol- 
ski murtati i čitav svijet zna da se Bosna šAalč pokorit'" 
neće! Braniće je svaki onaj kome je na srcu i ko je sinov- 
ski voli! 

Hadžijamaković ustade, diže obje ruke, pa ozaren Za- 
nosom Završi: 

- Braćo! Farz vam je prifatit' se oružja i branit" svoj 
prag i svoj vatan! Blago se onome ko padne na tom putu 
jer je šehit i njemu su džennetska vrata širom otvorena. A 
ja, skrornni Muhamed Hadžijamaković, molim uzvišenog 
Allaha, džellešanuhu, koji dijeli zoru od noći i daje život 1 

smrt, neka me obraduje da padnem u obrani svoje vjere, 
svoga dragoga vatana i svoga lijepog šeher Saraj'va! 

Neko u donjem kraju džamije vrisnu. Nasta pometnja. 

- Šta je, šta bi? 

- Ništa, ništa, smir'te se! Pao čojk. Ufatila ga padavi- 
ca... 

Padavičar se bijesno bacao po ćilimu. Pjena mu je 
udarala i na nos i na usta. 

- Drž'te ga, ako Boga! Metnite mu ključ u ruku. Haj- 
de, iznesite ga, šta čekate! 

Pod dojmom Hadžijamakovićevih riječi ljudi su u ni- 
jemom uzbuđenju izlazili iz džamije. U prepunu dvorištu, 
u koje navališe i oni iz okolnih sokaka želeći da saznaju 
šta je Hadžijamaković govorio, provali do maločas sputa- 
vano raspoloženje. Ljudi su se 1 grlili i plakali. Ali, osim 
odlučnosti i oduševljenja za otpor, bilo je i pritajene nade 
da će se, možda, sve u miru i sretno završiti. 

- Aj'a bogme, ništa od toga, već za mubareć pušku! 

Druge nejma! 

- A di li je ovo Hadži Lojo? Viđe I? ga ko? 

- Eno ga, okuplja družinu. Viđeni su danas na Vratni- 
ku. Svi su pod oružjem. Poručio je i Visočanima da čim 
prije dolaze. 

- Halal mu bilo? Da je, bogdo, još nakih! 

Jordaki-efendijini policijski žbiri požuriše u Konak da 
dojave šta se zbiva. U Konaku su se osim Mahzar-paše 
bili okupili i ostali visoki turski funkcioneri. Stigao je i 
vojni zapovjednik Veli-paša i njegov zamjenik Ismet- 
paša Uzunić, rođeni Sarajlija. 

Očito uzbuđen, Mazhar-paša ih obavijesti o 
događajima u Begovoj džamiji i o tome šta je govorio 
Hadžijamaković. 

- Nažalost, nije bilo pošteđeno ni Njegovo veličanstvo 
sultan - reče zabrinuto. 

- Nečuveno! 

- A što je najgore, mi za čitavo vrijeme nemamo ni- 
kakvih vijesti iz Stambola! Ja ne mogu shvatiti zbog čega 

ne odgovaraju na moje upite i poruke. Stanje je više nego 
Kelta jei pa bih želio da čujem kakvo je vaše 
mišljenje. Šta bi trebalo u ovom času poduzeti... 

Prvi je govorio na Sarajlije odavno kivni Veli-paša: 

- Moramo biti odlučni i ne dozvoliti da pobuna uzme 
maha, čak i u slučaju da su vijesti o okupaciji tačne. Moj 
je prijedlog da se kolovođe odmah pohapse. Tokom noći 
treba izvesti vojsku i zatvoriti grad, kako bi se spriječila 
svaka veza s unutrašnjošću. Ako bude trebalo pucati, mo- 
lim, onda ćemo pucati! Te tvrde bosanske glave treba već 
jednom naučiti pameti. Čini se da su potpuno zaboravili 
Latasa! 

- Ja ipak ne bih naglio. Radije da pričekamo do sutra... 
- neodlučno će Mazhar-paša. - Možda će dotle stići 
tražene instrukcije. A i pitanje je da li bi vojska pucala? 

- U anadolske vojnike imam puno povjerenje. Ako im 
se naredi da pucaju, oni će pucati! 

- Ali, malo ih je! 

- Dovoljno da uspostave red i da tu rulju nauče pame- 
ti! 

- Ko zna kako bi se Bošnjaci ponijeli. Zar mislite da bi 
mirno gledali kako im ubijaju braću i rođake? Ne smije- 
mo zaboraviti da je među vojnicima vrlo mnogo Sarajlija. 

- Narediću da ih razoružaju. 

- Ne, ipak bih pričekao. Bar do sutra. Ne treba sipati 
ulje na vatru. Jutro je pametnije od večeri. A svaka noć je 
steona... 

- Molim, ja sam svoje rekao. Zmiju treba tući u glavu, 
među oči! Ako ih noćas pustimo, već sutra može biti kas- 
no. Ti tvrdoglavi fanatici spremni su na sve. Zato, 
odlučite! 

- Ja bih ipak pričekao. 

- Molim, onda preuzmite i odgovornost za posljedice! 
- diže se Veli-paša i zategnu dolamu. 

Sutra je osvanuo petak. 

Poslije noći koju su mnogi probdjeli, bilo u razgovoru 
po mahalskim sijelima ili u dušecima gdje san nije dola- 

zio na oči, osvanuo je vedar ljetni dan. Mada je do pod- 
nevne molitve ostalo još nekoliko sati, ljudi su u grupama 
hrlili prema Begovoj džamiji, čije se prostrano dvorište 
doskora dupke ispunilo. U zraku se osjećalo da su na po- 
molu uzbudljivi događaji. Brojne hodže u svojim crnim 
džubama stalno su promicale džamijskim dvorištem i 
čaršijom, slični crnim mravima koji nekud šutke žure, da 
se samo s časa na čas zaustave i jedan drugome nešto 
nečujno prišapnu, pa opet žurno krenu svaki na svoju 
stranu. 

Mnogi od onih koji su stizali bili su svečano odjeveni i 
pod oružjem koje se presijavalo na suncu, pa se u prvi 
mah činilo kao da su krenuli na neku svečanost i sada se 
okupljaju i čekaju da zajednički krenu. 

Ispod stoljetne lipe koja je bila u punom cvatu i čiji se 
opojno slatkasti miris širio čitavim dvorištem, stajala je 
oveća grupa sarajevskih prvaka koji su potiho razgovara- 
li, bacajući brze poglede na oružane grupe koje su ne- 
prestano stizale. 

- Ovo, Mehmedbeže, ne sluti na dobro! - učini jedan 
od aga, obraćajući se Mehmedbegu Kapetanoviću, koji je 
šutke pratio šta se zbiva. 

- Jah, vidim, ali šta moreš?... Treba pričekati i vidjeti 
šta se hoće. 

- Hadžijamaković je sinoć poziv'o na bunu. Ma, ko bi 
se to od njega nad'o! 

- Znam, i Za to sam čuo. 

- Zalijeću se, Boga mi se zalijeću! Da Bog da da ovo 
izdobri - dočeka Mustajbeg Fadilpašić, koji je sinoć 
došao sa sela i čuo šta se zbilo u džamiji, pa sašao u 
čaršiju da čuje šta od jutros ima. ; 

Svijet se iznenada ustalasa. Iz čaršije dopre zveket 
oružja, buka i povici: 

- Eto Hadži-Loje! 

- Ide i vodi družinu! Ima hi ko mrava! 

Sve živnu, Zagraja i ustalasa se. 

- Jekdur Allah! 

- Mašallah! 

Omače i jedna puška. Pa onda i druga, i treća. 

- Ne pucaj, ahmače, hoćeš li koga zgodit'! 

Nekoliko Hadži-Lojinih ljudi pojavi se na gornjim ha- 
remskim vratima. Bili su do zuba naoružani. 

- Mjesta, ljudi, mjesta! - vikali su i gurali svjetinu. 

Ljudska bujica se zanese, pa se odbi 1 stade. Neki po- 
padaše. 


Gord i raskopčanih prsa, opasan sabljom i s martin- 
kom u ruci, Hadži Lojo zakorači u harem. Visoko je 
držao glavu i strijeljao očima oko sebe. 

- Vidi ga, vallahi, k'o car! 

- Eno i Visočana! Stigli i oni, dina mi! Kad prije? 

- Stigli, ja šta ti misliš! I to jedan po jedan, probrani! 

- Ačkosun him bilo! 

Sve su oči užagreno gledale. 

Hadži Lojo krenu naprijed, a svijet se poče razmicati i 
praviti mu put. UZ njega je išao Sedlar i još nekoliko naj- 
bližih mu drugova, koji su nosili spremno oružje u ruka- 
ma. Ljudi su se propinjali da ih bolje vide, dovikujući im 
pozdrave i dobrodošlicu. 

Kad dođe do lipe i ugleda prvake, Hadži Lojo se po- 
sprdno osmjehnu i zakrenu glavu. 

- Ih, ja čudna domuza! - dobaci Fadilpašić poluglas- 
NO... 

- Mustajbeže, pobogu! - opomenu ga Kapetanović. 

- Ma zar ne vidiš, bolan: sve sama fukara! Sast'o se šiš 
i goliš! 

- Neka, tiše!... 

Kad dođe do džamijskih sofa, Hadži Lojo se uspe i 
diže ruku. 

- Šuti doli, uduni! - prodera se Sedlar. 

U haremu nasta tišina. Sve su oči bile uprte u Hadži- 
Loju. 

- Selamun alejkum, braćo! - viknu on, a glas mu od- 
jeknu dvorištem. 

- Alejkumu-s-selam! - ote se 1z hiljadu grla. 

Brojni golubovi, pokićeni po džamijskim kubetima, 
uplašeno prhnuše. 

- Evo me, braćo! Dođoh da se zdogovorimo šta ćemo i 
kako ćemo! 

- "Nako kako treba! - prodera se neko. 

- I ja velim! Već, najprije ćemo klanjat" džumu, pa se 
onda zdogovarat'. Zato, ne rasipajte se! 

- Nećemo! 

- A ako se je kogod prip'o, nek iđe dok je za vakta! 

Smijeh se prosu haremom. 

On sađe sa sofa pa s pratnjom krenu prema izlazu. 

Prođe kroz Sarače i krenu pravo u Morića han. 

- E, br'te, što jes', jes'! Malo je nakih! 

- A viđe I! begova i prvaka? K'o pokisle kokoši! 

- Jah, jazuk him bilo! 

- Dobro him Hadži Lojo potpraši: Koga je strah, 
nek'omma iđe!... Nako i jest! 

Naoružani Visočani čučnuše i leđima se osloniše o ha- 


remske zidove. I drugi se povedoše za njima. Do podne je 
bilo ostalo još čitav sat. 

Čaršija je gudila, a sunce nemilosrdno peklo. Znoj je 
probijao. Mnogi poskidaše koparane i otpasaše oružje. 
Dućani su bili zatvoreni, a svijet je neprestano navirao. 

- Buz gibi! - začu se glas buzadžije. 

- Daj maštrafu, toči! 

Na češmama pred džamijom svijet se tiskao. Tek što 
bi se neko pribio do lula i podmetnuo dlan da se napije, 
već bi ga odgurnuli. 


- Ama, bolan, nisam se ni napio! 

- Šta ti ja mogu, guraju i mene! 

I oko haremskog šadrvana visjeli su čitavi grozdovi 
ljudi. Jedni su uzimali abdest, drugi gasili žeđ. 

Napokon se oglasi ezan: 

- Allahu ekber, Allahu ekber! - odjeknu iznad čaršije. 

Pred džamijom nasta gužva. Oni koji ne mogoše ući, 
zauzeše mjesto po džamijskim sofama i u haremu, bacivši 
po kaldrmi nešto od gornje odjeće. 

- Allahu ekber!... 

Poput živog klasja ljudi su ničice padali zemlji, pa se 
opet dizali i ponovo padali. Čuo se samo šum odjeće i do- 
dir dlanova i čela o džamijsko tle... 

Kad se molitva završi, harem opet oživje, Sve se us- 
komeša i zažagori. Samo se prvaci udaljiše. Žurno navu- 
koše obuću i odoše iz harema. 

- Šta je, šta him bi pa 'nako odhitješe? 

- Daj pa znaj! Ne mogu, morebit, kabulit da him Hadži 
Lojo govori. 

- Pa što i oni ne govore? 

- Ih, baš si i ti! Ma neće oni niđe đi je gusto i di treba 
gaće krvavit! 

- Boga mi je baš tako! 

Žagor se odjednom utiša. Na džamijskim vratima se 
pojavi Hadži Lojo sa smotanim bajrakom u ruci. Zastade 
na papučluku, a neko mu iz pratnje doturi firale. On 
stojeći ugazi u njih i ispe se na aršin-taš s kojeg je Gazi 
Husrevbeg nekada na konja uzjahivao. Postoja tako neko- 
liko trenutaka, kružeći pogledom po tijesno zbijenim 
glavama. Onako na kamenu, a koščat u licu, s oštrim, kao 
ćumurom podvučenim brazdama, sličio je na orlušinu 
koja stoji 1 vreba. Mnogima se učini većim nego i jest. 
Zatim se krupno iskašlja i uzviknu: 

- Esselamu alejkum, braćo! 

- Alejkumu-s-selam! - odjeknu haremom. 

On razmahnu bajrakom koji suknu i razvi se, pa poput 
ogromnog zelenog krila zaleprša na suncu. 

- Sandžak bajrak, mašallah! - vrisnu neko u zanosu. 

- Hajr inšallah! - odgovoriše mu. . 

Vejsil Mrav, koji se bio probio do u prve redove, k'o 
dijete zaplaka. Sinoć, nakon Hadžijamakovićeva govora, 
čitavu noć nije ni okom trenuo, pa je sad poput uhvaćene 

ptice sav podrhtavao i kao opčinjen piljio u bajrak. Očiju 
s njega nije skidao. 

Je li to taj bajrak koji će on ponijeti? Šta će reći kad ga 
Hadži Lojo pred tolikim svijetom zovne i pruži mu baj- 
rak? Hoće li mu bajrak biti težak? I kako će ga nositi: na 
ramenu ili, u rukama?... Kako god bude, on ga iz ruku is- 
pustiti neće! Ako pogine, poginuće s bajrakom. K'o pra- 
vi junak! Neka ga bajrak mrtva pokrije. Čitavo će Saraje- 
vo samo o tome govoriti. Svi će reći: Poginuo Vejsil 
bajraktar! Pao k'o gazija, k'o pravi junak! U pjesmi će ga 
opjevati! 

A šta ako ga Hadži-Lojo nije vidio? Zar bi bilo čudo 
među tolikim svijetom? Ama, zna mu ime, zovnuće ga! 
Zar ga nije one večeri dvaput upitao kako mu je ime. I 
čime se bavi. Pa, bilesi, i koga ima! I koliko je Salki go- 
dina! 

Ona mu žena i djeca ponovo izađoše pred oči. Tako, 
haman, svaku noć od one večeri. Sanja ih kako mu mašu i 
plaču. Ali, glasa ne puštaju. Šutke plaču i mašu. 

Mrav stisnu oči i uvuče dušu u se. 

- Braćo! - viknu Hadži Lojo s kamena, a glas obletje 
haremom, odbi se o kamene zidove i visoka džamijska 
kubeta, pa zazvoni i zamre. 

Mrav se strese i progleda. 

- Braćo! - odjeknu i po drugi put. - Da me nije stid i da 
nisam muško i ovo što jesam, danas bi prid vama k'o 
d'jete zaplak'o! I to, krvavijem suzama! 

Ljudi nasrhnuli pa se čini da niko i ne diše. 

- A kako i ne bi, ako draga Boga znate! Šta ovo 
dočekasmo! Zar da se s nama i s Bosnom trguje i pazari 
sviđaju! I to ko, već Stambol, žalosna mu majka bila! Zar 
je malo naše krvi i naših glava i života za devlet i za car- 
ski taht dato? Zar smo im malo vezira, gazija i šehita 
dali! Pa sad, na kraju: Bujrum, Švabo, ulazi u Bosnu, buj- 
rum, tvoja je! Hej grdna rano, šta dočekasmo! 

- Murtati - vrisnu neko, a grmljavina glasova potrese 
harem. 

- Ne damo Bosne! 

- Ne damo! 

- Ija kažem: ne damo! Eno him Stambola, pa nek? na 
njega Švabi za dukate takrir daju, al" na Bosnu neće, jer 
Bosna je bosanska! Nije ona ničija prčija pa da se carevi 
za nju pogađaju i da je k'o mačija crijeva razvlače. A" ja, 
ne mere to! 

- Tako je! 

- Na Konak, na Konak - grmjelo je. 

Sunce, zveket oružja, vonj znoja i konjske fuškije iz 
obližnjih hanova; povici, stisnute šake i užagrene oči, sve 
se to splelo u mrko i ljuto ljudsko klupko koje se pro- 
pinje, viče i prijeti, sapeto među kamene zidove harema, 
dok s druge strane, iz čaršije, dopire ista, prijeteća buka. 
Hadži-Lojo podigao bajrak iznad glave pa njime široko 
razmahuje, kao da želi da svaka njegova riječ što dalje 
ode i dopre. 

- Poslušajte me, braćo! Ko god voli Bosnu, pa il! 
uzim'o abdest il" se krstom krstio, dužan je da je brani! 
Bosna nam je i otac i mati, i dubak i bešika, na njoj smo 
nikli i u nju ćemo leći! Je 1' tako, braćo! 

Svijet kao da se pomami. Nekoliko oštrih pucnjeva od- 
jeknu jedan za drugim, a uplašeni golubovi ponovo 
prhnuše. 

- Stan'te, ne pucajte! Ne troš'te džaba džebhanu! 
Čuvajte je za Švabu! 

- A đi su prve, šta je s prvama? - proguli se neko iz 
petnih žila. 

- Eno hi doma. Otvorili čekmedže pa broje dukate! - 
dočeka Hadži-Lojo posprdno. 

Svjetina udari u smijeh. 

- A đije valija? 

- U Konaku, na šiltetu! 

- Na vješala murtate! 

- Na vješala! 

- Na Konak! 

- Na Konak! 

- Na Švabin konzulat! 

- Na vješala terdžumana Tomu! 

- Na vješala, pas'jeg sina! 

Gomila se zatalasa i krenu. 

- Čekaj! Stani! - prodera se Hadži Lojo i ispruži bajrak 
ispred sebe. Firala mu spade s noge. Gomila naletje na 

bajrak. : 

Sedlar i društvo priskočiše. Isukaše duge noževe i is- 
pružiše ih. Drugi razmahnuše kundacima. 

- Stani! Čekaj! Kud si navro! 

Svjetina ustuknu. 

Mrav hitro priđe i podiže Hadži-Lojinu firalu pa mu je 
namače na nogu. Hadži-Lojo diže bajrak i razmahnu 
njime. 

- Braćo, razvismo bajrak, a nejmamo bajraktara! Zar 
more tako? Dede, koga ćemo za bajraktara? 

Mrav uzdrhta. Stajao je na dva koraka od Hadži-Loje i 
prvi put mu gledao pravo u oči. Htio mu se javiti i dovik- 
nuti, ali glas mu se bio oduzeo, a usta posve osušila. 

- Ako ćete mene slušat', nek' bajrak ponese Mehmed 
Zelić! Svi ga znate! Hem junak, hem čestit, hem..., šta 
god hoćete pri njemu je! Osramotit' nas neće. Hajde, da 
čujem: jeste I? za njega? 

- Jesmo! Inšallah, nek" je sa srećom! 

Mravu zadrhtaše nosnice, a u nosu ga zaškaklja. 
Proždre pljuvačku i zaplaka. Učini mu se da tone. Oko 
njega se sve zamagli. ' 

- Mehmed-bajraktare, hodi, ponesi bajrak! Čuvaj ga 
k'o oči u glavi! , 

Mehmed Zelić, lijep i kršan čovjek i čuven puškar, 
priđe i uze bajrak iz Hadži-Lojinih ruku. Podiže ga na de- 
sno rame i zametnu se njime. Kita sa bajraka pade mu po 
plećima, a jabuka bljesnu na suncu. 

- Ačkosun! Ima ga, br'te, šta i vidjet"! 

- Abdulah efendija, dovu! - viknu Hadži-Lojo. 

Kaukčija priđe i poče učiti dovu. Sve utihnu. Čulo se 
kako haremski šadrvan tiho žubori. 

- Amin!... Amin!... svi su ponavljali za Kaukčijom. 

Mrav kao u snu iskorači. Suze su ga pržile. Priđe 
Hadži-Loji i povuče ga za nogavicu od čakšira. On ga po- 
gleda, ali ništa ne reče. 

- Odbi! Vidi ga!... - prosikta Sedlar i odgurnu ga. 

- Amin!... Amin!... - ponavljala je svjetina. Golubovi 
su gukali na kubetima. 


Kad se dova završi, Mrav ponovo priđe Hadži-Loji. 
Čvrsto ga steže za čakšire i zaplaka. 


- Ahbabu, šta ti je? - sađe Hadži-Lojo s kamena. 

- Znaš... rek'o si mi... 

- Šta sam ti rek'o? 

- Rek'o si mi dat... bajrak... - promuca Mrav kroz suze. 
- Tebi!... Oklen tebi, bolan ne bio! 

- Kod Ejubage, na sijelu... znaš... 


- Ma šta hoće taj od tebe, šta te se dovez'o! - umiješa 
se Sedlar ljutito. 

- Čekaj, pusti, da čujem šta hoće! - Pa se okrenu Mra- 
vu: - Šta sam ti rek'o, kod kojeg Ejubage? 

- Gori, na Bjelavama... Rek'o si me zametnut' bajra- 
kom... Svi su čuli... 

- Ma, stani, koji si ti? 

- Vejsil Mrav, terzija... Znaš... 

- Mrav?... Ha, jah, jah! Znam, sad znam! - nasmija se 
Hadži-Lojo i udari ga po ramenu, dok su ih ljudi radozna- 
lo gledati. - I ti bi bajrak, veliš? 

- Rek'o si... 

- A đi ti je puška? 

- Nejmam... - šapnu Mrav i pogleda niza se. 

Oni najbliži udariše u smijeh. 

- Nejmaš! Al' imaćeš je! Imaćeš je, na moju dušu! 
Čim do prvijeh pušaka dođemo, jedna je tvoja! Ti si, 
br'te, za puške, a jok za bajrak! Malušan si za bajraka. 
Vidi kolikački je! Je Ide? 

Mrav se plačno iskašlja i dlanom otra suze. 

- A terzija si, veliš? 

- Jah... 

- I, bezbeli, dobro ud'jevaš konac u iglu? 

- Ud'jevam... 

- Evo, vidiš! - Hadži-Lojo ga ponovo udari po ramenu. 
- Čim moreš udjeti konac u iglu, znaćeš i nišan na pušci 
sastavit'. Pa, pravo u Švabu! U glavu, je I' de? Samo, ne 
šali se da promašiš! 

- Tec, neću... 

- Stani, a što plačeš? 

- Ne znam ni ja... Nako, došlo mi... Žao mi... 

- Baci, Vejsilaga, baci! Zar taki junak, pa da plače! Ići 
ćeš ti uza me, nek' znaš! A pušku ću ti zbavit'! I halali 
što sam ti slag'o za bajrak. Hoćeš li? 

- Hoću... 

- Hodi onda da se zagrlimo! 

Hadži-Lojo ga zagrli i odiže od zemlje pa ga nekoliko 
puta pljesnu po plećima. 

- Hajde sad, za mnom! Ne odmiči se! 

- Na Konak! Na Konak! - orilo se sa svih strana. 

- Gon'te švapskog konzula, kurvina sina! 

- Za mnom, braćo, za mnom - povika Hadži-Lojo pa 
se okrenu Zeliću: 

- Mehmede, kreći s bajrakom! 

Neko prijeteći vrisnu i okinu iz puške. Svi krenuše na 
Konak. 

TJ u Konaku i u austrougarskom konzulatu vladala je 
pometnja. U Konaku su svi bili na nogama. Jordaki- 
efendija je svaki čas ulazio i Mazhar-paši javljao šta se 
zbiva. Njegovi su ljudi odjutros bili izuzetno revni. Zap- 
tije su bile zatvorile sve okolne sokake i prilaze i Konaku 
i kasarni. 

Usplahireni austrougarski podanici kojih je bilo stotin- 
jak u Sarajevu, među kojima podosta Dalmatinaca, bili su 
došli u konzulat da pitaju šta će i kako će. A kad izbi i 

nekoliko časnih sestara koje su kao bez duše ustrčale uz 
Bistrik jer im je neko bio javio da će ih svjetina poklati, 
svi se izbezumiše. Vasić je bio najpribraniji. 

- Budite mirni, jer opasnosti zasad nema! A ako zapri- 
jeti, na konzulatu će biti istaknuta zastava. To je znak da 
odmah dolazite. A sad se smirite, konzulat je pod 
zaštitom! 

Masa se dotle poput mrka oblaka prijeteći valjala. 
Ponekad bi zavladala zlokobna tišina u kojoj se jedino 
čuo topot nogu i zveket oružja, da se za čas pretvori u 
grmljavinu: 

- Na vješala, murtate! 

Kad izbiše pred Latinsku ćupriju, Hadži-Lojo okrenu 
prema Konaku. 

- Hadžija, kuda? - viknu Zelić i dohvati se ćuprije hti- 
jući na konzulat. 

- Stani, jok tamo! Daj bajrak! - priskoči Hadži-Lojo i 
uze mu bajrak. 

Svi krenuše za njim. 

Zaptije, porazmještene iza Careve ćuprije, čim se svje- 
tina primače, digoše puške. Oficir, s isukanom sabljom u 
ruci, pođe prema Hadži Loji. Presrete ga nasred ćuprije. 

- Odbi! Dur! 

Hadži-Lojo zastade i prebaci bajrak s desnog ramena 
na lijevo pa desnom rukom uhvati za sablju, istrže mu je i 
zafrljaci u Miljacku. Krv mu obli šaku. 

Svijet zahalaka i ruknu. Nekoliko pušaka okinu, a je- 
dan se zaptija zaglavinja i pade. Ostali se pokolebaše i 
počeše povlačiti. 

U Konaku nasta pometnja. 

- Pucaju! - šapnu Mazhar-paša. 

- Da izvedem vojsku? - nestrpljivo će Veli-paša. 

- To će ih tek razbjesniti. 

- Pa nećemo ih, valjda, sjedeći čekati! 

- Ne - šapnu Mazhar-paša umorno. - Treba ih razumje- 
ti: žele da se bore. Da brane... 

- Da se bore! - jetko će Veli-paša. - Zar s onim razboj- 
nikom na čelu? Da ste me sinoć poslušali, do svega ovo- 
ga ne bi ni došlo! 

Svi su uznemireno očekivali šta će se dogoditi. Veli- 
paša priđe prozoru. 

- Zaptije se povlače! - prosikta s gorčinom. 

Mazhar-paša se uputi prema balkonu. 


- Paša hazretleri, ne izlazite, opasno je! - upozori ga 
ađutant. 

Svjetina, čim ga ugleda, osu s pogrdama: 

- Murtate, zar se Bosna tako prodaje! 

- Đi su ti Švabini cekini? 

- Na vješala! 

On zazinu da nešto kaže, ali se ni jedna riječ od ga- 
lame nije čula. Vidjelo se samo kako otvara i zatvara usta 
i kako mu se zubi bjelasaju. 

U to se i Veli-paša pojavi na balkonu. Svijet povileni. 
Prihvatiše za kamenje. 

- Udri, dušmana! 

Mazhar-paša se hitro sagnu, dok se Veli-paša i ne 
pomače. Stajao je i gledao ih odozgo s prezrivim osmije- 
hom oko usana. 

Hadži Lojo podiže bajrak. 

- Čekaj!... Stani!... Ne bacaj! 

Sedlar i družina povikaše: 

- Prikini!... Čujete I', prikin'te! 

Kamenje prestade frcati, a galama utihnu. 

- Braćo, da čujemo šta hoće valija, - pokaza Hadži- 
Lojo glavom na balkon. - Hotio nam je nešto rijet. 

= Nek' nam kaže ko je teslimio Bosnu, to da čujemo! - 
viknu Nurko kasap, sarajevski pustahija i jedan iz Hadži- 
Lojine pratnje. 

- Uduni, čuješ li!... Vidi ga! - obrecnu se Hadži Lojo 
na njega. Pa se okrenu balkonu: - Hajde, govori šta imaš! 

Mazhar-paša se uznemireno osvrtao tražeći Kečeta. A 
kad se Kečet pojavi, on se nasloni na balkon i poče govo- 
riti. Kečet je prevodio: 

- Njegova preuzvišenost valija vas moli da ga u miru 
saslušate!... 

- Hajde, slušamo, kazuj! 

- Vijesti koje ste čuli da će Bosna biti okupirana, nisu 
ničim potvrđene. To je obična izmišljotina. Njegova pre- 
uzvišenost vas zato poziva da se u miru raziđete. Pos- 
lušajte i raziđite se! Otvorite dućane i nastavite svoj sva- 
kodnevni posao. Valija kaže da bi mu bilo žao ako 
moradne upotrijebiti silu. Ne dajte da vas bilo ko zavodi i 
nagovara na nasilje, jer će se na nasilje morati odgovoriti 
silom. A to bi njegovoj preuzvišenosti bilo žao. Zato vas 
poziva da se u miru raziđete i nastavite sa svojim poslovi- 
ma. Poslušajte i raziđete se! 


- Nećemo dok nam se ne kaže šta je po srijedi. Krvina 
će danas pasti, kaži mu to! - opet se prodera Nurko kasap. 

- Nurko, uduni, jer ako te ja...! - zaprijeti Hadži Lojo, 
pa se okrenu i doviknu Kečetu: - Hej, ti, čuješ li! Kaži va- 
liji da hoćemo govoriti s njim. Nek nas pusti u Konak, 
reci mu! 

Kečet se nagnu prema Mazhar-paši i prevede šta je 
Hadži-Lojo rekao, našta se obojica povukoše. 

Svijet zahalaka. Kečet se ubrzo povrati. 

- Izaberite petoricu koji će ući i reći šta imaju. 

Njegova preuzvišenost će ih primiti i saslušati. Ali, 
samo petorica! 

Žagor odobravanja prođe dvorištem. Hadži-Lojo se 
poče osvrtati i pogledom tražiti s kime će u Konak. Pa 
odabra Sedlara i još četvoricu. 

- Ne dajte da vas Turkuše privare! - doviknu neko kad 
prođoše. 

Hadži-Lojo se okrenu. 

- Ma, ko to reče? Da vidim tog pametnjakovića! 

Svi udariše u smijeh. 

Hadži-Lojo je prvi grabio uz stepenice. Srce mu je 
plahovito udaralo, a silina ga nosila. Do jučer su ga poput 
kurjaka gonili, a sad ga čekaju i dočekuju! I to niko drugi, 
već valija glavom! Hej, lijepa silo ko te ima! Pa se okre- 
nu pratnji i priprijeti im: - Ni jedan da nije zucn'o, jeste 
čuli! Ja ću govoriti! 

Gore, u velikoj dvorani, čekala su ih sva trojica paša: 
Mazhar-paša, Kostan-paša i vojni zapovjednik Veli-paša. 
Bili su tu još i dr Kečet i Mazhar-pašin ađutant. 

Hadži Lojo, onako razbarušen i s rukom koja mu je 
krvarila, ovlaš pozdravi. I ostali su bili slični njemu: na- 
kostriješeni, raspasani i oznojeni. 

Mazhar-paša im pokaza rukom na sećiju, ali oni ne 
sjedoše. Veli-paša je stajao kraj prozora i leđima okrenut 
gledao u dvorište. 

- Šta je ovo, pobogu, šta se ovo zbiva? poče Mazhar- 
paša podižući obrve. - Čemu sve ovo? 

- To bi ti, k'o valija, treb'o bolje znati - dočeka Hadži 
Lojo. - Došli smo da čujemo ko je Bosnu prod'o Švabi? 

- Niko nikome ništa nije prodao! Sve su to glasine 
koje neko zlonamjerno protura, kako bi unio pometnju i 
nemir među vas! Njegovo Veličanstvo sultan vodi računa 
io vama i o Bosni, i što god u Berlinu bude zaključeno, 
znaće se. Zar možda mislite da bi sultan Bosnu tako lah- 
ko prepustio? 

- Čekaj, stani! Terdžuman austrijskog konzulata na 
sva usta o tome govori! Fali se da je Bosna od jučer nji- 
hova! a ja ti, paša, evo ovo kažem: ona nije ni vaša, ni 
njihova, već naša, bosanska! Zato nam nemoj ništa krit', 
već kazuj kako 'no je! A ako se ovaj 1 'Vaki ko on - tu 
Hadži-Lojo pokaza glavom na Veli-pašu - neće borit', 
hoćemo mi! Bili smo se đi god je i kad god je trebalo, pa 
ćemo i sad kad nam je najpreče! A ovom i 'vakim ko on 
ovdi više mjesta nejma! Nek iđe dok je za vakta! 

Kečet tiho prevede šta je Hadži-Lojo rekao, našta se 
Veli-paša okrenu, pa i ne gledajući u Hadži-Loju, oštro 
odgovori: 

- Ja slušam samo zapovijedi svoga gospodara sultana i 
onih koji su za to pozvani, a ne kojekakvih hajduka i pro- 
bisvijeta! 

- E, nek' znaš, dina mi i Boga, da ćeš ići! - viknu 
Hadži-Lojo i zakorači prema njemu. - Ako nećeš milom, 
hoćeš silom! Čitavo ću Saraj'vo dići na tebe! Dosti je bilo 
i tvoga! TI, i taki k'o ti, i doveli su do toga da vojska gla- 
duje i bježi, jer je hrsuzi na sve strane razvlače, dok se 
Carevina k'o đerđef ljulja. Murtati, da bi 1" murtati! 

Veli-paša sijevnu pogledom i uhvati se za balčak sab- 
lje, ali mu Mazhar-paša hitro priđe, uhvati ga ispod ruke 
pa ga povuče u drugi kraj dvorane. Čulo se kako mu 
nešto potiho i brzo govori, ali se nije moglo razabrati šta, 
pri čemu je Veli-paša nervozno trzao glavom. 

Onda se Mazhar-paša vrati. Uspravi se 1 pogleda u 
Veli-pašu koji je dalje, nijem i blijed, stajao u dnu dvo- 
rane. 

- Sada me dobro čujte! Veli-paša je spreman da se 
povuče, ali pod uvjetom da zapovjedništvo preda Ismet- 
paši Uzuniću. 

- Taman, munasib, hoćemo! - dočeka Hadži Lojo. 

I ostali se složiše. 

- Hoćemo ga, naš je! 

- Onda me poslušajte i raziđite se - nastavi prijateljski. 
- Ponovo vas uvjeravam da su vijesti o okupaciji izmiš- 
ljene! Jutros sam brzojavio u Carigrad i u toku dana 
očekujem odgovor. Cim nešto saznam, saznaćete i vi. Je- 
dino što se sigurno zna jest to da Kongres još traje. Prema 
tome sve što ste čuli, neistina je. 

- Što god bude, mi u Bosnu nikom ne damo! To, paša, 
nek' ti je znano! Javi to i u Stambol i tamo u taj njihov 
Berlin. Nikakve pogodbe mi ne priznajemo! Poruči him 
to, nek" znaju! 

- Smirite se i raziđite. Poslušajte me! - govorio je Maz- 
har-paša gotovo molećivo, dok ih je pratio do vrata. 

Još prije nego što su i izašli u dvorište, vijest o odstu- 
panju Veli-paše već se pročula. 

- Nek" se murtat odmah gubi!... Živio Ismet-paša Uzu- 
nić! - zavikaše u dvorištu. 

Gore, u dvorani, zavlada mučna šutnja. 

- Pa to je bijedna kapitulacija! - šapnu Veli-paša 
ogorčeno, - i to pred kim, već pred jednim običnim 
lupežom i šakom bosanske fukare! Više nego žalosno! 

- A šta smo drugo mogli u ovoj situaciji - zdvojno će 
Mazhar-paša. - Carigrad šuti, vojska nesigurna, a onih u 
koje se možemo pouzdati, malo je. Da ste naredili da se 
puca, to bi bila revolucija, pokolj... I ko zna kako bi se na 
kraju svršilo. Ovako, ako ništa, dobili smo na vremenu, a 
dotle će se, valjda, naći neko rješenje. Mora se naći... 

- I s onoliko pouzdanih vojnika s koliko raspolažem, 
mogli smo ih naučiti pameti! Pojačanja bi dotle stigla. 
Travnik nije daleko. Ali, za tako nešto mora se biti 
odlučan! Sada, kada ste kapitulirali, budite spremni na 
sve! 

Svjetina je u taj čas izlazila iz dvorišta Konaka, ne- 
prestano izvikujući protiv Veli-paše. Vojnici koji su sta- 
jali pred obližnjom kasarnom, stražarili su pokraj topova 
čije su cijevi bile uperene prema širokom trgu između ka- 
sarne i Konaka. Vijest da je Veli-paša odstupio, uzdigla 
je bila čitavo Sarajevo. Prsio se i onaj koji se do jučer nije 
ni čuo, dok je Hadži-Lojin ugled silno porastao. 

- Junak, br'te, nejma šta! 

Čaršija se čitav dan nije otvarala. Uzdignuti i nao- 
ružani ljudi neprestano su tkali sokacima. Pred Begovom 
i Carevom džamijom bilo je najživlje. Pušilo se i 
nagađalo šta će Hadži-Lojo sada poduzeti. 

Kasno navečer Mazhar-paši je stigao odgovor iz Cari- 
grada. Javljeno mu je da turski delegati u Berlinu još pre- 
govaraju, a da on na svaki način treba očuvati red i mir. 
Nakon što je nekoliko puta pročitao brzojav umorno je 
odhuknuo. Požalio je, ko zna po koji put, što je ikad i za- 
koračio u Bosnu. 

Ni do neko doba noći svijet se nije smirivao ni razila- 
Zio, niti su se svijeće po kućama gasile. 

I sutrašnji dan bio je buran. Hadži-Lojo je znao da svi- 
jetu treba neprestano bacati poneki novi zalogaj, ako ga 
se želi držati u stalnoj napetosti i pokretu. Zato je, negdje 
oko podne, s nekoliko stotina pratilaca krenuo prema 
tvrđavi, ne bi li se dočepao topova, što bi ustanku dalo još 
veći zamah, a u ljude ulilo novo samopouzdanje. No tur- 
ski topnički major koji je zapovijedao tvrđavom, bio je iz- 
uzetno energičan oficir. Okrenuo je topove pravo U njih i 
sa isukanom sabljom zaprijetio: 

- Ako maknete još i jedan korak, narediću da se otvori 
vatra! Prvo na vas, pa onda na grad. Zapaliću ga i sravniti 
sa zemljom! Pa sad, odlučite! 

Maloprijašnje raspoloženje naglo je splasnulo. Čulo se 
kako svraka odnekle podsmješljivo krekeće. 

Oni iz prvih redova se pokolebaše, a onda i ostali. Ok- 
renuše se i počeše uzmicati. Isprva polahko, a onda sve 
brže. Samo bi se ponekad okrenuli prema tvrđavi. 

Hadži-Lojo se osjećao i postiđen i ogorčen. Bio je to 
njegov prvi poraz. Išao je i režao. Tražio je na kome će is- 
kaliti bijes. 

Dok je silazio niz Kovače, sjetio se prvaka. Njegova 
mržnja na njih, koja nije bila ništa manje od njihova pre- 
zira prema njemu, buknula je svom žestinom. Okrenuo se 
Sedlaru i svatrio: 

- Avdija, nek znaš, da su prve gori od Turkuša! Pogle- 
daj, niđe ni jednoga! I da nije golaća i esnafa, nikoga ne 
bi ni bilo. Domuzi, da bi I' domuzi! Ma, ja bi njiha!... 

Na dnu Kovača čekao ih je Stevo Petranović, bivši 
učitelj, a sada tumač u talijanskom konzulatu u Sarajevu. 
Petranović se još otprije isticao ne samo svojim kulturno- 
prosvjetnim već i nacionalnim radom, šireći među svije- 
tom razne spise, novine i knjige, koje je dobivao iz Srbije. 
Radio je na objedinjavanju cjelokupnog stanovništva 
Bosne i Hercegovine, stvorivši čitavu mrežu ,,ustalaca na- 
rodnih''. Nekoliko godina ranije sarajevska crkvena 
opština morala ga je otpustiti iz učiteljske službe, jer se u 
jednoj prilici usprotivio tadašnjem bosanskom valiji Asim 
Musta-paši. Čim su se vijesti o okupaciji počele širiti, Pe- 

trović je odmah stupio u akciju. Vatreno je agitirao protiv 
Austro-Ugarske, pozivajući na zajednički otpor. 

- Ako se Švabo ugnijezdi u Bosni, sviju će nas zatrti i 
pošvabiti! On nam je zajednički dušman i zato se zajed- 
nički moramo boriti protiv njega! Slaveni nemaju goreg 
dušmana od Germana, to da znate! - govorio je gdje god 
bi stigao. 

Koliko se Petranović tih dana isticao i s koliko je žara 
agitirao, najbolje se vidjelo po reagiranju kapetana Mi- 
lenkovića, iz austrougarskog generalnog konzulata. Mi- 
lenković je susreo Petranovićevu suprugu Kristinu pa joj 
je, bijesan na Petranovića, prišao i zaprijetio: 

- Gospođo, čim naša vojska uđe u Sarajevo, vaš muž 
će biti obješen! I to na Latinskoj ćupriji! Bilo bi dobro da 
mu to kažete! 

Ali, Petranović se nije dao zaplašiti, pa je Vasić putem 
talijanskog konzula Usinjija tražio da mu se i službeno 
zabrani daljnje harangiranje i uplitanje u događaje. Kon- 
zul je intervenirao, ali je Petranović i dalje tjerao po 
svome. 

Sada je, okružen srpskim omladincima i nekim 
mlađim učiteljima iz Srpske škole, stajao na dnu Kovača 
i čekao da se Hadži Lojo vrati iz tvrđave. Čim ga je ugle- 
dao, raširenih ruku pošao mu je u susret. 

= Pomoz' Bog, hadžija! - prišao je i poklonio se. - Iza- 
šao sam da ti se zahvalim. I da ti čestitam! 

- A na čemu to? - upita Hadži Lojo popravljajući ben- 
silah. 

- Čuo sam šta si govorio u Begovoj džamiji. Kažu, da 
nisi dijelio one koji klanjaju od onih koji se krste. Neka 
znaš, hadžija, da ništa pravije ni belje u današnji vakat 
nisi mogao reći! Jer, domovina nam je jedna, a sudbina 
ista, pa nam je zato i dušman isti. Zato nam je sveta 
dužnost da se zajednički borimo protiv švapskog uljeza. S 
vama smo, hadžija, neka znaš! Jemin ti je! 

Hadži-Lojo ga je netremice gledao. Onda udari kunda- 
kom o zemlju. 

- Jest, baš tako sam rek'o ko što ti kažeš! Već, šta vele 
vaše gazde, misle 1' oni tako k'o ti? 

- Narod se pita, hadžija, a gazde nisu narod! - dočeka 
Petranović. 

Hadži-Lojo poraste. Zaturi ćulah i nasmija se. Ukazaše 
se krupni žuti zubi. 

- Ejvala ti! Pravo si rek'o! Ni naše prve, baš k'o ni 
vaše gazde, nisu narod, pa zato hi ovdi i nejma. Evo, ovo 
je narod, pogledaj! - pokaza on rukom oko sebe. - A tebi i 
takim ko ti, fala i s moje strane. Diž'te se i okupljajte! Jer, 
što nas je više, jači smo. A oružja će bit', za oružje ne bri- 
nite! 

Onda diže ruku i mahnu, a družina krenu za njim. 

Susret s Petranovićem bio ga razgalio. Okrenuvši se 
Sedlaru, upita: 

- Pa, Avdija, šta ti veliš na ovo? 

- Po mome, dobro, da bolje ne mere bit'! 

- Je I' de! Gledaj, kad i prve počnu prilazit'! 

- Baš? 

- Hoće na moju dušu! Moraće! Kad vide da svi prilaze, 
neće ni oni smjet' ustranu! 

Hadži-Lojo je dobro zaključivao. Na sastanku koji je 
sutradan održan, a na kojem se okupila grupa najugledni- 
jih prvaka iz zamrlog Narodnog odbora, prvi je govorio 
Mustajbeg Fadilpašić. Odmah je udario po Hadži-Loji. 

- Ne smijemo onom hrsuzu pustit' da radi šta hoće i 
kako on hoće! Ako mu se pusti, ko zna šta more poradit'! 

Eno ga, jednako napucava svijet na nas! Niko mu ne 
valja! Zato, ako će se mene slušat', ja bi 'vako: nek" se 
stari Odbor namjesti ko što je bio, il" nek se proširi, pa 
nek" on to uzme u svoje ruke. Potlje ćemo vidjet! šta 
ćemo i kako ćemo. Samo, ne pušćajte hrsuza sama, ako 
draga Boga znate! 

Petranovićeva agitacija i Hadži-Lojin poziv kršća- 
nima, te bojazan prvaka da se ratoborna svjetina ne ok- 
rene protiv njih, dovedoše do obnavljanja Narodnog od- 
bora koji je sada brojao pedeset članova, od kojih je bilo 

trideset muslimana, petnaest pravoslavnih, dvojica katoli- 
ka i trojica Jevreja. Za predsjednika ponovo izabraše Fa- 
dilpašića. 

- Hajde, nejse, nek? to tako hoda, znamo mi ko je za 
koga! - namignu Hadži-Lojo i odmahnu rukom, želeći 
time omalovažiti Fadilpašićev izbor. 

Drugi dan Odbor se sastao na svoju prvu sjednicu. 
Dnevnog reda nije bilo, već je ustajao i govorio kako je 
ko stizao. Hadži-Lojo je, kao i uvijek, bio najgrlatiji. Od- 
mah je predložio da se uputi brzojavni proglas u sva 
okružna mjesta i da se svijet pozove na oružje. - Nek' ne 
čekaju, već nek' se odmah dižu i laćaju oružja, tako him 
treba rijet'! 

T ostali se složiše, a neko predloži da se i Berlinskom 
kongresu uputi protestna nota protiv odluke o okupaciji i 
da je potpišu svi članovi Odbora. 

- To bi, efendum, bilo pametno i munasib, jer će onda 
i Kongres saznati šta narod u Bosni misli o okupaciji - sa- 
glasi se Sokolović. Na kraju zaključiše da to ne bude nota 
već protestni brzojav predsjedniku Kongresa knezu Biz- 
marku. Sadržaj brzojava bio je kratak: - Ponizna 
skupština stanovnika Bosne i Hercegovine, kako musli- 
mana tako i kršćana, ima čast da vas upozna da je zak- 
ljučila, najodlučnije i kategorično, oružanom silom odbiti 
svaku okupaciju od strane Austro-Ugarske. 

- Tako, tako, to zadnje nešto i valja! - povika Hadži- 
Lojo. 

Delegacija od četvorice članova Odbora, po jedan is- 
pred svake vjeroispovijesti, uputi se odmah u njemački 
konzulat da preda tekst brzojava, s tim da ga konzulat 
proslijedi knezu Bizmarku. Usvojiše i prijedlog da se u 
okružna mjesta uputi brzojavni proglas o popisu svih za 
oružje spremnih ljudi. 

- Čekaj, nisam tako rek'o! Rek'o sam da se odmah 
dižu i laćaju oružja! - zagalami Hadži-Lojo. 

- Ama, vidi ga! Ko da im mi odavle moremo 
naređivat'! - ljutito će Fadilpašić. - Pametnu insanu je 
dosti rečeno: da se počnu popisivat'! 

- Neka, begefendija! Ako si ti naučio limunit', ja beli 
nisam! Rek'o sam da se dižu i laćaju oružja, a jok tako! 

- Izdrelji Hadži-Lojo oči. 

- Neka, braćo, neka!... - poče ih smirivati Halilbašić. 

Ne prođe dugo, a delegacija koja je bila otišla u kon- 
zulat vrati se neobavljena posla. Konzul Fromelt dočekao 
ih je osorno, odbivši da primi brzojav. Umjesto toga 
počeo ih je savjetovati da se okane bilo kakva otpora. 

- Nećete valjda ratovati protiv čitave Evrope, koja je 
zak-ljučila da se okupacija ima provesti! Pa to bi bila 
krajnja ludost! - rekao im je. 

Kad u Odboru čuše šta je konzul odgovorio, Hadži- 
Lojo planu: 

- Ama, da mu pas mater, zar će nas on učit' šta ćemo 
radit'! Ma, nije mu trebalo to ni nosit'! Od ćageta i 'nako 
fajde nejma. Lijepa puška! 

Nakon kraćeg savjetovanja zaključiše da ista delegaci- 
ja ode u engleski konzulat i tamo preda brzojav. 

Engleski vicekonzul Frimen bio je mnogo ljubaznji od 
njegova njemačkog kolege. Pažljivo je pročitao brzojav i 
obećao da će ga odmah uputiti lordu Solzberiju, engles- 
kom ministru vanjskih poslova i članu engleske delega- 
cije na Kongresu, da ga on preda knezu Bizmarku (No 
sadržaj tog brzojava nije nikad ni spomenut na Kongre- 
su). Dok su se u Odboru dogovorili šta će i kako će, u 
gradskoj hapsani izbi pobuna. Zatvorenici su neprestano 
lupali i vikali da ih se pusti, nadajući se da će ih pobunje- 
ni grad osloboditi.No, kako od toga ništa ne bi, predveče 
se ušutješe 1 smiriše. 

U Konaku je za to vrijeme vladala tišina. Straže su bile 
udvostručene, a Mazhar-paša, smoren i zdvojan, šetao je 
kabinetom. Kad mu javiše da su ustanici ušli u poštu i up- 
utili proglas u unutrašnjost, nemoćno je raširio ruke. Na- 
kon kapitulacije s Veli-pašom, nije imao ni snage ni 
odlučnosti da bilo šta poduzme. 

Na Mazhar-pašinu vijest da je vojni zapovjednik mo- 
rao odstupiti i da se zemlja nalazi na rubu ustanka i opće 
anarhije, iz Carigrada napokon stiže nestrpljivo očekivani 

odgovor. Veliki vezir je javljao da je za novog vojnog za- 
povjednika postavljen Hafiz-paša koji će odmah, u pratnji 
četiri bataljona vojnika, krenuti iz Sjenice u Sarajevo. 

- No, hvala Bogu, napokon! - s olakšanjem je odahnuo 
Mazhar-paša, videći u tome ne samo mogućnost za us- 
postavljanje reda, nego i znak da je pitanje Bosne pred 
Kongresom na dobru putu. 

Za vijest o dolasku Hafiz-paše u čaršiji se odmah saz- 
nalo. Mnogi su se uzvrpoljili 1 bili spremni da se povuku, 
tim prije što su se počeli pronositi glasovi da do okupa- 
cije neće ni doći. 

Vijest o Hafiz-paši zatekla je Hadži Loju u kahvi 
Morića hana. Odmah se digao i povukao u odaju gdje je 
ponekad preko dana boravio. Sjeo je i počeo razmišljati. 
Nije mu lijegalo u glavu radi čega vojska dolazi ako je 
Bosna prepuštena Austro-Ugarskoj. - Ovako, ili Švabo 
neće ni doći, ili Stambol ne da Bosne pa se sprema da 
dočeka Švabu. Ako Bosna ostane kako jest, po njega neće 
valjati, jer se grdno zamjerio Konaku. Izgorjeće do kraja! 
Goniće ga dok mu ne dohakaju. A ako kane zaratiti, e, 
onda je to posve drugo! Jer, radi čega je on uzdigao toliki 
svijet već da Švabi ne da u Bosnu! To znaju svi. I Konak, 
i Sarajlije, i čitava Bosna. Šala nije: hiljade pušaka koje 
će se njegovom zaslugom okrenuti na Švabu. Ko mu to 
može i smije poreći, ko? 

Prišavši vratima, pozva Sedlara: 

- Avdija, 'vamo se! 

Sedlar šutke uđe. 

- Čuješ, iziđi i iskupi ljude. Posuredaj hi doli u avliji. I 
nađi nekol'ko ihtijara. A1', da budu brez oružja! Jesi I'me 
razumio? i 

- Jel! svi brez oružja, il" samo ihtijari? 

- Ama, samo ihtijari, keblešino! Ostali neka poprte sve 
što imaju! Proberi naše, uz Nikšićane i Visočane, nek" se 
ima šta vidjet'! 

- Razumim. 

- Pokiti hi doli i čekaj dok siđem. Ništa him ne govori, 
jesi I'čuo? 

- Razumim. 

Pojavio se kad je prostrana hanska avlija bila dupke 
puna naoružanih ljudi. Nekoliko bjelobradih staraca staja- 
lo je po strani i šutke gledalo preda se. 

On se ispe na dibek i proguli se: 

- Dobro čujte šta ću vam rijet'! Sad ćemo svi, 'vako 
zajedno, do Konaka. Vi ćete ostat' doli, a ja ću s ovim ih- 
tijarima unić' valiji. AI', da vam jedno kažem: da mi niko 
ni putem, a ni prid Konakom, nije zucno il' zahalak'o! 
Ako ga čujem, dina mi i Boga, valjat mu neće! Jeste I' me 
čuli? 

- Jesmo! 

- Čekaćete prid Konakom, pa ako što zapne, javiću 
vam. Al', opet vam kažem: ne šal'te se s glavom da kog- 
od vikne il' iz puške okine dok ja budem gori s valijom! 
A ti, Avdija - okrenu se Sedlaru - ti mi za to odgovaraš. 

- Brez brige! 

Gazili su šutke, poput mačaka. Samo je oružje na nji- 
ma zveckalo. 

, Kad stigoše pred Konak, Hadži Lojo se izdvoji sa star- 
cima. 

- Javi valiji da bi hotio s njim govorit'! Ja i ovi ihtijari 
- obrati se oficiru koji izađe pred njih. 

Uveli su ih bez čekanja. Mazhar-paša je stajao okružen 
s nekoliko najbližih saradnika. I Kostan-paša je bio prisu- 
tan. Iz svih pogleda izbijalo je jedno pitanje: radi čega je 
Hadži Lojo ovaj put došao? Pogled na oružanu pratnju 
koja je odozdo šutke gledala u Konak, budio je nespokoj- 
stvo. 

Čim uđe, Hadži Lojo nazva selam, a starci stadoše iza 
njega, prignuše glave i sastaviše ruke na prsima. On pro- 
govori svojim krupnim proderanim glasom: 

- Paša, doš'o sam da te pitam i da te nešto zamolim, pa 
ako more da mi to učiniš. A ja mislim da more. 

- Da čujem... - trepnu Mazhar-paša. 

- Znaš i kazivali su ti, da je sa mnom svašta bivalo. Ja 
to i ne krijem, jer što jes', jes". I ono sa kradenim konjima 

kdfe sam prodav'o, i ono s duhanom eškijom, i ono sa 
seljacima koje sam ezijet činio i napad'o, sve je to bivalo. 
Bilesi sam se i sa carskom vojskom i zaptijama sudar'o. 
Al', ako ćemo pravo, jesam li ja kriv što me mati nije na 
svilenu dušeku rodila i u svilene pelene povila, već me 
rodila na ponjavi, u memli halvatiću i fukaraluku. A 
živjeti se, vjere mi, moralo. Pa, hotio ne hotio, moralo se 
prometat' i svačega laćat'. 

.- Ja dobro znam, a znaš belćim i ti, dragi moj paša, da 
ih ima koji su sto puta gori od mene, al' oni su prve;bezi, 
gazde i age, na prsima im carski nišani i svak' him na 
noge skače i temenah čini. Al' zato je povika i klepet po 
meni. Al' nejse, bilo pa prošlo. Danas je drugi vakat pa 
sam i ja drugi. Ja danaske vidim i znam samo Za jedno: za 
ovu našu mubareć Bosnu, za koju ni meni, a ni ovim mo- 
jim ahbabima što doli prid Konakom stoje, a ni tolikim 
drugim, neće bit' žao krv prolit' 1 poginut'. Pa sam eto 
doš'o da ti to kažem i da te upitam more 1' mi se zaborav- 
it'i halalit'ono što je bilo. A ja, paša, mislim da more... 
Da bi trebalo. Merhameta mora bit'! 

Svi su pozorno slušali dok je Hadži Lojo govorio, a dr 
Kečet prevodio. I Mazhar-paša je bio zatečen i izne- 
nađen. Pa kad Hadži Lojo ušutje i prevrnu očima 
očekujući odgovor, on popravi okovratnik na dolami i 
iskašlja se kao da razmišlja šta će reći. Govorio je tiho, 
ozbiljno klimajući glavom. 

- Svakome ko uvidi i spozna svoju grešku pa se po- 
kaje, treba oprostiti. Ja dobro znam da i ti, i svi vi, volite 
svoju domovinu i sultana, i da bi u svakom času dali i 
život za njih. Svoje junaštvo i vjernost dokazali ste bez- 
broj puta. Ono što sam vam rekao prije tri dana, ponav- 
ljam i sad: Njegovo Veličanstvo sultan najbolje zna šta 
Bosna znači za Carevinu i šta su vaši preci učinili Za nju. 
On to neće zaboraviti niti se lahko odreći Bosne koja je 
vijekovima bila đulistan Carevine i davala joj svoje naj- 
bolje i najhrabrije muževe. Zato vas i ovaj put pozivam 
da se smirite i vratite svojim svakodnevnim poslovima i 
da u miru i s pouzdanjem pričekate odluke koje će se us- 
koro donijeti. Mogu vam reći još i to, da su vijesti koje 

sam primio od njegove preuzvišenosti velikog vezira 
pune nade i ohrabrenja da će se na Kongresu u Berlinu 
sve dobro svršiti. 

Inšallah... 

Onda priđe Hadži-Loji i dižući ruku kao da ga blago- 
sivlja, Završi: 

- A tebi, hadžija, s današnjim danom sve je oprošteno! 
Za uzvrat tražim i očekujem da utječeš na ljude da se 
smire i nastave svoje redovne poslove. S moje strane toli- 
ko! 

Hadži Lojo prignu glavu pa onako krupan 1 bradat 
šapnu kao iz badnja: 

- Falati!... 

Onda se okrenu starcima i očima im dade znak da ga 
slijede. 

- Hadžija!... - tiho će Mazhar-paša. 

On stade, a Mazhar-paša mu priđe i diskretno stavi u 
ruku svilenu kesicu s dukatima. 

- Hedija, hadžija... I gledaj da se čaršija čim prije otvo- 
Ti... 

Dok je Hadži Lojo silazio niz stepenice, u kabinetu je 
vladala mučna šutnja. Prvi progovori dr Kečet, koji priđe 
Mazhar-paši. 

- Oprostite, ali ovo niste trebali učiniti! To je već po 
drugi put u ovoj sedmici kako tom nitkovu ispunjavate 
svaku želju... 

- Da, ali u ovoj situaciji nisam mogao drukčije - odvra- 
ti Mazhar-paša umorno. - Kad bih raspolagao s onim s 
čime je raspolagao Omer-paša, budite uvjereni da bi se taj 
bosanski razbojnik drukčije proveo! - dodade jetko, 
misleći pri tome na vrijeme kad je Omer-paša Latas za- 
jedno s Kečetom i u pratnji dvanaest hiljada odlično nao- 
ružanih vojnika stigao u Sarajevo, da jednom zauvijek 
skrši samovolju neposlušne bosanske feudalne aristokra- 
cije. 

Čim je Hadži Lojo iskoračio iz Konaka, priđe mu Sed- 

- Eh, šta bi?... 

- Neka, dok dođemo u han... A!" jedno, Avdija, za- 
pamti: kad ne mereš bit" vuk, a ti budi lisica! 

Vraćali su se šutke, isto kao i kad su dolazili. Svijet je 
grnuo Za njima. 

Kad uđoše u hansku avliju, Hadži Lojo se ponovo ispe 
na dibek. Žagor utihnu. , 

- A sad da vam kažem radi čega sam iš'o u Konak! 
Htio sam čuti šta ima od onoga što se jutros pročulo: da 
Švabo, kobajagi, neće na Bosnu i da oko Bosne nejma ni- 
kakva pogađanja. Jalan, braćo, jalan!Lažu, pasji sinovi! 
Tamo, u tom njihovu Berlinu, još se oko Bosne pogađaju, 
ako se već nisu i nagodili. Sve ono što ste jutros čuli, laž 
je! To pronose oni koji bi hotjeli da nas uspavaju, kako bi 
nam lakše privrnuli sofru. Samo, zeleno su uskinuli! 
Ko'da mi u Bosni travu pasemo! Zato, ne pušćajte oružje 
iz ruku, s glavom se svojom ne šal'te! Nemojte da vas 
guja ujede! 

- I nećemo! 

-I nemojte! 

- Živio Hadži Lojo, bosanski car! 

Svjetina se do neko doba nije razilazila ni smirivala. 
Pojedinačni pucnji stalno su se prolamali. 


Ismet-paša Uzunić, koji je prvremeno preuzeo vojno 
zapovjedništvo od Veli-paše, odmah je razočarao nakos- 
triješene Sarajlije. Svi su očekivali da će on, kao Bosa- 
nac, a povrh toga i Sarajlija, podržati ustanak i poraditi na 
tome da se i vojska priključi ustanicima, ali od toga ne bi 
ništa. Naprotiv, odnosi između vojske i ustanika tek se 
zaoštriše. Tome je znatno doprinijelo i raspoloženje među 
višim turskim oficirima koji su se još od početka ustanka 
osjećali povrijeđeni u svojoj vojničkoj časti, a i sam način 
na koji je Veli-paša morao odstupiti, uvrijedio ih je. Svi 
su zato od novog zapovjednika tražili da se prema usta- 
nicima energično postupi i da se buna pošto-poto skrši. 

Tomu je doprinio i dolazak jednog bataljona Anadolaca 
koji su u međuvremenu stigli iz Travnika, a pogotovo vi- 
jest o dolasku Hafiz-paše i pojačanjima koja vodi. 

Ismet-paša se nije dvoumio da udovolji zahtjevu svo- 
jih oficira i da vojsci povrati poljuljani ugled. Već drugi 
dan po preuzimanju zapovjedništva sazvao je sastanak 
štaba, kojemu su prisustvovali Mazhar i Kostan-paša, kao 
i svi turski funkcioneri. 

Sastanak je potrajao čitavu noć i završio se tek pred 
zoru. Zaključeno je da se u gradu proglasi opsadno stanje 
i da se raspusti Narodni odbor, a da se čaršija odmah ot- 
vori. Svi javni skupovi i kretanje pod oružjem također su 
zabranjeni. 

Kad je čuo za to, Hadži Lojo se nije iznenadio. 

- Ma, dina mi i Boga, znao sam da od toga tijesta nej- 
ma pogače! - uzviknuo je, misleći na Ismet-pašu. - Ama, 
je I? se on jednom okusio stambolske halve, džaba ti ga. 
Isti je k'o i oni! Al' nejse, ako su se oni spetljali sa 
Švabom, nismo mi! Oni svoje, mi svoje! 

Svijet, koji još nije bio saznao šta je noćas zaključeno, 
počeo se već od rane zore okupljati u haremu Begove 
džamije. Osim muslimana, u haremu se iskupio i veći 
broj kršćana, pa i Jevreja, uz brojne Visočane i Fojničane, 
koji su tokom protekle noći neprestano stizali. Bio je tu i 
arhimandrit Savo Kosanović s kojim se Hadži Lojo, uz 
gromoglasno odobravanje prisutnih, srdačno izgrlio. 

Dok je svijet hrlio prema džamiji i vojska je izašla na 
ulice i počela zaposjedati državne zgrade, osiguravati 
kuće turskih odličnika i prilaze gradu. Konzulatima je 
dato vojno osiguranje, a naredba o opsadnom stanju koja 
je u međuvremenu odštampana u Vilajetskoj štampariji, 
počela se afiširati po gradu. Uskoro su je i telali počeli iz- 
vikivati, a pred Begovu džamiju su upućene dvije čete 
vojnika s nalogom da se harem odmah isprazni i svijet 
rasturi. 

Zahvaljujući samo taktičnom nastupu prisutnog ofici- 
ra, nije došlo do sukoba i svijet se počeo razilaziti po 
okolnim sokacima i kahvama. Umalo iza toga i dućani su 

se počeli otvarati, pa je čaršija oko podne poprimila svoj 
svakodnevni izgled. 

Hadži Lojo se za to vrijeme bio povukao u kahvu 
Morića hana. Tu je, šutljiv i smrknut, jedno vrijeme bu- 
ljio preda se, okružen s nekoliko najbližih pristaša, dok su 
ostali čekali u hanskoj avliji. A kad s Begove džamije 
zauči podne, on se diže i pokretom glave dade znak da se 
ide. Izašao je na stražnji izlaz prema Staroj crkvi, pa se 
brzim korakom uputio uz Sagrdžije i Vrbanjušu prema 
Budakovićima. Tu, u spletu mahala i bašči, osjećao se 
mnogo sigurniji nego u zbijenoj i vojskom pritisnutoj 
čaršiji. 

Istog je dana 1 svrgnuti Veli-paša ostavio Sarajevo. 
Sve je već unaprijed bilo pripremljeno za njegov odlazak. 
Ispred kuće u Ćemaluši prvo je krenuo odred konjanika, 
pa onda Veli-paša u pratnji ađutanta, pa opet konjanici, 1, 
najzad, dvadesetak tovarnih konja s balama 1 drvenim 
sanducima privezanim za samare. Veli-paša je bio 
svečano odjeven kao da je pošao na paradu. Zlatne kite i 
širiti blistali su na suncu. 

Dok je povorka prolazila Ćemalušom, žene su je ra- 
doznalo provirivale iza mušebaka, a Sarajlije su se pra- 
vile kao da je ne vide. Veli-paša se držao gordo: jahao je 
držeći ruku na slabini, s pogledom uprtim u daljinu. 
Šutljivi konjanici, po četvorica u redu, lagano su kaskali, 
oprezno zvjerajući čas na jednu čas na drugu stranu 
široke i gosposne Cemaluše. 

Kad povorka stiže do Podkovača, u uobičajenu vrevu 
Baščaršije, sve se uskomeša. Nastade smijeh i doviki- 
vanje, posprdno kukurijekanje, a desetine čekića mahnito 
zalupa. Činilo se da će od nesnosne buke sve poprskati. 
Konji se uznemiriše pa izvališe oči i počeše se propinjati, 
a jedan tovar spuza i spade zajedno sa samarom. Sanduk 
prsnu, a posuđe i čiraci zazvoniše o kaldrmu. 

- Drž', ne daj! 

- Ode pašin ćevab! - zagraja svijet i udari u smijeh. 

Konjanici su bijesno psovali. Jednom su rukom prite- 
zali uzde nastojeći da smire životinje, dok su drugom 

pokušavali skinuti pušku s ramena, mučeći se da remen 
na pušci proture preko glave. Kaldrma je ispod konjskih 
kopita zvonila, a iskre frcale. 

Blijed, ali gord, Veli-paša ošinu uznemirenu bedeviju. 
Životinja se prope i frknu, pa kao krilata ustrča uz 
Kovače i naglo stade. Nemoćno je trzala iskrivljenim 
vratom, dok joj je bijela pjena ispod pritegnutog đema ne- 
prestano navirala. 

Tu pričeka da se pratnja sredi i krene, pa kad se uspeše 
uz Kovače, on se još jednom okrenu prema Baščaršiji, 
pljunu i podbode bedeviju. 


Čitav sutrašnji dan Hadži Lojo je s družinom proveo 
na Budakovićima. Razmilili su se po baščama, grobljima 
i kućama, dobro pazeći da ih niko ne iznenadi. Iznijeli su 
kazane, podložili vatre 1 varili pilav. Bio je to neobičan 
vojnički logor. Bez vojničkih uniformi, šatora i oficira, ali 
pun vreve, oružja i dovikivanja. Hadži Lojo, Sedlar 1 još 
nekoliko njih sjedili su obaška, pušili i dogovarali se šta 
će i kako će. Hadži Lojo je uvijek imao prvu i posljednju 
riječ. 

- Rek'o sam 'vako, i biće 'vako! - ljutito bi prekidao 
sagovornike. Sjedio je leđima oslonjen o šljivu i noktima 
grebao gole tabane. A kad se Pliska, koji ih je posluživao, 
spotače o bardak koji se odvalja i razbi o šljivu, on planu. 
Dobhrvati skinutu firalu i baci je Pliski pravo u glavu. 

- Đe su ti oči, ćorav hodio! 

Predveče izbi jedan od njegovih ljudi i donese glas iz 
čaršije: 

- Hadžija, prek' sutra dolazi Hafiz-paša! I dovodi voj- 
sku! - poče zadihano. 

- Ko ti to kaza? 

- Izvikiv'o telal po čaršiji. Poziv'o svijet na doček, na 
Koziju ćupriju! 

- Pa? - izdrelji on oči. 

- Pa, ništa, kazujem šta sam čuo... 

- Ima 'nizama po čaršiji? 

- Jašta radi! I nizama i zaptija. 

- Šta rade? 

- Hodaju. 

- A svijet? 

- Ništa... Otvorio dućane. 

- Imal' ko pod oružjem? 

= Tec... jok. 

On frknu: 

- Ih, kad se prije usraše, majku li him! 

Te noći slabo je spavao. Nekoliko se puta dizao i ho- 
dao po okolnim baščama. Vatre su gorjele, a ljudi hrkali. 
Noć je bila zvjezdana i topla. Većina je ljudi spavala na- 
polju. Jedan od stražara bio se naslonio na šljivu i zaku- 
njao. On mu priđe, uhvati ga za prsa i strese. 

- Zar tako, jaramaze!... E, nek" znaš, sutra ću te 
išibat'! Povaliću te k'o ovna i do krvi išibat'. Prid svima! 
Zapamti! 

Nije ga išibao. Sutradan mu je stigao crn glas: da mu 
je poginuo brat Mustafa. U Kasapovićima kraj Travnika. 
I Mustafa je bio istog kova kao i on. Čak i siroviji. 

- On ti je k'o mlad i bijesan ždrijebac, uvijek tegli us- 
tranu! - znao bi reći za Mustafu. 

Kad je čuo šta mu je bilo s bratom, zanijemio je. Dugo 
je sjedio i šutio. Niko se nije usuđivao prići mu i osloviti 
ga. Držao je glavu među dlanovima i čulo se kako stenje. 
Razdirale su ga crne misli. Eto, jučer se morao povući iz 
čaršije gdje je posljednjih dana tako reći carevao, a sad 
novi belaj: dolazi Hafiz-paša i dovodi vojsku. Pa onda 
Mustafina smrt. A što mu je najteže, on ga je poslao u 
smrt. On i niko drugi! 

- Ih, jadu moj, a jest mu bilo drago što ide! Kao da ga 
sad slušam kako mi kaže: - Ne brini, hadžija, sve će bit' 
nako kako si rek'o. Vidjećeš! 

Otišao je u Travnik da diže svijet. Jer, ni Hadži-Loji, a 
ni Hadžijamakoviću kao ni ostalima nije lijegalo u pamet 
što se Travničani ne dižu, mada im je još prije nekoliko 
dana bilo javljeno da se popisuju i ustaju na oružje. 

- Pa da im nekoga pošaljemo - predložio je Hadži 
Lojo. - Nek" hi mrven podbode. Ne znam šta više čekaju! 

- A koga bi posl'o? - upitao je Hadžijamaković. 

- Eno mog Mustafe, nek" on iđe! Zna i Travnik i 
Travničane, a sela pogotovo. A i oni njega znaju. 

Fadilpašić je samo odmahnuo rukom, ali ništa nije re- 
kao. 

I tako je Mustafa otišao u Travnik. On i još petorica. 

Sve redom nabodice i kurjaci. Kad je krenuo, sav je 
cvao od zadovoljstva. Činilo mu se da je postao drugi 
Hadži Lojo. 

Prije njih u Travnik je stigla Mazhar-pašina poruka 
upućena travničkom mutesarifu. Javljeno mu je ko dolazi 
i neka ih pošto-poto omete u njihovoj bundžijskoj nakani. 

Čim su izbili u Travnik, Mustafa i pratnja krenuše 
kroz čaršiju. Na konjima, naoružani i prkosni. Mustafa je 
jahao naprijed, jednako podbadajući konja i okrećući ga u 
čevrntiju. Bilo je u tome i asiluka i izazova. 

Ubrzo su se sastali s nekim iz ustaničkog vijeća koje je 
još ranije bilo izabrano i zatražili da se svijet diže i nao- 
ružava i da se uvede Šeriat, kao jedini zakon. I da se prot- 
jeraju svi turski činovnici, a kazne domaći prvaci, koji 
nastoje da svijet odvrate od ustanka. 

Travnički begovi, čim su ugledali Mustafu i družinu, 
uzbuniše se. Zar tamo nekakav Mustafa, brat zloglasnog 
Hadži-Loje, pa da im on zapovijeda i vodi ih! Ma, nije on 
ni za njihova čobana, a kamoli da ih vodi! Tamo ga, sik- 
ter odakle je i došao! Fukara ušljiva! 

Mutesarif se mudro držao. Bez Portina naređenja niti 
šta hoće niti smije poduzeti, odgovorio je kad su mu Mus- 
tafa i družina došli da traže oružje za ustanike. 

Silovit i nestrpljiv kakva ga je Bog dao, Mustafa je po- 
novo krenuo kroz travničku čaršiju i umalo iza toga izaz- 
vao sukob sa zaptijama koje su ga u stopu pratile. Puške 
su zapucale, a čaršija se navrat nanos zatvorila. Mutesarif, 
koji je tako nešto i očekivao, poslao je pomoć zaptijama. 
U čaršiji se otvorio pravi mali rat. Pucalo se na sve strane. 
Bilo je i ranjenih. 

Videći da zaptijama neće moći odoljeti, a da mu niko 
od Travničana ne pritječe u pomoć, Mustafa se sa 
družinom počeo povlačiti. Trkom su odjahali u selo Ka- 
sapoviće i zatvorili se u Luljića kulu. Zaptije su krenule 
za njima. i 

- Pobijte pse! - naredio je mutesarrif. 

Iz kule su ih dočekali olovom. Jedan se zaptija propeo 
na konju, raširio ruke i bez riječi čelom poljubio zemlju. 
Pogodilo ga pravo među oči. 

auš je sa zaptijama opkolio kulu i zatražio pomoć iz 
Travnika. Uskoro je stiglo stotinu nizama, na čelu s 
hadži-Juzbašom. Za njima je, na konju, išao i mali top. A 
kako se oni iz kule nisu htjeli predati već su i dalje psova- 
li i pucali, top je okrenut pravo na kulu. Od prvog pucnja 
poginuo je jedan od Mustafinih ljudi. Top mu je odbio 
glavu, a on je i dalje sjedio kraj pendžera i držao pušku u 
rukama. 

Videći da nema šale, Mustafa je strčao niz basamake i 
kroz stražnja vrata na kuli pobjegao u bašču i natisnuo 
kroz kukuruze. Vojnici su ga u stopu pratili i pucali. Kad 
je stigao do ograde od zašiljenih parmaka pa pokušao da 
je preskoči, zapeo mu je tur od čakšira. Ostao je tako pre- 
samićen na ogradi i kuršumi su ga prikovali uz parmake. 

Onda je došao hadži Juzbaša, zavratio mu glavu i od- 
sjekao mu je. Neka Travničani vide kako će se provesti 
svaki buntovnik! 


- I kako reče da se taj zove? - upita Hadži Lojo vjesni- 


- Koji? 

- Pa taj što je mome Mustafi o'sjek'o glavu! 

- Hadži Juzbaša. ; 

- Hadži Juzbaša, veliš... Hm, nejse, zapamtiću ga!Ida 
je na njemu sto i jedna glava, ni jedna mu ostat' neće! Pas 
bio ko slaže! - dodade mračno. 


Onda je izvadio kesu koju mu je Mazhar-paša neki 
dan poklonio. 
- Znaš li đi je Mustafina kuća? 

- Znam. 

- Hajde, poselami mu ženu i podaj joj ovo. Kaži, da 
sam ja posl'o. Al', ništa drugo ne kazuj! 

Gledajući za glasnikom i držeći ruku na ustima, brada 
mu je grčevito zadrhtala. Rukom je prekrio oči i gorko 
zaplakao. 

- Šta je, hadžija? - prenu ga Sedlar. 

On dlanom smače suze i strese glavom. 

- Ništa, zabolio me zub... 

- Ma, okle baš sad! 

On se diže i šutke krenu uz bašću. 


Sutradan su zapucali topovi sa Žute tabije. Bile su to 
pozdravne salve u čast novog vojnog zapovjednika Hafiz- 
paše, posljednjeg turskog velikodostojnika koji je dolazio 
u Bosnu. Mjesec i nešto kasnije, ti isti topovi ponovo će 
se oglasiti, ali ovaj put da vatrom dočekaju austrougarske 
okupacione čete koje su u ranu Zoru krenule na Sarajevo. 

Hafiz-paša je bio jedan od elitnih eficira turske vojske. 
Nakon školovanja u Carigradu, studije politehnike 
završio je u Belgiji. Sada je dolazio u Sarajevo da umiri 
ovaj buntovni grad, vječito leglo buna i nemira. Tim prije, 
jer je prijetila neposredna opasnost da plane čitava Bosna. 


Turski oficiri i činovnici, a uz njih sarajevski prvaci i 
članovi Narodnog odbora, bili su već izašli na uobičajeni 
doček na Koziju ćupriju, dok je obični svijet žurio prema 
Alifakovcu da tu dočeka i pozdravi Hafiz-pašu. Svi su se 
pitali šta li donosi novi vojni zapovjednik i je li baš istina 
da je Stambol odlučio da Bosnu preda Austro-Ugarskoj. 

Kad se Hafiz-paša nakon podužeg iščekivanja pojavio 
na Alifakovcu, Sarajlije su u prvi mah bile iznenađene. 
No odmah zatim prolomili su se poklici: 

- Muft-efendi, hoš geldun! 

Jer, uz Hafiz-pašu, koji je jahao na visoku kao snijeg 
bijelu ždrijepcu, jahao je i stari poznanik Sarajlija, pljeva- 

ljski muftija Vehbi-efendija Šemsekadić, koga je svijet 
urnebesno pozdravljao. 

Hafiz-paša i muftija bili su već i svojom pojavom pos- 
ve različiti. Hafiz-paša je bio naočit čovjek u punoj 
muževnoj snazi, dostojanstvena, ali kruta vojničkog 
držanja, dok je muftija bio kratak i nabijen pedesetogo- 
dišnjak, obrastao u crnu dobro progrušanu bradu, čije su 
krupne oči plamtjele neobičnim sjajem. Jahao je na oma- 
lenu konjiću koji je stalno poigravao i kome su kao bub- 
reg nabijene bisage poskakivale po sapima. Na muftiji je 
bila zelenkasta od prašine pobijeljela džuba i široka, malo 
nakrivljena ahmedija, a preko leđa golema puščetina na 
široku žutu remenu. Dok je jahao između razdragana na- 
roda, stalno je odzdravljao kratkim punačkim rukama. 

Muftijino prijateljevanje sa Sarajlijama i Sarajevom 
vuklo se još od njegove najranije mladosti. U Sarajevu je 
nekad pohađao i završio Đumišića medresu, u kojoj se is- 
ticao kao izuzetno bistar, ali po naravi prijek softa, a onda 
se zaputio u Carigrad, na čuvenu Šehzade-medresu. No, 
zahvaljujući svojoj žestokoj ćudi, dohvatio se s nekim us- 
kogrudim nastavnicima pa se, i ne završivši nauke, vratio 
u svoj rodni kraj, da nekoliko godina kasnije postane 
pljevaljskim muftijom. Bavio se javnim i političkim pos- 
lovima i njegova se riječ cijenila i daleko čula. Bio je uz 
to i vrstan govornik i nikada se nije smirivao na jednom 
mjestu. Stalno je obilazio Novopazarski sandžak, spuštao 
se na Kosovo i Metohiju pa često dolazio i u Sarajevo, 
gdje je bio rado viđen i uvijek srdačno dočekivan. 

im su se počeli pronositi glasovi o okupaciji, on je 
odmah skočio na noge i počeo pozivati na otpor. Palio je 
fanatičnu mržnju protiv Austro-Ugarske, nailazeći na od- 
ziv ne samo u svom rodnom kraju već i na Kosovu i u 
Metohiji, među tamošnjim Arnautima. Sad je došao u 
Sarajevo da razabere šta se čuje i šta ima, spreman da od- 
mah krene u borbu. U putu je susreo Hafiz-pašu i pri- 
družio mu se. Sarajlije opet, videći ih zajedno, u prvi su 
čas povjerovali da je i Hafiz-pašin dolazak u vezi s otpo- 
rom, pa ih je to tek osokolilo. Poklici su se neprestano or- 
ili: 

- Čok jaša, mašallah! 
- Muft-efendi, hoš geldun! 


Topovi su grmjeli, a duga povorka dobro naoružanih 
konjanika bila se otegla niz Alifakovac. Svijet još nije 
znao da su muftija i Hafiz-paša vatra i voda: da je prvi 
došao da rasplamsava, a drugi da gasi ustanak. 


Na sastanku koji je te noći održan u Konaku, u prisus- 
tvu turskih vojnih i civilnih predstavnika, Mazhar-paša je 
opisao situaciju u zemlji. U Sarajevu je bilo najkritičnije, 
jer još nigdje, osim ovdje, nije došlo do otvorene pobune 
stanovništva, mada je bilo znakova da se to i u drugim 
mjestima može uskoro očekivati. 

- Vjerovali smo - naglasi Mazhar-paša, okrećući se 
novom vojnom zapovjedniku - da će se vašim dolaskom 
situacija izmijeniti. No vi ste nam umjesto četiri bataljo- 
na, kako je bilo javljeno, doveli svega jedan ojačani eska- 
dron konjice. Šta s time da počnemo...? 

- Žalim, ali to nije moja krivica. Pred sam polazak do- 
bio sam takvo naređenje od ministra vojske. 

- Eh! - izusti Mazhar-paša rezignirano i odmahnu ru- 
kom. - Na žalost, ne mogu se oteti dojmu da je s Bosnom 
svršeno. Zato se, htio ne htio, moram diviti ovim sirovim 
Bošnjacima. Pa, molim vas, mi dižemo ruke, a oni ustaju 
na oružje! Hoće da se bore! Pa to je neshvatljivo: sami 
protiv svih! 

Svi su šutjeli. 

- A po čemu zaključujete da je s Bosnom svršeno? 

- upita Hafiz-paša. 

- Po svemu! I jučerašnji brzojav velikog vezira to 
potvrđuje. Javlja, da se pregovori o Bosni privode kraju i 
da ću uskoro dobiti detaljne upute kako da postupim. A 
ovdašnji prvaci već se dogovaraju o sastavu delegacije 
koja bi pošla u susret okupacionim trupama. 
Austrougarski generalni konzulat već je pripremio spisak 
ličnosti koje će Beč odlikovati. O tome sam obaviješten s 
pouzdane strane... 

- Pa ko se onda diže na oružje ako su prvaci za okupa- 
ciju? To mi nije jasno... - opet će Hafiz-paša. 

- Svjetina, narod!... Nazovite ih kako god hoćete. 

Zatim je Ismet-paša Uzunić podnio izvještaj o stanju 
trupa. Od ukupno dvadeset i tri bataljona stacionirana na 
području Bosanskog vilajeta, devetnaest bataljona 
sačinjavala je isključivo domaća momčad, dva su bila 
mješovita, a dva bataljona su sačinjavali vojnici iz 
Anadolije, Sirije i Elbasana. Ni brojno stanje turske 
žandarmerije nije bilo utješljivije: raspolagalo se sa svega 
dvije hiljade sedamsto momaka. Po Ismet-pašinu 
mišljenju najveća je opasnost ipak prijetila od zauzimanja 
skladišta oružja i municije. 

- Glavno je umiriti Sarajevo - naglasi on. - Sve ovisi 
od toga kako će se Sarajevo držati. Tako je bilo i u 
prošlosti. 

Nakon što je saslušao izlaganje i ostalih funkcionera, 
Hafiz-paša izjavi da će o situaciji odmah obavijestiti mi- 
nistra vojske i zatražiti da mu hitno stavi na raspolaganje 
osam bataljona vojnika koje je ostavio u Sjenici i Mitro- 
Vici. 

- Sve su to veoma disciplinirani i dobro naoružani voj- 
nici, u koje imam neograničeno povjerenje. S njima se 
možemo oduprijeti svim neprilikama. Premda smatram 
da je izvođenje vojske i upotreba oružja posljednje što 
nam preostale... - dodade zabrinuto. 

Zaključeno je da se za sutra sazove Vilajetsko upravno 
vijeće i da se na sastanak pozovu i članovi raspuštenog 
Narodnog odbora kao i drugi ugledniji ljudi iz Sarajeva i 
unutrašnjosti, koji su se tih dana zatekli u Sarajevu. Na 
njih je trebalo pomirljivo djelovati, kako bi se duhovi 
smirili i sukobi izbjegli, a ljudi vratili svojim svakodnev- 
nim poslovima. 


Sastanak Vilajetskog vijeća počeo je kasno poslije 
podne. Velika dvorana Konaka bila je dupke puna pozva- 
nih Sarajlija, uz nekoliko uglednih prvaka iz unu- 
trašnjosti. Uz bijele hodžinske ahmedije i bosanske na- 

rodne nošnje s mnogo šarenih saruka i fesova, bilo je tu i 
nekoliko evropski odjevenih Sarajlija, a među svima se 
isticao fratarski habit župnika fra Grge Martića i crna 
kamilavka arhimandrita Save Kosanovića. Fra Grga je 
sjedio do Mehmedbega Kapetanovića s kojim je nešto po- 
tiho razgovarao, a momci iz Konaka služili kafu, dok su 
plavičasti oblaci duhanskog dima plovili dvoranom. Raz- 
govaralo se potiho i suzdržljivo, ali se krupni i prodorni 
Hadži-Lojin glas i ovdje najviše čuo. Sjedio je u sredini 
dvorane, s pljevaljskim muftijom Šemsekadićem, i u raz- 
govoru je stalno udarao šakom po naslonu stolice na kojoj 
je, ispred njega, sjedio novčar Salomon-efendija, koji bi 
se svaki put okrenuo, bojažljivo prateći tešku Hadži- 
Lojinu šaku. Muftija je, kao i jučer, bio u zelenoj džubi, 
samo ovaj put opasan sabljom, čiji je žuti balčak izvirivao 
ispod džube. On i Hadži Lojo bili su jedini pod oružjem, 
pa kad bi se muftija primakao da mu štogod rekne, sablja 
bi svaki put strugnula o pod i muklo zveknula. 

- Ma, šta li mu, begefendija, onaj onoliko govori? - up- 
ita fra Grga Kapetanovića, pokazujući očima na Hadži- 
Loju. 

- Pusti, fra Grga, pravi se da ga ne vidiš, to ti je najbo- 
lje! Taj je sebi umislio da je u najmanju ruku bosanski 
Garibaldi. A mi dobro znamo ko je on! 

- Ma, pa zar niko nema da mu stane na put i da ga 
zauzda? 

- A ko će? Zar ne vidiš kakva su vremena? I nama se 
je popeo na vrh glave, ali, šta moremo. Da nije svjetine, 
lahko bi mi. Ali, zapalio i uzdig'o svjetinu, pa radi šta 
hoće. Pukle sve ograde, moj fra Grga! Umjesto da se pa- 
metni ljudi u miru sastanu i dogovore šta će i kako će, on 
i onaki k'o on vode glavnu riječ. Unose pometnju i siju 
bezvlašće. Daj Bože da ovo izdobri... 

- A muftija, šta on? 

- Ne znam, vidjećemo... 

Kad Mazhar-paša uđe, a za njim Hafiz-paša i ostali, 
žagor u dvorani utihnu. 

Prvi je govorio Mazhar-paša. Trudio se da bude blag i 
odmjeren. Pozvao je prisutne da kao ugledni i utjecajni 
ljudi pomirljivo djeluju na svijet, kako ne bi došlo do no- 
vih nereda. Upozorio je na smutljivce i demagoge koji 
huškaju na bunu i nerede, a da pri tom i ne misle kakve 
teške posljedice po zemlju i narod mogu time izazvati. 
Nikoga poimenice nije spominjao, mada su svi znali na 
koga se to odnosi. Hadži Lojo se na to samo provrtio na 
stolici i nešto režeći prišapnuo muftiji. 

- Ja sam vam i prije govorio - nastavi Mazhar-paša - a 
i danas vam kažem, da je Njegovo Veličanstvo sultan vaš 
najbolji i najveći prijatelj i da je vaša briga i bol ujedno i 
njegov bol i da on neće dopustiti da vas zadesi bilo kakvo 
zlo. Zato s mirom i pouzdanjem gledajte u budućnost. 
Sve što na Kongresu u Berlinu bude zaključeno, neće 
imati obaveze ni snage bez sultanove privole i saglasnos- 
ti, a sve što Njegovo Veličanstvo prihvati i odobri, biće 
za vaše dobro. Budite zato mirni i s pouzdanjem 
sačekajte konačne odluke. 

- Zar i onda ako Švabo dobije takrir na Bosnu? - skoči 
muftija. 

Svi se okrenuše, a glasan žagor prođe dvoranom. 

- Rekao sam da još ništa nije odlučeno - odgovori Maz 
har-paša nesigurno. 

- Džaba je, ako i jest! - prodera se Hadži Lojo. - Narod 
se pita! Nismo mi kurvina kopilad da se s nama trguje i 
radi ko šta hoće! Javaš-aga, hendek var! 

Onda se muftija digao da govori. 

- Iziđide naprid, nek" te svi vide! - upozori ga Hadži 
Lojo. 

Mutftija prođe uvrh dvorane. Onako nizak i nabijen, 
plamtećih očiju i pokratka vrata, podsjećao je na bika koji 
hoće da se bode. Ali kad razgrnu džubu i nasloni se na 
balčak sablje, dojimao se kao kakav vojskovođa. Govorio 
je brzo i plameno i glas mu je odzvanjao dvoranom. 

- Braćo Bošnjaci! Donosim vam hiljade selama iz svo- 
ga kraja, sa Kosova i Metohije! Upamtite, niste sami! 
Hiljade pušaka čeka s prstom na tetiku da vam pritekne u 

pomoć! Oštre se ljute arnautske posjeklice! Prskaće čela i 
letjeti šejtanske švapske glave. Svi su uz vas, svi! 

- No, na sramotu, rekoše mi da među vama ima i takih 
koji nisu za borbu već bi htjeli Švabi pod skut! Ja pogrde 
i sramote, braćo moja! I da je ko, već tobožnji prviši, a po 
mome nevaljalci i posranci. Čujte šta vam muftija Zbori: 
tima i takima kuće palite! Njima nema mjesta među 
poštenim ljudima! Tjerajte gubu iz torine, sjeme im se 
zatrlo! 

Žagor odobravanja prođe dvoranom, dok su neki prva- 
ci smrknuto gledali preda se. Hafiz-paša je šarao pogle- 
dom od muftije do valije, kao da pita: Pa, šta je sad 
OVo?... 

A muftija nastavi: 

- Niko ne smije razmišljati ni pitati hoće li poginuti ili 
ostati. Ko pogine, šehit je i džennetlija, a ko ostane, 
živjeće k'o junak! Zato je sveta dužnost svakog muslima- 
na i svakog pravog rodoljuba da brani svoju domovinu, 
da ne žali ni glave ni imetka! Neka je proklet ko izda il! 
zataji! 

Zatim predahnu pa nastavi: 

- Srce mi je puno što među vama vidim i kršćane, jer 
Bosna je i njihova domovina, isto k'o i naša. Fala im i s 
moje strane! A fala i Jehudijama koji se nisu oglušili, jer 
su u Bosni našli svoj novi vatan. 

Borbeno raspoloženje u dvorani sve je više raslo, 0so0- 
bito kad muftija poče govoriti šta bi okupacija sa sobom 
donijela. 

- Ezani bi sa munara zamukli, a naše sestre, žene i 
kćeri ostale bi do smrti sramotne/ Bosnom bi odjeknuo 
njihov jauk i ljuta piska siročadi, čije bi očeve dušman ot- 
jerao u roblje. Živi bi izašli iz kabura i povikala: - Ustajte 
mrtvi da liježu živi! A mrtvi bi im odgovorili: - Tako vam 
i treba kad niste htjeli da branite svoj vatan! 

Mućftija u govoru spomenu i Mađare, pa reče da njiho- 
vi vojnici neće na Bosnu, jer da su Mađari bosanski prija- 
telji, na šta fra Grga poluglasno dobaci: 

- Ama, kakvi prijatelji, efendija! Zar niste s njima ra- 
tovali niz Dunav tri stotine godina! 

Muftija, prekinut u riječi, za čas zašutje, a u dvorani 
nasta žagor. 

- Ma, ko to?... skoči Hadži Lojo izdreljivši oči. 

- Haman fra Grga nešto reče... 

- Ama, fratre, ako te ja! ... - odgurnu Hadži Lojo one 
najbliže i prijeteći pođe prema fra Grgi. 

Sokolović se umiješa: 

- Neka, efendum, čekajte da i ja nešto kažem! U 
Pešter Lojdu"' je pisalo da su Mađari protiv okupacije. 
Morebit je baš tako. Belćim je muft-efendija pravo 
rek'o... 

Fra Grga nešto uplašeno smrsi, a Hadži Lojo se primi- 
ri i ronđajući sjede. 

- Ama, fra Grga, koji te đavo tegli za jezik! - šapnu 
mu Kapetanović prijekorno. 

- Eto, omače mi se... 

- Sjedi, bolan, i šuti! Zar ne vidiš... 

Muftija završi govor novim pozivom na otpor 1 pono- 
vo priprijeti kolebljivim prvacima. 

Onda je ustao Hafiz-paša. Govorio je vojnički od- 
sječeno. 

- Za sve što na svoju ruku budete poduzeli i učinili, 
sami ćete snositi posljedice. Ja sam vojnik i dužan sam da 
izvršavam dobivena naređenja. A moje naređenje glasi: 
očuvati red i mir u vilajetu. Svim sredstvima, ako to bude 
potrebno! 

Njegova preuzvišenost valija lijepo vam je kazao: 
imajte puno povjerenje i mudrost i razboritost visoke 
Porte i sultanovu ljubav prema vama. Danas, kad niko ne 
želi da ratuje, već traži dogovor i mirno rješenje za otvo- 
rena pitanja među državama, vi biste htjeli rat. A nedav- 
no, kad je trebalo ratovati protiv Srbije i Crne,Gore, kako 
ste se odazvali?... O tome bolje da ne govorimo. Ja vam 
ovdje otvoreno kažem da ću se boriti samo onda ako se 


116 


ne nađe sporazumno rješenje i ako Njegovo Veličanstvo 
sultan donese odluku da se ratuje. Toliko da znate! 

Zatim, kao da se nečega prisjetio, nastavi: 

- Dužan sam vam još i ovo reći: 

- Muftija je govorio o divljačkom ponašanju austro- 
ugarskih vojnika. Moramo vam reći da nije tako. To je 
moderna i disciplinirana vojska, u šta sam se imao prilike 
i sam uvjeriti. Nedavno sam sa svojom suprugom 1 njezi- 
nim dvorkinjama putovao parobrodom kojim je putovala i 
jedna njihova vojna jedinica. Ponašanje tih vojnika bilo je 
za svaku pohvalu. Muftija je netačno informiran, i ono što 
je rekao ne odgovara istini. 

- Haman je i ovaj leg'o na rudu! - dobaci Hadži Lojo 
glasno. M 

- Paša hazretleri! - skoči Hadžijamaković. - Kakvi su 
da su, daleko him kuća, nama ne trebaju! Nama hi ne fali! 
A u Stambol slobodno poruči da Švabo u Bosnu neće! 
Borićemo se dok nas ima! 

Hafiz-paša htjede još nešto reći, ali u dvorani nastade 
takva galama da se nije moglo razabrati šta ko govori. 
Hadžijamaković diže obje ruke i jedva ih smiri, pred- 
loživši da se sultanu 1 velikom veziru uputi brzojav i kaže 
da je Bosna spremna da se listom digne protiv Švabe. 

Svi se složiše, pa i oni koji su drukčije mislili. Mazhar 
i Hafiz-paša se digoše i šutke izađoše iz dvorane. Progo- 
voriše tek u Mazhar-pašinu kabinetu. =— 

- Taj je muftija upropastio čitavu stvar! Da nije govo- 
rio, možda bi sve drukčije ispalo. Pa onda onaj razba- 
rušeni razbojnik, a zatim i onaj fanatični hodža... - poče 
Hafiz-paša. 

- Muftiju ste vi doveli... 

- Ne, nego mi se usput priključio! Da sam znao zbog 
čega dolazi, otjerao bih ga kamenjem. I kako su ga samo 
dočekali!... Tog treba čim prije protjerati iz Sarajeva! 

Onda sjede na minder i dlanovima pritisnu čelo. 

- Daleko smo dotjerali!... - šapnu razignirano. 

Sjedio je tako nekoliko trenutaka, a onda diže glavu: 

- Eh, da mi je nekoliko anadolskih bataljona, sve bi 
bilo drukčije. Ovako... 

Nije dovršio. Ostao je sim u kabinetu. Mazhar-paša je 
bio nečujno izašao. 

6. 


Druga polovica mjeseca jula tekla je poput mutne 
vode. Svaki je dan donosio nešto novo. Više nije bilo 
sumnje da je okupacija pitanje vremena, mada se Konak i 
dalje trudio da stvori dojam kako je sve po starom i da će 
tako i ostati. Dolazak novih pojačanja, i to jednog ana- 
dolskog bataljona iz Hercegovine, kao i izvjesna 
odlučnost koju je Mazhar-paša počeo ispoljavati, govorili 
su da Konak želi sprovesti ono što je i Hafiz-paša pri do- 
lasku navijestio: uzeti stvari u svoje ruke. 

Narodni odbor, iako formalno raspušten, i dalje se sas- 
tajao u Morića hanu, koji je postao njegovo sjedište. Dje- 
lovao je mnogo organiziranije nego ranije, i to u dva 
pravca: na upisivanju dobrovoljaca i na prikupljanju nov- 
ca. U jednoj hanskoj magazi tia kojoj su bila uglavljena 
teška gvozdena vrata, bila je smještena blagajna Odbora, 
dok je gore, u kahvi, bilo njegovo sjedište. Sada je na po- 
zornicu, umjesto Hadži-Loje, stupio muftija Šemsekadić, 
čijim vatrenim govorima i fanatičnoj protivaustrijskoj 
mržnji niko nije mogao odoljeti. Bilo je dovoljno da se 
muftija pojavi i nasloni na sablju koju više nije ni otpasi- 
vao, pa da ljudi ustrepe. ,,Taman k'o da je obenđij'o in- 
sana'' - govorili su za njega. 

Hadži Lojo je tih dana u pratnji najvjernijih drugova 
obilazio sarajevsku okolicu i pozivao ljude na oružje. 
Gdje god bi došao, prijeteći bi povikao: 

- Šta je, što se ne dižete, šta čekate! 

Tako je izbio i u jedno selo nedaleko od Kiseljaka, pa 
okupio seljake i počeo im govoriti. Ljudi su ga pozorno 
slušali i na kraju zatražili oružje, jer ih je većina bila go- 
loruka. 

- U bega ima oružja, al' ga ne da! - zavikaše neki. 

- A i druge nagovara da se ne dižu. Ne bud'te budale, 
veli. Đe ćete vi s carevima na kraj! 

Hadži Lojo povileni. 

- Ma, stani, koji beg? 

- Pa zna se koji: Alibeg! Ne mere bit" da ga ne znaš! 

Eto, ni sad ga nejma. Briga njega!... 

- Vama ga! 

Sedlar i još trojica odoše po bega i uskoro ga dopra- 
tiše. Jahao je na konju. Bio je to krepak pedesetogo- 
dišnjak koji ne htjede sjahati, već se iz sedla nabusito 
obrati Hadži-Loji: 

- Šta je, šta hoćeš? 

- Sjahuj! 

- Ba-ššš? 

- Sjahuj, kad ti kažem! 

- Govori, ako šta imaš! Imam ja prečeg posla već se s 
tobom naduravat'! 

- Ama, sjahuj, kad ti kažem! - planu Hadžo Lojo, pa 
ga uhvati za nogavicu od čakšira i svuče s konja. 

- Ma, koga ti! - nakostriješi se beg, ali ustuknu ugle- 
davši zakrvavljene Hadži-Lojine oči: 

- Što ti odvraćaš ljude da ne iđu na Švabu? 

- Ko kaže? 

- Ja, tebi! 

- Nikog ja ne odvraćam. Svak' Za se... 

- Ati, hoćeš li ti ići? 

- Ama, ko si ti da me ispituješ? - beg se ponovo na- 
kostriješi. i 

- Čuješ li šta te pitam: hoćeš li? 

- Neću! 

- E kad ti nećeš, hoću ja! I to 'vako! - pa ga dohvati za 
prsa i podvali poda se. 

- Avdija, u falake! - okrenu se Sedlaru. 

Sedlar i još dvojica priskočiše, uhvatiše bega za noge i 
odigoše mu ih u zrak. Jedan mu ih proturi kroz remen od 
puške, pa onda zavrnuše remen držeći za krajeve puške. 

- Skidaj mu obuću! 

Dok se beg nemoćno praćakao puzeći na plećima, se- 
ljaci izvalili oči pa kao skamenjeni gledaju šta se zbiva. 

- Udri! 

- Čime? 

- Udri čim" znaš! 

- Ima li' ko šćap?... Daj, ko ima šćap! 

Neko doturi štap, a žgoljavi Pliska priskoči i poče uda- 
rati. 

- Jok ti, krepašćino! Avdija, udri ti, i to što moreš bo- 
lje! - odgurnu Hadži Lojo Plisku. 

Sedlar poče udarati i odbrojavati. Zamahivao je iz sve 
snage. Poslije petog udarca begu prsnu koža na tabanima 
i procuri krv, ali on ne pusti glasa. Stiskao je zube, udarao 
glavom o zemlju i stenjao. 

- Dvađes't! - odbroja Sedlar zadihano. 

-Dosti! 

Oslobodiše mu noge, a beg klonu u travu. Sav je 
podrhtavao. Onda s mukom pridiže glavu i prostenja: 

- Majku li vam golaćku, platićete vi ovo! Platićete, 
nek" znate! 

- Golaći, jakako već golaći! - prosikta Hadži Lojo, 
hvatajući se rukama za koporan, kao da ga želi zguliti sa 
sebe. 

- I tebi bi bilo bolje da si golać. Bio bi barem sa svije- 
tom! 'Vako, pare ti ne daju! 

- Hoćemo I' mu zapalit' čardak? - Pliska će zlurado. 

- Ama, šta se ti petljaš, gubi se! - zamahnu Hadži Lojo 
da ga udari. 

Dvojica begovih momaka bojažljivo priđoše i šutke 
digoše bega na konja. On prileže po konjskom vratu i 
obgrli ga objema rukama. Okrvavljene noge nemoćno su 
mu visjele niz konjski trbuh. 

- Tjeraj! - naredi Hadži Lojo. 

Dok je konj s begom polahko odmicao, Hadži Lojo je 
poluglasno razmišljao: 

- Ih, da mi je i one po Saraj'vu 'vako!... Čuste 1'ga 
kako reče? Golaći!... Eto zbog čega oni neće s nama! Mi 
smo fukara, golaći, koji nejmamo šta izgubit'. A oni ima- 
ju, imaju... 

- Trebalo mu je, vala, zapalit' čardak! Ti ne dade, a ja 
bi'! - ponovo se upetlja Pliska. 

- Ama, ne balegaj, kad ti kažem! - dohvati ga Hadži 
Lojo iza ušiju. 

Pliska k'o štene skiknu, a kapa mu spade s glave. 

- Paje 1' muftija reko da se more, da je to džaiz... - 
procvili Pliska kroz plač. 

- Hajde, uzjahuj i ne balegaj! - naredi Hadži Lojo. Pa 
se okrenu seljacima koji su otvorenih ustiju i istegnutih 
vratova šutke gledali šta se zbiva: 

- A vi, više ne čekajte već se diž'te! A oružja će bit', 
ne brin'te. Kad vam ja kažem! Hajde, allahemanet!... 

- E, jes', br'te, žestok, nejma šta! - prvi je progovorio 
muhtar, kad Hadži Lojo i družina odmakoše. | ostali za- 
kokotaše, jednako spominjući bega i zabrinato vrteći 
glavom. 

- Samo, da ne bude po nama!... - dometnu neko zabri- 
nuto. 

Vijest o tome šta se zbilo kod Kiseljaka, odmah se 
pročula po Sarajevu. Svijet je odobravao, samo se prvaci 
uzbuniše. Oni su već odavno bili siti i kivni na Hadži- 
Loju. Smatrali su da svojim ponašanjem i galamom unosi 
pometnju i sije nesigurnost među ljude. 

- Ma, šta on misli, ko je on? Zar se tako smije i more 
radit' s prvim ljudima! Hajduk hajdučki! Na šta će ovo 
izać ako i dalje 'vako nastavi. Njemu se more stat? ukraj! 

- Muftija ga je na to natento! Zar nije rek'o da je 
prvacima džaiz palit' kuće? 

- Muftija isti k'o i on! Doš'o vamo da prosipa pamet! 
Ma, ko ga je zvao? 

- Nek iđe, br'te, sretno mu bilo! 

- To mu treba rijet! 

Neraspoloženje prvaka prema muftiji, nešto zbog pov- 
rijeđene sujete, a više iz bojazni da će im se svijet posve 
oteti, nije ostalo nepoznato ni Šemsekadiću. Osjetio je to 
uskoro po dolasku u Sarajevo. Osim Hadžijamakovića, 
Kaukčije i još nekih, drugi su zazirali od njega. Zato, kad 
ga je Mazhar-paša pozvao i na lijep način mu rekao da 
ostavi Sarajevo, nije se iznenadio. 

- Lijepo, efendum, otići ću. Al', čim počne, eto me 
opet! Sad sam posij'o, a doći ću i da požanjem - rekao je i 
pogladio bradu. 

Otišao je već sutradan. Zorom. Zametnut puškom i op- 
asan sabljom. Konjčić je pod njim poigravao, a ptice su 
veselo cvrkutale. Kad se ispeo do navrh Alifakovca, okre- 
nuo je konja i povikao punim glasom: 

- Ej, dovale, Sarajlije! Ne brinite, vratiću se! Al', da 
vas onda vidim! 

Momci koji su ga pratili u čudu su se zgledali. 


Sad, kad se riješio muftije, Mazhar-paša je pošto-poto 
sve više rastao, pogotovo otkako je počelo upisivanje 
dobrovoljaca i prikupljanja novca. U dobrovoljce su se 
uglavnom upisivali mali ljudi:zanatlije, sitni trgovci i 
gradska sirotinja, a novac su davali oni bogatiji i ugledni- 
Ji. 

- Taj njihov Odbor moramo čim prije razjuriti, pa 
makar i silom! - počeo je Mazhar-paša uzrujano, prilikom 
uobičajenog jutarnjeg sastanka s Hafiz-pašom. 

- Kako to mislite - silom? 

- Ako zatreba, izvešćemo vojsku! 

Hafiz-paša ga je šutke gledao. On se i inače posljed- 
njih dana čudno ponašao. Nepomično bi sjedio i bez riječi 
pratio šta se zbiva. Kao da se želio od svega ograditi. Kad 
bi ga neko oslovio ili za nešto upitao, trgnuo bi se kao iza 
sna. Dr Kečet je bio stekao uvjerenje da je Hafiz-paša 
pristaša otpora, ali da to ne smije javno ispoljiti. 


123 


- Vojsku neću izvesti - izusti napokon. 

Mazhar-paša diže glavu. 

- Nećete? 

-Ne. 

- Zašto? 

- Jer bi to značilo krvoproliće. Početak revolucije... A 
ja to ne želim. Koliko mi je poznato, i vi ste bili protiv 
toga. 

- A šta bi, po vašem, trebalo učiniti? 

- To sam već rekao: glavno je sačuvati skladišta oružja 
i municije.Nenaoružana svjetina nije opasnost. Ali, ako 
se dočepa oružja, onda... Čak kad bih se na to i odlučio, 
kažite mi na koga mogu računati? Većinu sarajevske po- 
sade slobodno otpišite. Budimo sretni ako se ne okrenu 
protiv nas. 

- I, šta predlažete? 

- Čekati. 

- Čekati, vječno čekati! Dakle to beznadno čekanje? Ja 
to više nisam u stanju izdržati! Osjećam se kao u zvjer- 
njaku! 

Mazhar-paša se bio digao i nervozno šetao kabinetom. 
Ponovo, već šesti dan, nije imao nikakvih vijesti iz Cari- 
grada. Na njegove brzojavne poruke i apele nisu uopće 
odgovarali. 

- Šta možemo, čekanje je jedino što nam za sada pre- 
ostaje - dodade Hafiz-paša smireno. 

Vasić je za to vrijeme tkao svoje tkanje. Videći da Ko- 
nak na svaki način nastoji do posljednjeg dana zataškati 
okupaciju, premda su već i carigradske novine o tome 
javljale, bio je odlučio da počne s vlastitom propagan- 
dom. Preko Herkalovića je unajmio izvjestan broj 
plaćenika, čija je dužnost bila da u svakoj prilici hvale 
Austro-Ugarsku i govore o blagodatima koje će donijeti 
okupacija. 

- O tome treba da govore po kafanama, na trgovima i 
po svratištima. Svuda i u svakoj prilici! 

- Razumijem, gospodine generalni konzule, ali to je 
sad... kako da kažem, malo... - počeo se izmotavati Her- 
kalović. 

- No, no, recite, da čujem! Hoćete da kažete da je to 
opasno, zar ne? Ali, ljudi će biti plaćeni, razumijete! Vi- 
dite kako se podjela pomoći pokazala kao dobra 1 korisna 
stvar! Dajte budite već jednom realni! Šta biste vi htjeli: 
bijele rukavice! 

Istovremeno je bio zatražio da mu se iz Beča čim prije 
pošalje obećana proklamacija na narod Bosne i Hercego- 
vine. O tome je već ranije javio Andrašiju, koji se složio 
da bi jedna takva proklamacija u kojoj bi bili izloženi ci- 
ljevi okupacije bila veoma korisna. Sada je, po Vasićevu 
mišljenju, bilo za to krajnje vrijeme, jer su okupacione 
trupe već uveliko stizale na granicu Bosne. 

Za sve to vrijeme u haremu Begove džamije bio je po- 
boden veliki zeleni bajrak, pod kojim je vršen upis dobro- 
voljaca. Ljude je bio zahvatio val borbenog raspoloženja, 
pa su hrpimice dolazili na upis. Držali su se vatreni govo- 
ri. Pojedini govornici, često i posve beznačajni ljudi, us- 
pinjali bi se na kamen i počinjali govoriti, ili bi, onako 
zaneseni, uzviknuli poneki borbeni poklik koji bi zapalio 
okupljeno mnoštvo. 

Hadži Lojo bi prilazio ljudima, tapšao ih po plećima i 
hvalio na sav glas: 

- Hej, mašallah, takog te hoću!... Tako, braćo, samo 
tako!... Ih, blago materi koja te takog rodi! 

Kad je u neko doba izbio i Vejsil Mrav pa stao pod 
bajrak i zatreptao očima. Hadži Lojo je skočio prema nje- 
mu: 

- Vejsilaga! Ma, jesi 1' ti to? 

- Jah... - šapnu Mrav. 

- Hodi, hodi da se zagrlimo! A ja jednako pitam za te! 

Snažno ga zagrlio, odignuo od zemlje i poput djeteta 
prigrlio na prsa. 

- Jesi "zbavio pušku? 

- Tec... nisam. 

- Avdija, nađi Vejsilagi pušku! Đe znaš i kako znaš! 

- obrati se Sedlaru. Pa se onda okrenu ostalima: 

- Pogledajte, braćo, ovoga junaka! Ovo vam je, ako 
niste znali, Vejsilaga Mrav, kazandžija... 

- Jok, terzija... - šapau Mrav zbunjeno. 

- Jah, nejse, terzija. Al! on nije mrav, već zmaj! Pravi 
zmaj! U njega je žena i dvoje djece, a ni on više nije 
mlad, al' ga to nije priječilo da se prvi javi! Čim se čulo 
za Švabu! Ha, šta velite na to?... Nije on k'o neki i neki 
ispripadani prvaci što odvraćaju svijet od puške. Malo 
him je što oni neće, već i druge odvraćaju! Samo nek' 
nastave tako, pa će vidjet'! a ti, Vejsilaga - okrenu se 
Mravu - hajde sad s Avdagom da ti nađe pušku. Pa mi se 

- Hoću... 

Kad Mrav pođe, on viknu: 

- Vejsilaga, čekaj! 

Mrav stade. 

- Hodi da te zakitim! Nek" se vidi ko je junak! 

Mrav zbunjeno priđe, a Hadži Lojo uze kiticu rute 
koju je nosio zadjevenu za ćulah pa je zatače Mravu za 
fermen. 

- Ha-h, tako! Hajde sad! 

Dok su ga ljudi radoznalo gledali, Mrav je gorio od 
nekakve vatre koja mu je udarala pravo u glavu. 

Umalo nakon toga prošao je čaršijom noseći u ruci 
starinsku pušku ostragušu. Nosio ju je s ponosom, ali ne- 
kako nespretno, kao da nosi sohu. Onako omalen i sla- 
bašan, s puškom gotovo većom od njega, sličio je na sve 
drugo samo ne na ratnika. 

- Priko ramena, Vejsilaga, metni je priko ramena! - 
doviknu neko s ćefenka. 

- Nejma kajša, dok joj udarim kajiš! ... - odgovori on 
zbunjeno i pogledom pomilova pušku kao da vodi dijete 
za ruku. 

Mada su nemiri trajali već gotovo čitav mjesec dana, 
nije bio zabilježen ni jedan slučaj pljačke, ubojstva, palje- 
vine ili nekog drugog nasilja. Konzul Vasić, koji je preko 
svojih žbira pozorno pratio sva zbivanja u gradu, naveo je 
to u jednom od svojih izvještaja grofu Andrašiju kao 
primjer moralne vrline domaćih ljudi. Austrougarski kon- 
zulat, kao ni ostali konzulati, nisu za sve to vrijeme 
doživjeli nikakvu neugodnost i njihovo se osoblje slobod- 
no kretalo po gradu. 

Među onima koji su s mrakom sve češće zalazili u 
austrougarski konzulat, noću između 25. i 26. augusta 
izbiše i dvojica putnika na konjima. Jedan od njih je bio 
redovni konzularni kurir koji je stigao iz Broda, a drugi 
neki navodni vinarski trgovac, austrougarski podanik, 
koji je poslom došao u Bosnu. Mada je već bilo pokasno, 
u konzulatu je još uvijek gorjelo svjetlo, a i konzul Vasić, 
koji je u posljednje vrijeme kasno lijegao, još je bio u 
svojoj kancelariji. Kad mu najaviše kasne putnike od ko- 
jih je trgovac tražio da ga Vasić odmah primi, on naredi 
da ga uvedu. Bio je to mlađi čovjek otresita držanja, koji, 
čim uđe, stade ,,mirno'' i odsječeno raportira: 

- Gospodine generalni konzule, dopustite da se pred- 
stavim: rezervni konjički natporučnik Milan Mušicki, na 
dužnosti kurira Ministarstva vojske! Donosim carsku pro- 
klamaciju na stanovništvo Bosne i Hercegovine! 

- No, hvala Bogu! - uskliknu Vasić, srdačno se ruku- 
jući s natporučnikom. - Sjedite, gospodine natporučniče, 
sjedite! Jeste li dobro putovali? 

- Bilo je dobro, mada sam usput trebao razgledati put 
od Broda do Sarajeva i ustanoviti da li je pogodan za kol- 
ski transport... No, sve je teklo normalno, bez ikakvih 
neprilika. 

- Vrlo dobro, vrlo dobro! A proklamaciju ste, kažete, 
donijeli?... 

- Da, tu je! - natporučnik otvori široku kožnu torbu i 
izvadi smotak pažljivo složenih proklamacija. - I da 
znate, nosio sam ih ispod konjskog sedla! 

- No, pa to je zaista...! - nasmija se Vasić i odmahnu 
rukom. 

Proklamacija je bila odštampana na tri jezika: 
srpskohrvatskom, turskom i francuskom. U proklamaciji, 
na nezgrapnom srpskohrvatskom, stajalo je između osta- 
log; 

Bošnjaci i Hercegovci! 

Čete Njegova Veličanstva cesara austrijanskoga i kra- 
lja ugarskoga na putu su da prekorače granicu Vaše dom- 
ovine. 

Ne dolaze one kao neprijatelji, koji bi željeli na silu 
osvojiti ovu zemlju. Nego dolaze Vam kao prijatelji, koji 
su radi dokinuti nebrojena ona zla koja od mnogo jurve 
godinah, bi reć od pamtivieka, uznemiruju ne samo Bos- 
nu i Hercegovinu, nego i susjedne austro-ugarske pokra- 
jine. 

Svijetli cesar i kralj nemogaše više očima svojima gle- 
dati kako zulumi i nemiri mah preoteše tik pokrajina 
Njegovih, kako je sirotinja i nevolja sve većma primicala 
se granicam deržavah Njegovih. 

Ponukovanjem Njegovim obratiše europejske deržave 
svoju pozornost na stanje Vaše, ter u Kongresu u Berlinu 
bi jednoglasno odlučeno, da Vam Austro-U garska povrati 
mir i dobrobit, bez kojih jadnici već odavna živite. 

Njegovo Veličanstvo sultan, želeć sreću Vašu, sklonio 
se je i sam povjeriti Vas zaštiti premožnoga Svoga prija- 
telja, cesara i kralja austro-ugarskoga. 

Doći će dakle k Vama cesarske i kraljevske čete. Ne 
nose Vam one rata, nego donose Vam mir. 

Zapovieda svietli cesar i kralj, da svi sinovi ove zem- 
lje imadu uživati jednako pravo po zakonu; da. svikolici 
imadu štitjeni biti glede svoga života, glede svoje viere, i 
glede dobra i imetka svoga. . 

Vaši zakoni i uredbe Vaše neće se samovoljno ukidati, 
a štedit će Vam se svetinje i običaji Vaši. 

Ništa se na silu preinačiti neće; svakom će se zgodom 
zrelo razmotriti i prosuditi, čega Vam treba... 

Pod premožnim Njegovim žezlom živi zajedno mnogo 
narodah, i svaki narod govori svojim jezikom. Vlada on 

nad sljedbenici od mnogo vierozakonah, i svaki od njih 
izpovieda javno i slobodno vieru svoju. 

Bošnjaci i Hercegovci! 

Poherlite s pouzdanjem pod zaštitu slavodobitnih zas- 
tavah austro-ugarskih..." 

- Zer gut! - sa zadovoljstvom će Vasić odlažući pro- 
klamaciju. - A što je posebno važno, donijeli ste je na vri- 
jeme. Glavnina naših trupa već je u Brodu, zar ne? 

- Da, sve je spremno. Samo se čeka nalog za pokret. 

- No, neka je sa srećom! A vi, gospodine natporučniče, 
ostajete? 

- Samo do sutra. 

- Onda ću dati nalog da vam se spremi soba. Morate se 
odmoriti. 

- Zahvaljujem! - nakloni se natporučnik. 


Sutradan ujutro, iz Beča je u konzulat stigao novi tele- 
gram. Andraši je javljao da je kao dan ulaska okupacionih 
trupa određen 28. jula, pa neka Vasić odmah, ukoliko to 
već nije učinio, podijeli dobivenu proklamaciju... 

Pomalo uzbuđen, Vasić se žurno spremio i u pratnji 
Rihtera i tumača Kuliera pošao u posjet nekolicini naj- 
uglednijih prvaka da im uruči proklamaciju. Prvo se upu- 
tio u Konak, ali Mazhar-pašu nije zatekao, jer je bio 
otišao u kasarnu na razgovor s Hafiz-pašom. Ni Kostan- 
paše nije bilo, pa je Vasić proklamaciju predao dr Kečetu. 


Čim je pročitao proklamaciju, staloženi dr Kečet se 
zabrinuo. Nekoliko je trenutaka šutke gledao u Vasića. 


- Već danas, a najkasnije sutra, možemo koješta 
očekivati. Čim saznaju za ovo... - šapnuo je i pogledom 
pokazao na proklamaciju. 


- Ne razumijem... Čega se plašite? 
- Svega. Revolucije... 

- Doktore, za Boga miloga!... 

- Uvjerićete se i sami... 

Petraki-efendija Petrović, Kapetanović, Jeftanović i 
ostali koje je Vasić nakon toga posjetio, na vijest o ulasku 
okupacionih trupa uzbudili su se. Bilo je to kao da im je 
neko donio glas o smrti bolesnog vladara koga su jedni 
voljeli, a drugi mrzili, ali koga su se svi plašili, pa sad sa 
zebnjom očekuju šta će dalje biti. 

- Shvatite, gospodine generalni konzule, da ni nama 
nije lahko! Čuli ste kakvo je raspoloženje u gradu: svaki 
čas more da prsne. A kad se voda jednom razlije, niko je 
više ne zaustavi! - rekao je Kapetanović, zabrinuto klima- 
jući glavom. 

Vasić je nakon svega toga bio neugodno iznenađen. 
Njegovo jutrošnje raspoloženje sve se više pretvaralo u 
nelagodan osjećaj koji ga je obuzimao. Dok su se vozili 
prema konzulatu, nakon poduže šutnje nervozno se obra- 
tio Rihteru: 

- Ne mislite li da dr Kečet, a i ostali, apsolutno pretje- 
ruju pred nekakvom tobožnjom opasnošću?... I suviše su 
pod utjecajem ovdašnjih bukača. No čim naše trupe pređu 
granicu, takve će proći volja za otporom i revolucijom! 

- U to uopće ne sumnjam. Mislim da je i dr Kečet pod 
općom psihozom koja je zahvatila Konak - potvrdi Rih- 
ter. 


- No, drago mije da i vi dijelite moje mišljenje. 

Fijaker je već bio stigao pred konzulat i Vasić čilo 
iskoči, s osjećajem olakšanja da je ponovo u svome car- 
stvu. 

Odmah nakon Vasićeve posjete, Petraki-efendija se 
uputio u Morića han da čuje šta u Narodnom odboru Zna- 
ju o proklamaciji. Tu je zatekao PFadilpašića, 
Hadžijamakovića 1 još neke članove Odbora, koji su se 
dogovarali kako da se osigura ishrana ustanika, od kojih 
su mnogi bili izvan Sarajeva. Blagajnici Odbora: hadžija 
Šogolj i Salihaga Bičakčić sjedili su i šutke prebrojavali 
novac koji je tog jutra bio sakupljen, dok je prostrano 
dvorište hana vrvilo od naoružanih ljudi. 

- Bujrum, Petraki-efendija, otur! - okrenu mu se Fadil- 
pašić, ponudivši ga da sjedne. - Hajde, da čujemo šta ti 

misliš. Dogovaramo se šta ćemo ljudima za hranu. Treba 
nahranit" tol'ke insane! 

Petraki-efendija mu namignu, pa se Fadilpašić diže i 
pođoše u drugi kraj odaje. 

- Ma, jes ti ovo vidio, Mustajbeže?... - šapnu Petra- 
ki-efendija vadeći proklamaciju. 

- Nešta? 

- Carski proglas! Donio mi konzul Vasić. Austrijska 
vojska prekosjutra ulazi! Zar tebi nije dolazio? 

- Jok, ako me nije odjutros tražio. Bio sam ovdi. 

- Čuj šta kaže... 

Petrakija natače naočale i poče polušapatom čitati. Fa- 
dilpašić naćuli uši. 

,Bošnjaci i Hercegovci! Čete Njegova Veličanstva ce- 
sara austrijanskoga i kralja ugarskoga na putu su da pre- 
korače granicu vaše domovine. Ne dolaze kao neprija..." 

Hadžijamaković im priđe. Slušao je čas-dva šta Petra- 
kija čita. 

- Čekaj, šta je to? - oštro ga prekide. 

Petrakija prestade čitati pa poče da zamuckuje: 


- Carski proglas, Muhamed-efendija... Donio, sanći, 
konzul !... 


- Kakav proglas, o čemu? 

- O ulasku vojske... 

- Čije vojske? 

- Sanćim... austrijske... U Bosnu... 

- 'Vamo to! - dreknu Hadžijamaković pa mu istrže 
proklamaciju iz ruku. 

I drugi se digoše i priđoše. Šogolj i Bičakčić presta- 
doše brojati novac. 

Hadžijamaković poče derati proklamaciju pa je baci na 
pod i poče gaziti. 

- Ako ovo smeće još u nekoga vidim il' čujem da je 
poč'o ašikovat' sa Švabom, dina mi i Boga, u zemlju ću 
ga stjerat'! 

- Ama, Muhamed-efendija!... Ja, sanćim, donio da se 
vidi... 

- Nejma se tudikan šta vidjet'! Sve je viđeno! Zar smo 
se zato isturili prid narod da ga ostavimo kad mu je naj- 
teže, ha? Ni jedne više, čuješ li! 

Petrakija i Fadilpašić ustuknuše, videći da se 
Hadžijamaković uzbudio. Mada već u godinama, on je 
još uvijek bio u snazi. Pripovijedalo se da je nekad, u 
mladosti, mogao u rukama konjsku potkovu saviti. 

- Đi god se 'vako nešto nađe, s tim u vatru! - pljunu on 
na proklamaciju. 

Svi su šutjeli kad on ljutito i bez riječi izađe iz odaje. 

- Eto, sad ja, sanći, kriv!... šapnu Petraki-efendija uv- 
rijeđeno. 

- Neka, pusti... - umiri ga Fadilpašić. - Svak' ti je da- 
nas nahorožen, pa i On... 


Kečet je imao pravo. I suviše je dugo boravio u Sara- 
jevu, pa je imao priliku dobro upoznati i grad i ljude. U 
zraku bi se uvijek unaprijed osjetilo kad se nešto sprema. 

Taj dan je protekao naoko mirno. Nekava čudna tišina 
bila je pritisnula čaršiju. Ljudi su se neobično ponašali. 
Prilazili bi jedni drugima, ulazili u dućane i svraćali na 
ćefenke da potiho izmijene pokoju riječ, pa bi se opet 
brzo rastajali. Kao na groblju. 

I sutrašnje jutro počelo je slično. Dućani su se kao 
obično otvorili, ćefenci podigli, roba se poredala i izložila 
a onda, najednom, kao na neki nevidljivi znak sve se us- 
komešalo. Začula se škripa ćefenaka, klepet drvenih ka- 
paka i vrata, roba se navrat-nanos počela ubacivati, a 
neko grozničavo uzbuđenje zahvatilo je čitavu čaršiju. 
Svi su postali razdražljivi i činilo se da će svakoga časa 
nasrnuti jedni na druge. Začudo, niko nije ni vikao ni 
glasno govorio, već se sve zbivalo gotovo šutke, brzo i 
zadihano. 

U to je odozgo, od Baščaršije, zahučalo, poput nadošle 
proljetne bujice koja se prijeteći valja. To se Hadži Lojo 

sa svojim ljudima spuštao niz Kovače 1 silazio u čaršiju. 
Umalo iza toga s raznih strana: s Bistrika, Hrida, Bjelava 
i Budakovića, počeli su se slijevati potoci naoružanih lju- 
di. Sve je prijeteći bučalo i žurilo prema Begovoj džamiji. 


Opet su se počele ponavljati scene unazad nepun mje- 
sec dana kada se bila pronijela prva vijest o okupaciji, 
samo ovaj put žešće i bučnije. Hadži Lojo se poput jastre- 
ba zalijetao među svijet, optrčavao oko harema i s golom 
sabljom u ruci grlato uzvikivao: 

- Turkuše, napolje iz Bosne! 

U dershani Gazi Husrevbegove medrese je od ranog 
jutra zasjedao Narodni odbor, žučno raspravljajući o pro- 
klamaciji i o tome šta treba poduzeti. Svi su bili uzbuđeni, 
osim sarajevskog muftije Hilmi-efendije. Muftija je sje- 
dio uvrh dershane i napola žmirio, pa se činilo da kunja. 
Progledao bi samo kad bi se digao novi govornik. Hadži 
Lojo je za to vrijeme čas utrčavao čas istrčavao iz ders- 
hane, da se malo izviče među okupljenim svijetom, pa da 
se ponovo vrati. Svaki put, čim bi se pojavio na vratima, 
povikao bi u sav glas: 

- Turkušama surgun-teskeru! Napolje iz Bosne! 

Takvi zahtjevi čuli su se i od drugih članova Odbora, 
dok su neki kao zaliveni šutjeli. U to se digao i Sunulah- 
efendija Sokolović. Govorio je, po običaju, jedva čujno: 

- Sve je to, efendum, lijepo što govorite, al! nekakva 
vlast opet mora biti! Jerbo, ako se sokaku pusti da radi šta 
hoće, valjati neće! Zato, o svemu treba dobro promislit', a 
nije samo: nek" iđu, nek" prtljaju! A onda i ovo treba ima- 
bečki ćesar sporazumili da se Bosna dade na upravu 
Austriji! Pa kad je tako, i o tome se treba povesti računa 
pa onda odlučit" šta će se i kako će se. A nije samo: Nek" 
iđu, nek'...! . 

Hadži Lojo, koji se u taj čas pojavio na vratima, ošinu 
ga pogledom i udari nogom o pod: 

- Dosti! Prikini! Ni jedne više!... Šta je nama briga šta 
piše u Švabinim ćagetima! Kako je napisano, tako se 

more i izderat'. A to, što kažeš da mora bit! nekakav 
hućumet, da ja tebe, efendija, nešto priupitam: pa šta smo 
i ko smo mi? Zar mi, po tvome, nismo ništa, ha? 

Fadilpašić se pomače na šiltetu i prevrnu očima. 

- Ja čudna mahnitova, Allahu dragi! I on hoće da je 
nekakva vlast! - šapnu više za sebe. 

- Stan'te, čekajte! - umiješa se Hadžijamaković. - Ovo 
su goleme stvari, pa i mi moramo bit' golemi! Od sada 
će, neka se zna, Bosna sama sobom upravljat'! Umjesto 
valije i turskog hućumeta, treba izabrat' naš, bosanski 
hućumet. Vakta za prazan govor nejma! Saberite se! 

Sokolović se poče pravdati: 

- Vi ste mene, efendum, krivo razumili! Sve ovo što 
Muhamed efendija reče, i ja sam za to. Ja, ne daj Bože, 
nisam protivan, ali bi hotio... 

Pucnji koji spolja dopriješe prekidoše ga. 

- Svijet se uzbunio, ne mere više da čeka! Hajte, da vi- 
dimo šta ćemo i kako ćemo pa da se izlazi! - povika 
Hadži Lojo. 

- Polajnak! - oštro će Hadžijamaković. - Treba se naj- 
prije zdogovorit', pa onda prid svijet. A ti, izađi i smiri 
hi! Nije ovo teferič pa da se puca i šenluči! Biće vakta za 
pucanja, nek" ne brinu! Tako him kaži! 

Hadži Lojo šutke izađe. U dershani nasta tajac. 

- Hajde, Muhamed-efendija, ti si poč'o pa ti i nastavi - 
javi se Risto Vasiljević. 

- Po mome, treba izabrat" ljude koji će otić' u Konak i 
kazat' valiji šta smo riješili. Ne treba duljit' već mu krat- 
ko rijet: Znamo da se sultan sa Švabom nagodio da mu 
dade Bosnu, al'je zaboravio da je Bosna naša, bosanska! 
A mi ćemo se sa Švabom porazgovarat' kako mi znamo! 

- Tako, tako! 

{još mu treba i ovo rijet: Od danas ćemo mi upravljat' 
Bosnom, a ti, valija, i ovi tvoji, u Stambol! Nećete 
LP milom, hoćete silom!... Pa kad se i to svrši, treba iza- 
brat' vladu i odredit" one koji će vojsku vodit'. A takije, 

Psi 


Bogu fala, imamo. Samo, opet vam kažem, vakta za 
čekanje nejma! Švabo haman što nije zakoračio u Bosnu. 

- Pa da se odmah zdogovorimo ko će u Konak! 

- Moramo. I to da ispred svakog vjerozakona bude po- 
neko! Nek" vide da smo složni! 

Hadži Lojo utrča u dershanu. 

- Diž'te se! U kršli buna! Ustala bosanska redifa! Pu- 
caju! 

Svi skočiše. 

- Ko kaže?... Kad?... 

- Eno, neki došli u harem! Iskočili kroz pendžere. 1Iz- 
laz'te! Svijet samo što nije kren'o na Konak! 

Svi pokuljaše na vrata. Navrat nanos počeše navlačiti 
obuću. 

- Ustranu, ustranu! Mjesta! - vikao je Hadži Lojo koji 
je prvi išao. Razmahivao je rukama kao da pliva. 

U kršli je još odjutros vrilo. Pred vojni sud su, zbog ot- 
kazivanja poslušnosti, bila izvedena dvojica vojnika bo- 
sanske redife. Ostali, već otprije nezadovoljni, počeli su 
zbog toga otvoreno negodovati. 

- Ma, kome će oni da sude! 

- Čekaj, nije samo to! Zar niste čuli: hoće da nam 
uzmu oružje! Boje se da ne priđemo našima! 

- Pa šta onda čekamo, boni ne bili! Diž'mo se dok je 
za vakta! Ako nam uzmu oružje, Anadolci će naše k'o 
zečeve pobit'! 

Grupa najborbenijih krenula je prema sudnici i silom 
izvela optužene. 

Oficiri su bili smeteni. Anadolcima i ostalim lojalnim 
vojnicima nisu smjeli narediti da pucaju, jer su i bosanski 
vojnici bili pod oružjem. Pokušali su ih lijepim umiriti, 
ali ih pobunjenici nisu slušali. Mnogi su, onako pod 
oružjem, iskočili kroz prozore i rasuli se po gradu, a drugi 
su se zatvorili u sobe. Uskoro se iz kasarne začula sjetna 
bosanska pjesma, poneki prkosni vrisak i pucanj. 

Trojica paša su za to vrijeme vijećali u Konaku. Situ- 
acija je bila teška da gora nije mogla biti. Na jednoj strani 

naoružana svjetina za koju je Jordaki-efendija javljao da 
svaki čas može krenuti na Konak, a na drugoj pobunjeni 
vojnici, zreli da se priključe ustanicima. 

- Šta čekate? - povika Mazhar-paša okrećući se Hafiz- 
paši. - Naredite vojnicima da izađu iz kasarne! 

Hafiz-paša se rezignirano osmjehnu. 

- Jedino što mogu učiniti to je da osiguram Konak i 
kasarnu. Sa toliko anadolskih i rumelijskih vojnika raspo- 
lažem. Sve ostalo... 

- Pa, naredite, bar to! 

- Smirite se, već sam izdao naređenje. 

- Vojska je u taj čas zatvarala prilaze Konaku i kasar- 
ni. Spolja su dopirale vojničke komande i otegnut pisak 
trube. 

- Evo ih, tu su! 

Major, koji je zapovijedao jedinicom, pojavi se na 
vratima i raportira Hafiz-paši da su vojnici izvedeni i ras- 
poređeni. 

- Kakvo je raspoloženje među vojnicima? 

- Malo su uzbuđeni. 

- A oficiri? 

- Svjesni su situacije. 

- Budite spremni i čekajte! U najgorem slučaju povu- 
cite se u Konak. I ne pucajte dok ne dobijete naređenje! 
Prethodno upotrijebite hladno oružje i pucajte u zrak. 

Major pozdravi i udalji se. 

Mazhar-paša je stajao uz prozor i pažljivo osluškivao 
potmulu buku koja je dopirala iz čaršije. 

- Kako bi bilo da im nekoga pošaljemo?... Da ih 
pokuša umiriti - šapnu bezbojnim glasom. 

Svi su šutjeli. 


U haremu Begove džamije sve su oči bile uprte u 
članove Narodnog odbora. Ljudi su polušapatom izgova- 
rali njihova imena. 

- Psst! Haman će Hadžijamaković govorit'. Eno, ispeo 
se na kamen! 

Hadžijamaković diže ruku. Glas mu je podrhtavao od 
uzbuđenja. 

- Braćo, dobro čujte šta ću vam rijet! Još kolko sutra 
treba krenut" na Švabu, jer švapski soldati udaraju na 
Bosnu. Doš'o je vakat da se halalite sa svojim ukućanima 
i da prifatite za mubareć pušku pa, s Božijom pomoći, u 
boj! To nas duži Allah, džellešanuhu, plač naše djece i 
naša ljubav prema vatanu, ako hoćemo da živimo k'o in- 
sani, a jok k'o Švabino roblje! 

U haremu je vladao mrtvački tajac. Usne su se stezale, 
a srca jače udarala. 

- Sve ono što su Stambol i valija od nas sakrivali, sad 
je izašlo na bejan. U Švabinu proglasu koji je ozuhurio li- 
jepo stoji da nas je sultan pred'o ćesaru austrijanskome. 
Jazuk mu bilo! Zato smo u Narodnom odboru riješili da 
se i valija i sav turski hućumet proćeraju iz Bosne, a da se 
mjesto njiha izabere naša, bosanska vlada. Jer, ako more- 
mo ratovat', moremo i sami sobom upravljat'! O tome 
vas nismo pitali, jer znamo da ste svi za to. 

- Jesmo, svi smo! - zaori sa svih strana. I oni koji su se 
tiskali po okolnim sokaciraa jer nisu mogli ući u harem, 
uglas povikaše, mada nisu mogli čuti šta je 
Hadžijamaković rekao. 

- Eto, to sam vam hotio kazat'. Od danas će, ako Bog 
da, u Bosni druge 'tice pjevat'. Pa, ako budemo složni k'o 
što smo sad, u Bosnu pogana Švabina noga neće. A Bog, 
džellešanuhu će pomoći one koji se bore za svoj vatan, za 
svoj obraz i za svoje svetinje! A nek" znate i ovo: butum 
se Bosna diže na noge! Da nam je Allah na pomoći! 

- Amin! 

- A sad da se zdogovorimo koji će ići u Konak, da 
kažu valiji šta smo zaključili. Od svakog vjerozakona tre- 
ba po jedan. I sarajski muft-efendija prid njima. 

Kad ču da ga spomenuše, muftija diže ruke. 

- Mene nemojte, jok! 

= A poradi čega, muft-efendija?... 

- Ako je sultan dao izun da Austrija uniđe u Bosnu, to 
ima svoje! Mi to, belćim, ne meremo dokučit, al" sve ima 
svoje! 

U haremu nasta pometnja. 

- Šta je, šta bi? 

- Muftija neće u Konak. Veli, da treba poslušat' sulta- 
na. ; 

- Haaa! 

- Kol'ko se moglo razabrat', tako je na priliku rek'o. 

Sve se ustalasa. Džafer Hodžić, tabački majstor, s isu- 
kanom sabljom probi se kroz svijet i ustremi na muftiju. 

- Murtate murtatski, zar tako? E, nećeš više!... 


- Pušćajte me da mu ja sudim! Dajte mi sablju! - orilo 
se haremom. 

Muftija se tresao kao prut. Nije mogao izustiti nijednu 
riječ. Tespih mu je bio ispao iz ruku i rasuo se. 

- E, beli češ ići, nek" znaš! - priđe mu Hadži Lojo i 
prijeteći diže ruku. 

- Da izaberemo još četvoricu - predloži Hadžijamako- 
vić. - Evo, nek iđe Ahmed-efendija Svrzo, ako ste za to? 

- Jesmo! 

- I Hadži Lojo! Nek iđe i on! - povikaše mnogi. 

Hadži Lojo pritegnu pojas i izdvoji se. 

- E, baš ništa bez hrsuza! - ljutito će Fadilpašić, 
okrećući se Ragib-efendiji Ćurčiću, jednom od sarajev- 
skih prvaka. .' 

- Jah, šta mu moreš... 

- Ama, čudim se Hadžijamakoviću šta ga više pušća! 

Složiše se da u delegaciju uđu još i Jovo Vasiljević, 
hadži Ivo Livajić i Salomon-efendija Isaković. 

- Taman dosti! - reče Hadžijamaković. 

-Iti muderris-efendija, i ti! - viknu Hadži Lojo. 

- Bezbeli! povikaše i ostali. 

- Dobro, ako baš hoćete... 

U to, oko gornjih haremskih vrata, nastade gužva. 

- Šta je sad...? 

- Iđu valijini ljudi. Hoće da uniđu. 

- Šta hoće? 

- Kažu da imaju nešto rijet. 

- Hajde, pušćajte ih! 

Defterdar Said efendija, Hafiz-pašin ađutant Murad- 
beg i policijski starješina Jordaki-efendija, jedva se pro- 
biše do članova Odbora. Jordaki-efendija istupi i vojnički 
pozdravi. 

- Njegova preuzvišenost valija selami Vas i lijepo pozi- 
va da se umirite. Poručuje vam da je dobio nove vijesti iz 
Carigrada. Veliki vezir javlja da će Bosna i dalje ostati 
pod sultanovom vlašću, a da Austro-Ugarska... 

- Dosti, ne petljaj! - prekide ga Sedlar. - Reci ti valiji 
da je nama dosti stambolskih laži! To mu kaži! 

Svijet zagraja i poče prijetiti: 

- Ud'rite hi! Izlaz'te iz harema, napolje! 

- Sad ćemo mi u Konak pa ćemo se tamo porazgovara- 
ti', tako poruči Valiji! 

Jordaki-efendija je u dva-tri maha pokušavao da nasta- 
vi, ali se od zaglušne vike nije ništa čulo. A kad ga oni 
najbliži počeše gurati i potezati za sablju, i on, i druga 
dvojica, počeše se povlačiti, rukama zaklanjajući glavu. 

- Pomozi him da prođu! - doviknu Hadžijamaković 
Hadži-Loji. 

Hadži Lojini ljudi ih opkoliše i s mukom provedoše 
kroz harem. 

- Pa, hoćemo I' i mi s Božjom pomoći? - upita 
Hadžijamaković. 

- Jekdur Allah! Krećimo! 

Svijet pokulja. Priključiše im se i oni koji su stajali i 
čekali po okolnim sokacima. Izvirali su sa svih strana. 
Činilo se da je čitavo Sarajevo ustalo i krenulo na Konak. 

Prijeteća buka, slična mukloj grmljavini, pratila ih je po- 
put oblaka. Prostor između Careve i Latinske ćuprije us- 
koro se Zzacrni. 

Vojnici, postrojeni na lijevoj obali Miljacke, između 
Careve i Latinske ćuprije, uznemiriše se. Nepregledna i 
naoružana masa koja se prijeteći valjala, djelovala je zas- 
trašujuće. Odjeknu vojnička komanda: 

- Haz dur! 

Vojnici digoše puške. Bodovi na puškama bljesnuše 
na suncu. 

- Nišan dur! 

Vojnici nanišaniše. 

Masa naglo ustuknu. Vikala je i prijetila. 

Hadžijamaković se izdvoji i na čelu izaslanstva pođe 
naprijed. Major, koji je zapovijedao odredom, pođe mu u 
susret. Susretoše se na sredini Careve ćuprije. 

- Stojte, dalje ne možete! 

- Hoćemo da govorimo s valijom! 

- O čemu? 

- To ćemo njemu kazat'. A ti hajde pa reci da iđe sa- 
rajski muftija i još peterica. 

- Ostanite ovdje i čekajte! 

- Pohiti, jer mi nejmamo vakta! - doviknu Hadži Lojo 
za njim. 

Oficir, kojeg je major uputio u Konak, ubrzo se vrati i 
donese odgovor: Može proći samo muftija! 

- Ama, šta misli taj tvoj valija, ko smo mi! - dreknu 
Hadži Lojo, ali ga Hadžijamaković stiša. 

- Stani, čekaj! - Pa se onda okrenu muftiji: - Muft- 
efendija, otiđi i kaži him šta hoćemo. Reci valiji da nas 
pušća dok nije bilo belaja! 

Muftija sastavi džubu na prsima i krenu u pratnji ofici- 
ra. Išao je kao da ga vode na stratište. 

Tako se ponio i u Konaku. S rukom na srcu uvjeravao 
je valiju: 

- Ja sam him, dina mi, govorio i savjetov'o da se po- 
kore sultanu i poslušaju. Al' džaba, oni svoje pa svoje! 
Allah-selamet! 

Kad prođe neko vrijeme, a muftija se ne vrati, svijet se 
uzbuni. 

- Ama, kud njega poslasmo! - ljutito će Hadži Lojo. 

- Murtat!... 

- Hajdemo! - odlučno će Hadžijamaković. 

Hadži Lojo se okrenu svjetini: 

- Hajde, kreći za nama! 

Bajrak krenu, a svjetina za njim. 

Vojnici ponovo digoše puške, ali masa se ovaj put ne 
zaustavi. Odjeknu prvi plotun ispaljen u zrak. 

To kao da razdraži ljude. Mnogi polegoše i osuše iz 
pušaka. Major, koji je komandovao, prope se i pade. Pade 
i nekoliko vojnika. Ostali se pokolebaše, kordon se 
zgužva i raskinu, a vojnici trkom krenuše prema Konaku. 
Ustanici, poput hrtova koji gone divljač, natisnuše se za 
njima, vrišteći i pucajući. Zaustavi ih tek vatra s prozora i 
balkona Konaka. Desetak njih povaljaše se po zemlji, a 
ostali se povukoše. Jedni polegoše uz obalu Miljacke ili 
zamakoše prema čaršiji, a drugi se zakloniše za Carevu 
džamiju i iza susjednih kuća. Zavlada tišina, prekidana 
ponekim pucnjem ili jaukom. 

Vejsil Mrav se bio zaklonio iza nadgrobnih nišana u 
džamijskom haremu, pa ni da se makne. Srce mu je mah- 
nito udaralo, a grlo mu se bilo posve osušilo. Sa zebnjom 
je osluškivao jauke ranjenika, pitajući se da li je on koga 
pogodio. Dvaput je nesumce opalio, i to zakrećući glavu i 
žmireći, a onda mu se puška zakočila. Haremska zemlja 
na kojoj je ležao vlažno je vonjala. Baš k'o gnjili 
mrtvački tabuti prislonjeni uza zid njegove mahalske 
džamije. 

Onda se sjetio svojih. Dolazilo mu je da se digne i 
trkom krene kući. Ih, al" bi mu se obradovali! Kada je jut- 
ros polazio, žena je krajem šamije kriomice trala suze. A 
Salko je netremice gledao u babinu pušku. Mala Fata se 

jednako zaklanjala za materine dimije. A on je pošao i 
ponosan i tužan. S puškom preko ramena i s velikim 
nožem za pojasom. Mada se uvijek plašio noža i krvi. 
Nije volio gledati ni kad se kurbani kolju. 


- Pogin'o him juzbaša... - progovori neko iza njegovih 


Mrav tek sad vidje da neko leži iza donjeg nišana. 

- Majku li him, sad ćemo him zapalit' Konak! - opet 
će onaj. 

Iz Konaka izađe čauš s bijelom krpom na vrhu sablje. 

- Vidi, bolan, hoće da se pridaju! 

- Prikini i ne pucaj više! - proguli se Hadži Lojo i kre- 
nu prema čaušu. 

- Valija poručuje da i ona petorica uđu u Konak! - 
kratko će čauš. 

- Ahmak, dabili ahmak, zar mu je ovo trebalo! 

Pregovori u Konaku podugo su trajali. Mazhar-paša ih 
je nastojao uvjeriti da će okupacija, ako do nje i dođe, biti 
kratkotrajna. Godinu-dvije najviše, ali će sultanova 
vrhovna vlast nad Bosnom i dalje ostati. 

- Ama, šta će nam ikako Švabo! - ustremi se Hadži 
Lojo. - I koga je sultan za to pit'o, ha? 

- Paša hazretleri - smirenije će Hadžijamaković - dosti 
je bilo prazna govora! Mi smo jutroske zaključili da se 
turski hućumet ima selit' iz Bosne, jerbo će Bosna odsad 
sama sobom upravljat'. Zato i ti, a i ovi drugi - pokaza 
glavom na Hafiz-pašu i ostale - lijepo se spremite pa, s 
Božijom pomoći, put pod noge i u Stambol! A u Stambol 
iz ovijen stopa javi da je narod uz'o vlast u svoje ruke i 
da je Bosna odsad sama svoja. Eto tol'ko! 

Mazhar-paša se uzbudi: i 

- Jeste li vi svjesni šta činite? Ako evropske velesile 
zaključe da se Bosna ima predati na privremenu upravu 
Austro-Ugarskoj, Turska nije u stanju da se sama bori 
protiv čitave Evrope! Shvatite to! A vi, šaka Bošnjaka, 
zar mislite da vi to možete? Zgaziće vas, do posljednjeg! 

Spolja dopre vika praćena pucnjavom. Bosanski bata- 
ljon, koji se još jutros pobunio, bio je provalio iz kasarne 
i priključio se ustanicima. Napolju je zavladalo neopisivo 
veselje. Grlio je ko je koga stigao. Hafiz-pašin ađutant 
žurno uđe i šapatom mu saopći šta se zbiva, i ostali se 
počeše sašaptavati. 

Hadži Lojo priđe prozoru i povika. 

- Braćo, muštuluk! Eno i bosanska redifa izašla iz 
kršle! Grle se s našima! 

Svi pritrčaše prozorima. 

- Eh, paša, šta ćemo sad? - Hadžijamaković se okrenu 
Mazhar-paši. 

- Sve je to i suviše žalosno... - šapnu Mazhar-paša 
zdvojno. - Dobro, predaću vlast, jer ne želim prolijevanje 
krvi. A vama, neka se Bog smiluje. 

- Munasib! I da to odmah javiš u Stambol! Nek" znaju! 
A za sebe i za ove svoje ne brini. Vi ste sad naši musafiri. 
Sve dok ne odete iz Bosne! 

Mazhar-paša priđe minderu i sjede, pa se objema ruka- 
ma uhvati za glavu kao da se budi iz ružna, tegobna sna. 

Brzojav da su predstavnici turskih vlasti na čelu s vali- 
jom pred voljom naroda morali odstupiti i predati vlast 
Narodnom odboru, bio je odmah sastavljen i upućen Por- 
ti. Izdiktirao ga je sam Mazhar-paša, a napisao mek- 
tubdžija Tevfik-beg. Članovi izaslanstva nakon toga na- 
pustiše Konak, ostavljajući u njemu utučene paše i ostale 
turske velikodostojnike, a svijet, čim saznade šta je bilo, 
poče šenlučiti. Mnogima se činilo da je time sve svršeno i 
da su sad sve uzde popucale. 

Članovi Narodnog odbora pođoše u dershanu Gazi 
Husrevbegove medrese da nastave s jutrošnjim 
vijećanjem. Trebalo je sastaviti vladu, organizirati vlast, 
preuzeti policiju i poštu, obavijestiti unutrašnjost o preu- 
zimanju vlasti 1 nastaviti s hitnim pripremama otpora. 

Krajem dana, koji je bio izuzetno sparan, nebo se na- 
glo zacrni i dopre mukli tutanj grmljavine, ali se čaršija 
nije smirivala. Pucalo se i pjevalo na sve strane. Tek kad 


143 


gromovi učestaše, a kiša kao iz kabla osu, svijet se poče 
razilaziti i čaršija opustje. 

U dershani se vijećalo do neko doba noći. Kiša i vjetar 
neprestano su udarali o prozore, a svijeće u čiracima po- 
lahko su dogorijevale. Tek negdje iza ponoći bi zak- 
ljučeno da se Narodni odbor proglasi Narodnom vladom i 
da se o tome obavijeste svi gradovi u unutrašnjosti. Upra- 
vu policije povjeriše Abidagi Gačaninu i Ahmedu Naki, a 
poštu Šerifu Zildžiću, poštanskom službeniku. 

- A u kršlu ćemo smješćat' našu vojsku i otale je slati 
na bojište. Al! o tome ćemo, ako Bog da, sutradan, jerbo 
treba čuti šta narod kaže. Za noćas, dosti... - zaključi 
Hadžijamaković. 

Razišli su se u neko doba noći, provlačeći se ispod 
streha, jer je kiša i dalje kao iz kabla lila. 


- I, šta sad? - okrenu se Mazhar-paša prisutnima. Lice 
mu je bilo poprimilo zemljastu boju, a sjaj u njegovim 
uvijek živim očima bio se ugasio. 

Svi su šutjeli i kao krivci gledali preda se. Tek sada, 
kad su članovi izaslanstva bili ostavili Konak, a vika 
svjetine zamirala prema čaršiji, kao da su postali svjesni 
težine poraza koji su maločas doživjeli. Zar je to uistinu 
bio kraj nečega što je trajalo stotinama godina, a što se 
maloprije tako jadno i neslavno završilo. Da su bar odstu- 
pili pred austrougarskim okupacionim četama ili bilo ko- 
jim dostojnijim protivnikom, a ne pred ovom fanatizira- 
nom i divljom bosanskom gomilom, bilo bi im stotinu 
puta lakše. I kako će se sada pojaviti u Carigradu! I šta 
reći? Ili je Carevina uistinu spala na tako niske i tanke 
grane... I 

- Jeste li ih samo čuli: Za sebe se ne brinite, jer ste 
naši musafiri dok ne ostavite Bosnu! - s gorčinom se 
osmjehnu Mazhar-paša. 

- Mislim da bi bilo najbolje da pređemo u kasarnu. 
Moji konjanici i ono nešto rumelijskih i anadolskih vojni- 
ka ipak su kakva-takva zaštita - predloži Hafiz-paša. 

- Ili da pričekamo dok se smrkne - javi se starješina 
pravosuđa Omer-efendija, koji je za čitavo vrijeme Zzabri- 
nuto šutio, svaki čas skidajući fes i tarući znoj koji mu je 
izbijao po žutom golom tjemenu. 

S mrakom poče grmjeti i složi kiša. 

- Eto, sad bi mogli... 

Izašli su na stražnji izlaz Konaka i trkom prešli do ka- 
sarne. 

U kasarni je vladala tišina. Vojnici su stajali zbunjeni i 
uplašeni. Straže su bile udvostručene, a topovi ispred ula- 
za spremni. 

- Jesmo li za večeru? - upita Hafiz-paša koji je bio naj- 
pribraniji. 

Svi odbiše. Jedva su čekali da legnu i smire se. Nevri- 
jeme je obećavalo da će noć proteći bez novih uzbuđenja. 
Hafiz-pašin ađutant ih rasporedi po oficirskim sobama i u 
odaji ostadoše samo Hafiz i Mazhar-paša. 

Kiša je bez prestanka lila, a munje bi s vremena na vri- 
jeme jarko osvijetlile tamne krošnje drveća ispod prozora 
kasarne, dok bi tutanj gromova muklo odjeknuo i dugo 
treperio u prozorskim oknima. 

Mazhar-paša je uznemireno šetao gore-dolje, dok ga je 
Hafiz-paša ispod oka pratio pogledom, lagano dobujući 
prstima po stolu. U zraku je lebdjela pritajena napetost 
koja se posljednjih dana osjećala između njih dvojice. 

Mazhar-paša naglo zastade i okrenu se. 

- Zar ne mislite da smo trebali drukčije postupiti?- 
upita glasom iz kojeg je izbijao rezak ton prijekora. 

- Ne razumijem kako to mislite?... 

- Morali smo biti energičniji! 

- Zar nismo bili? 

- Hmm! Mislite plotunom u zrak! 

- Pucali smo i u meso. 

- Ah, šta smo pucali!... 

- Zar ste željeli više krvi? 

- Očekivao sam od vas mnogo više! Vaš prethodnik 
Veli-paša imao je hrabrosti da... 

- Oprostite, ali vi ste ga zbog toga natjerali da odstupi! 
Pa i danas ste slično postupili. Vi ste obavijestili Portu da 
ste predali vlast, a ne ja! - izazovno će Hafiz-paša. 

- Uz tako neodlučna vojnog komandanta ništa drugo 
nisam ni mogao. 

Hafiz-paša ustade. Napetost između njih sve je više 
rasla. 

- Slušajte, gospodine! Sa šakom vojnika nisam želio 
da se upuštam u avanturu i krvoproliće. Oni, koji su me 
poslali ovamo da sa eskadronom konjanika umirim jedan 
pobunjen i naoružani grad, neka sad oni o tome raz- 
mišljaju. Napokon, ovi ljudi mi imponiraju. Imali su hra- 
brosti da ustanu ne samo protiv nas, već i protiv čitave 
Evrope! 

Pokazali su kako se voli domovina. Zastidjeli su me! 

- Tako, dakle!... Znači, vi im odobravate? 

- Baš tako! 

- Sad sam se bar uvjerio da su glasovi koji vas prate 
istiniti! 

- Glasovi?... Kakvi glasovi? Kažite, da čujem! 

- Da ste u dosluhu s ustanicima! - odsječe Mazhar- 
paša izazovno. 

Hafiz-paša se uzbudi i pođe prema njemu: 

- Gospodine, to ćete morati dokazati! Ne zaboravite da 
sam ja oficir Njegova Veličanstva sultana, ali da znam 
cijeniti hrabrost i rodoljublje svojih protivnika. No, još 
više prezirem kukavičluk svojih zemljaka! 

Stajali su jedan prema drugome, oštro se gledajući u 
oči. Hafiz-paša se okrenu, priđe vratima i pozva ađutanta: 

- Molim vas, pokažite sobu njegovoj preuzvišenosti! 

Mazhar-paša bez pozdrava izađe iz odaje. Hafiz-paša, 
dok su mu ruke od uzbuđenja podrhtavale, pripali cigare- 
tu. 

Nevrijeme nije jenjavalo. Kasno poslije ponoći Hafiz- 
paša ponovo pozva ađutanta: 

- Spremite se, krećemo! 

Ađutant ga je upitno gledao. 

- Rekao sam: krećemo! Imate pola sata vremena. Neka 
se eskadron hitno spremi i u najvećoj tišini postroji ispred 
zapadnog izlaza. Iz grada ćemo izaći kroz istočnu grad- 
sku kapiju. Vi ćete nam biti vodič, jer dobro poznajete 
grad. Jasno? 

Ađutant pozdravi i udalji se. 

U neko doba noći eskadron se na čelu s ađutantom 
Muradbegom, koji je kao rođeni Sarajlija poznavao grad, 
spustio niz Tereziju do Koševskog potoka, a odatle se us- 
peo do na Bjelave i okrenuo prema Višegradskoj kapiji. 
Kiša je i dalje lila i samo bi se u kratkom zatišju vjetra i 
grmljavine čuo jednoličan konjski topot i metalan zvuk 
vojničke opreme. Niko, osim Hafiz-paše, nije znao kuda 
idu. A on je, mračan i zamišljen, umotan u svoju dugu ka- 
banicu, šutke jahao, u mislima ponovo proživljavajući 
današnji dan i svoj noćašnji sukob s Mazhar-pašom. 

Pred samo svanuće eskadron izbi pred Višegradsku 
kapiju i okrenu put tvrđave. Kiša je bila prestala pa su se i 

oblaci uskoro rastupili. Ubrzo je svanulo i ukazalo se 
" sunce, rađajući se u punoj raskoši svježe umivenog ljet- 
nog jutra. 

Vojnici živnuše, a žagor se prosu prostranim dvo- 
rištem tvrđave. Dolje, duboko ispod njih, u prozirnoj su- 
maglici, ležao je grad. Činio se posve miroljubiv tih, bez 
glasa i zvuka, s plavičastim perjanicima dimova koje su 
se izvijale iznad kućnih krovova. 

Nakon kraćeg zadržavanja, čim vojnici doručkovaše, a 
Hafiz-paša izdade potrebna naređenja komandantu 
tvrđave, pade komanda: 

- Jaši! 

Vojnici pojahaše i eskadron izađe iz tvrđave. Čim kre- 
nuše prema Hreši, vojnici se raspoložiše. Bili su sretni da 
konačno ostavljaju grad u kojem su posljednjih dana 
doživjeli tolika uzbuđenja. 

Nisu mnogo odmakli, kad se s istočne strane, iz prav- 
ca Mokrog, pojavi povelika grupa konjanika koji im zat- 
voriše put. S uperenim puškama povikaše im da stanu. 
Hafiz-paša naredi da se eskadron silom probije, ali ga 
vojnici ne poslušaše. Ni jedan ne skide pušku niti poseg- 
nu za sabljom. U to se i s druge strane, iz pravca Saraje- 
va, pojavi grupa konjanika. Jahali su bijesno, usput vičući 
i pucajući. Među vojnicima tek tada nasta pometnja. 
Zbiše se u gomilu i počeše dizati ruke u znak predaje. 
Ubrzo je čitav eskadron bio opkoljen, zarobljen i razo- 
ružan, pa okružen ustanicima koji su i dalje vikali i puca- 
li, krenu prema Sarajevu. Hafiz-paši oduzeše revolver, a 
ostaviše mu konja i sablju. I ostalim oficirima ostaviše 
konje, samo ađutanta Muradbega svukoše sa sedla i sve- 
zaše ga. Odnekle se bilo saznalo da je on jučer naredio 
vojnicima da pucaju iz Konaka. 

- E, platićeš to glavom, dobro znaj! - prijetili su mu 
usput. 

- Sram te i stid bilo, i ti si mi 'nakav Sarajlija! Pa na 
svoju braću, ha! 

Malo je trebalo da ga usput ne linčuju. 

Kad se povorka poče spuštati niz Vratnik, nastade tak- 
va vriska i pucnjava, kao da idu svatovi. Odnekle se 
oćutješe i bubnjevi, koji tek uzbuniše i privukoše svijet. 
Niz Kovače se povorka utrosturči i pritisnu čitavu 
Baščaršiju. Razoružane vojnike i oficire otjeraše u kasar- 
nu, a Hafiz-pašu i njegova ađutanta zatvoriše u jednu 
sobu Gazi Husrevbegove medrese. 


Osvanuo je sunčan ljetni dan. Harem Begove džamije 
i svi okolni sokaci neprestano su se punili svjetinom. Svi 
su bili svečano raspoloženi i razdragani, očekujući šta će 
biti nakon jučerašnjeg dana, kad je turska vlast morala 
odstupiti. Ljudi su prilazili jedni drugima, grlili se i 
međusobno čestitali: 

- Da Bog da hairli! 

- Hoće, inšallah! 

- Amin! 

U to se, u pratnji srpske omladine koja je bila u bo- 
sanskim narodnim nošnjama i zakićena bosiokom, poja- 
više arhimandrit Savo Kosanović, i pop Risto Novaković- 
Kanta. Obojica su bili odjeveni kao harambaše, s malim 
puškama i handžarima za silahom. Kako uđoše u harem, 
počeše se grliti i ljubiti sa svijetom. Oduševljenju nije 
bilo kraja. Još ga više raspali Hadži Lojo, koji se pomoli 
okružen brojnom pratnjom, pa se i on izgrli i izljubi s ar- 
himandritom i popom Kantom, našta omladina poče 
oduševljeno klicati: 

- Svi smo jedno! Svi smo bir! 

- Svi na Švabu! 

- Ne damo Bosne! 

Učitelj Stevo Petranović, ovaj put sa službenom ka- 
pom talijanskog konzulata na glavi, održa zapaljiv govor, 
pozivajući na jedinstvo i zajedničku borbu protiv okupa- 
cije. II! ljudski živjeti, il" junački mrijeti! - uzviknu na 
kraju. 

U to stigoše i članovi Narodnog odbora, uz ostale 
prvake i ulemu. Jedino nije bilo Mehmedbega Kapetano- 
vića. Izbi i Pero Jandrić - sahačija, predstavnik katolika u 
Narodnom odboru, okružen svojim ljudima. Dođe i Salo- 
mon-efendija Isaković, u pratnji sarafa i trgovaca, poz- 
dravljajući usput s obje ruke, i lijevo i desno. 

Sve se izmiješa i uzavri. Po svemu se vidjelo da će 
prvi dan narodne vlasti biti izuzetan. Na svačijem se licu 
ogledalo raspoloženje i samopouzdanje. I sam dan, bez 
ijednog oblačka, punio je srca lahkoćom i radošću. 

Kada svijet, koji je neprestano kuljao, zakrči sva tri 
haremska ulaza pa se više nije moglo ni ući ni izaći, Fa- 
dilpašić se okrenu Hadžijamakoviću: 

- Hajde, muderis efendija, vakat je! Kaži him šta smo 
se sinoć zdogovorili. 

- Mogao bi i ti, Mustajbeže. II' kogod drugi. Ima nas 
još... ; 

- Jok, ti ćeš to najbolje! A i svijet te zna. Hajde, nek' 
ne čekaju, nek' čuju... 


149 


Hadži Lojo poče mlatarati rukama i vikati: 

- Tiše, braćo, tiše!... Da čujemo muderris-efendiju! 

Žagor utihnu. Ljudi se počeše propinjati na prste i iste- 
zati vratove. 

Hadžijamaković zakorači na binjektaš pa otegnu 
džubu i osluhnu tišinu koja ga je okruživala. Glas mu u 
početku malo zadrhta pa snažno odjeknu: 

- Braćo, danaske nam je svan'o golem dan! Od danas 
će Bosna sama sobom upravljat'! 

- Hajr, inšallah! 

- Mi smo se noćaske u Narodnom odboru, u kojem 
sjede svi vjerozakoni: i muslimani i hristjani, i Latini i Je- 
hudije, o mlogo čemu zdogovorili, pa bi htjeli da čujemo 
šta vi na to kažete. Od jučer, kako znate, nejma više ni 
valije ni turskog hućumeta, pa smo riješili da Narodni od- 
bor bude odsad vlada koja će upravljat!? Bosnom. Naša, 
bosanska vlada! Osim Sarajlija, u njojzi su i ugledni ljudi 
iz drugih gradova. 

- Ne mere bolje! Svi smo za to! 

Među Hadži Lojinim ljudima nastade komešanje i 
začuše se povici: 

- Afedersum, muderris efendija, al' ima nekijeh koji- 
ma u vladi nejma mjesta! 

Svijet se uskomeša. 

- A koji su to, kažite hi! - doviknu Hadžijamaković. 

Hadži-Lojo istupi: 

- Ma, pa zar ne vidite da ovdi nejma ni Kapetanovića, 
a ni fra Grge! Al" nisu samo njih dvoj'ca, ima hi još! 
Samo, ja ne bi! sad o tome, već da to ostavimo za potlje, 
kad se vlada prvi put okupi. Pa ćemo onda oči u oči! 

- Tako, tako hadžija, živ ti nama bio! - povikaše nje- 
govi. 

- Nejse, ako je tako 1 to ćemo razvidit', pa kome ne 
bude mjesta za vladinom sofrom, maknućemo ga, ne tre- 
banam! 

- Bezbeli! Tjerajte murtate! 

- Dobro je, čuli smo! Čim se prvi put sastanemo, 
hadžija će iznijet' šta za koga ima i zna, pa ćemo vidjet. 
Jeste 1? za to? 

- Jesmo! 

- A sad da vidimo ko će nam vojsku vodit' i koga 
ćemo za vojskovođu. I o tome smo govorili. Po našemu, 
za to bi bio najprikladniji Smailbeg Selmanović - Tas- 
lidžak. Znate ga: učevan je, junak je i ima sve sifate da 
bude vojskovođa. Da čujemo, jeste I' za njega? 

- Jesmo, jašta smo! 

- Ma, nemojte samo: Jesmo, jašta smo! O svemu treba 
dobro promislit', jerbo za ovo što se danas donese, sutra 
će trebat" ginut'! 

- Bogme baš, tako i jest! 

- Da čujemo još jednoč: jeste I' za Smailbega? 

- Jesmo, al' da i ti budeš uz njega! Brez tebe nećemo! 

- Ama, braćo!... 

-Iti, i ti, muderris-efendija! 

- Ako baš mora bit', nek" bude, al! moglo bi i brez 
mene. A sad da vidimo koga ćemo za valiju. Treba nam 
neko ko će u ime vlade držati konce u rukama, jerbo će 
mlogi iz vlade sutra na bojište. Nejma više isjeđavanja na 
šiltetima, jok! 

Nastade tajac, a onda provali: 

- Hadži-Loju! Hadži-Loju! - povikaše njegovi. 

Hadžijamaković diže ruku: 

- Jok, on ne mere! Hadžija nam treba za druge stvari. 
Nek 'ide i diže svijet u vojsku, jerbo je ko stvoren za 
toga. A ima za njega i drugijeh poslova. 

- Elhamdulillah, da čujem i jednu pametnu! - šapnu 
Fadilpašić gradonačelniku Ćurčiću. 

- A što ne bi ti, muderris-efendija? - doviknu neko. 

- Tako je! Tako je! Hoćemo tebe muderis-efendija! 

- povikaše mnogi. 

- Stan'te! Nit! sam ja za toga, a nit' mogu i tamo i 
'vamo! 

- Pa jeste I" vi između se koga usjekli? 

- I jesmo i nismo. Ima jedan koji bi bio pomunasib za 
taj pos'o. Pametan je, sabran i učevan, a što je najglavnije 
- dost nam je! Mogo' nam je mlogo zla nanijet', al' nije, 
jerbo poštuje našu borbu. 

- Koji je, kaži ga! 

- Hafiz-paša! 

Haremom prođe talas negodovanja. 

- Okle njega, pobogu! Zar opet Turkuše! 

- Stan'te, nemojte tako! Vi, belćim, mlogo toga ne 
znate, pa zbog toga tako i govorite. A ja vam opet kažem 
da nam je dost! I zar bi vam ga naturivali da nije tako? 
Mogo' nas je topovima satrt', a nije dao ni da puška puk- 
ne! Da nije bilo onog sarajskog murtata, ne bi bilo ni 
onoga što je jučer bilo. Urazum'te se! 

Ljudi se pokolebaše. 

= Ma, pa zna muderris-efendija šta radi! Zar bi nam 
pridlago dušmana Za valiju? 

- Pa kad ti, muderris-efendija, kažeš, nek" tako i bude! 
- viknu neko s klupe ispred džamijskog šadrvana. 

- Ne kažeš samo ja, već i drugi tako misle. A s Hafiz- 
pašom sam jutroske govorio. Isprva se nećk'o, veli da mu 
je to ko turskom paši neprilično, al! da našu borbu 
poštiva. 

- Kad je tako, nek' i bude! Da Bog da hairli! - povi- 
kaše mnogi. 

- Nemoj zaboravit" da kažeš ono o poslušnosti i o ha- 
ljinama! - upozori Fadilpašić Hadžijamakovića. 

- Braćo, da vam još i ovo kažem! - nastavi 
Hadžijamaković. - Sve što Narodna vlada bude donosila, 
ima se poštivat' i slušat'! Nek' niko ne misli da sad more 
radit! šta hoće i kako hoće! Dosad se moralo slušat', a 
odsad svak' sam od sebe treba da sluša, jerbo, sad je 
naše! 

- Tako je! 

- Zdogovorili smo se još i to, da se od danaske imaju 
oblačit' i nosat naše, bosanske haljine. Ko god se zatekne 

u tuđinskim haljinama, bilo tijesnim il' drugim, odgova- 
raće za to. I telali će to danaske izvikivat'. 

- Taman, tako i treba! 

- Ima još nešta: sinoć smo se zdogovorili da se za star- 
ješine merkeza postave Ahmed-efendija Nako, juzbaša, i 
Abidaga Gačanin, a za mudira brzojava i pošte Šerif- 
efendija Zildžić, koji je i dosad bio u pošti. Znate hi svu 
trojicu. Čestiti ljudi. 

- Muhasib! 

- Sad ćemo dovest' Hafiz-pašu. Dočekajte ga kako se i 
priliči. 

Umalo iza toga u Hadži-Lojinoj pratnji dođe Hafiz- 
paša. Bio je blijed, ali dostojanstven. Kad ga Hadži- 
jamaković predstavi, on diže ruku i pozdravi po vojnički. 
Svijet se poče propinjati da ga bolje vidi. Čuo se tih 
žagor. 

- A što li će mu rukavice po 'vakoj vrućini? Pa još 
b'jele? - šaptali su neki između se. 

- Ama, taki ti je abet kod paša! I kod velikačkih ofici- 
ra. 

- A jel" mu ono zlatna sablja? Vidi što se sja! 

- Ne reci ništa, morebit i jest... 


U to se, negdje oko medrese, začuše pucnji. Nastade 
trka. 


- Šta je sad, šta 'no puca? 

- Utek'o haman pašin javer! 

- Je 1" onaj što je naredio da se puca iz Konaka? 

- Taj, taj! 

- Ma ko ga pušća, da mu...! 

Ne prođe dugo, a pucnji se ponoviše. Ali ovaj put po- 
dalje, negdje oko Miljacke. 

- Šta je sad? 

- Ubilo ga, pas'jeg sina! Stig'o ga hamal Memiš i do- 
hak'o mu u Miljacki. Eno ga, leži u vodi! 

- Hej, Memiše, aferim ti bilo! 

Svijet se već bio okupio oko Latinske ćuprije, gleda- 
jući u oplićaloj Miljacki ubijenog ađutanta koji je ležao 
potrbuške u vodi. Brzac mu se poigravao s velikim zlat- 
nim gajtanom prikopčanim preko grudi. Tu su se slučajno 
zatekli talijanski konzul Usinji i njegov francuski kolega 
Peten, usplahireni da se svjetina ne ustremi protiv njih. 
No ništa se ne dogodi. Ljudi ih poznadoše po zlatnim 
širitima na kapama pa se razmakoše i napraviše im mjesta 
da prođu. 

- Pa ovi su pažljiviji nego što bi čovjek i očekivao ... 

- šapnu Usinji, dok su žurno odmicali niz Miljacku. 

Na prvoj sjednici Narodne vlade koja je održana od- 
mah nakon sastanka u haremu, Hadži Lojo se diže i pred- 
loži da se iz Vlade odstrane i pohapse svi oni koji su nesi- 
gurni. Dok je govorio, neprestano je gledao u Fadilpašića 
i neke druge prvake. Pogled iza njegovih zavraćenih i 
zakrvavljenih očnih kapaka nije obećavao ništa dobra. 

Prijedlog odmah podržaše Kaukčija i još neki, poznati 
po svojoj netrpeljivosti prema prvacima. 

- Ama, kažite hi koji su, da ih i mi znamo! - presiječe 
ih Hadžijamaković. - Ne mere samo tako! 

- Ih, muke hi je znati, moj muderis-efendija! Prvi ti je 
Mustajbeg, pa ondar Sokolović, pa, dragi si moj, Ćurčić, 
pa ondar muftija, pa..., zna se: fra Grga! 

- A đije ovo fra Grga? Od neki dan se ne viđa... 

- Eno ti ga u franceskom konzulatu, tamo se je za- 
vuk'o! 

- Ama, je !'baš? 

- K'o što mene vidiš! U austrijanski nije smio jer, bez- 
beli, zna da će i on morat" prtljat' - odmahnu Hadži-Lojo 
rukom. - A i Kapetanović je na priliki mak'o. 

-Đi? 

- Prima moru. 

Svi se počeše zgledati. 

- Ništa se ne čudite! Austrijanski konzul ga je jednako 
obilazio i nešta s njim šušk'o. Isto k'o i s Mustajbegom. 
Eto, pitajte ga!... A čuli ste kako govori Sokolović. U nje- 

ga je i 'vako 1 'nako: ni za glavu ni za rep! K'o i u 
určića. Sve je to ista japija! 

A nama taki ne trebaju! Mjesta him u vladi nejma! 
Kad bi se ja pit'o, znao bi kako bi s njima! 

Zavlada tajac. 

- Hajte, da čujemo šta kažete na ovo šta reče hadžija - 
prekide Hadžijamaković tišinu. 

- Ama, šta se ima rijet, u havst s njima! Pa nek' him 
svijet sudi! - uzviknu Hadži Lojo. 

- Neka, hadžija, tiše! Da čujemo i druge. 

Kaukčija i istomišljenici vatreno podržaše Hadži-Loju. 

- Sve je 'nako ko što hadžija reče! Sve! 

- Ama, šta vi mislite ko smo mi pa da tako morete s 
nama! - skoči Fadilpašić, dok mu se podvoljak tresao a 
lice podlilo krvlju. 

Skoči i Ćurčić, dok se muftija i Sokolović poklopiše. 
Sokolović samo šapnu: Ovo je, efendisi benum, mimo 
svih zakona... : 

- Nek' Hafiz-paša kaže more !' to tako! - okrenu se Fa- 
dilpašić prema Hafiz-paši koji je šutke sjedio i netremice 
gledao u pozlaćenu levhu nad vratima dershane. 


- Mi smo ti kazali što ti je trebalo kazat' i niko ti više 
nejma šta da kazuje! - diže se Hadži Lojo i priđe vratima 
pa dozva ljude koji su stražarili u predvorju. 


- Hej, vi! Vamo se!... Gon'te ovu četvericu gori u 
kršlu! I dobro hi čuvajte! Nemojte da vas guja ujede pa da 
vam škrinu! 

- Brez brige, hadžija! 

Kad ih povedoše, muftija zalomi rukama: 

- Aman, braćo, šta se ovo s nas radi! Ne dajte, pobogu! 

Svi su šutjeli. 

- Šta je sad? Da hi, morebit, nekome nije žao? - upita 
Hadži Lojo izazovno. - Kako su radili, tako su i zaradili! 


S Begove džamije zauči podne. Hadžijamaković se 
diže: 


- Kad klanjamo, ponovo ćemo se sastat'. 

Hadži Loje nije bilo na popodnevnom sastanku. U 
pratnji nekoliko stotina ustanika, među kojima je bilo i 
mnogo kršćana, krenuo je na vojničko skladište na Jekov- 
cu, puno oružja i municije. Uplašeni stražari nisu ni 
pokušali da im se odupru. 

- Daj ključeve! - dreknu Hadži Lojo na njih. 

- U juzbaše su... 

- A đi vam je juzbaša? 

- Ne znamo. Nejma ga od jutros... 

- Obijaj! 

Nađoše ćuskiju i podupriješe teška hrastova vrata. 
= Ljudi ruknuše i navališe, a vrata zacviliše i popustiše. 

- Prilazi jedan po jedan! Avdija, otvaraj sanduke i vadi 
puške! A vi, ostali, džebhanu. Hajde, šta ste stali! 

U teškim drvenim sanducima, nove i podmazane, 
ležale su puške ,,martinke'',,. 

- Ko nejma puške il' ko ima ostragušu, nek" prilazi i 
uzima. Pa kad se podmirite, sanduke na leđa i u kršlu! Ko 
ne zna kako se iz ovijeh pušaka puca, kazaće mu se. A ko 
zna, nek' kaže onome ko ne zna. 

Izbi i Vejsil Mrav. Bojažljivo priđe Hadži Loji i tiho 
mu se javi. On ga mrko pogleda, pa se u času raskravi: 

- Vejsilaga, okle ti? 

- Doš'o po pušku... 

- Pa zar ti je Sedlar nije neki dan dao? 

- Jest, al' ćuruk! Ne valja. Jučer je dvaput pukla, pa... 
pa prisušila... 

- Ama, zar baš prisušila! - nasmija se Hadži Lojo od 
srca, a i drugi, koji to čuše, udariše u smijeh. 

Mrav stidljivo obori pogled. ' 

- A zar si i ti puc'o? 

- Jesam, kraj Konaka... 

- Haj, aferim ti bilo? Ma znao sam ja da ćeš mi ti os- 
vjetlat' obraz! Avdaga, nađi Vejsilagi pušku! Proberi mu 
počustu. A!' pripazi da ne presušuje! I podaj mu dosta 
džebhane. Nek' ima! 

Kad ljudi primiše pušku i zaprtiše se sanducima, Hadži 
Lojo povika: 

- A sad, na havst! Za mnom! 

U gradskoj hapsani na Varoši, bilo je više od dvije sto- 
tine zatvorenika, pohapšenih ili osuđenih za razna djela: 
od krađa 1 ubojstava, do hajdučije i bune. Nakon neki- 
dašnjeg neuspjelog pokušaja da se oslobode, stražari su 
mnoge zatvorenike namrtvo pretukli, pa su ljudi uvukli 
dušu u se i živi se nisu čuli. Ali čim se Hadži-Lojo pojavi 
pred hapsom pa odgurnuvši stražare upade u avliju gdje 
se raskorači i prodera: - Hej, ljudi, izlaz'te! - kao da sami 
grom puče u hapsanu. Sve se odjednom pokrenu i oživje. 
Začuše se povici, plač, tutanj nogu, zveket lanaca i dozi- 
vanje. 

- Otvaraj vrata i pušćaj ljude! - viknu Hadži-Lojo na 
ustrašene stražare. Nastade lupa i obijanje vrata. Sve po- 
kulja na avliju, na sunce. Oslobođeni zatvorenici opkoliše 
Hadži-Loju, ljubeći ga u ruke, u noge, u bradu. Mnogi su 
samo jecali i kao izgubljeni gledali oko sebe. 

- Bog ti dao, sirotinjska majko! - kroz plač su vikali 
jedni. 

- Živio Hadži-Lojo, bosanski car! - izvikivali su drugi. 

- Daj čekiće! Đi su kovači, otkivajte ljude! - viknu on, 
pa sam poče ljudima skidati okove. 

Svi se prihvatiše posla. Priskočiše i stražari. 

- A sad im podajte puške! 

I sami zatvorenici se zgranuše. 

- Šta je, šta se čudite! I vi ćete na Švabu! Pa da vas 
onda vidim! 

- Hadžija, sunce naše, kud ti, tu i mi! I u vatru i u 
vodu! 

- Nejse, vidjećemo! A ko skrene, Zna mu se! 

- Nećemo, hadžija, jemin ti dajemo! 


Dok je Hadži Lojo obijao vojna skladišta i oslobađao 
zatvorenike, Narodna vlada je rješavala o sudbini Maz- 
har-paše i ostalih velikodostojnika. 

- Njih treba čim prije otpremit" iz Bosne. Dat' him 
pratnju, pa nek' iđu - predloži Hadžijamaković. 

- A šta ćemo s našim? - upita Asimbeg Mutevelić. 

- Kojima? 

- Pa s Mustajbegom i drugim koji su danaske otjerani. 
Eno hi u kršli, baš k'o da su hajduci! Nek". znate, mlogi- 
ma to nije pravo. Zar sad, kad nam je sloga najpreča, pa 
da se između se taremo? Ako je poradi toga što su ešraf, 
ima ovdi među nama još ešrafa. I to kakva! Pa šta him se 
more prigovorit'? Nemojte, braćo, tako! Pušćajte ljude, 
trebaće nam! 

- A što danaske nisi tako govorio? - oštro će Kaukčija. 

- Zna se što nisam! Nisam mog'o od onoga! Vallahi, 
k'o daje car, tako zapov'jeda! 

Žagor odobravanja zabruja dershanom. 

- Dina mi, ko da su svi drugi murtati osim njega! 

- I gore od toga! 

- Nejse, vidjećemo pa uradit" nako kako je najbolje - 
pomirljivo će Hadžijamaković. 

- Ama, braćo, ne treba čekat', jer mraku nije vjerovat'! 
- opet će Mutevelić. - Ovdi je samo mržnja po srijedi i 
ništa više! 

- Pa dajte, šta onda čekamo, nek" se i to riješi - javi se 
Jeftanović. - Ko je za to da se puste nek" digne ruku! 

Hafiz-paša koji je dotle šutio, klimnu glavom u znak 
odobravanja. 

Gotovo svi digoše ruke osim Kaukčije i još nekoliko 
najzagriženijih. 1 Hadžijamaković diže ruku. 

- Treba javiti Naki da hi pusti i doprati do kuće. 

- A šta ćemo s austrijanskim konzulom? 

-I on treba da iđe! Kako bi to bilo da mi s njegovim 
ratujemo, a da on sjedi u Saraj'vu? Sutra - prekosutra tre- 
ba ga otpremit'. A dotle mu treba dat' stražu da ga čuva. i 
njega i konzulat. Jerbo, šta mu ga znaš... 

- I Naki bi trebalo dati stotinjak pouzdanih momaka. 
Ono straže što ima, malo je. Zar kakvoj budali ne mere 

past" na pamet da zapali čaršiju? - predloži Jovo Vasilje- 
vić. - Nek" karakol po svu noć hoda čaršijom. 

-. Vjere mi, i ta ima mjesta! Evo valije, pa nek on to 
vidi s Nakom. A i ljude bi trebalo počet" smještat' u kršlu 
Pe sastavljat' buljuke i određivat' ko će him zapovjedat'. 

ekanja više nejma, jerbo ni SŠvabo ne čeka! 

- A i anamo onome treba već jednom stati na put! - po- 
novo se javi Mutevelić. Ako će on radit' šta hoće i kako 
hoće, šta ćemo ondar mi? Eto ga, nek' diže i prikuplja 
vojsku, al' nek" se ne petlja u ono što mu ne spada! Zar 
kod toliko pametnih i razboritih ljudi koji ovdi sjede, da 
se on pita? II! ga urazumite i pritegnite, il! da se rasipa- 
mo! Ni ja, a ni drugi, nećemo to više trpjet! Zar za to što 
je neko ešref, mora bit' i murtat', ha? 

Glasno odobravanje poprati Mutevelićeve riječi. 

- Ti ga, muderis efendija, zovni i ti mu to kaži, jerbo 
tebe kol'ko tol'ko poštiva. Ako nećeš ti, hoćemo mi, al" 
malo drukčije! - priprijeti Mutevelić. 

- Dobro je, ostav'te to meni! - presiječe Hadži- 
jamaković. 


Podijelivši oružje i oslobodivši zatvorenike Hadži- 
Lojo je, ponesen općim oduševljenjem, krenuo kroz grad. 
Ispred njega i iza njega valjala se nesređena povorka. 
Sedlar mu je odnekle bio zbavio konja kojeg je Pliska 
dostojanstveno vodio, dok je ostala pratnja potiskivala 
svijet ustranu. Bubnjevi i talambasi su zaglušno odjekiva- 
li, prekidani grlatim povicima Hadži-Loji. Konj ispod 
Neće nije se ni vidio od mase što ga je okruživala. 

aršija, koja se poslije podne počela otvarati, sad se opet 
zatvorila. Ljudi su prilazili povorci koja je sve više rasla. 

Kad su obišli čaršiju i prošli duž čitave Ćemaluše, uz 
svirku, pjesmu i poklike, Hadži-Lojo naredi da se krene 
prema Gazi Husrevbegovu hamamu, u pravcu Petraki- 
efendijine kuće. Želio je da poslije obilaska gospodske 

emaluše i Petraki-efendija vidi koliko svijet drži do nje- 
ga. 

Bogati i ugledni Petraki-efendija bio se tek vratio sa 
popodnevne sjednice Vlade pa ručao i taman prilegao, 
kad ga bubnjevi i vika digoše iz dušeka. Čim je kroz pro- 
zor ugledao Hadž-Loju, navrat-nanos se obukao i izašao 
pred kuću. 

- U sto dobrih časa, hadžija! Bujrum! - pokaza mu na 
širom otvorena avlijska vrata, pozivajući ga da uđe. 

- Jok, fala ti, Petraki-efendija, nejmam vakta, drugi 
put! 

- Čekaj, hadžija, živ bio! Ako mi nećeš u kuću, da te 
makar nečim darujem. Nek" se zna i pamti kad si mi pred 
vrata dolazio. Stani, živ bio! 

Hadži-Lojo se podboči na konju, a kad se Petrakija 
ubrzo vrati noseći crven, lisičinom postavljen, a zlatom 
izvezen ćurak, njemu Zasjaše oči. 

- Evo, dragi moj hadžija! Nosio ga je, sanćim, dobar 
junak, pa neka ga nosi i drugi, al' još bolji! Bujrum, za- 
grni se! 

Hadži-Lojo dohvati ćurak i zagrnu se. Činio je to po- 
lahko i dostojanstveno, kao da se carskim plaštom zagrće. 
Sedlar mu je pomogao. A kad se zagrnu, pa zlato na 
ćurku bljesnu na suncu, on, onako vran u licu, a zagrnut u 
zlatno i crveno, pa još na konju, dođe ko car. Jedino gaje 
kvario ćulah od mrke valjane vune na glavi. 

- Eh, kako ti se čini? - upita i namignu Sedlaru. 

- Plaho, dina mi! 

- Ujiše ti, sanćim, da ne mere bolje! Eto te, ne budi 
primijenjeno, ko sultan! - raširi Petrakija i usta i ruke. 

- A kako no ti reče: koji ga je junak nosio? 

- Husejn kapetan Gradaščević, Zmaj od Bosne! 

- Ma, baš on? 

- On i niko drugi, hadžija! 

Hadži-Lojo se rascva od milja. Svijet kao da povileni. 

- Eh, Petraki-efendija, ovo ti neću zaboravit'! Nek" 
dobro znaš, pamtiću! 

- Bog dao, hadžija, pa ga se ti u zdravlju i junaštvu 
dugo nanosio! 

Bubnjevi i talambasi ponovo udariše, a povorka krenu, 
ostavljajući Petrakiju da sa avlijskih vrata gleda za njima. 
Ne pomače se sve dok Hadži-Lojo, ponosno jašući na 
konju i jednako gledajući uza se i niza se, ne zamače pre- 
ma Gazijinu hamamu. 

Dok je Sarajevo živjelo u grozničavu i borbenu raspo- 
loženju kojeg nije nedostajalo ni po drugim gradovima 
zemlje, mada na manje bučan način, dotle su stvarne pri- 
preme za otpor bile daleko od onoga što je zahtijevao su- 
dar s jednom moderno organiziranom i odlično nao- 
ružanom vojskom.Ustanicima je, izuzev pušaka kojih je 
bilo dovoljno u Sarajevu i u još nekim gradovima u koji- 
ma su bila smještena vojnička skladišta, nedostajalo goto- 
vo sve ostalo: oficirski kadar, teško naoružanje, sanitet, 
komora, finansijska sredstva, savremena vojna organiza- 
cija i drugo. Ono nešto topova u Sarajevu i po drugim 
gradovima bilo je dobrim dijelom onesposobljeno ili nije 
bilo dovoljno obučene momčadi koja bi znala rukovati s 
njima. Jedino čega nije nedostajalo bila je odlučnost usta- 
ničkom groznicom zahvaćenog naroda, spremnog da ulje- 
zu pruži ogorčen otpor. 

Nasuprot tome, na drugoj se strani s najvećom 
pažnjom i urođenom germanskom pedanterijom bilo pris- 
tupilo temeljitim pripremama za sprovođenje okupacije. 
Mada su još prije desetak godina bile izrađene prve geo- 
grafske karte Bosne i Hercegovine, koje su na traženje 
tadašnjeg bosanskog valije Topal Osman-paše snimili 
austrougarski vojni stručnjaci, u međuvremenu je aus- 
trougarsko ministarstvo vojske dalo ppnovo i detaljno 
poručiti postojeće komunikacije i političke prilike u 
zemlji, vjerski život i međusobne odnose stanovništva, pa 
čak i način uprave crkvenim dobrima pojedinih konfesija. 
Austrougarski oficiri, koji su dobro poznavali domaći je- 
zik, slati su u Bosnu kao tobožnji trgovci ili po drugim 
naoko bezazlenim poslovima, a u stvari sa zadatkom da 
bi prikupili potrebne podatke, jer su austrougarske aspira- 

cije na Bosnu i Hercegovinu sezale davno unazad. Jedina, 
i to veoma krupna greška ministra Andrašija bila je u 
tome što je konzula Vasića obavijestio o okupaciji znatno 
ranije nego što je konačni protokol o tome bio potpisan, i 
šta više dao mu nalog da o tome obavijesti i sve uglednije 
ljude u Sarajevu i po drugim većim gradovima zemlje. 
Andraši je time želio prekinuti svaku daljnju dilemu o 
sudbini Bosne i Hercegovine i unaprijed pripremiti narod 
na okupaciju. No, postigao je suprotno: vođama otpora 
dao je gotovo čitav mjesec dana vremena da dignu narod 
na noge i da stvore široko raspoloženje za borbu protiv 
okupacije. Shvaćajući nastalu situaciju, Beč je sada bio 
primoran da sprovede veoma krupne vojne pripreme. 

Početkom jula bilo je mobilizirano više od osamdeset 
hiljada vojnika, što se kasnije, u toku borbi, utrostručilo, a 
i jedan dio austrougarske jadranske flote bio je stavljen u 
pripravnost. Za vrhovnog vojnog komandanta okupacione 
vojske car Franjo Josip je naimenovao šezdesetogo- 
dišnjeg generala Josipa baruna Filipovića, dotadašnjeg 
komandanta Praga, inače Ličanina iz Gospića, a za njego- 
va zamjenika generala Stevana baruna Jovanovića, 
također Ličanina iz Otočca. Jovanovićev je zadatak bio 
da okupira Hercegovinu. 

Mobilizacija i ostale pripreme bile su brzo obavljene, 
tako da su već sredinom jula sve mobilizirane jedinice 
bile prebačene u susjednu Hrvatsku i Sloveniju, dok je 
sam Filipović 21. jula stigao u svoj glavni štab, u Brod na 
Savi. S obzirom na borbeno raspoloženje naroda Bosne i 
Hercegovine, koje se sve više rasplamsavalo, bilo je pred- 
viđeno da se zemlja što prije okupira i što prije zauzmu 
glavni gradovi Sarajevo i Mostar. 

Dok se u Filipovićevu glavnom štabu očekivao nalog 
za prelazak granica i početak okupacije, što je ovisilo od 
potpisivanja protokola između Beča i Porte, dotle je oko 
Broda na Savi, oko Nove i Stare Gradiške, Okućana, Kos- 
tajnice i Đakova, kao i dalje kod Vrgorca i Imotskog, sve 
vrvilo od pristigle vojske. Vojni ešaloni, šatori, komora, 
konji, topovi, sanitet, glazba, poljske kuhinje i ostalo, bili 
su pritisli svaki pedalj zemlje. Ljetna je žega bila nesnos- 

na, pa su se raspasani vojnici zavlačili u svaki kutak hla- 
da, podmazujući oružje i sa zebnjom razmišljajući šta ih 
čeka u toj njima malo poznatoj zemlji Bosni, o kojoj su 
mnogi tek nešto načuli. Među vojnicima je bilo i mnogo 
momaka iz Hrvatske 1 Slavonije, ali su 1 oni o Bosni malo 
znali. Mađari su pričali stravične priče: kako se u Bosni 
svakom zarobljeniku i ranjeniku odmah odsijeca glava; 
da je Bosancima glavno oružje ogroman nož zvani 
handžar, a da u borbu ulaze uz strašnu vrisku od koje se 
čovjeku diže kosa na glavi. Ni priče o lijepim i zabulje- 
nim bulama nisu također izostale. 

Četiri dana prije početka operacija, iz Dervente je sti- 
gla u Brod delegacija derventskih begova i ostalih ugled- 
nih građana da pozdrave Filipovića i izraze dobrodošlicu 
okupacionim četama. Filipović ih je blagonaklono pri- 
mio, ali bez iluzija da će događaji i dalje tako teći. Na 
sastanku koji je nakon toga održao sa svojim generalima i 
višim komandantima, upozorio ih je na krajnju opreznost. 

- Gospodo, nemojmo se zavaravati! Pred nama je fana- 
tičan protivnik i bez obzira što mu nedostaje mnogo čega 
za vođenje borbe, budite spremni na ogorčen otpor. Čak i 
kad ga vojnički pobijedimo, on neće mirovati. Ako ništa, 
nastaviće s pasivnim otporom. 

Budućnost je pokazala da je Filipović bio u pravu, 
mada mu je Beč u grijeh upisao gornju izjavu. 

Napokon, 28. jula, iz Beča je stigla očekivana zapo- 
vijed: da se sutradan počne s prelaskom granice. Granica 
se istovremeno počela prelaziti na četiri mjesta: kod Bro- 
da, Gradiške, Kostajnice i Šamca, a 31. jula i 1. augusta 
kod Vrgorca i Imotskog. 

Između šest i devet sati ujutro, kod Broda je preko po- 
dignutog pontonskog mosta na bosansku stranu pre- 
bačeno 18.000 vojnika, 900 konja i 48 topova. Bez borbe 
je zauzeta pošta u Bos. Brodu i razoružano pedesetak 
turskih vojnika, koji nisu ni pokušavali pružiti otpor. U 
gradu je odmah istaknuta austrougarska crnožuta zastava, 
a divizijska je glazba odsvirala ,Carevku" 

Istovremeno je u Slavonski Brod doplovio čamac s 
turskim oficirom u pratnji četvorice vojnika. Oficir je za- 

tražio da ga odvedu u glavni stan, gdje je generalu Filipo- 
viću predao zapečaćeno protestno pismo radi nasilnog 
prelaska granice i zaposjedanja grada. Filipović je odbio 
da primi protest, i odmahnuvši rukom kratko je odgovo- 
Trio: 

- Ja postupam prema zaključcima Berlinskog kongre- 
sa, s kojim se i Porta saglasila. Prema tome, svaki je pro- 
test apsolutno bespredmetan. Tako recite vašem koman- 
dantu! 

Zatim se okrenuo i naredio ađutantu da otprati turskog 
oficira. 

Čim su austrougarske čete počele prelaziti Savu, Na- 
rodnoj vladi su istoga dana stigla dva brzojava: jedan iz 
Bosanskog Broda, a drugi iz Bosanske Gradiške, Oba su 
javljala istu vijest: da austrougarske čete prelaze Savu i 
Unu i ulaze u Bosnu. 

Vijest se munjevitom brzinom proširila Sarajevom i 
još više uzbunila ionako uzbuđene ljude koji se od jučer, 
nakon proglašenja Narodne vlade, nisu ni smirivali. Go- 
mile seljaka, osobito iz okolice Visokog i Kiseljaka, koje 
je Hadži Lojo bio uzdigao, stalno su stizale da stanu pod 
bajrak i da se naoružaju. U beznim gaćama i košuljama, s 
opancima na nogama i brašnenicom u torbi, oni su čitavu 
noć tutnjali gradom koji se orio od njihovih ratobornih 
poklika i prijetnji. Vlada je neprekidno zasijedala i slala 
brzojavne poruke u unutrašnjost; bubnjevi i talambasi su 
odjekivali; bajraci se vili, a svijet navirao, zbijao se i ra- 
zilazio kao iz uznemirenih i rasrušenih mravinjaka. U ka- 
sarni, punoj ustanika, gužve i vike, Hadži Lojo je grmio, 
sastavljao ustaničke odrede, dijelio oružje i određivao za- 
povjednike. Mnogi turski vojnici, pa i oficiri, osobito oni 
niži koji se nisu kanili povlačiti, pristupali su ustanicima. 
Sve se zbivalo u grču prvog ratnog dana, koji je prekinuo 
i posljednju nadu da će se stvari u miru riješiti. 

Mazhar-paša i ono nekoliko visokih turskih funkcione- 
ra koji su se nakon minule noći provedene u kasarni bili 
ponovo vratili u Konak, jedva su čekali da ostave zemlju. 
Bili su se zdogovorili da to učine prekosutra, pa je Ko- 
stan-paša ranim jutrom u pratnji vojnika bio otišao u svoj 


165 


stan nedaleko od Nove pravoslavne crkve da se spremi i 
da u Dedaginim konacima, u Sarajevskom polju, pričeka 
Mazhar-pašu i ostale, pa da odatle zajedno krenu put 
Metkovića. U međuvremenu je Mazhar-paša pismeno 
obavijestio strane konzule da se pod pritiskom ustanika 
morao povući i vlast predati ustaničkoj vladi, moleći ih 
za intervenciju ako bi im ustanici pri odlasku iz zemlje 
pravili kakve poteškoće. 

Kad je Kostan-paša sutradan zorom, U pratnji 
žandarmerijskog majora Stojana Grabovca, zvanog 
Jašaraga, i nekoliko njegovih ljudi i dvoje kola stvari kre- 
nuo put Dedaginih konaka, iz Morića hana je uskoro izju- 
rila grupa konjanika, sa silovitim Mehmedom Tabakom 
na čelu. 


Pašu i pratnju stigli su u Dedaginim konacima. Prijek i 
naopak, Tabak je golim handžarom u jednoj i revolverom 
u drugoj ruci upao u čardak u kojem su sjedili paša i 
Grabovac, pa s vrata povikao: - Izlaz'te, i? ću vas oboji- 
cu sasjeći! 

Nakon što su Grabovca razoružali, a pratnju natjerali 
da se vrati, njih dvojicu posadiše na konje i krenuše pre- 
ma Sarajevu. Tabak je usput neprestano razmahivao 
kandžijom, prijeteći utihlom i preplašenom Kostan-paši. 

Kad stigoše pred Tašlihan, pred kojim je kao i uvijek 
bilo okupljenog svijeta, među kojim i raznog ološa koji 
se tih dana bio doklatio u Sarajevo, dođe do gužve. Saraj- 
lije, koje još otprije nisu trpjele Kostan-pašu, počeše ga 
vrijeđati, a ološ, ugledavši kola s pašinim stvarima, udari 
u pljačku. Dok su se jedni otimali o skupocjene ćilime, a 
drugi obijali sanduke razvlačeći pašinu odjeću i posuđe, 
iz jednog jastuka prosuše se dukati. Ostrvljeni pljačkaši 
čupali su se i klali oko plijena kao glddni kurjaci. Nekima 
i to bi malo, pa ne samo što ispregoše i potjeraše konje is- 
pod kola, već navališe na pašu i Grabovca, trgajući i 
odjeću s njih. 

Hadžija Ibrahimaga Arnaut i hanski momci, naučeni 
da uljudno i lijepo dočekuju trgovce i putnike koji su pa- 
dali u Tašlihan, zgranuše se i prihvatiše za oružje, želeći 

da obrane i zaštite pašu i Grabovca. U to odnekle izbi 
Hadži Lojo, pa vidjevši šta se zbiva razmahnu kundakom 
po pljačkašima i povika svojima: - Udrite kurvine sinove! 
Pobijte pse! 

Napadači se dadoše u bijeg, bacajući usput otete stva- 
ri, a Hadži Lojo sjaha s konja i priđe okrvavljenom Ko- 
stan-paši koji se, sav izderan i izubijan, tresao kao prut. 
Uhvati ga pod ruku i povede u han. 

- Paša, afedersum, al" šta him moreš, hrsuzi ko hrsuzi'! 
Toga je uvijek bivalo i biće... Već, hajde, smiri se i odmo- 
ri. Niko ti više ne smije ni crne ni bijele! Kad ti ja kažem! 

A onda se okrenu handžiji: 

- Ibrahimaga, podaj paši sve što mu treba! Nađi mu li- 
jepu odaju i smjesti ga kako more bolje. Nemoj da mu 
išta usfali! , 

Dr Kečet, koji je stanovao malo niže od Tašlihana i s 
prozora gledao šta se zbiva, otrčao je u engleski konzulat 
i sve ispričao vicekonzulu Frimanu. Ovaj se odmah upu- 
tio u njemački konzulat, gdje su pozvali francuskog i tali- 
janskog konzula. Tu su zajednički sastavili protestnu notu 
koju su uputili novom valiji Hafiz-paši, oštro protestujući 
protiv neljudskog postupka prema Kostan-paši. Ujedno su 
upozorili valiju da će za sve slične postupke prema ne- 
muslimanskom stanovništvu, isključivim krivcima sma- 
trati predstavnike nove vlasti. 

Hafiz-paša, i sam ogorčen zbog postupka prema Ko- 
stan-paši, pozvao je vođe otpora i članove Narodne vlade, 
energično zahtijevajući da se ubuduće svakom bezakonju 
i anarhiji stane u kraj. Pri tom je naglasio da protestnu 
notu stranih konzula treba shvatiti krajnje ozbiljno, jer će 
se u ponovljenim slučajevima dogoditi da se osuda i odi- 
um čitave Evrope okrene protiv njih. Ujedno je zatražio 
da se Mazhar- i Kostan-paši, kao i svim turskim funkcio- 
nerima koji to žele, omogući nesmetan odlazak iz zemlje, 
a da se od anadolskih vojnika koji su izbačeni iz kasarne 
pa sad izgubljeni lutaju gradom, formira posebna straža 
koja bi osiguravala konzulate. 

Kako je Vlada već ranije bila zaključila da se Mazhar- 
paša i ostali upute iz Bosne, riješeno je da se to već sutra 
učini. 

Sutradan prije podne Hadži Lojo je došao u Tašlihan i 
pozvao Kostan-pašu da pođe s njim u Konak, odakle će, 
zajedno s ostalima, krenuti put Carigrada. Iako još uvijek 
pod dojmom jučerašnjih događaja, Kostan-paša se odmah 
raspoložio i Hadži-Loji srdačno zahvalio kako na vijesti 
koju mu je donio, tako i na zaštiti koju mu je jučer 
pružio. - Ama, paša, bolan ne bio, pa nisam ni ja 'nako 
crn ko što ste me vi napravili, a niste vala ni vi tako Zorli 
k'o što sam ja nekad mislio! A!' nejse, dobro je! - nasmi- 
jao se Hadži Lojo i potapšao pašu po ramenu. 

U Konaku je bilo sve spremno za polazak. Na is- 
praćaju su bili svi konzuli osim Vasića, koji nije ostavljao 
konzulat. Bili su prisutni i svi članovi Narodne vlade, kao 
1 veći broj uglednih Sarajlija, i muslimana i kršćana. U 
svečanoj dvorani, u kojoj su se bili okupili, vladalo je su- 
zdržljivo raspoloženje. Govorilo se malo i tiho, kao na 
pogrebnom ispraćaju. 

Mazhar-paša se ponašao odmjereno i dostojanstveno. 
Prvo je prišao konzulima, zahvalio im se na dosadašnjoj 
saradnji i intervenciji i sa svakim izmijenio po nekoliko 
ljubaznih riječi. Onda je pristupio članovima Vlade. Gle- 
dao ih je čas-dva hladnim i tvrdim pogledom, a onda je 
digao glavu i naglašavajući svaku riječ izustio: 

- Odlazim iz ove zlosrećne zemlje s ponosnim uvje- 
renjem da sam svoju dužnost prema sultanu uvijek vjerno 
izvršavao. 

Tu je za tren pogledao u Hafiz-pašu, pa nastavio: 

- Ono što ste učinili meni, nije palo na me nego na vi- 
soku Portu. Meni ste osobno učinili uslugu veću nego što 
možete i zamisliti, ali ja samo žalim ovaj jadni narod koji 
će snositi teške posljedice vašeg bezumlja. 

Dok je dr Kečet prevodio njegove posljednje riječi, 
Mazhar-paša se još jednom okrenuo konzulima pa im se 
naklonio i uspravan izašao iz dvorane. Hadžijamaković 
koji je bio zaustio da mu odgovori, nije dospio izreći ni 
jednu riječ. 


168 


Dolje, u dvorištu Konaka, čekalo je stotinjak spremnih 
konjanika koji će pratiti putnike. Povorka je šutke izjaha- 
la i preko Careve ćuprije okrenula prema Baščaršiji. Maz- 
har-paša i ostali velikodostojnici jahali su u sredini po- 
vorke, sa svih strana okruženi naoružanom pratnjom, a 
pozadi njih su išla kola sa ženskinjem i djecom. Sve je do 
Baščaršije prošlo mirno, ali čim povorka stiže na 
Baščaršiju, nastade komešanje među okupljenim svije- 
tom, koje se ubrzo pretvori u Zzaglušnu i podrugljivu viku. 
Smijeh, halakanje, posprdni povici i prijetnje, padali su sa 
svih strana. Pratnja, sa isukanim sabljama, bila se zbila 
oko putnika, jedva se probijajući kroz ustalasanu gomilu. 
Mazhar-paša, blijed, ali uspravan u sedlu, stezao je uzde 
uznemirenu konju, ne okrećući se ni desno ni lijevo. 

Tek kad se povorka ispe iznad Kovača i krenu prema 
Prvoj kapiji, povici jenjaše a svijet ostade iza njih. Svi 
odahnuše. Konjanici se središe i nastaviše put prema 
Višegradskoj kapiji. Sarajevo ostade dolje ispod njih, sve 
u suncu, no ono im se ovaj put činilo kao ogroman, na- 
kostriješen jež, zavučen među namrgođena brda. Bio je to 
žalostan kraj četiristogodišnje turske vladavine nad ovom 
zemljom, odjenut u nijemi muk kroz koji je povorka od- 
micala. 


Jutrom istoga dana Vasiću se pružila prilika da se sas- 
tane s Hadži-Lojom. Sastanak je ugovorio jadan od pov- 
jerljivih konzulovih ljudi, bjegunac iz Nikšića. Sastanku 
je prisustvovao i tumač Herkalović, jer se Vasić plašio da 
radi turcizama neće moći u potpunosti pratiti razgovor. U 
izvještaju koji je kasnije uputio ministru Andrašiju, Vasić 
opisuje Hadži-Loju i kaže da je po svom vanjskom izgle- 
du pravi orijentalni fanatik. Visok je, veli, više od šest 
stopa, mršav, s prevraćenim očima, velikim ustima i 
iskeženim zubima. Mada je bila velika vrućina, Hadži- 
Lojo ni ovaj put nije mogao bez svog lisičinom postavlje- 
nog i zlatom optočenog ćurka, premda, kako kaže Vasić, i 
bez toga ,, može imponirati demoraliziranim kršćanima". 

Prvo što je Hadži-Lojo rekao Vasiću bilo je da se 
nema radi čega brinuti, jer da je stanovništvo uglavnom 

dobro i da nenaoružanim ljudima neće nauditi, ali da mu 
je ipak, zbog hrđavih pojedinaca, dao stražu od deset 
poštenih građana koji će čuvati konzulat. 

Vasić je na to pohvalio dotadašnje držanje stanov- 
ništva u pogledu poštivanja tuđe imovine i života, bez ob- 
zira na nemire koji su nastali, istakavši da su Bosanci 
pošteni i čestiti ljudi, pa vjeruje da će takvi i ostati. 

Onda se prešlo na razgovor o okupaciji. Vasić je 
izložio razloge i ciljeve radi kojih je u Berlinu donesena 
takva odluka. 

- Naše carsko-kraljevske čete dolaze ovamo da naše 
prijatelje, Bosance, štite od svake nepravde, pa se zato 
pitam kako ćete ih dočekati i kako ćete postupati s našim 
državljanima koji se ovdje nalaze? 

Hadži Lojo je na to kao s nokta odgovorio: 

- Dočekaćemo ih na sablju, eto kako! I, s Božjom 
pomoći, natjeraćemo hi da se vrate okle su i došli. A u 
vaše podanike nećemo dirat', jer nam nikakvo zlo nisu 
poradili. 

- Ali ja ne vidim nikakva razloga za borbu sa carsko- 
kraljevskim četama koje će Bosnu obasuti do- 
bročinstvima! - uskliknu Vasić šireći ruke. - Pa vi ste 
ovdje, oko Sarajeva, a i drugdje, bez novaca, bez inteli- 
gentna vođstva i moderna naoružanja, i što onda možete 
učiniti protiv dobro naoružane carske vojske? Tvoji će se 
razbjeći na prvi pucanj topa! 

Hadži Lojo isturi dlan prema Vasiću kao da ga zaus- 
tavlja: 

- Čekaj! Dobro kažeš da nismo s kakvim parama, al' 
nama pare i ne trebaju! Imamo zato srca, sabalja i pušaka 
s kojim ćemo udarit' na tvoje, ne misleći hoćemo |" ostat" 
il! ćemo izginut'. Ma, bolan ne bio, kod Mohača je 
dvan'est hiljada Bošnjaka nadbilo trista hiljada oklopni- 
ka, vojsku čitave Jevrope! Šta veliš na to?... Bog je činio i 
veća čuda, pa ni nas neće ostavit', jer zna da branimo 
svoj vatan. A ono što reče za pare, da ti nešto kažem: 

Vidiš, ja sam čojk sjeromah, nejmam ni dobra konja 
pod sobom, al!" za mnom ide pedeset hiljada pušaka! A 

pogledaj Mustajbega: on i ne Zna šta ima, ali niko ga ne 
benda ni evliko! - pokaza Hadži Lojo pola kažiprsta. - Ni 
njega ni ostali ešraf. Oni su ti danas ništa. Hava! Svejed- 
no što imaju i pare, i što god hoćeš! 

Vasić htjede nešto reći, ali ga Hadži Lojo prekide pa 
nastavi: 

- Insan mora bit'? merhametli. Eto, valija mi je bio ras- 
pis'o na glavu pet hiljada jaspri, pa mi je, bilesi, i brata u 
Travniku ubio, a ja ga danas štitim i čuvam. Pa kako onda 
ne bi štitio i čuv!o konzule i njihove podanike, ako nam 
nikakvo zlo nisu poradili! Je I? tako? 

Vasić u znak odobravanja klimnu glavom: 

- Da, da, tako i treba! 

- Ma znam i ja da treba, samo te tvoje Švabe mlogo 
lažu! 

- Lažu! Kako lažu? 

- Pišu po tim vašim đeridama kako mi u Bosni poklas- 
mo kršćane. A di je to, bolan, bilo? Hajde, da čujem! Što 
ne kažu kako jest: da se mi zajedno spremamo da vas na 
sablju dočekamo! I da se k'o braća pazimo! 

Videći da Hadži-Loju neće moći razuvjeriti da je svaki 
otpor protiv okupacije uzaludan, Vasić dokrajči razgovor, 
darujući Hadži-Loji dvadeset napoleondora i to, kako je 
naveo u izvještaju Andrašiju, da sebi može kupiti konja. 
Želio je, ako ništa drugo, da time podgrije Hadži-Lojinu 
blagonaklonost prema konzulatu i austrougarskim poda- 
nicima. Zatim se oprostio s njim i rekao Herkaloviću da 
ga isprati. 

Kad se Herkalović vratio rekavši da je Hadži-Lojo 
otišao iz konzulata, Vasić je stajao kraj prozora i gledao 
niz Bistrik. Trgnuo se iz misli i nervozno odmahnuo ru- 
kom, jetko procijedivši: - Fanatik! Jedan ludi fanatik!... 

Isti je dan Narodna vlada donijela odluku da Vasić i 
osoblje konzulata sutra napuste Sarajevo. U konzulat su 
oko podne došli Hafiz-paša, Hadžijamaković, Kaukčija i 
Petraki-efendija, da to Vasiću i službeno saopće. No kako 
je to Vasić već ranije očekivao, u konzulatu je sve bilo 
spremno za odlazak. Namještaj i manje važna arhiva bili 

su preneseni na tavan i u magazu konzulata. Vasić je de- 
legaciju primio u svojoj polupraznoj kancelariji, u koju su 
bile unesene samo stolice. 

Nakon što je Hafiz-paša na protokolaran način saopćio 
Vasiću vladinu odluku o njegovu odlasku iz Sarajeva i 
Bosne, naglasivši da će do Metkovića imati oružanu 
pratnju, ostatak razgovora, koji su uglavnom vodili Vasić 
1 Hadžijamaković, protekao je u prilično naelektrisanoj 
atmosferi. 

Vasić je počeo dokazivati da austrougarske čete do- 
laze u Bosnu po odluci evropskih velesila i u punoj sa- 
glasnosti s Portom, da zemlji i stanovništvu donesu smi- 
renje i blagostanje. Otpor protiv okupacije, naglasio je, 
nije samo otpor sultanovoj volji već i čitavoj Evropi, što 
najbolje potvrđuje opravdanost odluke Berlinskog kon- 
gresa da se stanje i prilike u ovoj zemlji, zbog njezina 
stalna opiranja svakom redu i reformama, moraju već jed- 
nom srediti. 

- U proklamaciji Njegova carsko-kraljevskog 
veličanstva upućenoj stanovništvu Bosne 1 Hercegovine 
to je jasno i na najbolji način rečeno, pa molim g. Petraki- 
ju Petrovića da pročita proklamaciju - okrenu se Vasić 
Petraki-efendiji, pružajući mu proklamaciju. Petraki- 
efendija namjesti naočale s namjerom da čita, ali mu 
Hadžijamaković istrže proklamaciju iz ruku: 

- Petraki-efendija! Ti dobro znaš šta sam ti rek'o o tim 
švapskim ćagetima! A ti, opet! 

Petrakija zbunjeno skide naočale, a Hadžijamaković 
se okrenu Vasiću: 

- Mi u Bosni nit' znamo nit' hoćemo da znamo Za taj 
vaš Kongres, a nit" priznajemo tuđe vladare! Bosna je od- 
sad svoja i na sablju će dočekat' svakoga Ko pođe na nju! 

Vasić mu uzrujano priprijeti da će krivce za sve ove 
događaje uskoro stići zaslužena kazna, na Šta 
Hadžijamaković odmahnu rukom i prezrivo se nasmija. 

- Naša sudbina nije u vašim rukama, to dobro upamti! 


Oprostili su se hladno, pa je Vasić oko tri sata poslije 
podne otišao iz Sarajeva. S njime su u kočiji bili njegova 

supruga i konzul Hojzinger, a u ostala četvora kola osob- 
lje konzulata, posluga, arhiv i najnužnija prtljaga. U tim 
kolima vozile su se i obitelji pojedinih austrougarskih 
podanika, u svemu devedeset i šest osoba, od kojih je 
dvadesetak mlađih išlo pješice. Ispred i iza kolone jahala 
je pratnja od osam konjanika pod zapovjedništvom hadži- 
Derviša Bilala-Hamamdžije, čovjeka iz susjedstva konzu- 
lata, s kojim se Vasić dobro poznavao. 

Hafiz-paša ih je ispratio do izlaza iz grada, a Hadži 
Lojo sve do Ilidže, gdje se rukovao s Vasićem i zaželio 
mu sretan put. 

- Hajde, hairli! I ne boj se, hadži Dervišaga je s vama! 
A onje čojk na svom mjestu! 

Stajao je jedno vrijeme i gledao za kolima, pa se onda 
okrenuo i prošaptao: - Voda prolazi, a pijesak ostaje... 
Ode valija i njegovi, pa ode i ovaj. A mi, ostasmo... 

Peti dan nakon što su austrougarske okupacione čete 
prešle Savu, iz Sarajeva su krenuli prvi ustanički odredi. 
Pod Bistrikom se tog jutra sjatilo čitavo Sarajevo. Sve 
što je moglo na noge, diglo se. Od naroda koji je došao 
na ispraćaj, nije se moglo prići ni Konaku ni kasarni. 
aršija je bila zatvorena, a bubnjevi i talambasi su ne- 
prestano odjekivali. Jutarnja svježina i žmarci od 
uzbuđenja lazali su uz ljude. Konji, otimareni i opremlje- 
ni za put, ćulili su uši, a ustanici, građani i seljaci, prvi u 
čohali čakširama, ječermama i sa silahima oko pojasa i 
punim bisagama o sedlima, a drugi u beznim gaćama i 
košuljama, s prtenim torbama na leđima, zbijali su se u 
buljuke i tabore, na čijem su čelu stajale bimbaše i juz- 
baše, s isturenim konjanicima, bajraktarima i bubnjarima. 
Izdvojen od ostalih, stajao je i jedan tabor turskih vojni- 
ka, s nekoliko oficira koji se nisu htjeli povlačiti. Iza njih 
su, pod konjskom zapregom, stajala i četiri topa. Oružje i 
odjeća ustanika bili su šaroliki. Osim modernih pušaka 
,martinki"' koje je Hadži-Lojo podijelio iz vojničkih skla- 
dišta, mogla se vidjeti i poneka dugačka šišana ili srmom 
1 sedefom bogato ukrašen džeferdar. Pa onda handžari, 
krive sablje dimiskije, ko zna gdje i u kojem boju okr- 
vavljene i stečene, uz oštre noževe bjelosapce. Bajraci, s 
jabukom ili polumjesecom na vrhu koplja, lepršali su se u 
rukama mladih 1 naočitih bajraktara. Na mnogim 
momačkim prsima ili ispod kapa, bijelile su se zlatom iz- 
vezene čevrme i jagluci, darovani noćas kraj ašik- 
pendžera, dok su djevojačka srca ubrzano kucala, a riječi 
rastanka zapinjale u grlu. 
Vejsil Mrav, koji se pri polasku od kuće halalio s up- 
lakanom ženom i izgrlio djecu koja su se pribijala uz nje- 

ga, stajao je u posljednjem redu, s puškom preko ramena i 
dugim nožem za silahom. I puška i nož bili su pregolemi 
za positnog Mrava, koji je tek na svom dućanskom šiltetu 
i s terzijskom iglom u ruci bio onaj pravi Mrav. Dok je 
stajao i prstima ispod košulje pipao u krpu ušivenu ha- 
majliju, u torbi na leđima još je uvijek osjećao toplinu 
pogače koju mu je žena pred sam polazak bila za puta is- 
pekla. Ta mehka i prijatna toplina koja ga je milovala po 
leđima, budila je u njemu žalovit osjećaj da se nikad više 
neće vratiti ni kući ni svojima. 

- Čuvaj se, dragi Vejsilaga, čuvaj se! Šta bi ja brez 
tebe s ovo dvoje mačadi!... - plačno mu je šaptala žena na 
rastanku, dok ga je Mushafom obnosila oko glave. A ruke 
su joj bile hladne kao led. 

- Ama, ne brini, vidi je!... - on se tobože kočoperio i 
hrabrio je, jednako zakrećući glavu da mu se ne vide 
suze. 

Dok je stajao i mislio o tome, s leđa mu priđe ka- 
zandžija Čolpa, čaršijski veseljak i nejgov mahalski 
komšija, pa ga snažno povuče za pušku. 

- Vejsilaga, jesi I' mi hazur? 

On umalo ne pade, pa se brzo uspravi i nasilu nasmija, 
udarivši se šakom po uskim, kokošijim prsima: 

- Hazur, jakako! Već šta ti misliš? 

- Mašallah, zajedno ćemo! Pa kome bude suđeno da se 
vrati, nek" poselami ukućane. II' ja tvoje, il' ti moje! 

Mrava zazebe oko srca. 

- Neka, vjere ti, ne valja se s time ni šalit'! 

- Valjalo ne valjalo, tako ti je! Ja sam se sa svojima 
halalio, a i ti si, bezbeli. Pa sad, kako nam bude.... 

U to naiđe Hadži-Lojo. Na konju je obilazio odrede da 
vidi je li sve kako treba. Jesu li zapovjednici i bajraktari 
na svojim mjestima; jesu li odredi dobili popudbinu i 
imaju li dovoljno municije. Usput je grmio i proturao 
konjanike na čelo i začelje odreda. 

- Pola i pola! Jedni sprijeda, drugi otraga. Ako kogod 
zastane ili pa'ne, drž'te ga! 

Kad projaha pokraj Mrava, on htjede da mu se javi, ali 
ne smjede. Učini mu se da je Hadži Lojo kao zoj ljut, jer 
niti je u koga gledao niti se kome javljao. A jest bio na- 
kostriješen. Čim je među članovima Vlade i ostalim 
prvacima koji su bili došli na ispraćaj i stajali pred kasar- 
nom ugledao Fadilpašića i ostale koji su bili oslobođeni, 
bilo mu je dosta. Nije mu ostalo ništa drugo osim da pras- 
ka i stenje, jer se nije usuđivao ustremiti protiv 
Hadžijamakovića . 

Mimo običaja, na ispraćaj je bio pohrlio i ženski svi- 
jet, koji je pritisnuo sav prostor oko Latinske ćuprije, 
strpljivo očekujući da odredi krenu, pa da ih makar po- 
gledima isprate. A odozgo, ispred kasarne, neprestano je 
dopirao bučan žagor i lupa bubnjeva, pa se činilo da neće 
ni prestati. 

Iznenada odjeknu pisak vojničkih truba. Zasviraše tru- 
bači nizamskog tabora. Oštro 1 otegnuto. 

Sve utihnu. Nešto hladno i žalovito uvuče se u srca. 

Onda se začu kao konac slabašan i isprekidan glas koji 
je leptirasto treperio iznad mnoštva. 

- Psst! Uči se dova! 

Digoše se hiljade ruku, a glasovi se stopiše u jedno za- 
jedničko: - Amin'!... - Amin!... 

Trube ponovo pisnuše, a bimbaše i juzbaše zavikaše 
da se kreće. Bajraci se digoše i zalepršaše na suncu, a 
bubnjevi i talambasi zgromiše. Mnoštvo se zatalasa i na- 
tisnu prema Tereziji, kojom su odredi trebali proći. Poju- 
riše i žene. Isprva tek poneka, mlađa, a onda potrčaše i 
ostale. U feredžama i pod šalovima. Sve se izmiješa i sto- 
pi u ogromno šareno klupko koje se tiskalo, vikalo i 
ključalo, u jednoj jedinoj želji da izmijene poglede i do- 
viknu posljednji pozdrav najdražima. 

Bubnjevi su nemilice udarali, dok su se istureni baj- 
raktari i konjanici s mukom probijali kroz uzavrelo 
mnoštvo. Sunce i prašina, suze i povici, uz poneku ras- 
cvalu ružu dobačenu najdražem, pratili su odrede. 

- Braćo, halalite! Nek" vam je s hajrom! 

- Salko, sine, čuvaj se! 

- Vratite nam se živi i zdravi! 

- Fato, čekaj me! 

= Dušo, ne veremi! 

Na kraju duge povorke koja se otegla sve do izlaza iz 
grada, išla je komora. Osamareni konji i brojna kola vukli 
su municiju, kuharske kazane, vreće s namirnicama i se- 
pete pune vojničkog dvopeka, zatečena u vojničkim skla- 
dištima. Iza komore je stupao tabor turskih nizama sa 
svojim oficirima. Gazali su vojničkim korakom, svi u fe- 
sovima i uniformama i s rancem na leđima, oko kojeg je, 
poput potkove, bilo omotano vojničko ćebe. Četiri topa, 
pod koja su bila upregnuta po dva para konja, budila su 
poseban respekt među okupljenim svijetom, dajući 
čitavoj povorci pravu ratničku sliku. 

Svijet je jedno vrijeme trčao za povorkom dovikujući i 
pozdravljajući rođake i poznanike, ali što je povorka dalje 
odmicala i pratnja se sve više rijedila, da se na Hisetima 
posve utanji, osim djece koja su i dalje za njom trčala i 
dovikivala. A kad se odredi dohvatiše Sarajevskog polja, 
pratilo ih je samo sunce, zatomljena tuga i vruće želje da 
čim prije otjeraju dušmane i da se živi vrate svojim 
kućama. 

- Pa da obraduju i nas i matere svoje, amin! 


Popodne su zabrujala crkvena zvona, najavljujući od- 
lazak dvaju kršćanskih odreda: pravoslavnog i katoličkog, 
koji su spremni stajali pred kasarnom, čekajući da ih bla- 
goslove pa da krenu. Naprijed su, kraj osedlanih konja, 
stajali njihovi zapovjednici: bimbaša Risto Bujak, sara- 
jevski opančar, i juzbaša Aleksandar Kezić, puškar, Buja- 
kov konj, kojeg mu je kupio imućni sarajevski trgovac 
Jovo Savić, darujući mu uz to i stotinu dukata samo da ga 
zamijeni u boju, bio je utio i bogato opremljen, dok je 
Kezićev bio nabavljen iz sanduka Sv. Ante. Do Bujaka je 
stajao bajraktar, zametnut bijelim bajrakom sa crvenom 
trakom kroz sredinu 1 bijelim polumjesecom na traci. Jev- 
rejskog odreda nije bilo, jer Jevreji po šeriatu nisu morali 
služti vojsku, pa im je bilo određeno da u ratnu blagajnu 
uplate milijun groša. 

Svijet se kao i jutros tiskao, a kršćanske žene i djevoj- 
ke, s ponudama i cvijećem u rukama, bile su se listom ok- 
upile. Na ispraćaj su bili došli i članovi Narodne vlađe 
zajedno s valijom Hafiz-pašom, uz brojne gradske prvake 
svih četiriju vjeroispovijesti. 

Mitropolit Antim, odjeven u vladičanski ornat i uz 
pratnju trojice sveštenika, blagoslovio je ratnu zastavu, na 
šta je Stevo Petranović održao oproštajni govor, zakli- 
njući ustanike da se hrabro bore protiv najljućeg dušmana 
Slavena i da krvlju zapečate svoju ljubav prema domovi- 
ni u zajedničkoj borbi s ostalom braćom. 

Odredi su krenuli uz zvonjavu zvona i sve do izlaska 
iz grada pratio ih je mitropolit Antim, zajedno s okuplje- 
nim svijetom. Tu su odredi na čas zastali da se momci još 
jednom izgrle i oproste od svojih najmilijih, pa su praćeni 
ženskim suzama i brižnim savjetima starijih žurno krenuli 
prema Novom hanu, da se uskoro dohvate širine Sara- 
jevskog polja, gdje su udarci bubnja, uz koji je udarao 
Đorđe Rakita, posve utihli. Pred blažujskom crkvom 
dočekao ih je pop Đerko, a okupljeni seljaci počastili su 
ih pečenim mesom i rakijom. Odatle su se odredi izgubili 
u oblaku prašine, dok im je vrelo popodnevno sunce uda- 
ralo pravo u Oči. 

Ne samo kod Broda, već i na ostalim mjestima gdje su 
austrougarske divizije prešle granicu, napredovale su bez 
borbe. Jedina i nepredviđena teškoća koja ih je od 
početka pratila, bila je paklena žega i iscrpljujući zamor 
vojnika koji su marširali i po dvanaest sati dnevno, jer je 
glavnokomandujući general Filipović nastojao da čim 
prije okupira zemlju i ne dopusti ustanicima da se bilo 
gdje brojnije okupe i pruže neki ozbiljniji otpor. Zbog 
nesnosne žege i zamora vojnika, a i pomanjkanja pitke 
vode, Filipovićeva glavna kolona izgubila je prvoga dana 
jedanaest momaka, koji su pali kao žrtva sunčanice. A da 
nevolja bude veća, i vrijeme je uskoro počelo pokazivati 
svoju promjenljivu ćud. Zaređale su iznenadne provale 
oblaka, pa bi se i onako loši putevi za čas pretvarali u 
pravu kaljužu, u kojoj bi se sve zaglibljavalo. Bujice su 
odnosile mostove i dijelove 1 inače uskih puteva, pa su pi- 

onirski odredi imali pune ruke posla. No ni to nije moglo 
da zaustavi već jedino da uspori napredovanje, jer je Fili- 
pović na svaki način želio da 18. augusta, na carev 
rođendan, bude u Sarajevu, i da odatle pošalje rođendan- 
sku čestitku caru. 

Isti dan kad su dijelovi Filipovićeve kolone ušli u Bo- 
sanski Brod, i VII divizija, kojom je komandovao vojvo- 
da od Virtemberga, zauzela je Bosansku Gradišku, iz koje 
su se turski vojnici već ranije bili povukli. Stanovništvo 
ih je miroljubivo dočekalo i divizija je nakon kraćeg 
noćnog odmora nastavila napedovanje u pravcu Banje 
Luke. 

Oko podne su se iznenada počeli gomilati crni oblaci, 
munje su poput plamenih zmija zaparale nebom, a tutanj 
daleke grmljavine muklo je odjeknuo. Oluja, praćena 
snažnim vjetrom, uskoro se svom žestinom sručila na di- 
viziju. Šibani kišom i vjetrom, a onda i poput oraha krup- 
nim gradom, uplašeni vojnici, koji su se našli u vodi du- 
bokoj ponegdje i do pasa, za čas su se razbježali, tražeći 
bilo kakvo uzvišenje gdje bi se mogli skloniti. Usplahire- 
ni konji su trgali hamove i prevrtali terete i kola, pa se do 
maločas sređena i disciplinirana divizija pretvorila u raz- 
bijene grupe upaničenih vojnika, prevrnutih kola i razba- 
cane opreme. A kad se nevrijeme napokon stišalo i sunce 
zasjalo, ljutiti i do kože promočeni podoficiri psovali su i 
jurili na sve strane, nastojeći da okupe i srede raštrkanu 
diviziju. Vojničke trube su bez prestanka trubile ,,zbor" 
dozivajući razbjegle vojnike, koji su odmah pristupili iz- 
vlačenju u blato zaglibljenih topova i kola, čišćenju 
opreme i sušenju mokre odjeće. Sve je podsjećalo na 
ogroman poljski lazaret u kojem je vrvilo od polunagih 
vojnika. Vojvoda od Virtemberga, gnjevan i nervozan 
zbog izgubljenog vremena i iznenadnog napada groznice 
koja ga je počela tresti, dao je naređenje da se tokom noći 
uputi izvidnica u pravcu Klašnice, s tim da ispita 
mogućnost daljnjeg napredovanja prema Banjoj Luci. 

Sutradan u zoru divizija je stavljena u pokret. Izvidni- 
ca upućena prema Klašnici javila je da je put slobodan i 
da nigdje nije naišla na ustanike. I druga izvidnica, u 

jačini jednog eskadrona konjanika, upućena dalje prema 
Banjoj Luci, javila je isto: put je slobodan i u gradu vlada 
mir. 

Vijesti su bile tačne. Onih nekoliko stotina ustanika 
koji su se nalazili u okolici grada, čim su ugledali dugu 
vojničku kolonu povukli su se na okolna brda, tako da je 
prethodnica divizije oko podne, bez ijednog pucnja, ušla 
u Banja Luku. Dočekao ju je banjalučki kajmekam s gru- 
pom gradskih prvaka i begova, u bogatim nošnjama i na 
kitnjasto opremljenim konjima, zaželivši im dobro- 
došlicu. 

Uskoro je u grad ujahao i general-major nadvojvoda 
Ivan Salvator s glavninom divizije, a ubrzo zatim i ko- 
mandant divizije, vojvoda od Virtemberga sa svojim 
štabom. I dok su okupljeni Banjalučani istezali vratove 
šutke posmatrajući šta se zbiva, priređen je defile trupa, 
Uz zvuke divizijske glazbe, ispred Virtemberga su u pa- 
radnom maršu prošle pješačke jedinice, konjički ešaloni 
su projahali u laganom kasu, dok su poljske haubice pri- 
jeteći tutnjale. Vojvodin bijelac, naviknut na zvuke glaz- 
be, mahao je kratko podsječenim repom, dok je Virtem- 
berg, ukipljen i svečan, odzdravljao komandantima 
jedinica, povremeno se obraćajući nadvojvodi Salvatoru. 
Za to vrijem na zidinama stare gradske tvrđave lepršala je 
visoko uzdignuta crno-žuta zastava, koja se već iz daljine 
vidjela. 

U času kad je defile bio završen, s okolnih brda odjek- 
nula je jaka ustanička puščana paljba. Odgovorili su joj 
Virtembergovi topovi. Bila je to najava skorih događaja, 
kada će se po banjolučkim sokacima rasplamsati 
ogorčene borbe između gradske posade i ustanika, koji su 
bili uspjeli prodrijeti u samo srce grada. 

Isti dan kada je zauzeta Banja Luka, jedan pješački 
puk iz sastava Virtembergove divizije, koji je kod Kostaj- 
nice prešao Unu, zaposjeo je Kostajnicu, razoružavši 
tursku posadu, a sutradan su, opet bez borbe, zaposjednu- 
ti Bosanski Novi i Prijedor. 

I XX divizija, koja je pod zapovjedništvom generala 
grofa opatija kod Bosanskog Šamca prešla Savu, ušla je 
bez borbe u Šamac. 

Zadovoljan tokom dotadašnjih operacija, general Fili- 
pović, koji je već prvoga dana brzojavno obavijestio Rat- 
no ministarstvo u Beču da su okupacione čete uspješno 
forsirale Savu i Unu i da prema planu dalje prodiru, javio 
je sada i o zaposijedanju Banje Luke, glavnog grada Bo- 
sanske Krajine, kao i niza drugih, manjih gradova. Na to 
je iz Beča stigla careva osobna čestitka, koja je u Filipo- 
vićevu glavnom stanu primljena s izuzetnim zadovo- 
ljstvom. Tim povodom bila je upriličena i mala svečanost. 
Izrečeno je nekoliko zdravica za carevo zdravlje i njego- 
vu dugotrajnu i sretnu vladavinu, i za uspješan tok dalj- 
njih operacija. Oprezni Filipović ni ovaj put nije propus- 
tio priliku, a da ne upozori na moguća iznenađenja, nagla- 
sivši da se još uvijek radi o početnim operacijama, pri 
čemu se nije ni došlo u kontakt s ustanicima, Već s turs- 
kim jedinicama koje se ne opiru. - No čim zagazimo u bo- 
sanske klance i u usku dolinu rijeke Bosne, moramo biti 
na sve spremni. Istina, to neće biti rat u pravom smislu 
riječi, već sukobi s većim i manjim ustaničkim grupama 
koje će nastojati da nas zaskoče i što osjetnije rane. Zato 
ne smijemo dopustiti da nas iznenade. Oprez, na svakom 
koraku oprez, gospodo moja! - naglasio je. 

Dva dana nakon što su okupacione trupe prešle Savu i 
Unu i ušle u Bosnu, XIII pješačka divizija pod koman- 
dom generala Jovanovića prešla je kod Vrgorca i Imot- 
skog južnu granicu zemlje i počela nadirati u pravcu Lju- 
buškog. Njezin je zadatak bio da okupira Hercegovinu. 

Prema informacijama s kojim je raspolagao Jovano- 
vićev štab, jake ustaničke snage bile su raspoređene od 
Metkovića preko Gabele prema Mostaru, i na putu od 
Imotskog prema Mostaru. Tamo su, kao i kod Počitelja, 
po okolnim brdima bile postavljene i topovske baterije. 
Usmjerivši se u pravcu Ljubuškog, Jovanović je vještim 
manevrom zaobišao spomenute ustaničke snage, pa je već 
drugi dan, bez borbe, ušao u Ljubuški. Time je bilo zau- 
zeto jedno važno uporište za daljnje operacije prema 

Mostaru, glavnom starategijskom cilju Jovanovićeva pro- 
dora. 

Isti dan kad je XIII divizija ušla u Ljubuški, u Mostaru 
je došlo do općeg ustanka i krvavog obračuna u 
tamošnjem konaku, sjedištu mutesarifa i ostalih organa 
turske uprave. 

Već prvoga dana, čim su se pronijele vijesti da će 
Austro-Ugarska okupirati Bosnu i Hercegovinu, Mostar 
se uskomešao. Mostarsko ratno vijeće koje je uskoro na- 
kon toga bilo uspostavljeno, a u kojem su glavnu riječ 
vodili muftija Karabeg, vladika Ignjatije, biskup Kralje- 
vić, Stojan Kablar, Ibrahimbeg Bašagić, Šukri-efendija 
Džumhur i drugi mostarski i hercegovački uglednici, 
držalo se od početka odmjereno i oprezno, nasuprot puku 
koji je bio za otpor i borbu, pri čemu su najglasniji bili 
iseljenici iz Nikšića, Bileće i Gacka, koji su se nakon us- 
tanka i crnogorsko-turskog rata bili sklonili u Mostar. 
Turski vojni zapovjednik Ali-paša, koji je raspolagao sa 
oko pet hiljada vojnika, odmah je, iz opreza, raspustio re- 
zervni bataljon sastavljen od Travničana, a zadržao samo 
nizame, tj. redovnu tursku vojsku, a onda se povukao na 
Bunu da tamo čeka daljnje naredbe iz Carigrada. 

Na upit Ratnog vijeća kako da postupe ako austro- 
ugarske okupacione čete stupe na hercegovačko tle, 
budući da je većina u Vijeću bila spremna da prihvati 
okupaciju i pomiri se sa sudbinom, smatrajući da je svaki 
otpor uza-ludan i da ne vodi ničemu, iz Carigrada je sti- 
gao odgovor da ,,Austrija dolazi u Bosnu kao prijatelj i da 
ne treba pružati nikakav otpor''.Poruku je potpisao niko 
drugi već sam prijestolonasljednik princ Jusuf Izzedin, 
nakon čega u Vijeću nije više bilo nikakve dvojbe. Poje- 
dini njegovi članovi odmah su se 'uputili u mostarsku 
čaršiju, nagovarajući uglednije trgovce i zanatlije da sva- 
ki u svojoj sredini zagovara mir i prihvatanje okupacije. 
Također su u Sarajevo odmah uputili dvojicu svojih 
uglednih članova: Ibrahimbega Bašagića i Stojana Kabla- 
ra da valiji izraze njihovu lojalnost 1 spremnost da prih- 
vate poruku i savjet iz Carigrada. Kako su u to vrijeme 
brzojavne linije između Sarajeva i Mostara bile prekin- 

ute, to mostarsko Vijeće nije ni znalo da je u Sarajevu 
proklamirana Narodna vlada i da je turska vlast morala 
odstupiti. Bašagić i Kablar, koji su kolima stigli u Saraje- 
vo, umalo da pred samim Konakom nisu platili glavom, 
jer je Bašagić bio u crnom evropskom odijelu, kakvo su u 
to vrijeme nosili carigradski uglednici, a i Kablar je bio 
evropski odjeven. To je gnjevnim Sarajlijama bilo dovolj- 
no da na njih nasrnu, budući da je prije toga bilo objavlje- 
no da će svaki onaj koji se zatekne u tuđinskoj nošnji, a 
ne u bosanskoj, biti javno šiban pred bogomoljom one 
vjeroispovijesti kojoj pripada. Tek na zapomaganje 
Bašagića i Kablara koji su već bili dopola svučeni, iz Ko- 
naka su istrčali neki članovi Vlade koji su ih poznavali i 
spasili od najgoreg. 

to je vrijeme dalje odmicalo, napetost u Mostaru sve 
je više rasla, a pukotina između puka i prvaka u Vijeću 
sve se više širila. Na strani onih koji su zagovarali otpor, 
najviše se isticao Alija Haljevac, koji je smatran vođom 
ustanika, dok je na drugoj strani bio muftija Karabeg, bez 
sumnje najuglednija i najutjecajnija ličnost Mostara, po- 
sebno među muslimanima. 

Veoma obrazovan, a uz to objektivan i pravedan, Mus- 
tafa-Sidki-efendija Karabeg postao je mostarskim mufti- 
jom već u svojoj dvadeset i petoj godini, odmah nakon 
povratka sa naukovanja u Carigradu, i na toj je dužnosti 
ostao punih dvadeset godina, sve do pokolja u mostar- 
skom konaku, kada mu nije bilo više od četrdeset 1 šest 
godina. 

Na sve pokušaje ustanika da se i Karabeg prikloni ot- 
poru i da kao muftija izda fetvu prema kojoj je stroga oba 
veza svakog muslimana stupiti u borbu protiv austro- 
ugarskih okupacionih trupa,on nije popuštao, tvrdeći da je 
otpor beskoristan i uzaludan, kada se zna da su sve ev- 
ropske velesile, pa i sama Turska, odobrile okupaciju. 

Plašeći se da muftijin utjecaj posve ne otupi oštricu ot- 
pora, Haljevac i ostale ustaničke vođe Mostara počeli su 
se baviti mišlju da Karabega tajno smaknu, ali nisu mogli 
naći pogodnog čovjeka koji bi se toga prihvatio. Onda su 
počeli širiti glasove da je Karebeg izdajnik i austrijski 

plaćenik, što nije ostalo bez odjeka u ustaničkim redovi- 
ma, pogotovo među muslimanskim izbjeglicama iz 
istočne Hercegovine. 

U općem uzbuđenju i borbenom grču koji je bio zah- 
vatio Mostar, tih dana je i rezervni bataljon Travničana 
pristupio ustanicima, koji su od vojnog zapovjednika Ali- 
paše zatražili da im preda oružje i municiju. Ali-paša se 
jedno vrijeme branio da za to još nije dobio traženo odo- 
brenje iz Carigrada, ali kada je u Mostar stigla vijest da je 
austrougarska vojska ušla u Ljubuški i da kreće prema 
Mostaru, uzbuđenje je prevršilo svaku mjeru. Ali-paša je 
morao otvoriti vojnička skladišta i ustanicima podijeliti 
oružje, a Haljevac je još jednom pokušao da privoli Kara- 
bega da izda fetvu, nudeći mu da sam preuzme zapovjed- 
ništvo nad ustaničkom vojskom. U konaku, gdje se raz- 
govor vodio, Karabeg je zaplakao, izjavivši da fetvu ne 
može dati, jer na svoju savjest ne može uzeti uništenje 
rodnoga Mostara i živote njegovih stanovnika. 

- Njih na Mostar ide trideset hiljada, a vas je svega tri 
hiljade, i to nespremnih, a pomoći ni s koje strane! Jedino 
što Konjic nudi šezdeset momaka. A šta je to, braćo 
moja, protiv čitave Evrope koja se digla na nas! - uzvik- 
nuo je. 

U mučnoj šutnji koja je zavladala, pri čemu su se usta- 
ničke vođe počele zgledati pogledima koji nisu slutili na 
dobro, Karabeg se digao i potresnim glasom počeo reciti- 
rati odlomke iz Kur'ana, a onda je rastvorio džubu i po- 
kazujući prsa uzviknuo: - Ako ste došli da mi kidišete, 
evo, ud'rite, ako vas nije strah od Boga!... 

Haljevac i družina su se bez riječi digli i napustili ko- 
nak, u kojem su ostali Karabeg, Mmutesatić, kadija, kajme- 
kam i još neki. 

Uskoro je pisnula vojnička truba, MS travnički 
bataljon koji se strčao i opkolio konak. Spolja se čula ga- 
lama, pucnji i povici: - Koljite nevjernike! Pobijte mur- 
tate! 

Grupa gnjevom izbezumljenih ljudi, među kojima je 
bilo najviše Nikšićana, provalila je u konak pucajući u 

zaključana vrata, nakon čega je po prostranim odajama 
počeo lov i nemilosrdan obračun. Sijevala su sječiva sa- 
balja i noževa, čuo se i poneki pucanj presijecan pre- 
stravljenim vriskom, a krv je liptila iz desetina rana koje 
su zijevale po isječenim tijelima. 

Karabega i kadiju Mehmed Said-efendiju, koji su se 
bili sklonili u usku banjicu konaka, izvukli su i počeli 
nemilice bosti i sjeći. Mrtvog su kadiju otisli niz basa- 
make, a izbodenog Karabega, koji je krkljajući nepresta- 
no ponavljao šehadet, na koncu su preklali. Oči su mu 0s- 
tale široko otvorene, kao zgranute nad životom koji se 
tako stravično ugasio. Osim njih dvojice, na krvlju na- 
topljenim ćilimima ležali su mrtvi i sklupčani još i mute- 
sarif Mustafa Hulusi-paša, njegov zet Rifatbeg 1 kajme- 
kan potpukovnik Muradbeg. 

U gradu je zavladalo slavlje, a uskoro su se pojavili i 
prvi znaci anarhije. Planuli su požari i počelo obijanje 
vojničkih skladišta. Svi oni koji su bili poznati kao protiv- 
nici otpora, sklanjali su se gdje su stigli. Vojni zapovjed- 
nik Ali-paša, koji se u vrijeme obračuna nije zatekao u 
konaku, iste se noći sa preostalom vojskom počeo pov- 
lačiti put Metkovića, dok se jedan broj njegovih vojnika 
priključio ustanicima. 

Čim je u Ljubuški stigla vijest o događajima u Mosta- 
ru, general Jovanović je naredio pokret, a Mostarcima je 
uputio kratku poruku: - Sutra s vojskom ulazim u grad. 
Tražim da se bezuvjetno pokorite, inače ću sažeći i 
uništiti grad! Svima se zajamčuje sloboda vjere i imetka. 

Svijet se počeo sklanjati i zatvarati u kuće, a pokoleba- 
ni ustanici, nakon što su njihovi odredi bili razbijeni i po- 
tisnuti kod Čitluka, počeli su se povlačiti prema Nevesi- 
nju. Glavnina se preko Gubavice povukla na Bivolje 
Brdo, u Domanoviće i Dubrave. 

Nakon povlačenja ustanika, u susret Jovanoviću iz 
Mostara je krenula delegacija od dvadesetak uglednih 
građana sve tri vjeroispovijesti, s biskupom na čelu, da iz- 
razi svoju lojalnost i privrženost Monarhiji i zamoli Jova- 
novića da poštedi grad koji neće pružati otpor. Jovanović 
je zadržao nekoliko članova delegacije kao taoce i nare- 

dio da se na Hum izvuku topovi i okrenu na Mostar. Od- 
bio je poziv članova delegacije da sa svojim štabom bude 
njihov gost na večeri. 

Kada su topovi izvučeni na Hum, Jovanović nije mo- 
gao odoljeti, a da se i sam, mada ugojen i glomazan, ne 
ispne na Hum i razgleda Mostar. Grad je pod njim ležao 
okupan suncem koje je blještalo. 

- Koliko svjetlosti! Koliko sunca! - šaptao je uzbuđen, 
jedva vjerujući da se tako brzo i lahko dočepao glavnog 
grada Hercegovine. 

Isti su dan, uz zvuke ,,Carevke", austrougarske okupa- 
cione čete ušle u Mostar. 

9. 


Nakon što su prvi ustanički odredi ostavili Sarajevo i 
krenuli na bojište, kroz čitavu slijedeću sedmicu sastav- 
ljani su i otpremani novi odredi. Mlađi ljudi sve su rjeđe 
viđani po sokacima. 

Odlazak novih odreda nije više bio onako sYečan i 
bučan kao prvoga dana, pa je i broj onih koji su dolazili 
na ispraćaj bio mnogo manji. Čaršija je većinom bila zat- 
vorena, a cijene životnim namirnicama sve su više ska- 
kale, jer su seljaci prestali silaziti u grad, pa je i prva sri- 
jeda, uobičajeni pazarni dan, bila mimo običaja pusta. 

Vijesti koje su stizale u Sarajevo nisu bile nimalo oh- 
rabrujuće. Nakon predaje Banje Luke, stigla je vijest da je 
i Mostar pao. Vlada je nastojala da vijest o Mostaru neka- 
ko prikrije, ali se o tome već sutradan na sva usta govori- 
lo. 

- Ma, pa šta je ovo braćo, ako Boga znate! Dokle će 
Švabo serbez ulazit' i uzimat' jedan po jedan grad! Zar 
mu se ne mere stat' na put? - pitali su se mnogi. Crv 
sumnje i malodušnosti počeo se uvlačiti među ljude. 

U to su počeli stizati i prvi ranjenici koje su dovlačili u 
kolima ili na ljesama razapetim između dva konja. 
Smještali su ih u vojničku bolnicu, koja se pomalo punila. 
Ni slučajevi bijega iz ustaničkih redova nisu bili rijetkost. 
Događalo se da bi pojedinci, pa i manje grupe, pri odlas- 
ku na bojište zamakli u obližnja kukuruzišta ili gajeve 
kraj kojih su prolazili. 

- Svakog takog, ako se ufati, odma' mušketat'! - grmio 
je Hadži Lojo, koji je većinom boravio izvan Sarajeva, 
dižući nove borce koje je odmah otpremao na bojište. 

U nastojanju da ponovo rasplamsa vatru otpora i po- 
digne moral koji je nakon zauzimanja Banje Luke i Mos- 
tara bio ozbiljno načet, Narodna vlada je odlučila da upu- 
ti proglas narodu. Proglas je već sutradan odštampan u 
Vilajetskoj štampariji, a nosio je potpis , Komandant Bos- 
ne Ismail Haki". U njemu je, između ostalog, stajalo: 

" ,,Braćo sugrađani, probudite se, vrijeme prolazi, ne- 
prijatelj nas sa sviju strana okružuje! 

Muževi domovine! Pohitimo protiv neprijatelja koji je 
upro oči u našu domovinu i koji namjerava i grobove 
naših matera i otaca i velikijeh djedova gaziti. 

Hvala Bogu, naša braća Krajišnici prešli su na nekoli- 
ko mjesta u unutrašnjost Austrije, povratili Prijedor i po- 
hitjeli da i Banju Luku izbave. 

Na strani Vranduka branitelji domovine također su ne- 
prijatelja do Maglaja progonili i očekujemo, s Božijom 
pomoći, na toj strani velike pobjede. No kao što ste sa 
savršenim nezadovoljstvom čuli, klanci jajački i konjički, 
koji su ključ naše zemlje i naše pouzdanje, nemaju snage 
kojom bi se mogli neprijatelju oduprijeti i tamošnji naši 
jednovjernici, naši hrišćanski i latinski zemljaci ostaju 
bez pomoći, a njihova djeca i žene u opasnosti. 

Pri svemu tome što se stvari pred očima sviju 
događaju, ipak se čuje da neki neznajući i prostosrdačni 
još se od svojih kuća ne odvajaju, a neki da se ponižavaju 
na bježanje i vraćaju se s ratnijeh mjesta. Koliko je ova 
stvar pred šerijatom 1 čovječnosti ružna i koliko ukora 
zaslužuje, ne treba opisivati. 

Mi, koji u Bosni živimo, Islami, Hristjani i Latini, 
složni smo u misli odupirati se neprijateljima. Naši ne- 
prijatelji, to su Austrijanci, koji su svojom strašljivošću 
poznati i svakome je kao i čitaocima iStorije poznato u 
kom su ih stepenu nekada naši djedovi razbijali... Mi, ako 
postojani budemo u ovoj slozi i oduševljenju, i ako s 
požrtvovanjem protiv neprijatelja postupali budemo, ne- 
prijatelj će se s pomoću Boga upropastiti i mi ćemo se u 
najsjajnijim listovima istorije gazilukom i patriotstvom 
vječno spominjati. Da bi se pak slavno ime gaziluka do- 

bilo, treba svi naši jednovjerci, Hristjani i Latini, koji 
oružje nositi mogu, da oružje s oduševljenjem uzmu i da 
neprijatelja na svakom mjestu hrabro predusretnu i S 
požrtvovanjem se odupru, i to svaku raspru na stranu 0s- 
tavljajući i mnogo stvari ne tražeći. 

Čuvanje domovine dužnost je danas svijeh naroda koji 
u njoj žive. 

Dakle, potrudimo se, pohitimo našim jednovjercima i 
zemljacima u pomoć i prognajmo neprijatelja preko gra- 
nice, jer za nas jedna minuta stajanja i odlaganja izaziva 
velike opasnosti" - stajalo je u proglasu. 

Vijesti koje su u međuvremenu stigle u Sarajevo, do- 
prinijele su da je proglas naišao na dobar odjek, što se 
najbolje vidjelo po brojnom javljanju u narodnu ustaničku 
vojsku, a i po vedrijem raspoloženju koje je zavladalo. 
Prva ohrabrujuća vijest bila je dolazak pljevljaskog muf- 
tije Šemsekadića, kome je Narodna vlada poručila da od- 
mah dolazi, a druga je govorila o izvojevanoj pobjedi kod 
Maglaja, u kojoj je bio unišeten jedan husarski eskadron 
koga su ustanici gotovo sasjekli. Uz to su stizale 1 druge 
vijesti: da se Posavina i Krajina listom dižu; da je ponovo 
vraćen Prijedor i da je čitavom Bosnom liznuo plamen ot- 
pora. 

Kao potvrda o pobjedi kod Maglaja, u Sarajevo je bilo 
dotjerano nekoliko katana, husarskih konja, pohvatanih 
ispod pobijenih husara. Bile su to visoke i snažne 
životinje, podšišanih griva i kratko podrezanih repova, s 
utisnutim vatrenim žigom na bedru. Sarajlije su se oko 
njih kao na čudo kupile, jer su se po mnogo čemu razliko- 
vali od oniskih bosanskih konja, dugih griva i još dužih 
repova, uvijek spremnih i da se čiftnu i ujedu. Katane su, 
unatoč njihovoj snazi i visini, bile blage i pitome 
životinje, koje nisu istezale vratove i kesile zube da uje- 
du, niti su se okretale u čevrntiju kad bi ih konjanici 
pokušali zajahati. 

- Ah, majku li him švapsku, ni konji him nisu ni ben- 
zer na naše! Griva him k'o frča, a repovi podrezani k'o 
metla. Pa, čime će se hudi hajvan branit" od muha? 

- Ama, šta mu ga znaš, morebit u njiha i nejma 
muha...? 

- Ih, jesi mi ga pametnjaković! Čuj, nejma muha! E, 
beli, što ahmak more izvalit', to denjiz ne mere ponijet'! 

- Samo, jesu 1" hi utalumili, jesu! Vidi hi, ko pitomi 
zecovi! Nit' ujedaju, nit' se čiftekaju. 

- I tebe bi, bolan, utalumili, samo da him paneš šaka! 
Utjerali bi te u šišu da ne bi znao... 

- Mene, nek" znaš, ne bi! A ti pripazi šta frtljaš! Zar to 
valja i u šali govorit! 

Osim konja, bilo je tu i okrvavljenih husarskih kopara- 
na i šapki bačenih na gomilu, te nekoliko sabalja i kratkih 
konjičkih pušaka. 

- Ih, čuste him puške, nejma šta! A dobre i sablje! U 
dobroj ruci, nek' znaš, mogla bi insanu objene glavu 
o'sjeć! 

Dok se svijet okupljao oko husarske opreme i konja, 
podižući im prednje noge da vide kako su potkovani, te- 
lali u neko doba zavikaše da sutra stiže pljevaljski muftija 
Šemsekadić i da mu treba izaći na doček na Alifakovac. 


Muftiji je bio priređen doček kakav se malo pamti. 

Sve je izašlo na Alifakovac. Stigao je prije podne, 
opet u zelenoj džubi i na svom razigranom konjiću, a op- 
asan sabljom i zametnut puškom, samo ovaj put u 
čizmama. Iza njega se otegla pratnja od dvije-tri stotine 
dobro naoružani Sandžaklija i Arnauta, što konjanika što 
pješaka. Bio je to samo jedan dio muftijine vojske, dok su 
drugi ostali da čekaju na Glasincu. Među njima je bilo i 
bjelobradih staraca, tankih vratova i oštrih vratnih 
jabučica, s fanatičnim sjajem u očima. Otisli su se od 
kuća da svjesno i u zanosu izginu. 

Svijet urnebesno zagraja kad se muftija pojavi, pačili 
nasmijan čusto sjaha s konja, pozdravljajući se i grleći s 
okupljenim vođama otpora. Ugledavši Petraki-efendiju, 
raširio je obje ruke i pošao mu u susret. 


- Petraki-efendi, mašallah! 

- Hoš geldun, muft-efendi - dočeka Petrakija sipljivo, 
jer nakon uspinjanja uz strmi alifakovački put još nije 
mogao da uhvati daha. 

Izgrlili su se i izljubili na očigled razdragana mnoštva, 
kojem ne umače kad Petrakija potegnu rubac da obriše 
suze. 

- Šta li mu je, što plače? 

- Darnulo ga, morebit... 

Hadžijamaković šapnu muftiji: - Hajde, progovori him 
koju! 

Muftija kao da je samo na to čekao. Ispe se na 
brežuljak obližnjeg groblja i osvrnu oko sebe. Činilo se, 
ni igla ne bi imala gdje pasti. I put, i okolna groblja, i 
bašča, sve je bilo pritisnuto mnoštvom. 

On šutke postaja čas-dva pa trže sablju, pokaza prema 
sjeveru i vrisnu: 

- Eno hi, idu, pasji sinovi! Idu 1 ližu prve kapi krvi 
koju smo im pustili! A ne znaju, jadna li im majka, na šta 
će udariti! U crnu zemlju ćemo ih stjerati da im Bosna 
nikad više ni na um pasti neće! 

Svijet zanijemio. Drhtaj uzbuđenja zahvatio ljude, pa 
se činilo da i sami vide kako Švabe silaze s okolnih brda. 
A muftija nastavi: 

- Kad su me onomadne otpremili iz Sarajeva, lijepo 
sam Zborio valiji: Idem pašo, idem, al" eto me ubrzo! Sad 
sam posijao, al' vratiću se da požanjem. I evo me, braćo, 
došao sam. Ama nisam došao da na šiltetu sjedim i da se 
halvom sladim, no da ratujem! Zajedno s vama. Samo, ni 
jedan prvak ne smije više sjediti kod kuće! Svi s narodom 
1 pred narodom! Ko ne pođe, s glavom će se svojom po- 
igrati! A pobjeda je naša! Naša! 

Talas oduševljenja bio je sve ponio. Najbliži pritrčaše 
muftiji i digoše ga na ruke. Ahmedija mu spade s glave. 
Ukaza se golo tjeme. 

- Živio nam muft-efendija! 

- Živiooo! 

Na rukama su ga snijeli do Šeherćehajine ćuprije. 

Istoga dana u Konaku je održano ratno vijeće, da se 
vidi ko će krenuti na koju stranu. 

Zaključeno je da muftija sa svojom vojskom pođe pre- 
ko Kladnja da brani Tuzlu, prema kojoj je nastupala XX 
divizija pod komandom generala grofa Saparija, koja se 
nakon zauzeća Gračanice bila opasno približila i ugrozila 
Tuzlu. S muftijom je, kao vojni povjerenik, trebao poći 
Naum Jovanović. 

Asimbegu Muteveliću 1 Ismet-paši Uzuniću povjeriše 
zapovjedništvo nad ustaničkom vojskom okupljenom u 
Konjicu, s tim što je Uzunić, kome je bio oduzet pašinski 
čin, bio potčinjen Muteveliću. Njihov je zadatak bio da 
brane prolaze kroz konjičke klance. 

Hadžijamaković i Mustajbeg Fadilpašić trebali su poći 
prema Žepču i s tamo okupljenim ustaničkim snagama 
suzbiti glavnu austrougarsku kolonu koja je, iz pravca 
Doboja, nadirala prema Sarajevu. U njezinu sastavu kre- 
tao se i glavni zapovjednički stan, na čelu s Filipovićem. 

Kad ću da i Fadilpašić treba poći s Hadžijamako- 
vićem, Hadži-Lojo skiđe ćulah i baci ga pod noge. 

- Ama, okle on! 

- Neka, hadžija, ne nagli! - prekide ga Hadžijamako- 
Vić. 

- Ama, škrinuće ti, bolan, iza prve okuke! 

- Nejse, vidjećemo... 

Fadilpašić se s mukom suzdrža da ne plane, pa ljutito 
prosikta: - Hojrate hojratski!... 

- A ti, hadžija - okrenu se Hadžijamaković Hadži Loji 
- ti ćeš ostat" u Saraj'vu i brinut" se da se momci i dalje 
šalju na bojište. Ostalo je još mlogo toga. A niko to ne 
zna bolje od tebe. 

Polaskan time. Hadži Lojo se smiri. Diže ćulah pa ga 
otrese o koljeno i nabi na glavu. 

Kako se vijećanje bilo oteglo, to u Konaku poručiše 
zajedničku večeru. Osim čorbe, punjenih paprika i krzat- 
me, iznese se i halva. Kad se svi digoše iza večere, pogu- 
zija kakav je bio, Hadži Lojo se počeša iza vrata i upita: 

- Ima 1" još te halve? 

Donesoše mu veliku činiju koju on do dna slisti, pa 
dlanom otra usta i promrmlja: 

- Eh, valjade ovo!... 


Sutradan su novi zapovjednici krenuli na tri strane. 
Muftija, čija je vojska bila najopremljenija, jer je imala i 
komoru, pođe prema Glasnicu gdje se trebao sastati s dru- 
gim dijelom svoje vojske, pa preko Kladnja krenuti pre- 
ma Tuzli. Sarajlije su muftiju svečano ispratile. Jahao je 
odmah iza bajraka, a Arnauti iz pratnje, koji su išli s go- 
lim sabljama u rukama, udarali su uz Zilove i svirali uz 
zurne čija je piska odjekivala kanjonom Miljacke, dok 
nisu zamakli prema Kozijoj ćupriji. 

Hadžijamaković, koji je pošao nakon muftije, bio je u 
svojoj hodžinskoj džubi, s ahmedijom oko glave i 
čizmama na nogama, dok je na Fadilpašiću bila zlatom iz- 
vezena begovska nošnja, a pod njim bogato opremljena 
arapska bedevija. I Mutevelić je bio u begovskoj nošnji, 
dok je Ismet-paša Uzunović bio skromno odjeven, bez 
ikakvih znakova pašinskog dostojanstva. Pratila su ih dva 
nova tabora ustaničke vojske, najvećim dijelom popunje- 
na jučer, nakon muftijina govora na Alifakovcu. 

Tek kad odredi odoše, neko se sjeti Hadži-Loje koji se 
od sinoć nije pojavljivao. 

- Baš tuhaf! Treba vidjet" šta je s njim. Ne mere bit' da 
ne bi doš'o! - u čudu će Kaukčija. 

Jovo Vasiljević, trgovac i član Narodne vlađe koji se 
dobro poznavao s Hadži-Lojom, pođe, na Kaukčijin na- 
govor, da ga potraži. Pa kako ga ne nađe ni u čaršiji ni u 
Morića hanu gdje se Hadži-Lojo obično zadržavao, uputi 
mu se kući. 

U oniskoj sobi naherene prizemnice pokrivene 
šindrom, u koju ga uvede Hadži Lojin sin, dječak od pet- 
naestak godina, Vasiljević ugleda Hadži Loju. Ležao je 
na dušeku prostrtu nasred sobe, s navučenim jorganom 
preko glave. Sve je u sobi, od šarenih ponjava umjesto 

ćilima 1 nešto uboga i ohrdala namještaja, pa do otančala 
jorgana pod kojim je ležao, odisalo siromaštvom. 

Činilo se da spava. No čim vrata škripnuše, on se 
trgnu i promoli glavu ispod jorgana. Celo mu je bilo pod- 
vezano šarenom šamijom, ispod koje su virili kolutovi 1z- 
rezanih krompira. Onako mrk i bradat, a podvezan 
ženinom šamijom, djelovao je komično. Pa kako ugleda 
Vasiljevića, rukom otra usta oko kojih se bila uhvatila 
skrama i zastenja, jedva prevrćući zadebljalim jezikom. 

- Ha-hhh, to si ti, moj Jovo... 

- Šta je, hadžija, pabogu? - iznenađeno će Vasiljević. - 
Da nisi hasta?... 

On se s mukom nasloni na jastuk i odahnu. 

- Otrovali me, moj Jovo... Otrovali, majku him 
dušmansku!... 

Vasiljević ustuknu. 

- Hadžija, pobogu, šta govoriš? Ko te je otrov'o? 

- Zna se ko!... Uzunija, Fadilpašić i... i družina... 

Sinoć, iza večere,... kad sam doš'o kući, vidim, ružno 
mi... Pa uzmem bljuvat'... Uh-hhh!... Svu sam avliju ub- 
ljuv'o... I haljine na sebi... I sve... Džigerica mi je, ha- 
man, na usta izišla... Pun leđen!... Metli mi otrov u halvu, 
majku him!... AI', platiće mi to, platiće, il' ja ne bio živ!... 

- Ma, ne mere bit'! 

= Moglo ne moglo, tako ti je... Odavno ja njima sme- 
tam. Al', porazgovorićemo se, Bože zdravlja! 

- Pa jesi I' šta uzim'o, kakva iladža? 

= Jesam, jašta sam... Sijeda mi je svu noć pekla kahvu. 
Kol'ko sam ibrika ispio, ni sam ti ne znam rijet... Uh- 
hhh! Sad je dobro, kako je bilo. Samo me glava boli... 
Čini mi se, pući će... Eh, samo dok ustanem!... 

- Ne ustaj, pobogu, već lezi! A ja ću ti, čim siđem u 
čaršiju, opremit" hećima. 

- Jok! Nikog mi ne šalji! I nikom ne kazuj šta je bilo. 
Nek" dušmani misle da su mi dohakali. Nek" se nadaju! 
Pa kad me ugledaju, nek' him srce u gaće sleti. A slet- 
jeće, nek" znaš! 

- Ma ne znam, hadžija, što bi to radili, što?... I to baš 
sad!... 

- Ih, baš si i ti!.. Ma nisam ja horoz iz njihova 
kokošnjaka i ne kukuriječem kako bi oni hotjeli!... Al, 
nejse, dobro je. Dići će se hadžija... Već, ko ti kaza da 
sam kod kuće? 

- Niko. Vidim, ne bi te jutros na ispraćaju, pa mi 
Kaukčija reče da vidim šta je s tobom. Ja onda u čaršiju, 
pa u Morića han, kad, ni tamo te nejma. A ne nađoh ni 
Sedlara. Pitam za te, a niko mi ništa ne zna da kaže. pa 
onda krenuh do kuće. Da vidim, velim... 

- Dobro si. I fala ti, moj Jovo. A Kaukčiju mi posela- 
mi. Ono ti je pravi čojk! Brez hile! Reci mu da ću ja da- 
naske sići. II! najdalje večeras. A ako te ko drugi za me 
upita, kaži da sam otiš'o prima Kiseljaku. Da dižem 
mornke. A ja ću Kaukčiji kazat' šta je bilo. Ti mu ništa ne 
kazuj!... 

- Ma, da ti pošaljem hećima, poslušaj me! 

- Jok, kad ti kažem! Nemoj mi još i ti huju vadit'! Da 
je na pasiju, niko osim pasa ne bi mesa jeo! Nit' bi mene 
danaske bilo!... AI', Bogu fala, nije tako... Već, odoše I? 
oni jutros? 

- Jesu, otišli su. 

- Jel? i muftija? 

- I muftija. 

- Da Bog da hairli... Junak je, br'te, nejma šta! A i 
Hadžijamaković. Samo ne znam šta će onaj uz njega... Pa 
onda i Uzunija! Ma njima je, dina mi i Boga, svejedno: ir 
Stambol il! Beč, samo nek' se u njihovo ne dira! Al, nej- 
se, Bože zdravlje... Već, ima I! kakvih habera sa bojišta? 
Šta se čuje? 

- I oko Gračanice planulo. Naši udaraju na Švabu. A i 
oko Jajca je velika krvina. Pa onda se digla i Krajina. I u 
Brčkom se sve diglo na noge. Kajmekan Mehmedbeg 
Ćemerlija uzdig'o svijet, ima hi na hiljade... 

- Ih, ih, mašallah! Tako mi, br'te, kazuj! Omma mi od- 
lahnu!... 

Prije nego što je pošao. Vasiljević se osvrnu po sobi. 

- Hadžija, da ti šta ne treba? 

- Nešta? 

- Nako, velim... 

- Jok, čojče, ostavi! Tebi fala što si došo. Već pošalji 
mi Sedlara. Čudim se što ga nejma. Sinoć je otiš'o u 
Mokro i treb'o se je dosad vratit'. Ako ga ne najdeš u 
Morića hanu, ostavi mu poruku. Eto tol'ko... 

Sedlar je izbio kasno poslije podne. Iznenadio se kad 
je Hadži Loju zatekao u dušeku. Uz njega je, kao i uvijek, 
išlo nekoliko najvjernijih drugova. 

- Štaje, hadžija, pobogu?... - zazinuo je s vrata. 

- Nije ništa, već ti kazuj šta ima! 

- Ima to, da sam dotjer'o konje. Ima hi stotinjak. Do- 
bro ko dobri, nejma šta! 

- A šta ima još, osim konja? 

- Ima to, da je Hafiz-paša sazv'o ljude u Konak. Pora- 
di čega, to ti ne znam rijet. Mlogi su, kako čujem, pozva- 
ni. 

- A za mene nisu pitali? 

- Kol'ko ja znam, nisu. Nisam čuo... 

- Nu, majku him! - puhnu on na nos. - A ne znaš radi 
čega hi poziva? 

- Velim ti da ne znam. 

- A danaske, kažeš. 

- I iza ićindije, il' prije ićindije, ni to ti ne znam rijet. 
Ja mišljah da ti znaš. Da su te zvali... 

- Dede, daj mi te čakšire. 

- Ma, kud ćeš kad si hasta! H 

- Ništa te nisam pit'o! Dodaj mi čakšire! 

Dok se oblačio, svi su šutke stajali i čekali. 

- Jeste I? svi pod oružjem? 

- Ama nismo se ni raspasivali! Čim smo se vratili iz 
Mokrog i čuli šta si poručio, odma' smo krenuli. 

- Dodaj mi sablju. I ćurak. Jeste I? na konjima? 

- Jesmo. 

- Taman. Jedan od vas more i pjehe. 

Kad je izašao na avliju, tek tada se vidjelo koliko ga je 
od noćas procijepilo. Lice mu je bilo zemljasto, a duboko 
usađene oči bile su mu još više upale. I ćulah mu je bio 
spao do iza ušiju. 

- Ih, majku mu, što mi noge klecaju... - šapnuo je i 
stresao se. A na avlijskim vratima se okrenuo i doviknuo 
ženi: - Hadžinice, ja ti odo'! Dovale! 

S mukom se ispeo na konja i okružen pratnjom krenuo 
prema čaršiji. 

U Konaku se bilo okupilo gotovo tri stotine Sarajlija, 
svi članovi Narodne vlade i vođe otpora, koji još nisu bili 
otišli na bojište. Tu je bio i glavni zapovjednik ustaničke 
vojske Smailbeg Selmanović. Sazvao ih je Hafiz-paša da 
im saopći posljednje poruke koje je primio od Porte. Prva 
je bila zakašnjeli brzojav velikog vezira, u kojem je sav- 
jetovano Narodnoj vladi da se kani otpora, jer da austro- 
ugarske trupe dolaze u sporazumu s Portom i da je njihov 
boravak u Bosni privremen, pa će svaki daljnji otpor ba- 
citi zemlju u još veća stradanja i nevolju. Zatim je 
pročitao i najnoviji brzojav turskog ministra vanjskih pos- 
lova Safvet-paše, da je Njegovo Veličanstvo sultan bolno 
dirnut događajima u Bosni i da se obratio engleskoj kra- 
ljici za posredovanje, kako bi se spriječila nova krvopro- 
lića i obustavio pohod okupacionih četa. U brzojavu je 
Hafiz-paši bilo naređeno da se s jednom delegacijom, u 
kojoj će biti zastupljeni predstavnici svih vjeroispovijesti, 
odmah uputi u glavni stan generala Filipovića i da zatraži 
obustavu daljnjih operacija. Navedeno je i to, da je turski 
ambasador u Beču dobio nalog da o tome obavijesti 
bečku vladu. 

Kad je Hafiz-paša pročitao šta se iz Carigrada 
poručuje i traži, bilo je gore nego da je stotinu gromova 
udarilo u Konak. Bijesni od mržnje na Švabu, a istom 
sada kivni na Portu koja im u najtežim časovima savjetuje 
kapitulaciju, ljudi kao da su se izbezumili. Nije se znalo 
ni ko viče, ni šta viče. 

Kaukčija je plamtio. Bio se ispeo na stolicu i digao 
obje ruke, pa su mu zadignuti krajevi džube i široki ruka- 
vi na njoj bili došli poput krila velike crne ptice, s bijelim 
krugom od ahmedije oko glave. Vikao je 1 proklinjao što 
ga grlo nosi: - U džehennem i jedni i drugi! Munafici 
stambolski, šalju nas Švabi na hošgeldiju! Sram hi i stid 
bilo, zar him je Švabo preči od nas! U džombu propali! 

Kad je Hafiz-paša pokušao da ih smiri, Kaukčija ga 
presiječe: 

- Ni jedne više! Eno ti Stambola pa njima kazuj! A mi 
znamo šta ćemo! Švabu ćemo istjerat, il" nas nejma! 

Povici oduševljenja prolomiše se dvoranom. 

Hafiz-paša se povukao i sjeo. Već od prvog dana pos- 
talo mu je jasno da njegov položaj valije ne znači gotovo 
ništa. Svaki od prisutnih značio je više nego on, pa se 
kroz čitavo ovo vrijeme osjećao kao izgubljen i zalutao 
među njih. Sada je u čudu gledao kako se njihovo malo- 
prijašnje ogorčenje i bijes najednom pretvaraju u neopisiv 
borbeni zanos, pri čemu su se međusobno grlili i zaklinja- 
li na borbu do posljednje kapi krvi. 

Kad su se povici i zanos malo stišali, on se obrati Sel- 
manoviću: - Molim vas, neka me saslušaju, pa onda ra- 
dite kako mislite da je najbolje... 

Na Selmanovićevu intervenciju dopustiše mu da govo- 
ri. Hafiz-paša se diže, pogleda po prepunoj dvorani i 
saopći najnoviju Vijest koja je bila stigla iz Travnika: da 
je nakon krvavih borbi u sedlu Rogolja, oko Varcara i 
Jezera, palo i Jajce. A onda nastavi: 

- Borbe oko Jajca bile su izuzetno teške. Neprijatelj- 
ska sedma divizija koja je ušla u Banja Luku, nastavila je 
napredovanje, pa je uz jake pješačke i konjičke snage, 
potpomognuta snažnom artiljerijom, prisilila našu tamo- 
šnju vojsku na povlačenje. Gubici su obostrano veliki. 
Naši mrtvi i ranjeni u sepetima su izvlačeni sa bojišta. 
Javljeno je da su poginule i poznate vođe otpora iz tog 
kraja: hadži-Dervišbeg Kulenović i Mehmedbeg Džabić, 
a zarobljeno je i nekoliko stotina naših boraca. Naše su 
snage brojale oko pet hiljada pušaka, a raspolagale su i s 


198 


nekoliko Krupovih topova. Među našim je bilo i mnogo 
tamošnjih kršćana, pa i turskih vojnika, a priključio se i 
velik broj ustanika iz Travnika, koje su vodili Džafer-beg 
Miralem i Hamidbeg Teskeredžić. No sve je bilo uzalud, 
jer je neprijatelj bio višestruko brojniji i mnogo bolje 
opremljen, pa je sinoć predveče ušao u Jajce gdje je situ- 
acija vrlo teška. Ali, što je najgore, i Travnik je sada 0z- 
biljno ugrožen. Ako neprijatelj zauzme Travnik, onda će 
se njegove tamošnje snage spojiti s glavnom kolonom 
koja nadire dolinom Bosne, pa bi u tom slučaju i Sarajevo 
bilo ozbiljno ugroženo... 

Hafiz-pašino izlaganje saslušano je u najvećoj tišini. 
Ton i način kako je govorio, ostavili su snažan dojam. 
Govorio je jezikom iskusna vojnika, pa ni Kaukčija, a ni 
ostali, poznati po svojoj nepopustljivosti, nisu u prvi čas 
ni pokušali da mu protivrječe. 

- Čuli ste šta nam savjetuje Porta, a sad znate i kakva 
je situacija na bojištu. Okupacione čete ušle su u Banju 
Luku i Mostar, Travnik je ugrožen, a i Sarajevo bi se us- 
koro moglo naći u sličnu položaju. Pa sad odlučite. 
Dužnost mi je bila da vas o tome obavijestim. Mišljenja 
sam, da bi se nešto moralo hitno poduzeti. Vremena za 
odugovlačenje više nema - završi Hafiz-paša i sjede. 

Osjećaj malodušnosti bio je zahvatio neke od prisut- 
nih. Bili su spremni da prihvate savjet Porte, pa su se 
osvrtali i čekali ko će prvi da prokine. 

- Plaho si to skitio, al' ko ti sve to kaza? - obrati mu se 
Kaukčija režeći. 

- Tako je javljeno iz Travnika. Beg Miralem je... 

- Ma, ne pitam te za njega, već ko ti reče da će Švabo 
serbez unić' u Saraj'vo? I gdje god mu se prohtije. Je I 
tako reče? 

- Ja to nisam rekao, nego sam iznio kakvo je stanje na 
bojištu. I šta se može očekivati. 

- Pa bi sad trebalo otić' Švabi na hošgeldiju, ha?... 

Poljubit' ga u ruku i podvući mu se pod skut, jelde? 


199 


- Ne, nisam to rekao, nego sam pročitao šta su javili 
veliki vezir i Safvet-paša. I da se sultan, koji je bolno po- 
tresen događajima, obratio engleskoj kraljici da... 

- Čekaj! Sultana poselami, i s naše mu strane haber 
učini da se mlogo ne žalosti, jer bi mu moglo naudit' - 
posprdno će Kaukčija. - Poruči mu da mi} brez njega 
znamo šta ćemo! 

Hafiz-paša se naglo diže i htjede izaći iz dvorane. 

- Sjenni, još ti nisam sve kaz'o! Dobro me Čuj: nit' ćeš 
ti, a nit' će iko drugi ići prid Švabu! To dobro upamti! 
Ugazili smo u krv, pa, il?! ćemo s Božjom pomoći hairli 
izgazit', il' nas nejma. Tol ko! 

Hafiz-paša čvrsta koraka demonstrativno ostavi dvora- 
nu. Niko i ne pokuša da ga spriječi. Neki uglas povikaše: 

- Abdulah-efendija, aferim! Dobro si mu skres'o! 

Hadži Lojo je u taj čas ujahao u dvorište Konaka i 
umalo iza toga ispriječio se na vratima. Iza njega su staja- 
li naoružani pratioci, mrki i ozlojeđeni kao i on. Zastao je 
na širom otvorenim vratima, iznenađen tišinom koja ga 
dočekala. 

- Šta je, šta ste se ušutjeli? 

- Dobro je, taman si u vakat! - skoči Kaukčija i poče 
mu kazivati šta se maločas zbilo. 

- Ih, ja čudna jazuka što Prije ne dođo'! Al, kako ću, 
kad nisam znao! Nit' su me Zvali, nit' su mi javili! 
Alčaci, sve ispod žita!... Već, šta vele oni drugi koji misle 
k'o i paša? Hajde, da hi čujemo! 

Odgovori mu tajac. 

- Jah, da je insane trovat' i u halvu otrov metat', znali 
bi! A sad podvukli tepove poda se pa bi se reklo da ne 
znaju ni hljeba jesti! 

Dvoranom zabruja žagor. 

- Ama, o čemu ti to, hadžija? - u čudu će Kaukčija. 

- O tome da su me hotjeli sinoćke otrovat? eto o čemu! 
Zovnuli me, kođoja, na večeru, a turili mi otrov u halvu. 
Samo, zeleno su uskinuli! Nije hadžija mačiji kašalj: tri 
put sam kihn'o i evo me, živ i zdrav! 


200 


- Ama, govori ko je to uradio? 

- Kaži him da skinu gaće, pa će se omma Vidjet' ko je! 
Bezbeli su him pune. Al nejse, ima vakta, porazgovo- 
rićemo se. Oni glavni su jutroske škrinuli. Već ostavimo 
to, da vidimo šta ćemo sad. 

- Zna se šta! - diže se Selmanović. - Svako ko može 
hodit' i pušku nosit', sutra će sa mnom! Idemo u pomoć 
Hadžijamakoviću, koji će se sudarit s glavnom Švabinom 
ordijom. Zato, hadžija, diži sve koji su za puške, jerbo hi 
još ima koji sjede i iščekuju šta će bit'. Ako ne budu hije- 
li, zna Im se... 

- Ti se za to ne brini, to je moje! 

Premda je Sarajevo s okolicom već bilo dalo više od 
šest hiljada pušaka, Hadži Lojo je čitavu noć obilazio ma- 
hale i dizao ljude iz dušeka. 

- Hajde, ustaj! Nije vakat spavanju, već pušci i rato- 
vanju! 

Sutradan je Selmanović s tri nova tabora vojske kre- 
nuo iz Sarajeva za Hadžijamakovićem. S njim je pošao 
još jedan kršćanski odred, s bajraktarom Ristom Jasikom. 
Išlo je i nekoliko topova, koje je popravio vještoruki sara- 
jevski puškar Avdo Jabučica, jer su im turski topnici po 
nalogu oficira bili polomili igle. Kad su nakon toga ispal- 
jeni prvi hici 1 kad je topovska rika odjeknula nad Saraje- 
vom, Hadži Lojo je bacio ćulah u zrak 1 poskočio: - 
Švabo, đi si sad, majku li ti! 

Nakon odlaska tolikih Sarajlija, tek se vidjelo koliko 
se grad prorijedio. I sa životnim namirnicama bila je pra- 
va muka, pa su i strani konzuli razbijali glavu kako da se 
opskrbe, jer je broj onih koji su se sklanjali u konzulate iz 
dana u dan bivao veći, a 1 brojni stražari koji su čuvali 
konzulate bili su im na teret. Ne manju poteškoću pred- 
stavljale su i prekinute veze između konzula i njihovih 
vlada, jer ni pošta nije više saobraćala. I krađe su u 
međuvremenu bile učestale, a pojavili su se 1 pojedini 
slučajevi pljačke 1 razbojništva, što je bio očit znak da 
šavovi javne sigurnosti pucaju. Zato nije bilo malo onih, 
pogotovo imućhnijih, koji su glasno priželjkivali da se sve 
to čim prije svrši, pa makar i SŠvabo došao. 

10. 


Drugi dan poslije podne, nakon nesnosne žege po ko- 
joj je nastupala glavna kolona sa štabom generala Filipo- 
vića, napredujući od Broda prema Sarajevu, vrijeme se 
naglo pogoršalo i pretvorilo u pravu oluju. Ogromne 
količine vode sručile su se na zemlju, potoci su naglo 
nadošli, a rijeka Ukrina toliko je nabujala da se izlila iz 
korita i počela plaviti. Dijelovi kolone koji su se zatekli u 
dolini rijeke umalo da nisu nastradali. Spasili su se zah- 
valjujući okolnim uzvisinama, tako da je nastradalo samo 
nekoliko konja i nešto opreme. No vrijeme se ni nakon 
toga nije popravilo, već je počela sipiti sitna i gusta kiša, 
koja je padala čitav dan i slijedeću noć. Smoreni i 
iscrpljeni vojnici počeli su gladovati, jer im komora us- 
ljed vode i blata nije mogla doturiti hranu, a u naprt- 
njačama su od početka marša imali samo po jedan Voj- 
nički kruh i konzervu. 

Tek slijedeći dan poslije podne, nadomak Dervente, 
kiša je prestala i granudo je sunce. Filipović je naredio da 
se vojska ulogori na istočnoj strani grada, koji mu je već 
ranije bio izrazio svoju lojalnost. Miris topla jela iz voj- 
ničkih kuhinja koje su napokon dopremljene, povratio je 
dobro raspoloženje vojnicima, koji prionuše na čišćenje 
oružja i sređivanje opreme. 

I divizija grofa Saparija, koja je nastupala iz pravca 
Bosanskog Šamca, doživjela je slično iskušenje. Duga 
kolona pješadije, artiljerije i konjice, s nekoliko stotina 
zaprežnih kola, uredno je napredovala prema Gradačcu, 
sve dok ih nevrijeme nije zateklo, nakon čega se u raz- 
blaćenoj i masnoj posavskoj zemlji sve zaglibilo. Vojnici 
su morali odložiti oružje i ostalu opremu, pa uz nadljud- 
ske napore izvlačiti topove 1 kola. Teškom su mukom 

uspjeli stići do Gradačca, gdje im je turska posada predala 
grad 1 tvrđavu. Vojnici su od umora popadali po sokaci- 
ma, proklinjući čas kad su prešli Savu. Sapari je u 
međuvremenu dobio obavještenje da se oko Gračanice, 
njegove slijedeće etape na putu prema Tuzli, okupljaju 
jake ustaničke snage, pa je zbog toga prekinuo daljnje na- 
predovanje dok se situacija ne izvidi. 

Filipović, koji je u to vrijeme logorovao pred Derven- 
tom, odlučio je da dolinom Bosne nastupa samo S manjim 
odjeljenjima, jer konfiguracija tla i uske komunikacije 
nisu mu dopuštali da se razvije u širinu, a_ U 
međuvremenu je saznao da je i austrougarski generalni 
konzul protjeran iz Sarajeva, i da se ustanici pripremaju 
na ogorčen otpor. Sve je to nalagalo najveći oprez, pa je 
zato u pravcu Doboja upućen jedan konjički eskadron pod 
zapovjedništvom generalštabnog kapetana Milinkovića, 
sa zadatkom da ispita teren i narodu podijeli carsku pro- 
klamaciju. Milinković je uz to trebao da u usputnim mjes- 
tima osigura opskrbu vojske, pa je s eskadronom pošao i 
jedan intendantski oficir, s ratnom blagajnom u kojoj je 
bilo dvadesetak hiljada forinti. 

Eskadron, u čijem je sastavu bilo oko 150 konjanika s 
trojicom oficira i dvoja vojnička kola, bez ikakvih je 
poteškoća ušao i prošao kroz Kotorsko 1 stigao u Doboj, a 
zatim u Maglaj. U oba mjesta stanovništvo ih je mirno 
dočekalo, a kajmekam 1 ostali stavili su im se na raspola- 
ganje. 

Nakon noći provedene u Maglaju, eskadron je sutra- 
dan produžio prema Zepču. Zbog vijesti da se oko Žepča 
okupljaju veće grupe ustanika, eskadron je oprezno nap- 
redovao. Naprijed je jahala izvidnica, na nekoliko stotina 
metara iza nje glavnina eskadrona, a na začelju zaštitnica. 
Sve se naoko činilo spokojno i mirno u tom ljetnom prije- 
podnevu, u kojem su bijeli oblačići plandovali na vedrom 
nebu, dok su se raspjevani zrikavci s pokošenih livada 
natjecali svojom pjesmom. Na okolnim poljima nije se 
vidjelo ni žive duše, i poneki vojnik nije mogao odoljeti, 
a da usput, iz sedla, ne dohvati od roda savijene grane 
šljiva i napola dozrelim plodom pokuša ugasiti žeđ. 

Neočekivano je zapucalo. Pucalo se s obje strane puta 
i s padina okolnih brda. Iznenađeni vojnici, od kojih su 
dvojica-trojica odmah spuzali s konja, odgovorili su vat- 
rom, nesumice pucajući na nevidljiva protivnika. Kapetan 
Milinković, čim je čuo pucnjavu, pojurio je s glavninom 
eskadrona naprijed, ali kako je ustanička vatra bivala sve 
žešća i ubitačnija, naredio je povlačenje. Trubač je zasvi- 
rao povlačenje, i eskadron je u galopu, i dalje pucajući, 
okrenuo u pravcu Maglaja. Vojnici su putem padali za- 
jedno s konjima, sapličući se o potrgane brzojavne žice 
razapete preko ceste, ali se većina ipak uspješno probija- 
la. Nadomak prvih maglajskih kuća, kada se već činilo da 
će se eskadron dobrim dijelom izvući, čekala je nova zas- 
jeda. Ovaj put je zapucalo na stotine pušaka, i to ne samo 
duž puta i s okolnih uzvisina, već i s prozora najbližih 
maglajskih kuća. 

U krvavom klupku koje se zamrsilo, dok su se ranjeni 
konji vrišteći propinjali i padali, povlačeći za sobom iz- 
bezumljene jahače, odjekivali su ustanički povici: 

- Sijeci dušmane! 

Sa svih strana, ničući kao iz zemlje, ustanici su s go- 
lim noževima i isukanim sabljama nasrnuli na desetkova- 
ni eskadron. Strašne rane zijevale su po ljudima i konji- 
ma. Ustanici su se zalijetali i skakali na vojnike, sijekući 
ih u sedlima, dok bi tu i tamo odjeknuo poneki revolver- 
ski pucanj ili sijevnula teška konjanička sablja, poslije 
čega bi sasječeni i smrtno ranjeni Bošnjo posljednji put 
žmirnuo, pa se zauvijek raskrečio i smirio na ljetnom 
SUNCU. 

Kapetanu Milinkoviću napokon je uspjelo da se s de- 
setak vojnika probije iz krvavog klupka, a onda su i ostali 
jurnuli za njima, dok ih je duž puta ostalo na desetine 
mrtvih i isječenih. Ostala je i ratna blagajna zajedno s 
kolima, kraj kojih je ležao intendantski poručnik fon Hej- 
dig, s raskoljenom lubanjom i odsječenom desnom ru- 
kom. Ostatak eskadrona je uspio stići do Usore, gdje ga 
je prihvatila jedna pješačka četa. 

Za masakr kod Maglaja Filipović je doznao u Doboju, 
gdje je toga dana bio stigao iz Dervente. Bijesan i 
ogorčen, odmah je sazvao sastanak štaba: 

- Gospodo, ipak se pokazalo da su moja predviđanja 
bila tačna! Imamo pred sobom ne samo fanatična, već i 
rijetko podla protivnika. Napad na naš eskadron o tome 
najbolje svjedoči. prvo su nas tobože prijateljski dočekali 
i pozdravili, a zatim su nas mučki i s leđa napali. Zato se 
od danas, u svim mjestima u koja naše čete uđu, imaju 
odmah uvesti prijeki ratni sudovi! Svaki napadaj na naše 
jedinice i vojnike ima se bez milosrđa kažnjavati, krivci 
strijeljati, a kuće iz kojih je napadaj izvršen odmah spali- 
ti. Oružje od područnog stanovništva ima se također od- 
mah oduzeti, pod prijetnjom smrtne kazne. O tome će svi 
štabovi dobiti potrebna naređenja kojih se imaju strogo 
pridržavati. 

Iskašljavajući se, Filipović nastavi: 

- I ostale vijesti koje su stigle, govore o pokretima i 
okupljanju većih ustaničkih grupa, pa je vrlo vjerojatno 
da se ubuduće nećemo sukobljavati samo s manjim ili 
većim ustaničkim snagama, već da ćemo na pojedinim 
sektorima morati voditi pravi rat. Takav je slučaj s Tuz- 
lom, oko koje se grupišu izuzetno jake ustaničke snage, 
zatim u dolini rijeke Bosne, u pravcu Sarajeva, a isto tako 
oko Jajca i Banje Luke, usprkos činjenici da je sedma 
divizija vojvode od Virtemberga ušla i zaposjela taj grad. 
Sličnu situaciju imali smo i u Gračanici, u koju su jučer 
ušle jedinice dvadesete divizije, ali je već danas došlo do 
ustanka koji je na sreću brzo i energično skršen. Javno je 
izvršen izvjestan broj smrtnih kazni i spaljeno više kuća. 
Našli su gubici bili neznatni. No treba imati na umu daje 
ustanak proklamiran pod geslom ,,svetog rata"',Što našeg 
protivnika fanatizira do krajnjih granica i čini ga izuzetno 
borbenim. 

Zbog svega toga, gospodo, budimo spremni na sva 
moguća iznenađenja, za razliku od lakonskih izjava gos- 
pode civila koji su na početku tvrdili da će pohod u Bos- 
nu predstavljati veselu promenadu jednog šetnog husar- 
skog eskadrona, uz pratnju vojne glazbe. Kakva iluzija! 

Dapače, ja sam uvjeren da snage kojima sada raspo- 
lažemo neće biti dovoljne za sprovođenje okupacije i da 
ćemo morati tražiti upućivanje novih divizija. 

Zatim, kao da se nečega naknadno sjetio, Filipović 
diže ruku: 

- A propo, gospodo! Osamnaestog augusta je previšnji 
rođendan Njegova carskog i kraljevskog veličanstva. Kao 
najljepšu čestitku za taj dan, željeli bismo Njegovu 
veličanstvu podastrijeti radosnu vijest o zaposjedanju 
Sarajeva, glavnog grada Bosne i Hercegovine. Molim 
gospodu oficire da to imaju na umu, jer će naša šesta di- 
vizija imati čast da prva umaršira u Sarajevo. Toliko, gos- 
podo, i hvala vam! 

Oštar zveket mamuza i odsječeni nakloni popratili su 
posljednje Filipovićeve riječi. Spolja, kroz noć, čuli su se 
povici straže, dok je u dobojskim kućama vladala tišina i 
mrak, puni pritajenog iščekivanja. Svjetlaci su prolijetali 
kroz mrak, ali ih djeca te noći nisu hvatala. 

11. 


Muftija Šemsekadić stigao je u Tuzlu u posljednji čas, 
kada je već divizija grofa Saparija bila nadomak gradu. 
Tuzlu je, po predviđanjima glavnog okupacionog štaba, 
trebalo zauzeti još ranije, između prvog i desetog augusta, 
a Već je bio osmi. Zbog toga je Sapari nastojao čim prije 
ući u grad i nadoknaditi izgubljeno vrijeme. Da je kojim 
slučajem došao koji dan ranije, to bi mu, vjerojatno, i 
pošlo za rukom. Muftija ga u tome ne bi mogao sprijećiti 
1, zamalo, uništiti, od čega su ga spasila samo velika 
pojačanja koja su stigla, jer je na Filipovićevo traženje 
Ratno ministarstvo u Beču uputilo u Bosnu nove divizije, 
a uz to su i neke jedinice, stacionirane u Dalmaciji, bile 
također stavljene pod zapovjedništvo okupacionih snaga. 

Situacija u Tuzli, prije muftijina dolaska, bila je goto- 
vo ista kao i u ostalim većim gradovima Bosne i Hercego- 
vine. Postojale su dvije struje: jedna za otpor, druga za 
mirenje s okupacijom. Ovu drugu, uglavnom su 
sačinjavali pojedini begovi i bolje stojeći građani. Tako 
su se u konaku Šemsibega Tuzlića, jednog od najuplivni- 
jih Tuzlaka, sakupljali potpisi za dolazak Austro-Ugarske. 
Ako već ne može ostati Turska, neka dođe Austrija - gla- 
sila je njihova parola. Ali, čim je Šemsekadić sa svojom 
vojskom ušao u grad, puhnuli su drugi vjetrovi. Šemsibeg 
Tuzlić i tuzlanski muftija Ganibegović, koji je također bio 
protiv otpora, navukli su feredže i isti dan pobjegli iz gra- 
da. Tuzlić se sklonio u franjevački samostan u Mo- 
rančane, a muftija u selo Dolove. 

Šemsekadićev dolazak u Tuzlu pokrenuo je čitav tuz- 
lanski kraj, koji je već otprije bio za otpor, a s kolebljivci- 
ma se počelo nemilosrdno obračunavati. I u Bečkom, gdje 

je već uveliko vrlo, sve se diglo na oružje. U zvorničkom 
kraju, jedan ogorčeni derviš ubio je dvojicu muslimana 
jer nisu htjeli da se bore, govoreći da je to ludost i da se 
treba pokoriti sultanu i prijateljski dočekati Švabu. Val 
borbenog raspoloženja sve se više širio i palio nove vatre 
po Posavini. 

Ne gubeći ni časa, muftija se odmah bacio na organi- 
ziranje obrane. Vikao je, prijetio i kandžijao u isto vri- 
jeme, pa su mu se mnogi, do jučer spremni na kapitulaci- 
ju, u strahu sklanjali s puta, šutke izvršavajući njegove 
naloge. Mnoge je uplašilo i to, što se bilo pročulo kako je 
muftija kaznio nekog Alihodžu Kladnjaka, koji je govo- 
rio protiv otpora. Prikovao ga je nasred ćuprije, i to tako 
što mu je kroz ušnu školjku protjerao ekser i prikucao ga 
za direk na ćupriji. 

Rođeni strateg, muftija je procijenio situaciju i napra- 
vio plan obrane. Otvorio je vojne magazine pa podijelio 
oružje i municiju, a nekoliko hiljada branitelja, među ko- 
jima je bilo mnogo Kladnjaka. Zvorničana i Rogatičana 
koji su s njim ili prije njega bili stigli u Tuzlu, rasporedio 
je na najisturenije tačke po gradu i okolici. Zatim je izvu- 
kao topove i postavio ih na Ilinčicu, Papinac i Bukovčicu, 
a žene i nejač otpremio i smjestio po obližnjim selima. 
Čitav je grad bio u pokretu. Po sokacima je neprestano 
gudilo i vrilo. Od uplakane djece, koja su se derala u 
naručjima matera, pa do tutnjave teških Krupovih topova 
koje su branitelji izvlačili na položaje. Sve je sličilo na 
veliku seobu, na razriven ljudski mravinjak u kojem su 
svi žurili, zaokupljeni zajedničkom brigom. Među brani- 
teljima je bilo mnogo pravoslavnih seljaka i nešto 
građana iz zvorničkog kraja, koje su predvodili bimbaša 
Risto Popara i juzbaša Đoko Nikolić, 

I gradske vlasti muftija je izmijenio. Umjesto us- 
trašenog i kolebljivog vojnog zapovjednika Muhjudin- 
paše, s koga su Kladnjaci već ranije bili svukli pašinsku 
odjeću i navukli mu bosansku, za mutesarifa je muftija 
postavio Zvorničanina Aliju Džaferagića, a za tuzlanskog 
kadiju, umjesto odbjeglog muftije Ganibegovića, Nuru- 
din-efendija Hafizovića, iz Rogatice. Obojica su bili gor- 

ljive pristaše otpora, i zajedno s muftijom i pratnjom koju 
'su vodili, stigli su u Tuzlu. I jedan bataljon turskih vojni- 
ka, zajedno s oficirima, bio se također priključio ustanici- 
ma. Među njima je bilo i topnika, što je muftiju posebno 
radovalo. - Aferim, vama i jest mjesto uz topove! - poh- 
valio ih je. 

Kad je bilo sve obavljeno, muftija je, jednako kaska- 
jući na svom razigranom konjiću, obišao raspoređene 
branitelje i održao im kratak govor. 

- Bujrum, nek sad udare, lijepi džehennem im ne gine! 
A vi, gledajte kako ćete! Nemojte da vas se rođena djeca 
sutra zastide! Zapamtite: vi branite svoj obraz i svoj to- 
prak, a oni nasrću. A to dvoje, nije isto! Ni pred Bogom, 
ni pred ljudima! Ako izginete, nejmate šta žaliti: šehiti 
ste. Džennet vas čeka. Neka vam je Allah na pomoći! 

Dok ih je obilazio i hrabrio, oko Moluha i Han- 
Pirkovca rasplamsale su se prve borbe. Zapucali su 

vabini topovi. Muftija je osluhnuo i naredio da im se od- 
govori. 

Topovima su odgovarali topovi. Lajali su krupno i lju- 
tito jedni na druge. Muftijini sa Iličice i drugih visova, a 
Saparijevi od Moluha i Rasovca. Pratile su ih puške. Sit- 
no, poput ljutih osica. 

Saparijeve čete, koje su uspjele ući u Moluhe, paleći 
prve kuće i ne štedeći ni jednu mušku glavu, zauzimale su 
nove položaje. Vojnici u plavim i smeđim uniformama, 
gledani s visova, činili su se sitni poput mrava. Čas bi se 
pojavili pa nestajali, pa se opet pojavljivali iza Živica, 
pojata, šljivika i žita. 

Branitelji su pokušali da ih zaobiđu i odsijeku od glav- 
nine divizije, ali ih je dočekala i suzbila žestoka topovska 
vatra. Za to vrijeme, na južnoj strani, na potezu Ravna 
Trešnja - Iličica, bjesnila je borba. Saparijevim četama 
nije uspijevalo da potisnu branioce, ušančene u rovove i 
razmještene po okolnim visovima. Napokon, kasno pos- 
lije podne, zbog osjetnih gubitaka i potpune iscrpljenosti 
vojnika, napad je obustavljen. Umjesto pucnjave, kroz 
prvi sumrak su se oglasili ezani s tuzlanskih džamija. 

Umalo iza toga oko grada su planule vatre, a na nebu se 
ukazale i zatreptale prve zvijezde. 

- Allahu dragi, šta li će nam donijeti sutrašnji dan...? 

- šapnuo bi poneko zabrinuto. 

S Dobio, ako Bog da, dobro! Zar nisi čuo šta reče muf- 
tija?... 


Noć, puna nespokojstva i iščekivanja, praćena dalekim 
lavežom pasa i nerazumljivim povicima švapskih vojni- 
ka, sporo je odmicala. A kad se prozirna sumaglica pras- 
kozorja poput bjeličaste paučine počela povlačiti dolinom 
Spreče, sve je odjednom oživjelo. Švapski su topovi 
snažno zagrmjeli, a kad su oni utihli, oglasile su se voj- 
ničke trube. Pisnule su uzbudljivo, kao da bodu pravo u 
srce. Divizija se pokrenula i pošla u napad. Sapari je nas- 
tojao da napadom iz pravca Moluha prodre u grad. 

S uzvisina oko grada odmah je osula jaka puščana vat- 
ra. Oglasili su se 1 topovi. Ovaj put muftijini. Dobro se 
vidjelo kako topovske granate ruju zemlju, preko koje su 
vojnici u trku nastupali. Plamtjele su seoske kuće i pojate. 
Oživjelo je bilo i drvlje i kamenje, iza kojeg su branioci 
prežali i čekali. 

Grupa pukovnika Marakutija prva se razvila i krenula 
u napad, ali se pozadi nje odmah zabio klin od nekoliko 
stotina ustanika iz pravca Lipnice. Ostavljajući jedan dio 
snaga da se bore s njima, Marakuti je krenuo dalje, da se 
uskoro zaustavi pred dobro branjenim položajima sa ko- 
jih je sipala vatra. Ni na ostalim tačkama Saparijeve jedi- 
nice nisu bile bolje sreće. Branioci su ih dočekivali i Zasi- 
pali vatrom iz iskopanih rovova i sa zaposjednutih 
uzvišenja. - 

- Forverc! Forverc! - čule su se oštre oficirske ko- 
mande. 

Vojnici su trčali i lijegali, pa se opet dizali i padali. 
Mnogi je zauvijek ostao tamo gdje je maločas legao. Ni 
konjica, koja je krenula u napad, nije uspjela prodrijeti. I 
njezin je napad bio skršen. 

Onda je muftija pošao u protunapad. Bez džube, a pod 
ahmedijom, u bijeloj beznoj košulji i sa sabljom u ruci, 
prvi je jurnuo niza stranu. Pratile su ga Sandžaklije, lahke 
1 brze u svojim bijelim gaćama, a uz njih naočiti Kladnja- 
ci, Zvorničani i Rogatičani, pa ljuti Arnauti, s dugim pos- 
jeklicama u rukama. 

- Jekdur Allah! Za mnom, braćo, za mnom! - vikao je 
muftija, skačući čusto i hitro kao da je u najboljim godi- 
nama. 

Sve se diglo 1 vrišteći krenulo za njim. Vojnici su ih 
dočekali ubitačnom puščanom vatrom. Prvi su redovi kao 
ljesa padali, ali se ostali nisu zaustavljali. Muftija se, 
vrteći se kao zvrk, jednako osvrtao i mahao sabljom: 

- Za mnom, braćo, za mnom! 

- Sijeci, ne žali! - vriskali su Kladnjaci. 

Napola odmotana muftijina ahmedija lepršala je iza 
njega poput bijele perjanice, dok je on ne strže i ne baci u 
travu. 

- Za mnom, braćo, za mnom! 

Kad su strašne arnautske posjeklice, male dvostruke 
sjekire nataknute na dugu zaobljenu dršku, počele doh- 
vaćati i sjeći glave ili se zarivati u prsa i utrobe, i kad su 
dugi noževi i krive sablje opako bljesnule nad glavama 
ustravljenih vojnika, nastalo je panično povlačenje. Samo 
jaka šrapnelska vatra zaustavila je ustanike i prisilila ih da 
potraže zaklona i predahnu. U to se neko iz muftijine 
pratnje probi do njega i pruži mu maločas zbačenu ahme- 
diju. 

- Muft-efendija, tvoja ahmedija... 

- Aferim, Bog ti dao! Znao sam, vallahi, da će doći za 
mnom. Naučila, pa ne mere bez mene! 

Uskoro je počeo novi Saparijev napad kojem je pret- 
hodila jaka topovska vatra, na koju su ponovo odgovorili 
muftijini topovi. Ustanici su se u međuvremenu u grupa- 
ma povlačili, jer su bili kao na dlanu izloženi. Sa sobom 
su odvlačili mrtve 1 ranjene. Vukli su i jednog neprijate- 
ljskog oficira, koji je bio ranjen u obje noge. Mlad i 
uplašen, tiho je jaukao, jer su ga više vukli nego nosili. 

- Ama, šta ga patite! Ostav'te ga! - doviknu muftija u 
prolazu. 

- Rekoše da će nam trebat'... 

- Ako ustreba, fatajte zdrava! Ostavljajte toga! Kad se 
već činilo da će se vojnici, koji su silovito jurišali, 
dočepati prvih ustaničkih položaja, muftija opet krenu u 
protunapad. Osim onih koji su branili pristupe gradu i 
držali okolne visove, u protunapad krenuše i svi oni koji 
su se nalazili u gradu, uz nekoliko stotina konjanika koje 
muftija tek sada uvede u borbu. 

Uz učenje tekbira, što je sličilo na muklo zujanje 
ogromna roja, i uz gromoglasne povike, bujica od nekoli- 
ko hiljada ustanika, predvođena konjicom, razli se poput 
rijeke. Dođe do borbe prsa o prsa. Sjeklo se i bolo nemi- 
lice, uz ljudske jauke i smrtne hropce, uz njisku ranjenih 
konja i metalan zvuk ukrštenih sječiva. 

- Allah, Allah! - vikali su i ginuli ustanici. 

- Jezus! Marija! - čuli su se smrtni jauci Saparijevih 
vojnika. 

Na čas bi zavladala zlokobna tišina, pa se činilo da se 
sve zamorilo i ustuknulo patnjama i smrću koja je žnjela. 

Odjednom se začu ezan: 

- Allahu ekber! Allahu ekber'!... 

Svuda, dokle je glas dopirao, zavlada tajac. 

To se grupa muftijinih gaćonja bila dočepala najbližeg 
švapskog topa, a jedan bjelobrad starac, mršavan i povi- 
jen poput oglodanog rebra, bio se ispeo na top i ezanio. 
Glas mu je bio drhtav, ali još uvijek snažan i zvonak. 

To kao da ponese ustanike. Vrisnuše i jurnuše, a Za 
njima i svi ostali. Čitava Saparijeva divizija pokoleba se i 
poče odstupati. 

Čim se divizija poče povlačiti, i ustanici klonuše. Ni 
jedna strana, zasićena ranama, krvlju i umorom, nije ima- 
la snage da nastavi borbu. Rasuti po sjenokosima, 
šljivicima i pšenicama, i jedni i drugi jedva dočekaše da, 
makar na čas povrate dušu i predahnu. 

Sunce je već bilo prevalilo polovicu neba i peklo je 
poput užarena sača. Pucnjavu zamijeniše jauci ranjenika. 

Dozivali su na raznim jezicima, poput ranjenih ptica koje 
nisu imale snage da se dignu i polete. 

Kroz podnevnu jaru koja je palila, iz daljine dopre 
mukla grmljavina. Dah svježine pomilova ljude i zemlju. 
Nabujale pšenice zatreperiše. 

- Ih, neće I' ako Bog da! 

Kiša uskoro osu. Isprava krupna i rijetka, a onda sve 
jača. 

- Ma ko će, bolan, ko dragi Bog! 

Ljudi živnuše. Radovali su se kao djeca. Hvatali su 
kišnicu u obje ruke i skidali kape, puštajući da ih kiša 
nemilice kvasi. 

- Hajde, skupljaj mrtve i ranjene! - prođe glas kroz us- 
taničku vojsku. 

- Šta je, kuda? 

- Na stara mjesta. Naredio muftija. Kaže da smo na 
čistini. 

Čim se ustanici počeše povlačiti, prteći sa sobom 
mrtve i ranjene, bojištem se razmilje i neprijateljski sani- 
tet. I oni su sakupljali i odvlačili svoje. 


Kiša je nemilice lila. Smračilo se ranije nego obično. 
Bojištem zavlada tišina. Slabašno žmirnuše prve vatre. 

U muftijinu štabu koji se nalazio u tuzlanskom kona- 
ku, isto kao i u Saparijevu koji se bio smjestio u veliku 
hansku zgradu Han-Pirkovca, te se noći nije spavalo. 
Muftija je žustro koračao prostranom odajom, stalno go- 
voreći i premještajući ahmediju. Čas bi je nabio na čelo, 
čas zaturio na zatiljak. Ostali su ga šutke pratili pogle- 
dom. 

- Dobro smo ih dočekali, pasije sinove! Beli će nas 
upamtit'! Bude li i sutra k'o danas, podvući će kuja rep. 
Ovome se, beli, nisu nadali. 

- I nisu. Izginulo je našijeh, al" izginulo je i njihovih. 
Do neko doba su hodali i kupili hi. 

- A jesu 1? svi naši pokupljeni? 

- Kol'ko se moglo. 

- Ja zna 1'se koliko ih je izginulo? 

- Oko šest stotin' ranjenih i više od dvjesta šehita. 

Za tol'ko se zna. 

- Ih, mnogo, brate, mnogo! A!', blago li se njima!... 

Treba hi čim prije ukopat'. Klanjat' im dženazu, pa u 
rake. Dok se ne uščuju. 

- Čim svane. 

- A šta je s ranjenima? 

- Jedni su u vojničkoj hastahani, a drugi po kućama. 
Turski hećim i tuzlanski berberi su uz njiha. Povijaju him 
rane. Kol'ko mogu. Ko kad je silesija toga! 

- Neka mi dovedu konja. Hoću da obiđem vojsku. 

- Pada, muft-efendija, ko iz kabla! 

- A zar po njima ne pada?... To da više nisam čuo! 


Kakva gadna noć i kakav strašan dan! - razmišljao je 
Sapari buljeći u mrak koji se, gust i vlažan,širio s onu 
stranu prozora oronule hanske kućerine, čije su podnice 
sablasno cvilile pri svakom njegovu koraku. Šakom je 
stiskao čelo ne bi li utišao tupi bol koji ga nesnosno 
mučio, svrdlajući u samom mozgu. Pa sad i ova prokleta 
kiša koja kao da ne misli prestati. Da nije toga, smjestio 
bi se negdje napolju, pod šator, ali sve je tako mokro i 
vlažno, uz čitave potoke koji se sa svih strana slijevaju. S 
nostalgijom se sjetio Pešte, obitelji, raskošno osvijetljenih 
salona oficirskog kluba, biljara, partija preferansa i uz- 
budljivih konjskih trka. 

I sada ovo! Čemu nam je, dovraga, sve ovo trebalo! 
Nisu li mađarski opozicionari imali pravo kada su se 
izjašnjavali protiv okupacije? Da, ali su gospoda iz Beča 
imala svoje interese. Dabome! 

Odozdo, iz hanske kafane, u koju se bio smjestio štab 
divizije, s kojim je do maločas imao dug i mučan sasta- 
nak na kojem se za čitavo vrijeme osjećala tjeskobna at- 
mosfera današnjeg neuspjeha, dopirali su glasovi. Neko 
se čak glasno smijao. Idioti! To je sigurno onaj husarski 
vjetropir kapetan Hunjadi, za koga ništa nije dovoljno 

sveto. Kao da tu, u njihovu susjedstvu, naslagani poput 
cjepanica, ne leže čitavi redovi mrtvih vojnika koji kisnu, 
dok ih pioniri pokapaju u vodom ispunjene rake i dok to- 
liki ranjenici leže u improviziranoj poljskoj bolnici, gdje 
im umorni liječnici amputiraju udove i previjaju one 
užasne rane kakve on do sada nije vidio. Čime su ih, do- 
vraga, sjekli? Sjekirama, valjda! Kao bukve! 

- Gospodine generale, vaša večera! Želite li da vam se 
donese ovamo, ili... - pojavi se ađutant. 

- Ne, hvala, neću večerati. 

- Pa vi danas niste ni ručali! 

- Znam!... Radije kažite gospodi da budu bar malo tiši. 
Neko se tako glupo cereka, kao da smo u cirkusu. Ako je 
to kapetan Hunjadi, pitajte ga, da li za njega ima ičega 
svetoga? Pa, zaboga, tu, kraj nas, pokapaju tolike naše 
vojnike, a gospodin kapetan... Pa to je užasno, više nego 
užasno! 

Okrenuo se prozoru i nastavio buljiti u mrak. Izvještaji 
o današnjim gubicima bili su porazni. No, što je još gore, 
moral divizije bio je ozbiljno uzdrman. Uz kakve su nad- 
ljudske napore došli dovde i sada - fijasko! Priče o ovim 
bosanskim divljacima koji vrišteći jurišaju s golim 
noževima u zubima, danas su se potvrdile i unijele pravu 
stravu među momčad. Pukovnik Marakuti je bio svjedok 
nevjerovatnog prizora: jedan od tih smrtno ranjenih 
đavola, kojemu je krv navirala na usta, a iz grudi mu virio 
držak zarivenog bajuneta, još uvijek je trčao i razmahivao 
nožem, dok napokon nije pao izrešetan kuršumima. 

Situacija u kojoj se našla divizija bila je krajnje ozbilj- 
na. Ustanici nisu bili brojčano jači, ali je njihov borbeni 
moral, bez obzira na loše naoružanje i pomanjkanje iskus- 
nog komandnog kadra, bio znatno bolji. Računati na 
pomoć ostalih divizija bilo je iluzorno, jer ni njihov 
položaj nije bio mnogo povoljniji. Šesta je divizija tek 
ulazila u borbu koja se je očekivala u dolini rijeke Bosne, 
dok je sedma, vojvode od Virtemberga, bila ne samo 
suviše udaljena, već je i čitavo područje na kojem je dje- 
lovala pokazivalo znakove skore eksplozije. Oko Banje 

Luke su se već danima okupljale jake ustaničke snage, a 
u Livnu su ustanici pogubili turskog vojnog zapovjedni- 
ka, jer im se nije htio priključiti. Čitava zapadna Bosna 
mirisala je na barut i krv. 

Slična je situacija bila i u Hercegovini, gdje su se 
snage generala Jovanovića, nakon zaposjedanja Mostara, 
bile zaplele u krvave okršaje i trpjele teške gubitke u bor- 
bama oko Stoca. 

U takvoj situaciji Sapariju je bilo jasno da ne može 
računati na bilo kakvu pomoć iz sadašnjeg sastava okupa- 
cionih snaga i da se njegovo daljnje zadržavanje i 
pokušaji da zauzme Tuzlu, mogu pretvoriti u pravu katas- 
trofu. Kao jedino rješenje bilo je povlačenje i ukopa- 
vanje, i to što bliže pravcu kojim je nastupala glavna ko- 
lona, s glavnokomandujućim generalom Filipovićem. 

Oko pola noći, kad je njegova odluka o povlačenju 
bila već sazrela, pokušao je na čas sklopiti oči i odmoriti 
se, nakon čega će sazvati štab i razraditi plan odstupanja. 

Tek što je ugasio lampu i neraspremljen se opružio 
preko svog poljskog kreveta, osjetio je kako mu preko 
lica i ruku nešto neugodno mili i žari ga. Na stotine stje- 
nica, čim je nastao mrak, bilo je izmililo iz napuklih zido- 
va i drvenog šišeta, kidišući na njega. Kad je prvu napi- 
pao i prignječio, pa osjetio onaj odvratni smrad, užasnut 
je skočio, gledajući kako one hitro nestaju pred upalje- 
nom svjetlošću. 

Noć mu se tek sada učinila strašna i beznadna, a malo- 
prijašnja odluka o povlačenju kao nešto nedopustivo 
sramno. Zar on, austrougarski general i mađarski grof, pa 
da sa cijelom divizijom tako kukavno bježi pred ovom 
divljom ruljom, koju predvodi nekakav fanatizirani turski 
derviš! Ne, po stotinu puta ne! To bi bio sraman debakl. 
Naprotiv, zorom treba krenuti u odlučan napad i pošto- 
poto ući u grad. Pukovnik Marakuti, koji je danas bio na- 
juspješniji, na lijevom krilu će izvršiti prodor. To će 
povući i sve ostale. A prije toga izvršiti temeljitu artilje- 
rijsku pripremu. Ne dopustiti im da otvore oči. 

Ponesen tom poletnom nadom koja ga je obuzela, poz- 
vao je ađutanta i naredio da sazove štab divizije. Kiša je u 
međuvremenu bila prestala, pa ga je i to ispunilo novim 
nadama. 


Pred zoru su se oglasili topovi. Njihova se jeka 
višestruko prolamala među brdima, iznova sustizana no- 
vom grmljavinom. Odgovorili su joj muftijini topovi. Ri- 
kali su rjeđe i slabije od Saparijevih. A kad su topovi 
umukli, divizija je krenula u napad. Pod razvijenim Zas- 
tavama i uz oštru pisku vojničkih truba. 

Mađarski husari, u crvenim koparanima ukrašenim 
žutim gajtanima, silovito su jurnuli na oba krila. U ras- 
košnoj svjetlosti jutra, u svojim živopisnim uniformama i 
sa isukanim sabljama koje su se presijavale na suncu, dok 
su snažni konji frkćući jurili, činilo se da će potrati sve 
pred sobom. Pješačke jedinice, koje su u talasima nastu- 
pale sredinom bojišta, u trku su se razvijale u strijelce. 
Oficirske komande i zvuci vojničkih truba koje su svirale 
,juriš'', pokrenuli su i ponijeli čitavu diviziju. 

Bataljon turskih vojnika koji je bio najistureniji, prvi 
je dočekao napad. U to je na potezu Ravne Trešnje, gdje 
je pukovnik Marakuti bio prodro u ustaničke redove, nas- 
talo krvavo klanje. Razvila se borba prsa o prsa. 

Opet su se ponavljali jučerašnji prizori. Smjenjivali su 
se i lomili napadi i protunapadi. Nemilice se krvarilo i gi- 
nulo. Muftija, ovaj put na konju, zalijetao se tamo gdje je 
bilo najgušće. 

- Ne dajte mu, ako Boga, poginuće! - vikali su za njim. 

- Hajde pa mu reci! 

- Za mnom, djeco, za mnom! - čuo se muftijin poklik. 

Borba je bez prestanka potrajala čitavo prije podne. 
Sapari je u nekoliko mahova očajnički pokušavao slomiti 
ustanički otpor, bacajući u borbu i posljednje rezerve, ali, 
uzalud. A kad je podne već bilo poodmaklo, postalo je 
očito da udarna snaga divizije sve više jenjava. Uzalud su 
oficiri nastojali pokrenuti vojnike u novi napad. Nesnosna 
ljetna žega, umor i žeđ, bili su do kraja smorili obje 

strane. Klonuli protivnici, razvučeni i popadali duž 
čitavog bojišta, umorno su dahtali, sretni ako su se 
dočepali bar malo hlada. Zavladala je bila neka čudna 
tišina, kroz koju su se oglašavali samo zrikavci 1 ranjeni- 
ci. 

Sapariju je napokon postalo jasno da je njegov plan o 
zauzimanju Tuzle konačno propao. Kasno poslije podne, 
s gorčinom je izdao naredbu o povlačenju divizije u prav- 
cu Gračanice i Doboja, s namjerom da tu pričeka 
pojačanja, pa da ponovo krene na Tuzlu. 

Dva pješačka bataljona i jaka topovska vatra koja je 
tukla cestu, štitili su povlačenje, koje je potrajalo ostatak 
dana i cijelu slijedeću noć. Duga kolona vojske, konja i 
kola, sličila je izmrevarenoj zmiji koja se jedva vukla. 
Umorni i gladni vojnici, koji su se čitav dan borili, a da 
nisu ništa okusili, s mukom su glavinjali dolinom Spreče. 
Niko se nije usuđivao da zaostane, jer su ih ustanički 
odredi poput kurjaka slijedili. Njihovi zeleni bajraci izne- 
nada bi iskrsnuli na nekoj uzvisini odakle bi otvorili vat- 
ru, da se opet povuku i nestanu na obzorju. Klonuli vojni- 
ci bacili su usput sve što im je smetalo pri povlačenju. 
Nadošla Spreča nosila je rance, sanduke i drugu vojničku 
spremu, pa čak i poneki vojnički bubanj. Mnoga kola, 
čim bi im spao točak ili pukla osovina, otiskivana su u 
Spreču zajedno s teretom. 

Pred samo svanuće slijedećeg dana, divizija je s mu- 
kom stigla do Gračanice gdje je bila dočekana i žestoko 
napadnuta, pa se kroz borbu nastavila povlačiti prema 
Doboju. 

Stigavši u Doboj, Sapari je odmah dao nalog za uko- 
pavanje. Zelio je na svaki način spriječiti ustanike da se 
prebace preko Bosne i izbiju na cestu, koja je dolinom ri- 
jeke vodila od Broda prema Sarajevu. Jer, ako bi im to 
pošlo za rukom, veza između glavne kolone i štaba gene- 
rala Filipovića s Monarhijom bila bi prekinuta, što bi mo- 
glo imati teške posljedice po čitavu okupacionu operaci- 
ju. 

Dok se Sapari oko Doboja ukopavao, Narodnoj vladi u 
Sarajevo stigla je neobična muftijina poruka. Žestoki 
Šemsekadić, prijeteći je poručivao Sarajlijama: 

- Čujete li age Sarajlije i svi ostali! Ja sam vam Švabu 
dobro dočekao i vratio ga od Tuzle. Jedna mi je vojska 
pod Maglajem, gdje ću Švdju ponovo dočekati. No, čujte 
age Sarajlije: kunem vam se vjerom i Kur'anom, ako mi 
nevjeru učinite, žive ću vas oderati! 

Muftija, kao da je bio siguran da se u pojedine sara- 
jevske prvake ne može mnogo pouzdati. 


Sapari je pune tri sedmice očajnički odoljevao muftiji- 
nim napadima, čije su čete bile zaposjele obje obale rijeke 
Spreče i sve okolne visove, gospodareći i cestom prema 
Maglaju. Borbe su se gotovo svakodnevno vodile, uz riku 
Saparijevih i nekoliko muftijinih topova. Događalo se da 
se ustanici u samo praskozorje, kad bi smoreni vojnici na 
tren zakunjali, prikradu i uskoče u njihove rovove, pa uz 
halakanje i vrisku počnu sjeći i klati, dok i sami ne budu 
isječeni ili pobijeni. 

Napokon, poslije tri sedmice grozničava iščekivanja i 
krvarenja, Sapariju je stigao spas. Jutrom 2. septembra, 
pod komandom generala Valdštetena, nova je divizija kod 
Broda prešla Savu i krenula put Doboja. Njezin ulazak u 
Bosnu bio je pompezan kao i ulazak prvih okupacionih 
četa: protekao je uz zvuke glazbe 1 široko razvijene 
crnožute zastave. 

Vijest o dolasku nove i svježe divizije, unijela je među 
iznurene vojnike nadu i olakšenje, pri čemu je general Sa- 
= bio najradosniji. Kiptio je od nestrpljenja da muftiji 

emsekadiću vrati milo za drago 1 sapere sramotu svog 
nedavnog bijega ispred Tuzle. Uz to ga je posljednjih 
dana još nešto posebno zabrinjavalo: brojne konjske 
lešine i mnogi nepokopani mrtvaci koji su ležali po 
bojištu, ne samo da su širili nesnosan smrad, već su prije- 
tili da izazovu opću epidemiju. Mnogi su vojnici već pati- 
li od teškog proljeva i drugih crijevnih oboljenja, pa je i 
to bio razlog što je Sapari s olakšanjem odahnuo. 

Nova divizija, koja je bila opremljena snažnom arti- 
ljerijom, već drugi dan nakon dolaska u Doboj ušla je u 
borbu, koju su ustanici spremno prihvatili. No taj dan se 
po nju završio prilično nesretno. Osim velikih gubitaka 
na obje strane, artiljerija nove divizije, radi loših veza, ot- 
vorila je vatru na jedan svoj puk sastavljen isključivo od 
Banaćana. Kad je greška otkrivena, nekoliko desetina 
nesretnih Banaćana bilo je pobijeno ili teško izranjavano. 


Nakon te fatalne greške, na austrougarskoj je strani 
zavladalo zatišje, a uskoro je pao i mrak. Tokom noći 
divizija je zauzela nove položaje, dok su muftijine čete 
već ranije, po okolnim uzvisinama, bile iskopale duboke 
rovove i izgradile prave utvrde, pune ljudi, oružja i muni- 
cije. 

Jutrom, čim se jutarnja sumaglica bila digla, otvorila 
se žestoka borba, koja je potrajala čitav dan. Muftija je u 
nekoliko mahova pokušavao potisnuti neprijatelja, ali mu 
to nije polazilo za rukom. Svaki put je dočekivan ubi- 
tačnom vatrom i vraćan na polazne položaje, nakon čega 
bi uslijedili protivnički protunapadi, koji su se završavali 
na isti način. U međuvremenu su brdski topovi stalno 
tukli po muftijinim rovovima u utvrdama, koje bi pri 
svakom pogotku letjele u zrak. Tek kad je pao mrak, bor- 
ba je jenjala i pucnjava prestala. 

Sutradan prije nego što je svanulo, pioniri su na brzinu 
pokupili i sahranili stotinjak mrtvih vojnika i nekoliko of- 
icira koji su ležali po bojištu, dok je broj ranjenika bio tri 
puta veći. Muftijini gubici bili su gotovo dvaput brojniji. 

S izlaskom sunca, Saparijeva je artiljerija ponovo ot- 
vorila vatru, Bombardiranje je trajalo Šitav sat, ali s druge 
strane nije bilo glasa. Vladala je grobna tišina. Paljba je 
na to prekinuta, a izvidnica koja je upućena da vidi šta se 
zbiva, donijela je neočekivanu vijest: muftijini položaji 
bili su napušteni. Tokom noći, on se sa svojom vojskom 
nečujno povukao i zauzeo nove položaje na Trebavci i po 
obroncima susjedne Ozren planine. 

Sapari je bio više nego zadovoljan, ocjenjujući da je to 
početak muftijina kraja. U pratnji štaba odmah je obišao 

napuštene položaje, poslije čega je postrojenim vojnicima 
održao prigodan govor, pohvalivši ih za pokazanu hrab- 
rost. Završio je s poklicima caru i pobjedi. 


Tih dana su na traženje generala Filipovića u Bosnu 
upućene nove divizije, jer je bilo očito da se sa raspo- 
loživim snagama neće moći skršiti narodni otpor, a još 
manje održati zaposjednuti gradovi, u kojim je trebalo 
stacionirati stalne posade radi njihova osiguranja. Slučaj 
Banje Luke o tome je najbolje govorio. Jer, mada je grad 
prije petnaest dana bio zaposjednut i u njemu stacionirana 
prilično jaka posada pod komandom generala Sameca, 
poznatog kao ,,nesalomljivi general"', zaprijetila je ozbilj- 
na opasnost da grad ponovo padne u ustaničke ruke. Već 
danima je general Samec primao izvještaje da se u okolici 
grada i po okolnim brdima viđaju 1 okupljaju ustaničke 
grupe, pa je bio poduzeo sve potrebne mjere opreza. 
Gradsku posadu je rasporedio u staru tursku tvrđavu i tzv. 
Vrbas-kasarnu, dok je izvjestan broj vojnika osiguravao 
vojničku bolnicu, u kojoj je ležalo oko dvije stotine ranje- 
nika. Stalne danonoćne patrole bile su razmještene po 
svim važnijim tačkama u grdu, a zatraženo je i hitno 
pojačanje, koje je trebalo stići iz Gradiške. 

Pred zoru 14. augusta, oko grada se začula jaka puc- 
njava koja je kratko trajala, poslije čega je više od dvije i 
po hiljade ustanika, pod vodstvom Hasanbega Čekića i 
Alijage Pozderca prodrlo u grad, zauzevši mnoge kuće i 
bašče. Zametnule su se ogorčene ulične borbe. Ustanici- 
ma se priključio i veći broj Banjalučana, a i nove usta- 
ničke grupe stalno su pristizale. 

Borba je postajala sve žešća i Već se činilo da će de- 
setkovana posada biti natjerana u Vrbas, kad se ispred 
grada iznenada začula topovska paljba. To su se dijelovi 
jednog pješačkog puka, s jednom topovskom baterijom, 
koji su iz Gradiške bili upućeni u pomoć Banjoj Luci, 
oglašavali da stižu. Situacija se ubrzo izmijenila 1 ustanici 
su bili prisiljeni na povlačenje. Oko dvije stotine mrtvih i 
ranjenih vojnika, uz nešto manji broj izginulih ustanika 
koje njihovi drugovi pri povlačenju nisu uspjeli izvući, 

ostalo je po banjalučkim sokacima. Tijela dvojice aus- 
trougarskih oficira nađena su bez glave. 

Svjestan nastalih teškoća, a pogotovo činjenice da se 
plamen ustanka sve više razbuktavao i širio, zahvativši 
sve krajeve zemlje, Filipović je od Ratnog ministarstva u 
Beču zatražio hitno slanje novih divizija. Carevim uka- 
zom bilo je odobreno da se osim četiri divizije XIII kor- 
pusa, koji je već operirao u Bosni, odmah formiraju još 
tri nova korpusa, čime su okupacione snage više nego 
utrostručene. Jer, dok je na početku operacija u okupaciji 
učestvovalo ukupno 82.000 vojnika, 112 topova i 13.000 
konja, uz nekoliko hiljada vozila, sada se taj broj popeo 
na 14 divizija sa oko 300.000 vojnika, 300 topova, 
110.000 konja i više hiljada vozila. S tolikom Vojnom si- 
lom Filipović je bio čvrsto uvjeren da će moći skršiti ne 
samo otpor u Posavini i Krajini, u kojoj je situacija iz 
dana u dan postajala sve teža, nego da će dovršiti 
konačnu okupaciju i pacifikaciju čitave zemlje. 

Prema operacionom planu glavnog štaba, Saparijeve 
divizije, koje su sada sačinjavale III korpus, trebale su 
krenuti iz Doboja prema Gračanici i Tuzli tek kada novo- 
formirani IV korpus, pod komandom generala Binerta, 
pređe Savu i počne nadirati u pravcu Brčkog. Njihov je 
zajednički zadatak bio da zauzme Tuzlu i ostale posavske 
gradove i da pogase sve ustaničke vatre u Posavini. 

Početak operacija odvijao se prema planu. Sapari je 
uspio da nakon dvodnevnih žilavih borbi potisne muftiju 
s njegovih novih položaja, pri čemu je artiljerija imala 
glavnu ulogu. U to je i IV korpus bio prešao Savu i iz 
pravca Šamca lepezasto nadirao u unutrašnjost. Poslije 
nekoliko usputnih okršaja s manjim i većim ustaničkim 
grupama, jedna od Saparijevih divizija, čiji je hod pratio 
plamen popaljenih sela, izbila je 17. septembra ujutro 
pred Brčko, gdje se bio ušančio brčanski kajmekam Meh- 
medbeg Cemerlija, sa oko tri hiljade branitelja. 

U žestokom boju koji je potrajao čitav dan, austro- 
ugarska pješadija, usprkos višestruke nadmoći, nije us- 
pjela potisnuti ili pokolebati branitelje, koji su hrabro 
dočekivali i lomili sve protivničke juriše. Tek kasno pos- 

lije podne, kada je pristigla artiljerija zauzela odgovara- 
juće položaje pa iz svih baterija osula po ustaničkim ro- 
vovima i gradu, potpomognuta još i vatrom sa dva ratna 
riječna broda na Savi, nastupio je preokret. U prvi sumrak 
u gradu su buknuli brojni požari, obasjavajući jarkim 
crvenilom čitavu okolicu. Preostali stanovnici, mahom 
žene i djeca, udarili su u vrisku i dali se u bijeg, a umalo 
iz toga 1 branioci su počeli bježati iz razrušenih rovova 
ostavljajući u njima brojne mrtvace. Pri povlačenju su 
nakrke prtili teške ranjenike, žureći da se pod okriljem 
mraka čim prije dočepaju obronka Majevice. Oko osam 
sati naveče u grad su ušle prve okupacione čete. 


Nakon pada Brčkog, dvije su se vojske: Binertova od 
Brčkog i Saparijeva od Gračanice, uz grmljavinu topova 
valjale prema Tuzli. Sapari je pošto-poto nastojao da 
bude brži, uvjeren da je muftija konačno razbijen. Ali, 
mada je već dobar dio Posavine bio pritisnut švapskim 
soldatima, muftija se još uvijek borio. Stalno je dočekivao 
i ranjavao neprijatelja. Njegovi su glasnici jurili nepoko- 
renim dijelom Posavine, dižući u boj sela 1 seljake. 
Mržnja i gnjev na kolebljivce, nisu ga napuštali. Na glavu 
bega Pašića iz Šamca, radi njegova dosluha sa Švabom, 
raspisao je ucjenu od pet stotina dukata. - Samo da mi 
padne šaka! Odsjek'o bi mu glavu k'o pijevcu! - siktao je 
od bijesa. 

Tri dana nakon Brčkog, pala je i Bijeljina. Predala se 
bez borbe. Zaposjele su je čete generala Binerta. Trka 
između dvojice generala i dalje se nastavljala. 

Napokon, poslije mnogih nedaća s nevremenom, 
mučnog probijanja kroz Majevicu 1 sudara s muftijinim 
borcima, Sapari je 20. septembra stigao u Han-Pirkovac, 
iz kojeg se prije četrdeset dana neslavno povukao. RazZzas- 
lane izvidnice su javile da se ustanici, zajedno s preosta- 
lim turskim vojnicima, opet okupljaju u dolini Spreče i na 
Ravnoj Trešnji, gdje su se ušančili i spremaju za otpor. 
Brigadi generala Valdštetena dat je zadatak da rano ujutro 
stupi u akciju 1 razbije ustanike, ali tek što je brigada bila 
stavljena u pokret, u Saparijev štab su stigla dvojica Tuz- 
laka i donijeli neočekivanu vijest: da su se ustanici tokom 

noći povukli iz Tuzle i s okolnih položaja i da Tuzlaci s 
nestrpljenjem očekuju ulazak okupacione vojske. Sapari 
je odmah naredio pokret, a generala Valdšetena obavijes- 
tio da oprezno krene prema gradu. I dok se se Saparijeve 
divizije bližile Tuzli, jedan rezervni puk Valdšetenove 
brigade već je ušao u grad, iz kojeg ovaj put nije odjek- 
nuo ni jedan pucanj. 

Uskoro je i Binertova vojska stigla nadomak Tuzle, 
spojivši se kod sela Doknja sa Saparijevim divizijama, da 
sutradan ujutro, uz zvuke ,,Carevke"', zajedno uđu u grad 
i to s dvije strane: Sapari sa zapadne, a Binert s istočne. 

Tuzla je taj dan sličila na nepregledno i bučno 
vašarište. Nekoliko desetina hiljada vojnika raznih narod- 
nosti i rodova vojske: pješaka, konjanika, pionira, topni- 
ka, bolničara i drugih, uz nepreglednu kolonu trena i arti- 
ljerije, bilo je pritislo svaku stopu zemlje u gradu i okoli- 
ci. Vojne glazbe su na raznim stranama svirale marševe 
slaveći pobjedu, a umorni vojnici, povaljani po sokacima, 
tražili su vodu i voće, sladeći se zrelim i sočnim tuzlan- 
skim šljivama. General Sapari bio je sretan što je 
konačno dočekao da uđe u osinje gnijezdo junačkog muf- 
tije koji mu je zadao toliko jada, pa je taj dan bio izuzetno 
velikodušan: delegaciji uglednih Tuzlaka, koji su došli da 
ga pozdrave i zažele mu dobrodošlicu, braneći se da su 
već od početka bili protiv pružanja otpora, svečano je 
obećao da će poštedjeti grad i da neće vršiti represalije. 
Ipak je sutradan pod Bukovčicom strijeljan Salihaga 
Sahačić, okrivljen da je on pozvao muftiju Šemsekadića. 

Dok je Sapari slavio pobjedu, muftija se s pratnjom od 
oko tri hiljade ustanika povlačio prema Zvorniku, jedi- 
nom pravcu koji mu je ostao slobodan, s namjerom da 
tamo predahne i organizira novi otper. Usput, kraj sela i 
šuma pored kojih su prolazili, njegova se pratnja osjetno 
topila: seljaci su se vraćali svojim domovima, iz kojih su 
prije poldrug mjeseca krenuli s muftijom. Činili su to kri- 
omice, kao da su se stidjeli pogledati muftiji u Oči. 

Pokraj jednog hladovitog šljivika prije Zvornika, muf- 
tija zaustavi konja, diže ruku i sjaha. Njegova najuža 

pratnja: Selimbeg Šahinpašić iz Sapne, Esad Alikadić iz 
Zenice, Alijaga Tahirović i ostali, ostadoše u sedlima. 

- Ama, braćo, ja nikako ne znam šta je muft-efendiji: 
nit? romori, nit! govori!... - učini Šahinpašić. 

- A bezbeli mu teško - odgovori Alikadić. 

- I sav se nekako istopio, pola ga nejma! 

- Ma, pa zar je čudo? 

Muftija se bio podalje izmakao, sjeo na koljena pa di- 
gao ruke i sklopljenih očiju šutke se molio. Kad je prešao 
dlanovima preko lica i ustao, oči su mu bile pune suza. 

- Eh, muft-efendija, šta je? - upita ga Alikadić. 

- Ništa, sjetih se šehita... 

- Ma, pa ne znam što plačeš? 

- Žao mi što i ja nisam s njima... - uzdahnu on, pa nad- 
lanicom smače suze i ponovo uzjaha. 

2. 


Nakon masakra husarskog eskadrona kod Maglaja, 
general Filipović je odlučio oštro kazniti grad i njegove 
stanovnike, a zatim nastaviti silovit prodor prema Saraje- 
vu, čije bi zauzimanje bilo od izuzetnog značaja Za čitavu 
okupacionu operaciju. 

Sutradan je uslijedio pokret trupa. Podijeljena u tri ko- 
lone, vojska je iz Doboja krenula put Maglaja. Desna ko- 
lona kretala se šumovitim obroncima Trebačkog brda; li- 
jeva, koja je bila znatno jača, prebacila se na desnu obalu 
rijeke Bosne, dok je srednja kolona nastupala cestom pre- 
ma Sarajevu. Sve tri kolone su imale zajednički zadatak 
da obuhvate, stegnu i zauzmu Maglaj, nad kojim je, po- 
put orlovskog gnijezda, dominirala stara tvrđava. 

Pokret je započeo u zoru, po najvećoj kiši, nakon što 
su vojnici snabdjeveni rezervnom hranom i municijom, 
jer je bilo neizvjesno da li će im se ona, po takvom nevre- 
menu i teško prohodnom putu, a pogotovo po brdskom 
terenu, moći dopremiti. Sa srednjom kolonom, uz jaku 
zaštitnicu, kretao se i Filipovićev glavni štab. 

Osim povremenog puškaranja s manjim ustaničkim 
grupama koje su se povremeno pojavljivale po obroncima 
Trebačkog brda, vojska je predveče stigla na liniju sela 
Kosova, u dolini Bosne. Zanoćila je napolju, izložena ja- 
koj kiši koja je čitav dan lila. Isturena prethodnica našla 
se u najtežoj situaciji jer nije smjela paliti vatru, pa su uz- 
nemireni i do kože prokisli vojnici proveli čitavu noć pod 
tjeskobnim osjećajem da se baš tu, u njihovoj blizini, 
prije dva dana odigrala pogibija husarskog eskadrona. 

Čim se razdanilo, prethodnica je oprezno krenula pre- 
ma Maglaju, ne nailazeći usput na ustanike. Nedaleko od 

grada, u susret joj je izbila omanja grupa mještana, 
mašući bijelom zastavom. Maglajski kajmekam koji je 
prvi išao, upozorio je komandanta prethodnice da ne idu 
dalje, jer da je grad pun ustanika. 

- Koliko ih ima? 

- Najmanje tri hiljade! 

Prethodnica se odmah rasporedila i zauzela položaje, 
očekujući dolazak srednje kolone, prema kojoj je odjurio 
glasnik s viješću koja je stigla iz Maglaja. Dok su vojnici 
u zasjedi čekali, stigla je i druga vijest: da ustanici 
napuštaju Maglaj i povlače se prema Zepču. 

Prethodnica je još jedno vrijeme mirovala, a onda se 
digla i oprezno uputila prema gradu. Do pred sami ulaz u 
Maglaj sve se činilo mirno i tiho kao da nigdje nema ni 
žive duše, a onda je iz kuće s lijeve obale Bosne oštro 
zapucalo, dok su se odozgo, s tvrđave, oglasili topovi. U 
to je i srednja kolona već bila stigla pod Maglaj, i iz polj- 
skih topova osula po kućama i tvrđavi. I dvije bočne ko- 
lone su uskoro opasale grad, poslije čega je uslijedio za- 
jednički napad. Udar je bio tako žestok da mu branitelji 
nisu mogli odoljeti, već su se počeli naglo povlačiti, 
izloženi kiši kuršuma koji su ih stizali. Mnogi su izginuli, 
drugi su bili zarobljeni, a jedna je grupa natjerana u Bos- 
nu u kojoj su se podavili, izrešetani kuršumima vojnika 
koji su ih gađali s obale. No glavnina se već ranije bila 
povukla prema Zepču. 

Ni nepun sat nakon napada, na najvišoj kuli stare 
tvrđave, u kojoj su zatečena dva topa i nekoliko usta- 
ničkih bajraka, zalepršala je austrougarska zastava. Grad 
je bio sablasno pust. Osim mrtvaca i nekoliko stanovnika 
iz kršćanskih kuća koji se nisu povlačili, nikoga više nije 
bilo. 

Odmah je formiran prijeki vojni sud i dvadesetak za- 
robljenika, kod kojih su pronađene stvari pobijenih husa- 
ra, osuđeno je na smrt i strijeljano. Uz to je izvršena rek- 
vizicija hrane i stoke, a uplašenim stanovnicima, koji su 
se počeli vraćati kućama, nametnuta je kontribucija od 
pedeset hiljada forinti. Vojnicima je, poslije napornog 

marša, neprospavane kišne noći i današnje borbe, u kojoj 
su gubici četa bili prilično mali, dat jednodnevni odmor. 
Vojska se ulogorila u gradu i okolici, u očekivanju sut- 
rašnjeg dana, kada je trebalo krenuti put Žepča. 

Sudeći po vijestima koje su stizale u Filipovićev štab, 
moglo se zaključiti da su se ustanici oko Zepča spremili 
na žestok otpor, gr su se bili ušančili po svim uzvisinama 
Velje planine i Zepačkog brda, odakle su imali odličan 
pregled nad čitavom dolinom Bosne. I put od Novog 

ehera prema Žepču, bio je također zaposjednut ustanici- 
ma, čiji se broj cijenio na oko šest hiljada, a bilo ih je iz 
čitave okolice: Maglaja, Žepča, Zenice i sela južno od 
Doboja. Priključio im se i jedan bataljon turske pješadije, 
a raspolagali su i s nekoliko brzometnih topova koje je 
Austrija bila nedavno isporučila Turskoj. 

Pokreti Filipovićevih četa koje su i dalje nastupale u 
tri kolone, odvijali su se u tišini. Bataljon turske pje- 
šadije, koji je ranim jutrom uz lupu bubnjeva izmarširao 
iz Zepča i zauzeo položaje duž ceste prema Maglaju, 
našao se uskoro na prvom udaru Filipovićeve srednje ko- 
lone. Kiša je u toku noći bila prestala, pa je jutro blistalo 
svjetlošću i vedrinom, uz prozirnu sumaglicu iznad naj- 
viših planinskih visova. 

Sudaru srednje kolone s turskim bataljonom bio je 
žestok, pri čemu je jedan lovački puk nastojao da zaobiđe 
i opkoli bataljon, dok su dvije bočne kolone već na 
početku napada bile zastale, jer im je napredovanje, zbog 
snažne obrane i strmih obronaka obraslih gustom 
šikarom, bilo otežano. Tek pod djelovanjem dobro usmje- 
rene topovske vatre, koja je razarala sve pred sobom, 
napokon su se i one odlijepile i krenule. 

Dok se borba na svim stranama sve više rasplamsava- 
la, dolje, na cesti, gdje je turski bataljon još uvijek odoli- 
jevao snažnom pritisku lovačkog puka koji ga je bio op- 
kolio, iznenada je zavladalo zatišje. Pucnjava je na strani 
branitelja odjednom prestala, a onda se čitav bataljon, s 
oko četiri stotine anadolskih vojnika i desetak oficira, uz- 
dignutih ruku pojavio na cesti, s bijelom zastavom kojom 
su mahali. Turski kapetan koji je prvi išao, pristupio je 

austrougarskom pukovniku, propisno ga pozdravio i 
pružio mu svoj remen sa sabljom i revolverom. Pukovnik 
se okrenuo vojnicima koji su ga pratili i oštro komando- 
vao: - K nozi! - pa je nakon izvršnog pozdrava povratio 
kapetanu njegovo oružje. 

Predajom turskog bataljona borba je na cesti prestala. 
Ustanici oko ceste počeli su se naglo povlačiti, jedni pre- 
ma Zepačkom brdu, a drugi gazom preko Bosne prema 
okolnim planinama. Poneki bi se u žurbi okrenuo, plju- 
nuo i bijesno opsovao: - Phi, da him pas mater, šta ura- 
diše! Ma nije, bolan, džaba rečeno: nit' u tikvi suda, nit' u 
Turkuši druga! 

Nakon predaje turskog bataljona, sve tri austrougarske 
kolone krenule su prema Zepačkom brdu, dok je jedan 
lovački puk, s dvije brdske baterije, držao ustanike na vi- 
sovima Velje planine. Gotovo u posljednji čas, pred sam 
početak borbe za Žepačko brdo, stigao je i 
Hadžijamaković s većim brojem Sarajlija, od kojih je do- 
bru polovicu bio ostavio na putu između Zenice i Vrandu- 
ka, zajedno s Fadilpašićem s kojim je pošao iz Sarajeva. 
Među pristiglim Sarajlijama koji su se odmah uputili 
spram Zepačkog brda, bili su Vejsil Mrav i njegov mahal- 
ski komšija Ejub Čolpa, horan, kao i uvijek, za šejtanluke 
i zadirkivanje. Gdje god bi zanoćili on bi odmah, čim bi 
se probudio, a budio bi se prije zore, poput pijevca zaku- 
kurijekao i na sav glas povikao: - Ustajte, Švabe!... Pa i 
sad, dok su se dahćući od umora i žeđi uspinjali uz 
Žepačko brdo, Čolpa zastade 1 okrenu se Mravu: 

- Vejsilaga, moreš 11? 

- Pomalo... . 

= Ih, što bi bilo plaho da je ovo Trebević, a Saraj'vo 
doli pod nama! A mi se ispeli pa sejrimo i pogađamo đi 
su nam kuće! Ha, šta veliš? 

Čim mu spomenu kuću, Mrava presiječe. Za sve vri- 
jeme otkako je krenuo od kuće, stalno je mislio na ženu i 
djecu. Jer nikad dosad, osim dva-tri puta dajdži u Semizo- 
vac, od kuće nije odlazio niti njih same ostavljao. Šta li 
ona hudnica sada radi i kako li devera s ono dvoje piladi - 

to mu se i sad motalo po glavi. Bezbeli im razvija tikve- 
njaču. A 1 šta bi drugo? Ono malo parica što joj je osta- 
vio, zar joj može doteći za nešto drugo... A ako njemu, ne 
daj Bože, štogod bude, šta bi oni?... 

- Dobro je! Liježi, spremi puške i čekaj! - zaustavi ih 
juzbaša Smajiš i rasporedi duž jedne ravni omeđene 
šumom. 

Svi se povaljaše, jedva čekajući da povrate dušu i pre- 
dahnu. Dolje, duboko ispod njih, bjelasala se cesta, dok 
se Bosna poput zelenkaste zmije provlačila i nestajala 
između vrbaka, livada i kukuruzišta. A sela se, mala i 
raštrkana, šćućurila po stranama, nadomak gajeva i šuma, 
kao da prežaju ko im s koje strane dolazi u pohode. Zrak i 
zemlja mirisali su mokrim travama i lišćem, a poneki pre- 
plašeni kos iznenada bi prhnuo i u lijetu oštro zazviždao. 
Odnekle, iz daljine, dopirala je nekakva potmula jeka, 
kao da se nešto teško i kabasto valja. Baš kao da zemlja 
stenje. 

- Teferičli, Vejsilaga, jelde? - opet će Čolpa. 

Mrav proguta pljuvačku. 

- Kad zagrmi, ti se samo pokri' po glavi! Nek" te 
đumle ne vidi. 

- De, dina ti i Boga, prikini! 

Čolpa se podrugljivo nasmija. 

- Nejse, kad nećeš muhabeta, evo ti gurabija pa se 
mrven zabavi - dobaci mu napola načetu gurabiju. 

Uskoro su topovske granate, poput mamenih pasa, 
počela urlati iznad Žepačkog brda, kršeći stabla i razdi- 
rući zemlju. 

- Vejsilaga, jesi I? živ? - diže Čolpa glavu, kad pucnja- 
va malo utihnu. 

Mrav uvukao dušu u se pa gotovo i ne diše. 

- Vejsilaga, jesi 1" živ, bolan? 

- Jesam... - promuca Mrav. 

- Ja, Boga mi, mišljah da si oho-oo! Vidim, ne odazi- 
vaš se, pa... 

Topovi ponovo zagrmješe. Na nekoliko metara ispred 
njih topovska granata silovito tresnu, pa diže zemlju i od- 
jeknu u samoj utrobi. Mrav osjeti kako ga nešto dohvati 
po vratu i leđima, pa pomisli da je s njim svršeno. Poče 
izgovarati šehadet. Jedno vrijeme nije smio ni da se mak- 
ne, ni da progleda. 

- Drž'te se, braćo, drž'te! Sad će nas! - povika juzbaša 
Smajiš. 

Topovi su bili umukli, samo su puške praštale. Mrav 
bojažljivo diže glavu i progleda. Čolpi je ležao potr- 
buške, a puška podalje od njega. Nije se micao niti davao 
glasa od sebe. Mrav se sledi. 

- Ejubaga!... - zovnu ga tiho. 

Čolpa se ne odazva. 

- Ejubaga! - ponovi glasnije, ali se Čolpa ni ovaj put 
ne odazva. 

Puščana je paljba bivala sve jača. Vojnici su bili kre- 
nuli u napad. Iz daljine je dopiralo njihovo gromoglasno 
,Hur-aaa!" 

Mrav priđe Čolpi pa ga dohvati i okrenu. Umjesto lica 
s krupnom bradavicom kraj nosa, ugleda zderanu ranu, na 
kojoj se ništa više nije raspoznavalo. I na grudima mu je 
zijevala rana, iz koje su se bjelasali krvavi vrhovi ogolje- 
lih rebara. Okolo, iz kožnog šarpelja, bile su poispadale 
gurabije. 

Mrava uhvati stuga. Dođe mu da povrati od muke. - 
Ejubaga! - procvili kroz plač i poče se izmicati. 

- Ne dajte him, braćo, ne dajte! Na njiha! - vikao je 
Smajiš mašući sabljom. Pratio ga je čitav alaj. Jedni s 
puškama, a jedni s dugim noževima u rukama. Zrak je 
mirisao na spaljen barut i dim. 

Mrav pogleda u mrtvog U Gipu i rasute gurabije i učini 
mu se da čuje kako mu Colpa govori: - Pa kome bude 
suđeno da se živ vrati, nek" poselami ukućane. Il" ja 
tvoje, il? ti moje... 

- Ne dajte him, braćo, ne dajte! Udrite din-dušmane! 

U Mravu prepuče. Dohvati pušku pa se i on otišće. 
Trčao je što je mogao brže. Spuza mu pas sa čakšira, pa 
zastade da ga namjesti. Jedva je disao. 

S druge strane brda iznikoše švapski vojnici. U plavim 
i smeđim uniformama, sa šapkom na glavi i telećakom na 
leđima. Vikali su ,,hura" 1 trčali pognuti. U trku su Zasta- 
jali i pucali. Bajonete na puškama presijevale su se na 
suncu. 

Kad se u trku sudariše s ustanicima, kidisaše jedni na 
druge. Pucnji urijediše, a sablje, noževi i bajonete sijev- 
nuše. Zarivale su se u grudi, u trbuhe i vratove; uz sa- 
mrtne jauke i hropce, uz bjesomučno hrvanje za goli 
Život. 

Na nekoliko metara ispred zaostalog Mrava iskrsnu 
švapski vojnik. Mlad, znojav i zadihan. Pogledi im se 
susretoše i obojica za tren ostadoše gdje su se zatekli. Sa- 
mrtni strah pred onim što će se zbiti, kao da ih prikova. 
Vojnik se prvi pribra i jurnu na Mrava. Silovitim trzajem 
isturi pušku s bajonetom prema njegovu trbuhu, tačno 
onako kako su ih učili pri vježbama ,,na bod!" 

Mrav zamre. Strah i nekakva čudna tuga svega ga 
obuze. U jednom jedinom trenu sagleda čitav svoj mravlji 
život. Pomisao na ženu i djecu sjeknu ga do bola. Ni tada, 
a ni kasnije, nije se mogao sjetiti kako je i kada opalio. Ni 
pucanj nije čuo. Vidio je samo kako vojnik u pokretu Zas- 
tade, posrnu unazad, pa ispusti pušku i klonu. Pade nauz- 
nak, zgranuto zagledan u Mrava. Ispod brade, po plavom 
koparanu, poteče krv. 

Mravu se činilo da sanja. Stajao je nepomičan nad 
mrtvim tuđincem u teškim vojničkim cokulama, pokova- 
nim krupnim čavlima, dok su ga njegove mrtve oči još 
uvijek zgranuto gledale. Samo je jednom u životu vidio 
mrtvaca.. Kad je umro stari Uzeir. Te noći, s ostalim 
komšijama, sjedio je i čuvao mejita. Mada nije bio sam i 
mada je mejit bio prekriven čaršafom, bilo mu je turobno 
pri duši. Jezik mu se bio zavezao, a pogled mu je jednako 
padao na čaršaf, ispod kojeg se jasno naziralo mrtvo 
Uzeirovo tijelo. A sad, sad pred njim leži neko koga niti 
zna niti pozna, a kome je on svojom rukom dohakao... 

Onda se ponovo sjeti Čolpe, njegovih šejtanluka i gurabi- 
ja. A eto, ubili su ga. I njega, i tolike druge. I to - na bi- 
gajri-hak! Samo zato što su ustali da brane svoj vatan! 
Svoj prag! 

Pri pomisli na to, uzdrhta od uzbuđenja. Poraste pred 
samim sobor. Maloprijašnje bojazni nestade. Razape ga 
odlučnost i mržnja. - Neka, nek! sam ga ubio! Bilo je 
farz! Mahal mu je, ko ga je zvao 'vamo! 

- Ih, brate, koji su! Ima hi ko mrava! Šta čekaš, skla- 
njaj se! - doviknu mu neko u trku. 

Mrav se okrenu. Švapski su vojnici nadirali sa svih 
strana. Nicali su kao iz zemlje. Jedini u plavim, drugi u 
zelenim, treći u crvenim koparanima. Trube su trubile na 
juriš. 

Ustanici se počeše povlačiti. Ostavljali su mrtve i ra- 
njene. Uzalud se Hadžijamaković, s golom sabljom u 
ruci, zalijetao i pokušavao da ih zadrži i vrati. Uzalud je 
proklinjao. 

- Džaba je, muderis-efendija! Ima hi k'o pijeska! Njiha 
deset na jednog našeg. Izgibosmo! 

Mrav požuri da ne bude posljednji. Široko je zaobišao 
Hadžijamakovića. Bilo ga je stid. 

Rano popodne austrougarska prethodnica ušla je u 
utihlo Žepče, u kojem je Filipović primijenio isti aršin 
kao i u Maglaju: rekviziciju i strijeljanje. 

- To nije odmazda, već mjera zastrašivanja. Nadajmo 
se da će ih to opametiti! 


Dva slijedeća dana protekla su u pripremama za napad 
na Vranduk, koji je po svom prirodnom položaju, a po- 
sebno po čuvenom vrandučkom klancu, predstavljao 
opasnu prepreku za daljnje napredovanje prema Sarajevu, 
zbog čega je Filipović i očekivao da će tu naići na 
odlučan otpor. 

Nakon što su tri pješačka bataljona i jedna brdska ba- 
terija prebačeni preko Bosne sa zadatkom da se domognu 
vrha brda Vepar iznad Vranduka, a dva bataljona i dvije 
baterije upućene prema Bistrici zbog ugrožavanja vran- 

dučkog klanca. Filipović je ujutro, 10. augusta, krenuo s 
glavnom kolonom prema Vranduku, čija ga stara tvrđava 
mrko gledala. 

Kolonu je na putu presrelo nekoliko usplahirenih se- 
ljaka iz okolnih sela, izjavivši da su ustanici nakon pada 
Zepča prošli kroz Vranduk i produžili cestom prema Sa- 
rajevu, a da položaje oko Vranduka drže turski Vojnici. 
Filipović je naredio da se oprezno krene naprijed i oko 
podne se zaustavio kod hana Golubinje, gdje je umornim 
vojnicima dat kraći odmor. 

Dok su se Filipović i komandant divizije general Te- 
gethof u sofi pred hanom osvježavali hladnom izvorskom 
vodom i na vojnim sekcijama proučavali položaje oko 
Vranduka, ađutant im najavi dolazak dvojice turskih ofi- 
cira, koji su tražili da ih glavnokomandujući odmah pri- 
mi. Stariji od njih, generalštabni major Halil Vehibi, izja- 
vi Filipoviću da ga je Narodna vlada u Sarajevu prisilila 
da preuzme obranu Vranduka i da vrandučki klanac brani 
do posljednjeg čovjeka, ali da je on jutros ostavio 
položaje, jer smatra da je daljnji otpor uzaludan. 

- Šta je s vašim vojnicima? 

- Neki su se već razišli, ali većina očekuje vaš dola- 
zak. Žele da se predaju. 

- A ustanici? 

- Oni su se jučer povukli preko Vranduka i krenuli u 
pravcu Busovače, gdje očekuju pojačanje iz Sarajeva. 
Prilično su demoralizirani. Kod Busovače bi trebali 
pružiti otpor. Bar tako govore... 

Kako se izjava turskog majora podudarala s informa- 
cijom koju su donijeli i seljaci, Filipović naredi pokret, a 
bočnim kolonama uputi zapovijed da se najkraćim putem 
nastoje spojiti s glavnom kolonom, ili da je sutra čekaju 
pred Zenicom. Kao prethodnica, prema Vranduku je 
upućen jedan pješački bataljon, koji je prije sumraka ušao 
u grad i zaposjeo staru vrandučku tvrđavu. Čuveni vran- 
dučki klanac,koji je Filipoviću zadavao toliko brige, sta- 
jao je sada pust i gluh, a put prema Sarajevu bio je otvo- 
ren. 

Taj dan se predao i vezirski Travnik. 

Nakon pada Jajca, dijelovi divizije generala Virtem- 
berga koje je predvodio nadvojvoda Salvator, krenuli su 
iz Jajca prema Travniku, ne nailazeći usput na ustanike. 
Vojska se predveče zaustavila i ulogorila kod sela Selići, 
gdje je stigao i general Virtemberg, s glavninom divi- 
zije.Sutradan, dok se vojska spremala za pokret, straže su 
zaustavile i privele u štab petoricu uglednih Travničana, 
svečano odjevenih i na konjima, s velikom bijelom zasta- 
vom koju su nosili. Bili su to: hadži Pašo Telalbašić, Der- 
višaga Hadžizahirović, Risto i Gavro Tufić i Jozo Đebeić- 
Marušić. Virtembergu su izjavili da dolaze u ime Trav- 
ničana koji mole da carska vojska čim prije uđe u grad, 
jer se plaše da im ustanici, a posebno Sarajlije, koji su još 
otprije kivni na njih zbog njihova držanja, ne popale 
kuće. 

- Garantirate li da neće biti otpora? 

- I glavom i bradom, gospodine! Svijet vas jedva čeka! 

Virtemberg je naredio da jedan eskadron husara od- 
mah pođe prema Travniku i izvidi situaciju, dok je dele- 
gate zadržao kao taoce. 

Eskadron je noću stigao pred Travnik, u kojem je vla- 
dala grobna tišina. Sokaci su bili pusti, a kuće u mraku. 
Samo je mjesec sijao iznad Vilenice. Husari su nakon 
dužeg oklijevanja oprezno ujahali u grad, poslije čega su 
se avlijska vrata počela otvarati. Prvi Travničani su 
bojažljivo izašli na sokake koji su uskoro oživjeli, a 
oprezni vojnici brzo su se raskravili, jer su ih mnogi ne 
samo pozdravljali već i čašćavali. 

Pred podne, uz zvuke marša Radecki, divizija je 
umarširala u Travnik, u kojem je Virtemberga dočekalo i 
pozdravilo izaslanstvo uglednih Travničana, u kojem su 
bili predstavnici svih vjeroispovijesti. Mada su se mnogi 
Travničani, osobito muslimani, bili već ranije sklonili u 
obližnja sela, na sokacima se još uvijek zateklo mnogo 
svijeta. A kako je bila i nedjelja, a uz to lijep i sunčan 
dan, mnogi su, osobito seljaci iz okolnih sela, bili praz- 
nički odjeveni u svoje bijele narodne nošnje, što je djelo- 

valo veoma svečano. Pa i sam Travnik, s njegovim bije- 
lim munarama i grobljima, živopisnom čaršijom, bujnim 
baščama i bistrim vodama, sve se to Virtemberga izuzet- 
no dojmilo. 

- Prekrasno! Čarobno! - ponavljao je neprestano, 
obraćajući se nadvojvodi Salvatoru. 

Pred nekađašnjim vezirskim konakom na kojem je, 
kao i na tvrđavi, već bila izvješena crnožuta zastava, sta- 
jala je postrojena četa turskih vojnika, koji su izvršili 
pozdrav i odali počast Virtembergu. 

Zauzećem Travnika, dogodilo se ono na šta je Hafiz- 
paša nedavno upozorio Sarajlije: da će spajanjem glavne 
kolone generala Filipovića i Virtembergove VII divizije, i 
Sarajevo biti neposredno ugroženo. Sada je bilo pitanje 
dana, ako ne i sati, da se dvije vojske uskoro spoje i kre- 
nu na Sarajevo. 


Dok su se travnički prvaci vraćali s dočeka i pozdrava 
generalu Virtembergu, potiho i brižno raspredajući šta li 
će im donijeti nova carevina i hoće li biti sve onako kao 
što im je maločas obećano, lojalne jedinice redovne tur- 
ske vojske koje su se danima okupljale u Gabeli, toga 
dana su zauvijek napuštale tle Bosne i Hercegovine. Ne- 
koliko hiljada turskih vojnika, zajedno s oficirima i njiho- 
vim porodicama, bilo je stiglo iz Gabele u Neum, gdje su 
se ukrcali u putničke brodove da zaplove put Turske. 
Predvodio ih je Ali-paša, bivši turski vojni zapovjednik u 
Hercegovini, koji se nakon pokolja u mostarskom konaku 
bio povukao u Gabelu i tamo prikupio najveći broj Porti 
odanih vojnika i oficira. Po osobnom nalogu cara Franje 
Josipa, vojsci je bilo ostavljeno cjelokupno naoružanje i 
ostala vojnička oprema, a austrougarske vojničke vlasti, 
u mjestima kroz koja je turska vojska prolazila, ukazivale 
su joj punu pažnju. Pa i sada, nakon dolaska u Neum, ko- 
mandant austrougarske ratne eskadre kontraadmiral vitez 
Pokorni priredio je svečani dine u čast Ali-paše, na svom 
komandnom brodu, oklopnjači ,,Habsburg"'. 

Nakon što se vojska ukrcala, s austrougarskih ratnih 
brodova, na kojim je posada bila postrojena na pozdrav, 

odjeknuli su zvuci fanfara. Na drugoj strani, s putničkih 
brodova, ispod zelenih turskih zastava s polumjesecom, 
bili su postrojeni turski vojnici i oficiri, čija je glazba od- 
govorila na zvuke fanfara. Na komandnom mostu oklop- 
njače , Habsburg" stajao je i pozdravljao kontraadmiral 
Pokorni, a na brodu ,,Venus", s rukom na fesu, odzdrav- 
ljao je Ali-paša. I dok su se brodovi s turskim vojnicima 
lagano udaljavali, a gospodari smjenjivali, Bosna se u ot- 
poru grčevito propinjala i nemilice krvarila. 

13. 


Vijest da je palo Žepče i da su Vranduk i Travnik bez 
borbe zauzeti, zgranula je Sarajlije. Ne samo oni koji su 
već od prvog dana stenjali na otpor već i mnogi drugi, 
bili su sada ozbiljno pokolebani. - Ama, pa eto Švabe u 
avliji! - govorili su na sav glas. - Ma kakvoj avliji, na pra- 
gu, bolan, na pragu! - vikali su drugi. Bila je zavladala 
opća pometnja. 

Hafiz-paša, koji je nastalu situaciju ocjenjivao 
isključivo s vojničkog stanovišta, smatrao je da bi se ne- 
davni savjet Porte morao poslušati i generalu Filipoviću 
uputiti delegaciju koja bi zatražila obustavu daljnjeg po- 
hoda okupacionih četa. Prilika za to bila je povoljna Već i 
zbog toga što u Sarajevu nije bilo ni Hadžijamakovića, a 
ni Hadži Loje, koji je dan ranije bio otišao prema Kiselja- 
ku, jer bi oni sigurno bili protiv toga. A i Kaukčija se bio 
zabavio agitiranjem oko prikupljanja novih ustanika, pa 
je počesto izbivao izvan Sarajeva. 

Vlada ovaj put nije oklijevala. Saglasila se da Hafiz- 
paša s još šestoricom krene u susret Filipoviću. Bili su to: 
hadži Avdaga Halačević, Fehim ef Alikadić, Dimitrije 
Jeftanović, Risto Besarović, hadži Ivo Livajić i Salamon 
ef. Isaković. Oni su već sutradan pošli na put, mada se 
nije tačno znalo gdje je Filipović, osim da je negdje oko 
Zenice. Uz njih je jahalo i desetak naoružanih pratilaca. 

U Busovači su čuli da je Filipović od jučer u Zenici. 
Hafiz-paša mu je odmah napisao pismo moleći ga da ih 
primi, jer da u ime Narodne vlade dolaze na pregovore. 
Pismo je odnio jedan od pratilaca koji se uskoro vratio, s 
odgovorom da ih Filipović očekuje u Zenici. Pred njih je, 
na nekoliko kilometara ispred Zenice, izjahao odred hu- 
sara koji su ih dopratili do Filipovićeva štaba, koji se bio ' 

smjestio u zgradi mehćeme. Bilo je dogovoreno da ispred 
delagacije govore samo Hafiz-paša i Jeftanović. 

Susret s Filipovićem bio je vojnički hladan 1 krut, 
podsjećajući na željeznu pesnicu u plišanoj rukavici. 
Dočekao ih je na nogama, obučen u tamnomodru dolamu, 
s Leopoldovim križem ispod vrata. Duga prosijeda brada 
bila mu je na sredini raščešljana, a čizme besprijekorno 
ulaštene. Usprkos njegovih šezdeset godina, djelovao je 
snažno i uspravno, oštro posmatrajući ulazak delegacije 
koju je predveo štabski ađutant. S Hafiz-pašom se ruko- 
vao, a ostalim se samo kratko naklonio. 

- Molim, sjedite! - pokazao je na nekoliko poredanih 
stolica. 

Delegati posjedaše, a Filipović ostade stojeći, s palcem 
zadjevenim za dolamu. 

- Dakle, da čujem! 

Hafiz-paša je prvi govorio. Obavijestio ga je o brzoja- 
vu koji je primio od ministra vanjskih poslova Safvet- 
paše 1 o sultanovoj intervenciji kod engleske kraljice, da 
skloni Beč na obustavu okupacionog pohoda i daljnjih 
krvoprolića. 

- Narod u Bosni - nastavi Hafiz-paša - nije bio oba- 
viješten o zaključcima donesenim u Berlinu, niti o misiji 
austrougarskih okupacionih četa, pa se nije čuditi što se 
digao na otpor. Zato, u ime Narodne vlade molimo da se 
vojna okupacija prekine i pričeka ishod intervencije Nje- 
gova Veličanstva sultana, koji je bolno dirnut događajima 
u ovom dijelu Carstva... Izvolite, ovdje je brzojav koji mi 
je upućen. 

Filipović baci letimičan pogled na brzojav, pa digavši 
glavu 1 nabirući obrve upita: - Da li je to sve što ste mi 
imali reći? 

Javi se Jeftanović: 

- Mi, kao članovi Narodne vlade, molimo da se stra- 
danje i nevolje naroda prekinu, jer nam sa svih strana 
stižu vijesti o novim krvoprolićima koja se nastavljaju. 
Zato... 

- Čekajte! - prekide ga Filipović. - Prvo mi kažite ko 
izaziva krvoprolića: vi ili čete Njegova carskog i kra- 
ljevskog veličanstva? To mi odgovorite! Ulazak naših 
četa u Bosnu i Hercegovinu uslijedio je na osnovu zak- 
ljučaka Berlinskog kongresa, koje su prihvatile sve ev- 
ropske velesile. I Turska, također. Znači, mi smo ovdje 
da izvršimo te zaključke i da obavimo zadatke koje nam 
je postavilo Njegovo carstvo i kraljevsko veličanstvo. I 
šta onda vi uopće imate da tražite?... Žalite se na strada- 
nja i krvoprolića. Da li pri tom mislite na naše vojnike 
koji vam donose red 1 mir, a vi ih dočekujete na nož! Da 
li na to mislite? No, da čujem! 

Kako niko ništa ne reče, Filipović nastavi: 

- A to, što tvrdite da narod u Bosni i Hercegovini nije 
bio obaviješten o zaključcima donesenim na Kongresu, 
dopustite, ali to nije tačno! Mi smo još iz Broda, prije 
nego što su naše čete prešle granicu, uputili carsku pro- 
klamaciju na narod, u kojoj je jasno rečeno radi čega do- 
lazimo i šta vam donosimo. A šta ste vi na to učinili? Vi 
ste našeg generalnog konzula g. Vasića protjerali iz Sara- 
jeva, nakon što vam je podijelio proklamaciju. Da, protje- 
rali ste ga! I sada tvrdite da niste ništa znali. Nečuveno! 
Doista nečuveno! 

Halačević se provrtje na stolici i iskašljavajući se poče 
da protestira: 

- Nit" smo mi koga zvali da nam dolazi, nit' nas je ko 
za to pit'o. A nit" nam ko treba! Ako je Stambol na svoju 
ruku štogoderce ugovar'0, to je baška. Mimo nas, i brez 
nas. Jer, baška mi, a baška Stambol! 

Filipović se trgnu kao oparen. 


- A ko ste vi, molim lijepo? Narodni prvaci, članovi 
takozvane Narodne vlade, je li?... Pa zašto se onda niste 
pobrinuli da se u zemlji zavede red i mir umjesto stalnih 
buna i anarhije, zbog čega Austro-Ugarska Monarhija 
nosi na svojim plećima teret od dvije stotine hiljada vaših 
izbjeglica, na koje je dosad utrošila više od deset milijuna 
forinti. No, da čujem! 

Ađutantu, koji se na njegovu viku pojavio na vratima, 
Filipović dade znak da se udalji, pa nastavi: 

- Ipak je dobro da ste došli. Dapače, vrlo dobro! 
Budući da ste tu u ime takozvane Narodne vlade, prvo 
pozovite narod da odloži oružje i da miroljubivo dočeka 
naše čete, pa će prestati krvoprolića na koja se žalite. 
Inače u protivnom, biće zlo! A kako za dan-dva naše čete 
ulaze u Sarajevo, upozoravam vas, da ako pukne i jedna 
puška, grad ćemo spaliti. Samo jedna puška! To zapam- 
tite! A zatim ćete, ako preživite, za sve odgovarati. Toli- 
ko. A sad možete ići! 

Dok su članovi delegacije zbunjeno i šutke izlazili, 
Filipović zaustavi Hafiz-pašu: - Molim, vi ostanite! 

Kada ostadoše sami, on mu se sa čuđenjem obrati: 

- Ne razumijem kako vi, kao turski general, možete 
sudjelovati u svemu ovome? Pa zar vam nije jasno da je 
to propala stvar. Pucanj u nebo! A o vašoj odgovornosti 
da 1 ne govorim! 

Hafiz-paša se rezignirano osmjehnu: 

- Okolnosti su bile takove da drukčije nisam mogao. 

- Molim, onda se povucite! Ostanite ovdje! 

- To je nemoguće. U Sarajevu je moj šurjak i možete 
misliti šta bi bilo s njim... 

- Pokušajte ih onda skloniti da prestanu s otporom koji 
je i onako besmislen. Vi ste vojnik, stvari su vam jasne! 

- Ako mislite da bi me poslušali, varate se. 

- Ja to sve skupa ne razumijem... - zatrese Filipović 
glavom. 

- Znate kako mi je to neko objasnio? 

- Da? 

- Rekao mi je po prilici ovako: Kad lav stigne mačku i 
hoće da je rastrgne i poždere, ona ga još uvijek grize i 
grebe, mada zna da je sve svršeno... 

- No, onda gore po njih. Možete li mi bar reći s kak- 
vim naoružanjem raspolažu. Vi bi to kao vojni zapovjed- 
nik morali znati. 

- Šta su sve naše jedinice pri povlačenju odnijele ili 
uništile, nije mi poznato. Iz sandžaka Novi Pazar ovamo 
su prošlog mjeseca bile dopremljene velike količine 
oružja i municije. U vojnim skladištima u Sarajevu bilo je 
oko pet hiljada novih pušaka i mnogo razne municije. 
Sve su to ustanici zaplijenili. Topovi su djelomično ones- 
posobljeni, jer su im igle po naređenju moga prethodnika 
polomljene. Šta je bilo s vojnim skladištima u drugim 
gradovima, nije mi poznato. Inače, u Bosni je bilo stacio- 
nirano ukupno 27 bataljona, a u Hercegovini 14, od čega 
su 30 bataljona sačinjavali domaći muslimani, a ostalih 
11 bataljona vojnici iz Anadolije i Albanije. Ukupno je 
bilo oko 40 hiljada vojnika. t 

- Da, to mi je poznato. 

- I u Mostaru su se također nalazile velike količine: 
oružja i municije. I to su zaplijenili i podijelili. I u Livnu, 
također. Turski vojnici stacionirani u Hercegovini, uglav- 
nom su se povukli prema Gabeli. Zajedno s vojnim Za- 
povjednikom Ali-pašom. 

- Da, oni su već na putu za Tursku. No, ostavimo to. 
Čuli ste da sam ih maločas upozorio na ono šta će se do- 
goditi ako nastave s otporom. Obzira neće biti! Bilo bi 
dobro da ih i vi upozorite. Možda vas ipak poslušaju. Mi 
sada krećemo na Sarajevo 1 bilo bi mi žao ako moradne- 
mo topovima rušiti i paliti grad. Bilo bi šteta. Kažite im 
to! 

Pri rastanku Filipović mu nije pružio ruku već se samo 
naklonio i rekao: - Nadam se da me nećete razočarati. 

Čim je Hafiz-paša izašao, ostali, koji su napolju 
čekali, opkoliše ga. 

- Šta bi, šta ti reče? - upita Halačević. 

- Ono što ste i sami čuli: da će u slučaju otpora spaliti 
Sarajevo, I da neće biti milosti. 

- Ih, pas mu mater dušmansku! Ma mi smo gori što 
smo i dolazili psu na noge! Najpravije je rek'o Kaukčija: 
II' šehit, il" gazija, trećega nejma! 

Šutke i zamišljeni vraćali su se u Sarajevo. Noć, koja 
se uskoro spustila, bila je tamna da se prst pred okom nije 

vidio, pa momci iz pratnje upališe fenjere. Stigli su u 
neko doba i razišli se kućama, s tim da se sutra ponovo 
sastanu i obavijeste članove Narodne vlade šta im je re- 
kao Filipović. 


Mada se već ranim jutrom bilo pročulo kako je Filipo- 
vić dočekao delegaciju i čime joj je priprijetio, velika 
dvorana Konaka u kojoj su se okupili članovi Vlade, bila 
je dupke puna Sarajlija. Svi su željeli da čuju i saznaju je 
li baš sve onako kako se pripovijeda. Zabrinutost i 
ogorčenje ogledalo se na svim licima, uz sve glasnije po- 
vike da se ide i bori do kraja. 

Prvi je govorio Hafiz-paša. Odmah je upozorio na bez- 
nadnu situaciju u kojoj se zemlja nalazi i na višestruku 
premoć okupacione vojske, savjetujući da se otpor pre- 
kine i zemlja, a posebno Sarajevo koje je sada na udaru, 
očuva od uništenja. 

- Šteta bi bila da ovaj lijepi grad bude spaljen, a njego- 
vi stanovnici prepušteni na milost i nemilost vojsci, koja 
u tom slučaju neće imati obzira. Oni koji su bili sa mnom, 
čuli su šta je rekao njihov glavnokomandujući general. 
Moja je dužnost da vas na to upozorim, kao i na sve ono 
što već slijedećih dana može zadesiti Sarajevo. Znam da 
mnogima neće biti pravo što ovako govorim, ali savjest 
mi ne dopušta da drukčije postupim. Molim vas, shvatite: 
situacija je beznadna! 

Tiho mrmljanje poprati njegove posljednje riječi, dok 
se neko na sav glas proguli: 

- Uduni, Turkušo! U Stambol, pa tamo prosipaj pamet! 

Nastad komešanje, a onda se diže Halačević. Govorio 
je temperametno i nepovezano, ali su ga svi i te kako raz- 
umijeli. 

- Da ste ga samo čuli i vidjeli, dušmana dušmanskog! 
Razap'o se nasred odaje, pa uz'o da prijeti. Te on će ovo, 
te on će ono. A brada mu k'o u jarca, evo mi ti! Ma, mis- 
lim se nešta: kazuj ti to Halilu u panjevima, a jok nama, 
hizmećaru švapski! Jer, haman on i nije pravi Švabo, već 
nđe ozgor, prišiđeldija švapska. Ama, da nam reče makar 

jednu insansku, ni po jada. Ako nećete pod skut, hoćete 
pod sablju, i sve tako! Ma ako je naša nafaka i naš život u 
tvojim rukama, ne bilo ni jednog ni drugog, mislim se 
ja... - završi Halačević i sjede. 

Kaukčija je bio kratak. OŠinu pogledom po članovima 
delegacije pa ferknu: 

- Ko vas je ćero da iđete dušmanu na noge? Ne zna se 
ko je gori: 11! vi, il! oni! Jazuk što me nije bilo kad se 
pošli. Beli bi se porazgovarali!... 

Diglo se i govorilo i nekoliko uglednih Sarajlija, među 
kojima: braća Muzaferije, Šogolj, Merhemići, Nako, 
Svrzo i još neki. Svi odreda prvaci. I svi su, manje ili 
više, bili za otpor. To ponese i ostale. Pogotovo kad se 
diže Svrzo pa reče da je jutros stigla poruka muftije 
Šemsekadića, da je kod Tuzle žestoko potukao Švabu i 
čitavu švapsku diviziju natjerao u bijeg. 

- A nama, agama Sarajlijama, poručuje i prijeti da će 
nam kožu zderat' samo ako ga iznevjerimo! - Završi 
Svrzo, što u dvorani izazva bučno raspoloženje i smijeh. 

- Ačkosum mu bilo! Nek" nam je živ i zdrav! Da hi je, 
bogdo, još nakih! 

Hafiz-paša je po drugi put ustao. Slušali su ga uz poje- 
dinačne upadice i proteste, mada ovaj put nije izravno 
govorio protiv otpora. 

- Odluka koju sada donesete, biće sudbonosna. Radi 
toga predlažem da se sastanak prekine i nastavi na Musa- 
Ili ili u haremu Begove džamije, i to u prisustvu naroda, 
onako kako ste i dosad radili kada su se donosile važne 
odluke. To je moj dobronamjerni prijedlog. Jer, ovaj put 

S munare susjedne Careve džamije oglasi se mujezin. 
Ljudi se počeše zgledati, a Svrzo predloži: 

- Nejse, nek' i to bude. Javićemo svijetu da se iza 
ićindije okupi na Musali. Tamo je šire već u haremu. Pa 
ćemo sve iznijet, nek'čuju. Je 1' tako?... 

Popodnevni sastanak na Musalli, nadomak Alipašine 
džamije, pretvorio se u pravu narodnu skupštinu. Odluka 
da se nastavi s otporom gromko je prihvaćena, pogotovo 

kad se čulo da se ustanici ne samo u Posavini već i Bo- 
sanskoj Krajini i u nekim dijelovima Hercegovine us- 
pješno nose sa Švabom. Odmah se javilo nekoliko stotina 
dobrovoljaca koji su upućeni prema Visokom i Busovači, 
gdje su se nalazili Hadžijamaković, Selmanović i Risto 
Bujak, a otpremljeno je i više tovara municije i dva topa. 
Hafiz-paša nije ovaj put prozborio ni riječi. Priča o mački 
i lavu, i jučerašnji susret s Filipovićem, neprestano su mu 
se motali po glavi. 


Te večeri se, posve neočekivano, s bojišta povratio 
Mustajbeg Fadilpašić, ostavivši Hadžijamakovića da se i 
dalje krvi sa Švabom. Svoj povratak pravdao je bolešću i 
odmah je po dolasku legao u dušek. Momak koji ga je do- 
pratio, samo je slijegao ramenima. - Beg veli da je has- 
ta... Viđo sam ga kako zalazi u kukuruze i driješi se. Ne- 
kol'ko put'... - bilo je sve što je Znao reći. 

Sutradan je izbio i Hadži-Lojo. On i najuža mu prat- 
nja. Šutljivi i do zuba naoružani, projahali su čitavom 
širinom Ćemaluše. Njegov je povratak izazvao opće 
čuđenje, jer su svi vjerovali da je bio otišao na bojište. 

- Doš'o sam da pokupim i otjeram i one što su ostali 
kod kuća, kraj ženskih dimija. A i one koji su se od straha 
uberbatili i tobože razboljeli - siktao je i kesio zube. 

Domalo iza toga pronijela se druga vijest: - Ama, laže, 
hajduk hajdučki! Otiš'o do Kiseljaka i tamo orobio ne- 
kol'ko kuća i na bigajri-hak ubio čoj'ka. I to, kol'ko se 
zna, nako muslimansko momče. 

Priča je potekla iz Konaka i oko Konaka, da odmah 
bude dopunjena novim pojedinostima: - Jok, nije ubio 
muslimana, već dvoj'cu kršćana. A prije toga hi orobio... 

Priča je ubrzo obigrala čitavo Sarajevo i izazvala silno 
ogorčenje i među muslimanima, a pogotovo među 
kršćanima. 

- Pa, ako će se tako radit', onda je bolje da i Švabo 
dođe! Zar sad, kad nam je sloga najpreča, zar sad da se 
zatiremo! - glasno se protestovalo. 

Pliska, čim je čuo šta se govori, dojurio je Hadži-Loji 
kao bez duše. Zatekao ga u avliji Morića hana kako 
okupljenom svijetu govori da svi, koji mogu nositi pušku, 
moraju u boj. 

- Samo oni u kaburima i oni koji baš ne mogu na 
noge, ti ne moraju. A svi drugi, Za mnom! 

Pliska mu je prišao i pozvao ga u stranu, pa žderući 
pljuvačku i žmirkajući, ispričao šta je čuo. 

= Ha, šta kažeš! - ruknuo on kao mamen pa izvalio oči 
i pušući na nos počeo se vrtjeti oko sebe, kao da traži ne- 
kog na koga će nasrnuti. 

- Od koga si čuo, govori! - prihvatio je sirotog Plisku 
za prsa i digao ga od zemlje, spreman da ga kao tikvu 
razbije o avlijsku kaldrmu. 

Ljudi u avliji u čudu zastali, ne shvatajući šta se zbiva. 


- Govori od koga si čuo, il' ću te zgromit'! 

- Ma..., ma pa svi govore,... svi,... pitaj pa ćeš... - mu- 
cao Pliska landarajući nogama. 

- To su oni izmislili, kurvini sinovi, oni i niko drugi! 
Majku li him njihovu! - jeknuo je i ispustio Plisku iz 
ruku. A onda se okrenuo okupljenim ljudima. Govorio je 
škripeći zubima: 

= Braćo, čuste 1' šta su dušmani pronijeli! Da sam bio 
na Kiseljaku, da sam orobio i ubio dvoj'cu kršćana i da 
sam se vratio da sad po Saraj'vu robim. Hej, dušmani, 
zemlja vam kosti izmećala! Da sam hotio robit, zar bi ro- 
bijo i ubijo fukaru kiseljačku, mjesto sarajskih guzonja i 
dušmana koji mi tol'ko vakta o glavi rade. Nisu me mogli 
otrovat', pa sad ud'rili u drugu kajdu. E, nećemo tako, 
nećemo nek' znate! Porefenat ćemb se il' danas, il' ni- 
kad!... Pliska, zovi ljude! 'Vamo hi! 

Dok je Pliska okupljao ljude, izbi glasnik iz Konaka i 
donese poruku: 

- Hadžija, zovu te u Konak. 

-Ko? 

- To ti ne znam rijet'. I kadija je tamo. 

- Kaži him da ću doć'! 

U Konaku je sve bilo spremno za konačan obračun s 
Hadži-Lojom. Kadija je već bio donio smrtnu presudu, a 
dvojica snažnih momaka su iza vrata čekali da ga zaskoče 
čim uđe. Kao opravdanje za smaknuće uzet mu je bijeg sa 
bojišta i tobožnja pljačka i ubojstvo na Kiseljaku, ali je 
pravi razlog trebalo tražiti u njegovim stalnim sukobima s 
nekim sarajevskim prvacima, koji su na stvar okupacije 
gledali pomirljivo i blagonaklono. Oni su još od prvoga 
dana bili protiv otpora, ali se nisu usudili da javno istupe, 
plašeći se gnjeva širokih narodnih slojeva koji su bili lis- 
tom za otpor, a na koje je Hadži-Lojo imao jak utjecaj. Ti 
njegovi protivnici odavno su čekali zgodnu priliku da ga 
se riješe, vrteći glavama i prezrivo sikćući: - Ama, šta 
hoće taj fukarski ušljo i hajduk, ko je on i šta je on? - Ta 
im se prilika sada konačno bila pružila. 

Da li je Hadži-Lojo slutio šta ga očekuje u Konaku, ili 
je onako podboden i bijesan bio pošao da se obračuna sa 
svojim starim protivnicima, teško je reći. Dolazio je s 
naoružanom pratnjom, s puškom oborenom zemlji, dok 
su mu za silahom bili zadjeveni veliki i mali nož i teški 
revolver kolutaš. 

Čim ga oni iz Konaka ugledaše, lecnuše se. Nisu 
očekivali da će izbiti s tolikom pratnjom. 

- Neka, stan'te! Pustićemo samo njega... - šapnu neko. 


Kad pratnja ujaha u dvorište, Hadži Lojo diže ruku da 
stanu, pa opkorači sedlo da sjaše. U taj čas odjeknu pu- 
canj. 

- Uh, braćo, ranih se! - uzviknu on, pa spuza s konja i 
sjede na zemlju. 

Nastade uzbuna. Svi se strčaše. 

- Pobogu, hadžija, šta bi? 

- Odape mi puška. Rani me... 

- Đi te rani? Je 1' mlogo? 

Dok su se oni iz Konaka bili sjatili oko prozora ne 
shvaćajući šta se zbilo, Hadži-Lojo pokuša da ustane, ali 

nemoćno jeknu i sjede. Zrno iz puške bilo mu je prostrije- 
lilo članak lijeve noge. 

- Šta ste se ufatili ko da ste parmaci! Hajte, pomoz'te 
mi da uzjašem! - obrecnu se on na pratnju, koja ga uze na 
ruke 1 poče dizati na konja. 

- Ponajlak, samo ponajlak... - stenjao je. 

- Haman se nešto trefilo. k'o da je hajduka ranilo? - 
nagađali su iz Konaka. 

- Ih, neće 1', bogdo! 

Pratnja, zbijena oko Hadži-Loje, izjaha iz dvorišta i 
Kom prema Baščaršiji. Kod sebilja Hadži Lojo zaustavi 

onja. 

- Hajte, pogledajte je I' Mulaga berber u Oprkanju. 
Zovite ga... A ti, Pliska, skini mi firalu i pokvasi frcule pa 
mi metni na ranu. 

Dok mu je Pliska stavljao mokar rubac na ranu, jedna- 
ko puckajući usnama ,,tcc... tcc'', izbi Mulaga berber, 
vješt i čuven ranarnik. 

- Hadžija, pobogu, šta to bi? 

- Evo, Vidi šta je... 

Čim mu vidje ranu, Mulaga reče da ga skinu s konja i 
prenesu u berbernicu. Tu mu ispra ranu, metnu mehlem i 
poveza nogu. 

- A sad, hadžija, pravo kući! Ja ću iza akšama doć' da 
vidim kako je. Ne šali se da ustaješ? 

- Ja šta ti se čini, kako je? 

= Biće dobro, ako Bog da. Sabur! 

- Ih, kud će sad i ovaj belaj! - opsova on dok su ga di- 
zali na konja. 


Li 

14. 


Dan nakon povratka Hafiz-paše i članova delegacije iz 
Zenice, Filipović je naredio pokret četa i krenuo prema 
Sarajevu. Vojska je nastupala u dva kraka: glavna kolona 
s Filipovićem kretala je pravcem Zenica-Vitez-Busovača- 
Kiseljak-Blažuj-Sarajevo, dok je VI divizija, s generalom 
Tegethofom, krenula pravcem Zenica-Kakanj- Visoko- 
Vogošća-Sarajevo. Putevi prema Vitezu i Kaknju crnili su 
se od vojske pred kojom su išle jake prethodnice, jer su se 
prema pristiglim izvještajima brojne ustaničke grupacije 
bile okupile na potezu Kakanj-Visoko i Busovača- 
Kiseljak. Ustanicima oko Kaknja zapovijedao je 
Hadžijamaković, a onima oko Busovače glavni koman- 
dant Selmanović. Bila je nesnosna vrućina, pa su Vojnici 
pod teškom ratnom spremom sporo i s naporom napredo- 
vali. Kod Viteza se glavnoj koloni priključila i jedna bri- 
gada Virtembergove divizije, koja je stigla iz Travnika. 

Pred Kaknjem je došlo do prvih okršaja. Nekoliko sto- 
tina ustanika zapucalo je s okolnih uzvisina, a pucnji su 
odjeknuli i iz kakanjskih kuća, s kućnih badža pa čak i s 
drveća. Konjički eskadron koji je jahao kao prethodnica 
ostavio je iza sebe nekoliko mrtvih i ranjenih, da uskoro 
stignu dva bataljona pješadije i jedna topovska baterija 
koja je otvorila vatru na ustaničke položaje, rušeći i paleći 
kuće iz kojih se pucalo. Potisnuti ustanici počeli su se 
povlačiti u pravcu Visokog, gdje ih se okupilo oko četiri 
hiljade. Njihovi novi položaji protezali su se duž planin- 
skih obronaka Vratnice, dolinom potoka Podrinjska i po 
uzvisinama oko Donjih Moštra. 

Kad su se razmjestili i mestimično ukopali, izbio je 
Hadžijamaković da ih obiđe. Jahao je na konju, u pratnji 
dvojice juzbaša. Bio je u bijeloj beznoj košulji bez ante- 

rije i u bijelom kauku na glavi. O pasu mu je bila kriva 
sablja, a za silahom zadjeven veliki švapski revolver. 

= Djeco, il! sad il' nikad! Ako hi pustite, neće stati sve 
do Saraj'va! Bog vas pomog'o, ne dajte him! - zastajao je 
i ponavljao kraj svake grupe. 

Kada ga je Vejsil Mrav ugledao, sav je zadrhtao. Bio 
se zakleo da ga više neće napuštati pa makar to glavnom 

latio, toliko ga zaboljelo kad ga je vidio kako na 
epačkom brdu, pun očaja, pokušava zaustaviti pov- 
lačenje. 

Čim se neprijatelj sutra zorom pojavio i zagazio među 
obronke Vratnice, Hadžijamaković je krenuo na juriš. Uz 
poklike ,,Udri! Sijeci!%, koji su se zaorili sa svih strana, 
ustanici su se otisnuli i sjurili na neprijatelja, koji se na 
čas pokolebao i počeo povlačiti. Nekoliko novih bataljo- 
na koji su bili odmah ubačeni u borbu zaustavilo je njiho- 
vo povlačenje i ustalilo položaje, a onda su oni prešli u 
napad.Dok su švapski topovi bez prestanka tukli po usta- 
ničkim položajima na obroncima Vratnice i po visovima 
oko Donje Moštre, u dolini potoka Podrinjska zametnuo 
se krvav boj. Protivnici su se izmiješali i bez milosti kidi- 
sali jedni na druge, a nove su čete neprestano ubacivane u 
borbu. Hadžijamaković, pod kojim je konj posrnuo, još 
uvijek je jurišao, ne mareći da li će poginuti. Kad je baj- 
raktar Bajrić, pogođen švapskim zrnom pao, Hadžijama- 
ković je povikao što ga grlo nosi: - Djeco, ne dajte 
dušmanu bajraka! Ne dajte, djeco! 

Mrav, koji je bio najbliži, potrčao je prema mrtvom 
bajraktaru, istrgnuo mu bajrak iz ruku i ponio ga, 
dočekavši ono za čim je toliko žudio: da bude bajraktar. 

= Sinko, aferim ti bilo po stotinu puta! - dočekao ga je 
Hadžijamaković, kada je Mrav, zadihan i zametnut bajra- 
kom, dotrčao i stao kraj njega. - Odsad si ti bajraktar, 
nek" znaš! 

Kasno poslije podne, dok je sunce nemilosrdno žarilo, 
ustanici su se pod pritiskom čitave divizije koja je bila 
ušla u borbu, počeli povlačiti. Odstupali su prema Viso- 
kom, prteći sa sobom velik broj mrtvih i ranjenih. Te- 

gethof ih je u stopu pratio, ne dopuštajući im da stanu i 
srede se. Tek kad je ušao u Visoko, dao je nalog da se 
divizija zaustavi. 

Vojska se te večeri ulogorila oko Visokog, na obje 
obale Bosne. Podigla je šatore i zapalila vatre, a kako je 
sutra, 18. augusta, bio carev rođendan, na koji Filipoviću 
ne bi suđeno da uđe u Sarajevo, otpoče veselica. Umorni 
vojnici, uz obilnu večeru dobiše i vino, pa uskoro odjeknu 
svirka i pjesma, a onda, umjesto vatrometa, planuše žita i 
stogovi sijena po okolnim njivama. U oficirskim šatorima 
pred kojim je svirala divizijska glazba, poče međusobno 
nazdravljanje i klicanje caru i pobjedi. Utihli gradić, zavi- 
jen u šutnju i mrak, bojažljivo je osluškivao šta se zbiva. 

Pred samu zoru u Tegethofov štab izbi kurir i donese 
poruku generala Filipovića datiranu sa fojničke ćuprije, 
pred ponoć uoči 17. augusta. Filipović je javljao o svojoj 
pobjedi nad Selmanovićem: 

- Potpuna pobjeda kod hana Bilalovac. Ustanici razbi- 
jeni i većim dijelom bačeni prema Visokom, dok ostali 
bježe prema Kiseljaku. 

Marširamo sutra u Blažuj, a prekosutra u Sarajevo. 
Može li nas slijediti VI divizija? Očekujem bezodvlačan 
odgovor - FZM Filipović. 

Vijest da je i glavna kolona izvojevala pobjedu i razbi- 
la ustanike na potezu Busovača-Kiseljak, izazva novo 
oduševljenje. Tegethof odmah odgovori Filipović da će 
njegova divizija sigurno stići pred Sarajevo prije glavne 
kolone. 


Poraz Hadžijamakovića kod Visokog i Selmanovića 
kod Bilalovca, bio je za Sarajlije kao udarac maljem u 
glavu. Brojni ranjenici, koji su neprestano dopremani u 
vojničku bolnicu 1 još brojniji povratnici koji su nakon 
poraza stizali sa bojišta i pronosili glasove o švapskoj sili 
i ordiji kojoj kraja nema, stvorili su opću pometnju i bez- 
nađe koje je zahvatilo čitav grad. Vlada je neprestano Zas- 
jedala, a Hafiz-paša se iz petnih žila upinjao da konačno 
dokaže kako je daljnji otpor besmislen i da je kapitulacija 

jedini izlaz. Pri tome mu je svesrdno pomagao i stari Fa- 
dil-paša, otac Mustajbega Fadilpašića, nekadašnji nekibu- 
1-ešraf, vođa sarajevskog plemstva i čovjek koji je godi- 
nama, sve do dolaska Omer-paše Latasa u Bosnu, imao 
prvorazrednu ulogu u javnom i političkom životu ne 
samo Sarajeva nego i čitave Bosne. - Nejma šta, bolje se i 
pokorit' već uludo izginut' i narod u još goru nevolju 
uvalit' - savjetovao je Fadil-paša, pri čemu su mu mnogi 
glasno povlađivali. Bilo je već očito da su prilike za kapi- 
tulaciju sazrele, što se najbolje vidjelo po tupoj apatiji i 
nekom čudnom olakšanju koje je bilo zahvatilo ljude, već 
unaprijed pomirene s onim što će doći, a što su mnogi na 
svoju ruku ublaživali, pa čak i uljepšavali, za utjehu i sebi 
i drugima. A kada se još pronijela vijest da je i Hadži 
Lojo ostavio Sarajevo i s najužom dužinom krenuo put 
Romanije, gotovo da niko više nije ni sumnjao da je Sara- 
jevu došao kraj. 

- Ma zar bi on bjež'o da nije vidio koja su doba! Kad 
je bilo halakat', nije ga bilo grlatijeg, a sad, kad treba gi- 
nut', niđe ga! Hajduk hajdučki! - napadali su ga jedni. 

- Neka, čoj'če, nemoj tako! Da nije ranjen, pit'o bi ja 
tebe! - branili su ga drugi. 

Hadži-Lojo je krenuo iz Sarajeva iste noći kad se čulo 
da je Hadžijamaković poražen. Posljednja tri dana ležao 
je kod kuće ne ustajući iz postelje. Rana mu je bila teška, 
kost na članku lijeve noge smrskana, pa je Mulaga Berber 
dolazio svake večeri da mu očisti i previje ranu. Čim je 
čuo šta se zbilo na bojištu, odmah je sazvao najužu 
družinu. 

- Braćo, čuli ste i znate šta je i kako je. Da me ovaj de- 
ver nije snaš'o, lahko bi ja. A!' 'vaki nisam ni za šta! Nit 
mogu hodit' nit' pušku nosit'. A Švabi "živ u ruke neću! 
Pa sam dugo smišlj'o i jedno smislio: Saraj'vo treba os- 
tavljat' a planine se prifaćat'! Strpit' se dok mi ovo rane 
ne zamladi, pa onda opet udrit' na dušmana. U Saraj'vu 
se više nejma šta tražit', jer murtati jedva čekaju da ga 
Švabi teslime. AI? zato je, šućur dragom Allahu, ostala 
Krajina i Posavina, u kojoj muftija kolo vodi. Pa onda 

IST sve do Drine! Pa ćemo se, ako Bog da, sa 
vabom nađduravat'! Je 1' tako? 

Kako mu niko ništa ne odgovori, on se ležeći nalakti 
pa ih prostrijeli pogledom. 

- Šta je, šta ste se ušutjeli, pas vam se mesa naj'o! Haj- 
de, da vas čujem! 

- Šta se ima govorit', sve si nam kaz'o! 

- Biva, i vi ste zato da se iđe? 

- Druge, kolko se vidi, nejma. 

- I nejma, ako se mislite glave nanohat'! Već, lijepo se 
sprem'te pa ćemo, ako Bog da, prid zoru du Romanije. 
Tamokan i svud oko Rogatice, Goražda i Čajniča, svi me 
znaju i poznaju. Imamo đi i kome. A sad hajte, pa oružje 
na se i konja poda se i prid zoru da ste ovdi! Nikom ništa 
ne kazujte, jeste 1' čuli! 

Kad se družina raziđe, on pozva ženu. 

- Domaćice moja - poče glasom u kojem se osjećao 
prizvuk uzbuđenja - dođe vakat da se opet rastajemo. 
Znam da ti nije lahko, al" tako nam je, belćim, suđeno. 
Uzdaj se u Boga i čuvaj djecu pa ćemo se, inšallah, opet 
sastat'. I ovo će bit' i proć', ko što je prošlo tol'ko toga. 
Ja ću noćaske sa družinom u planinu, pa ko god uspita di 
sam, ti kazuj da ne znaš. 

Žena, koja je stajala i slušala ga oborenih očiju, dubo- 
ko uzdahnu i šutke otra suze. 

- Neka, ne plači! Vratiću se ja s Božjom pomoći, k'o 
što sam se i dosad vrać'o! Naučila si čekat; nije ti prvina! 

- E, moj hadžija... - šapnu žena. - Dojadilo... 

On se napravi kao da je nije čuo, pa nastavi: 

- Već, evo ti ovo, nek? imaš za harča - pruži joj nekoli- 
ko zlatnika koje mu je konzul Vasić nedavno darivao. - 
Razgodi, tedaruči... A ako ti dogori do nokata, pošalji 
Mustafu gazdi Jovi Vasiljeviću. Dobar je čojk' i pravi 
dost. Pomoći će, posigurno. Da ga šalješ drugima, ko zna 
šta će s kime bit'... A sad mi zovi djecu. 

Kad djeca, dignuta iz postelje, uđoše, on se krupno 
iskašlja da zatomi uzbuđenje koje ga obuze. 

- Djeco, zov'no sam vas da vam kažem da babo 
noćaske iđe. Dobro slušajte i pazite mater dok se ja ne 
vratim! A ti, Mustafa - obrati se starijem dječaku - ti si 
sad najstarija muška glava u kući. Pa gledaj kako ćeš! 
Nemoj da mati uzdahne il', ne daj Bože, zaplače na te! 
Pazi brata i sestru i čuvaj kuću i kućni prag ko što bi? ga i 
ja čuv'o. Ako ustreba, eno ti i puška. U aharu je, na sa- 

Dječaku bljesnuše oči. 

- Eto, to sam hotio da vam kažem. A sad, poljubite 
babu u ruku pa pod jorgan! 

Djeca ga izljubiše u ruku, a on ih isprati pogledom. Pa 
se okrenu ženi: 

- Hajde i ti, sijeda. Lezi i smiri se dok ne dođu po me. 

- Eh, kad bi mogla... 

- A ti, sjedi! Ispeci nam kahvu pa ćemo sijelit' i 
čekat'. Spremi mi čiste čamašire da ponesem. 

Kasno poslije ponoći pred kućom se oćutiše glasovi i 
topot konja. 

- Eto hi... Hodi, sijeda, da se halalimo. 

Žena priđe, poljubi ga u ruku i ojađeno uzdahnu. 

- De, de, ne plači! Čula si šta sam ti kaz'o: čuvaj djecu 
i kuću, i čekaj! Ako poručim da dođete, kren'te. A sad, 
halali! 

-Iti meni, hadžija. 

- Po stotinu puta! Nek" vas Allah sviju čuva. Njemu u 
amanet'!... Vakat je, skloni se, eto hi. 

Izveli su ga iz kuće i pažljivo podigli na konja. Onako 
u grupi, pod oružjem i u sedlima, pratnja je u mraku pri- 
jeteći djelovala. h 

On je jedno vrijeme šutke sjedio u sedlu i gledao pre- 
ma kući. 

- Hadžija, hoćemo 1'? 

On se prenu. 

- Hajde, kreći s Božijom pomoći! 


254 


Noć je bila mlaka i bez mjesečine, a Sarajevo posve 
utihlo. Samo ponegdje, iza visokih avlijskih zidova, u 
halvatu ili čardaku, gorjela je lojanica. Konjanici su bez 
riječi jahali, svi s istom, neizrečenom mišlju koja je klju- 
cala u svakome od njih: hoće li, ikada više, vidjeti Saraje- 
VO... 


Nakon pobjede kod Bilalovca, Filipović je sutradan, 
17. augusta, krenuo s glavnom kolonom preko Kiseljaka 1 
Rakovice prema Blažuju. Marširajući po paklenoj žezi, 
vojnicima je trebalo punih četrnaest sati da prevale put od 
Kiseljaka do Blažuja, napredujući tek po dva kilometra 
na sat. Stigavši u Blažuj, Filipović je generalu Tegethofu 
uputio slijedeću poruku: 

- Glavna kolona danas kasno naveče prispjela u 
Blažuj. Velika zamorenost trupa, tren izostao, vojska ne 
može na vrijeme dobiti hranu. Zborno zapovjedništvo pri- 
siljeno sutra, 18. augusta, dati dnevni odmor u Blažuju. 
Napredovanje prema Sarajevu zbog toga ima uslijediti na 
žalost istom 19. augusta. Očekujte daljnje zapovijedi. 

Tegethof je primio poruku u Vogošći, nadomak Sara- 
jeva, gdje je prema operativnom planu glavnog štaba tre- 
bao stići i zaustaviti se. U Visokom, odakle je divizija ju- 
trom krenula, bilo je ostalo pola pješačkog bataljona radi 
osiguranja. Prethodnica divizije, koja bi usput naišla na 
ponekog osamljenog ustanika ili seljaka, streljala bi ga na 
licu mjesta. 

Po dolasku u Vogošću, odmah je zaposjednuta Kobilja 
Glava, a jedno istureno odjeljenje stiglo je sve do Koševa, 
na sam prag Sarajeva. Kad su vojnici u blagom ljetnom 
predvečerju ugledali grad, zanijemili su pred prizorom 
koji im se ukazao. Sarajevo, naizgled mirno 1 tiho, ležalo 
je pred njima poput janjeta, okruženo modrim brdima, a 
protkano zelenim baščama i bujnim voćnjacima, s dese- 
tinama bijelih munara koje su poput oštrih kopalja stre- 
mile k nebu. 

- Hur-rraaa! - za čas se prolomio oduševljen vojnički 
poklik. 

Sutradan, dok su isturene straže pažljivo osmatrale 
kako se po uzvisinama oko Sarajeva pojavljuju osamljeni 
konjanici i pojedine ustaničke grupe, iz Blažuja je stigla 
nova Filipovićeva zapovijed o napadu na grad. Napad je 
bio predviđen za sutra, u ponedjeljak 19. augusta u Zoru, 
uz tačan raspored i vrijeme pokreta pojedinih kolona. 
Predviđeno je da u napadu učestvuje pet i po pješačkih 
pukova, tri lovačka bataljona, tri i po eskadrona husara, 
dvije i po čete pionira, devet brdskih i poljskih baterija, u 
svemu oko 14.000 vojnika i 52 topa, ne računajući sanitet 
i komoru. Zapovjedništvo nad čitavom operacijom preu- 
zeo je osobno general Filipović. 


- No, hvala Bogu, napokon! - uskliknuo je general Te- 
gethof, sazivajući svoj štab radi razrade operativnog Za- 
datka povjerena njegovoj diviziji. 

15. 


Nesretan i ogorčen, Hadžijamaković je grabio od Vi- 
sokog prema Sarajevu. Nesretan zbog pretrpljenog pora- 
za, a ogorčen zbog vijesti da je Hafiz-paša posjetio gene- 
rala Filipovića i vodio pregovore o obustavljanju borbi. 

- Ih, da mi ga je, samo da mi ga je...! kiptio je od bije- 
sa, svaki čas se osvrćući na pratnju koja ga je šutke slije- 
dila. Poldrug hiljade Sarajlija, što pješaka što konjanika, 
bilo je ostalo od čitave njegove vojske. Ostali su ili izgi- 
nuli ili su se najvećim dijelom usput rasturili po selima, iz 
kojih su krenuli u boj. 

- Brže, djeco, brže! 

- Kako ih brojni ranjenici nisu mogli slijediti, 
Hadžijamaković naredi da se jedna grupa konjanika iz- 
dvoji 1 prati ranjenike, a on s ostalima žurno nastavi pre- 
ma Sarajevu. 

U Sarajevo su stigli u posljednji čas, baš kad je u hare- 
mu Begove džamije okupljenim Sarajlijama čitana 
Adresa o predaji grada koju je Hafiz-paša, uz saglasnost 
većine članova Narodne vlade, bio sastavio za generala 
Filipovića. 

Čim svijet ugleda Hadžijamakovića, ustalasa se. Nes- 
tade glasan žumor pa muk, kada on, onako gnjevan i u 
okrvavljenoj košulji, uđe u harem i krenu prema sofama. 
Ljudi su se nijemo razmicali da mu naprave put, uznemi- 
reno zagledajući pratnju koja ga je slijedila. Na mnogima 
je bila krvava odjeća, a svi su išli s golim handžarima u 
rukama. Vejsil Mrav je koračao odmah iza Hadžijamako- 
vića, zametnut velikim zelenim bajrakom, čija mu je svi- 
lena kita padala po leđima. Svi su ga začuđeno gledali, 
šutke se pitajući ko njemu dade bajrak. 

- Šta je, šta ste se okupili...? Šta im to kazuješ? - grm- 
nu Hadžijamaković, upirući prstom u Adresu koju je ka- 
dija bio prestao čitati. 

- Takrir, efendum, takrir... Hafiz-paša dao da se 
pročita i kaže narodu... - zamuca kadija tresući se kao 
prut. 

- '"Vamo to! - dreknu on, pa mu istrže Adresu iz ruku. 
I samo što je pročitao prve riječi, dohvati kadiju za bradu 
i snažno ga prodrma. 

- Zar tako, murtate! Ma znaš li, da ću te u crnu zemlju 
stjerat'! 

A onda se okrenu nekolicini članova Narodne vlade 
koji su okolo stajali, usplahireno prežajući gdje bi umak- 
li. 


- Murtati, to ste smislili, je 1'? 

- Muderris-efendija... - poče Ćurčić, ali ga on pre- 
siječe: 

- Šut', nijedne više! 

Sarajlije, navikle da gledaju i susreću uvijek smirenog 
i krotkog Hadžijamakovića, bile su zanijemile od izne- 
nađenja, pa nit' romore nit" govore. Mnogi, do maločas 
sretni da će se sve konačno svršiti i grad u miru predati, 
ponovo se uznemiriše i ustreptaše. A kada Hadžija- 
maković poče govoriti, činilo se da niko i ne diše. Riječi 
su poput žeravice padale i pržile. 

- Braćo, ako me je ikad bilo stid što sam Sarajlija, da- 
naske me je stid! Zar sad, kad butum Bosna čeka i ogleda 
kako će Šeher dočekat'i suzbit' kletog dušmana, zar sad 
da se pridajete, jazuk vam bilo! Da su vam djedovi tako 
radili, nit" bi bilo ovog lijepog Šehera, a nit" vas, sram 
vas i stid bilo! H 

Neko u haremu u sav glas zaplaka, a svijet se uznemiri 
i zatalasa. Hadžijamaković za čas ušutje pa ponovo diže 
glas: 

= Plačite, jer imate poradi čega! Dok se čitava Bosna u 
krvi umiva i s dušmanom hrve, vi se spremate da mu na 
pekšeš pridate naše lijepo Šeher Saraj vo. Jazuk vam i 

baram bilo! Zar su vam strašivice i murtati pamet zanijeli 
pa hoćete da vas se vlastiti evladi sutradan stidi, a da na 
ovom lijepom Šeheru, ponosu Bosne, zanavijek sramota 
ostane. Zar to hoćete, jazuk vam bilo! 

U masi kao da nešto prepuče. Oči su plamtjele, a pes- 
nice se stezale. Ljudi, do maločas pomireni s odlukom o 
predaji grada, najednom se nakostriješiše i propeše, 
spremni da jurnu i u vatru i u vodu. 

- Nećemo-ooo! Ne damo Šehera! - prolomi se hare- 
mom, a onda odjeknu tekbir koji svi prihvatiše. 

Trenutak je bio uznosit. Mnoge se oči orosiše suzama. 

- Koje murtat i strašivica, nek" izlazi iz harema! - uz- 
viknu Hadžijamaković, pokazujući prema vratima. - A ja, 
skromni Muhamed Hadžijamaković, ponavljam i danaske 
ono što sam prvoga dana rek'o: ako mi je suđeno da pad- 
nem u boju, molim uzvišenog Allaha, džellešanuhu, koji 
šalje život i smrt i dijeli zoru od noći, nek' me obraduje 
da padnem u obrani svoga vatana i svoga dragog Šeher 
Saraj'va. Amin! 

- I mi s tobom, muderris-efendija! 

-Imi! I mi! - prolomi se baremom. 

- Ako je tako k'o što govorite, ondar nejmate šta 
čekat'! Evo, ovdikan su juzbaše i bimbaše, pa svi pod baj- 
rak! Stegnite halku oko Šehera, izvucite i namjestite to- 
pove, iskopajte meterize, utvrdite kuće i mahale, nek? 
dušman vidi kako se brani Šeher! A nek' znate i ovo: 
muftija iz Taslidže pritisk'o je Švabu kod Doboja pa mu 
ne da dahnut'. Prisjek'o mu je cestu i prina Brodu i prina 
Saraj'vu. A i Krajina plamti. Padaju švapske glave k'o 
tikve! I da nije bilo turskijen murtata kod Vranduka, 
Švabo se ne bi šale probijo do Saraj'va. Kleti murtati, 
svugdi hin ima, pa i ovdi, među nama. Al' džaba him je 
ako mi budemo složni! 

- Živio muderris-efendija! 

- Živioooo! 

- Dosti govora! Pod bajrak, pa prid kršlu! Da se raz- 
mjestimo. Da vidimo kud će ko, na koju će stranu. 

Mrav krenu s bajrakom, a svi za njim. Gazio je kao u 
snu. 


Ostatak dana, čitavu noć i slijedeći dan, Sarajevo je 
živjelo u borbenoj groznici. Prvo su se izvukli i namjestili 
topovi. Na Goricu i Vraca; na Ravne Bakije, Debelo brdo 
i na obje tabije. Puškar Avdo Jabučica nije imao kad da. 
predahne, dok nije skovao nove igle na svim topovima na 
kojima su bile polomljene. Pet hiljada branitelja razmjes- 
tilo se po uzvisinama oko grada; po svim gradskim pri- 
lazima; po baščama i mahalama; po džamijskim haremi- 
ma i tvrdim kućnim magazama, čiji su uski kameni 
mazgali gledali na ulična raskršća. 

Djeca, žene, bolesnici i nemoćni starci, smješteni su u 
kamene džamije i magaze. Mnoge Žene i djevojke nisu se 
htjele sklanjati. Željele su da ostanu uz očeve, braću i 
komšije i da se bore zajedno s njima. Ako ničim, a ono, 
makar, ključalom vodom. Čitav je grad bio ponesen 
borbenom odlučnošću. Paralizirani jorgandžija Idriz sa 
Budakovića, dok su ga prenosili u tvrdu magazu velike 
Šogoljeve kuće, kroz suze je preklinjao: - Braćo, dajte mi 
makar malu pušku, mogu ja desnom rukom! Dajte mi 
pušku, radi Božijeg raziluka, živi bili! 

Rodbina, komšije i prijatelji, međusobno su se grlili i 
potresno opraštali: - Halali, brate, ako sam ti štogoderce... 
Hodi, da se zagrlimo! 

Hadžijamaković je stizao na sve strane. Želio se uvje- 
riti je li grad spreman da dočeka neprijatelja. Hrabrio je i 
blagosivljao gdje god bi se pojavio: - Djeco, tako, samo 
tako! Nek' dušman vidi kako se brani Šeher! Bog vas po- 
mog'o! 

Pet hiljada branitelja čekalo je tri puta jačeg neprijate - 
lja koji je stajao na gradskim prilazima, očekujući znak 
za napad. Cijevi njegovih topova prijeteći su se dizale. 
Na svaku dvojicu Sarajlija, od djeteta u bešici do stare 
nene očiju punih briga i dobrote, dolazio je po jedan 
švapski soldat. Samo su neke bogatije porodice bile otišle 
iz grada i povukle se prema Palama i Mokrom, a pojedini 
kolebljivi prvaci, među kojima Fadilpašić, Sokolović, 
Ali-paša Čengić i još neki, bili su otišli prema Konjicu i 


260 


Jablanici, pod izlikom da tobože brane prodor švapskoj 
vojsci iz Hercegovine. 

I Hafiz-paša je iskoristio noć pa je s dvojicom pratila- 
ca i jednim turskim oficirom uspio izaći iz grada i stići do 
Blažuja, pravo u logor generala Filipovića, gdje se pre- 
dao. 


U zoru je počeo pokret trupa. General Tegethof prvi je 
dao nalog za pokret. Zagrnut kabanicom zbog noćne 
svježine, stajao je pred štabskim šatorom okružen grupom 
oficira i čekao. Zora se tek nazirala u prvom rumenilu 
koje se probijalo s istoka, kada je general digao ruku i pu- 
kovniku Lemajiću pokazao u pravcu Sarajeva. Pukovnik 
je šutke pozdravio i uputio se prema postrojenoj koloni, 
koja je još od ponoći čekala na pokret. Tišinu su preki- 
nule reske bataljonske i četne komande, metalan zvuk 
vojničke spreme, topot konja i škripa teških točkova to- 
povskih baterija. Kolona je krenula u pravcu Pašina brda, 
da s leđa napadne i zauzme sarajevsku tvrđavu i presiječe 
put prema Mokrom, kako bi onemogućila uzmak branio- 
cima. Dok se kretala kroz paučastu sumaglicu, sličila je 
ogromnoj crnoj Zmiji koja se javljala siktavim zvukovi- 
ma. 

Sat kasnije, iz Vogošće je krenula i kolona generala 
Milera, i to u pravcu Pofalića, da odatle nastavi prodor u 
grad, a odmah poslije nje i jedan pješački bataljon, sa za- 
datkom da zaposjedne brdo Hum i osigura put glavnoj 
koloni, koja će iz pravca Ilidže nadirati dolinom Miljacke. 


U međuvremenu su iz Blažuja krenule i ostale kolone. 
General Kajfel je pošao prema Ilidži, a odatle na Lukavi- 
cu, da preko Debelog brda napadne grad. Odmah iza nje- 
ga krenuo je i pukovnik Vilenc, u čijoj su se koloni nala- 
zile teške baterije koje će bombardirati grad. Posljednja je 
krenula rezervna kolona, sastavljena od pješadije, husara, 
pionira, saniteta, lahkih baterija i signalne stanice. 

Glavnokomandujući general Filipović, koji se sa svo- 
jim štabom bio ispeo na obronke Igmana da odatle prati 
tok operacija, primijenio je i ovaj put već ranije okušanu 

taktiku: bočnim kolonama, preko okolnih visova, obuh- 
vatiti i ukliještiti cilj napada, a onda, glavnom kolonom, 
udariti i ugroziti sam cilj, u ovom slučaju Sarajevo, i to iz 
pravca Ilidže i Lukavice. 

Sunce je već bilo granulo, kada su na Ravnim Bakija- 
ma i Pašinu brdu planule prve puške i grmnuli prvi topo- 
vi. Njihova se jeka odbila od okolna brda i srdito zabruja- 
la nad suncem obasjanim gradom. Hiljade srca uzbuđeno 
je zatreptalo, a preplašeni su golubovi u jatima prhnuli sa 
streha 1 džamijskih kubeta. Majke su grčevito prigrlile 
rasplakanu djecu, gurajući im glavu u krilo. 

- Eto hi, dušmana dušmanskih!... 

Grad je, s tri strane, stezao obruč Švabinih soldata, 
mađarskih husara i Krupovih topova, koji su sipali vatru i 
rigali čelik na ustaničke položaje na Pašinu brdu, Ravnim 
Bakijama, Humu, Gorici, Debelom brdu i Vracama. Od- 
govarali su malobrojni ustanički topovi. 

Na Ravnim Bakijama i po padinama Pašina brda usko- 
ro je došlo do prvog sudara i ljute borbe prsa o prsa 
između jednog lovačkog bataljona iz kolone Lemajića i 
nekoliko stotina ustanika, koji su poput stršljena jurnuli 
na neprijateljski bataljon. Jurišalo se na nož, na sablju i 
bajonetu; na mržnju i smrt. Pali su prvi šehiti i otvorili se 
prvi grobovi. Neustrašivi Sarajlija hadžija Ćesrija, koji je 
na konju uletio u najgušće neprijateljsko klupko, sijekući 
i lijevo i desno, pao je i sam do nogu sasječen. Pala su i 
teško ranjena braća bezi Muzaferije, koji su jurišali pred 
svojim buljucima; pale su i desetine onih koji su ih slije- 
dili. Padalo se i ginulo na obje strane. Komandant jeger- 
bataljona major Dilman klonuo je teško ranjen, a 
poručnik Balis pao je bez glasa, okružen izginulim Voj- 
nicima čiji su grobovi ostali na mrtvoj straži na Ravnim 
Bakijama, da odatle ugašenim očima gledaju bjelogrudi 

eher, u koji im ne bi suđeno da uđu. 

Jedinice kolone generala Milera koje su nadirale iz 
pravca Pofalića, zahvaljujući snažnoj topovskoj Vatri us- 
pjele su da zagospodare brdom Hum 1 da nakon ogorčene 
borbe potisnu Sarajlije sa Koševskog brda, pa da se onda 
okome na Goricu. 

Oko devet sati ujutro, pod pritiskom kolone Lemajića, 
koja se već bila ispela na Ravne Bakije i Pašino brdo, de- 
setkovani branitelji počeli su se naglo povlačiti, ostavlja- 
jući iza sebe brojne mrtvace. Izginule Sarajlije, u krvavim 
beznim košuljama, bez ćulaha na glavi, a mnogi samo u 
jednoj firali na nozi, mrtvim su rukama dodirivali izgi- 
nule Johane, Ištvane i Pište; mrtve jegere, ulanere i infan- 
teriste dovedene iz raznih krajeva Monarhije, da tu, na 
vratima Sarajeva, potraže i nađu svoj grob. Među pos- 
ljednjim koji je tu pao, bio je bimbaša Smajiš, kojeg je 
švapsko zrno pogodilo pravo među oči, dok se Vejsil 
Mrav, s oprljenim bajrakom u rukama, zajedno s ostali- 
ma, uspio povući iza gradskih zidina na Vratniku. 

Umalo iza toga umuknuo je i posljednji ustanički top 
na Debelom brdu, na južnoj strani Sarajeva. Ušutkali su 
ga topovi kolone Kajfela, čiji su vojnici sa svih strana jur- 
nuli na ustanički šanac na Vracama, da bajonetima i Kun- 
dacima dokrajče njegove posljednje branioce. 

Time je, nakon četvorosatne ljute borbe, vanjska obra- 
na Sarajeva bila skršena. Preživjeli branioci povukli su se 
u grad, da tu, po njegovim sokacima, baščama, grobljima, 
avlijama i kućama, podijele sa Švabom svoj posljednji 
mejdan. 

- No, also, a sada iz svih topova na grad! - naredio je 
general Filipović, kada je dobio izvještaj da je vanjska 
obrana Sarajeva savladana. Bacio je pogled na razastrtu 
sekciju i prstom pokazao na brdo Mojmilo iznad Švrakina 
sela. - A sada se, gospodo, premještamo vamo. Da, tu, na 
Mojmilo!... 

Više od pedeset topova počelo je s tri strane nemilo- 
srdno ranjavati Sarajevo. Granate su rušile i ubijale po 
svim dijelovima grada. Topovske baterije, izvučene na 
Debelo brdo, s osobitom su se žestinom okomile na 
gradsku tvrđavu, u koju se bio povukao velik broj brani- 
telja. Kuće su, poput ljudi, stenjale i rušile se, stabla su se 
kršila 1 lomila, a plameni jezici prvih požara zlokobno su 
liznuli spram neba. Ali salve ognja i gvožđa, koje su ku- 
ljale iz topovskih ždrijela, nisu prestajale. A kada su na- 
pokon urijedile, jer je general Filipović bio uvjeren da je 

odlučnost Sarajlija da i dalje brane svoj grad napokon 
slomljena, uslijedio je juriš. Kolona pukovnika Lemajića 
prva je jurnula niz Budakoviće, a vojnici iz kolone Milera 
niz Koševo i Goricu, dok su se čete generala Kajfela 
spuštale prema gradu niz Vraca i padine Debelog brda. 

Očekivanje generala Filipovića da će teško izranjavani 
grad konačno prestati da se opire i bori, bilo je iznevjere- 
no. Branitelji Sarajeva, uz mnoge žene i djevojke koje su 
im priskočile u pomoć, pokazivali su primjere neviđena 
junaštva. Svaka mahala i kuća, sa svojim prozorima i 
kamarijama, bila se pretvorila u zasjedu, iza koje je 
čekala i prežala smrt. Uz puške martinke, vriskale su 
duge šešane i stare sindžirlije, čija je krupna sačma razdi- 
rala utrobe švapskih soldata. A ključala voda, kojom su ih 
razjarene Sarajke dočekivale i furile s prozora i kamarija, 
u krpama je snosila kožu s njihovih lica. Izbezumljeni od 
boli i bijesa, vojnici su provaljivali u kuće i ubijali sve re- 
dom, podmećući nove požare koji su se dalje širili. Prska- 
li su ćeremiti na krovovima, buktila je zapaljena šindra i 
tamnili savatli đugumi i ibrici, nanizani uz papučluke po 
sarajevskim katmerli avlijama. 

Što se sunce više penjalo, ulične su borbe bivale sve 
žešće 1 krvavije. Jedna od najljućih borbi vodila se na 
Gorici, oko kamenog Zinđirli Ibrahim-dedetova turbeta i 
po grobljanskim padinama oko turbeta. 

- Naprijed! Pravac groblje! Naprijed! - neprestano su 
odjekivale oficirske komande, nakon kojih su vojnici po- 
novo jurišali, svaki put dočekivani kuršumima iza grob- 
ljanskih nišana. Svaki grob, svaki kameni nišan iza kojeg 
je provirivala usijana puščana cijev, kopao je novi grob. 
Ustanički topovi na Gorici bili su već ranije ušutkani 
ognjem iz Švabinih topova, ali su groblje i staro turbe još 
uvijek odolijevali, zobljući švapske soldate koji su ko zna 
po koji put bezuspješno jurišali i ginuli. 

I čitav prostor oko Koševskog potoka, nedaleko od 
Alipašine džamije, crnio se od izginulih Sarajlija, koji su 
pružali lavovski otpor vojnicima kolone Milera. A kada 
su se ovi napokon probili, tridesetak branitelja zatvorilo 
se u obližnji mlin, riješeni da se bore do posljednjeg. Pre- 

stali su pucati tek kad su se plameni jezici nad zapaljenim 
mlinom zauvijek sklopili, a zadah izgorjelog ljudskog 
mesa zapahnuo čitavu okolicu. I Gorica se već bila pret- 
vorila u buktinju: gorilo je na desetine kuća. 

S prozora Ajni-dedetova i Šemsi-dedetova turbeta, iz 
susjednih kuća i obližnje vojničke bolnice, kuršumi su ne- 
prestano zviždali, koseći i ranjavajući neprijateljske voj- 
nike. Cak i teški ranjenici, samo ako su se mogli dići iz 
postelje, bili su prihvatili za oružje. 

I susjedna Alipašina džamija zadala je Švabama dosta 
jada. U tvrdu, kamenom zidanu džamiju, bile su se zatvo- 
rile brojne žene i djeca iz okolnih mahala, dok je nekoliko 
hrabrih djevojaka odozgo, s munare, kišom kuršuma bra- 
nilo pristup džamiji. Svaki pokušaj da se probiju do 
džamije, vojnici su skupo plaćali. Tek kad je čitav jedan 
vod brzom paljbom osuo po munari, mogli su se popeti 
na šerefe, gdje su bajonetama i kundacima dotukli 
junačke djevojke. Umjesto mujezinova poziva na molit- 
vu, ovaj put bi sa munare dopro samo poneki zatomljeni 
djevojački vrisak. Izbodena i okrvavljena tjelesa, ostrvlje- 
ni su vojnici pobacali s munare. Mrtve djevojke su pale 
među bijele kamene nišane, da se zauvijek smire u Viso- 
koj travi džamijskog harema. 

Nisu samo one izginule. Pala je i djevojka Behka, čija 
se kuća nalazila pri dnu Koševa. Pucajući s kamerije, 
Behka je ranila nekoliko vojnika. Strijeljali su je pred av- 
lijskim vratima. Dok su je strijeljali, rukama je pokrivala 
razgolićane grudi, jer su je vojnici, dok su je savladali, 
bili napola svukli. 

I mnoge druge Sarajke, među kojima Habiba 
Arnautović i Sevdija Hodžić, junački su se borile. Habiba 
je iz male puške ubila švapskog soldata, a Sevdija je rani- 
la njihova oficira, da bi osvetila brata koji je toga jutra 
poginuo. Vojnici su obje povalili i preklali. Ali ih nisu 
doklali. Sevdija je čak nadživjela Švabu. 

I tako redom. 

Oko Magribije džamije, pozadi vojničke bolnice, gdje 
su krive sjekire samardžijskih majstora unosile pravi užas 


265 


među švapske vojnike, iz jedne zapaljene kuće nepresta- 
no se pucalo. A kad je pucnjava umukla, na husarskog 
oficira koji je bio projahao, neko je iz kuće izručio leđen 
ključale vode. Oficir je vrisnuo i pao s konja, a raz- 
bješnjeli husari su utrčali u kuću. Dočekala ih je Žena s 
trbuhom do zuba i s golim handžarom u ruci, pa se poput 
vučice ustremila na njih. Sasjekli su je teškim husarskim 
sabljama. Zajedno s nerođenim djetetom. 

I druge Sarajke, od kojih neke i u muškoj odjeći, bo- 
rile su se i ginule zajedno uz braću i očeve. Prenosile su 
municiju, previjale i napajale žedne ranjenike ili ih sa so- 
kaka unosile u najbliže kuće, da bi ih sklonile s očiju raz- 
jarenih vojnika ili ispod kopita husarskih konja koji su 
tutnjali mahalama. 

Pred podne je Sarajevo gorjelo. Zlokobno su se dizale 
i povijale velike plamene perjanice. Gorjelo je na Gorici i 
Bjelavama, na Bistriku i Širokači. u Žagrićima i na Hise- 
tima. 

- Braćo, pogledajte, gorč i Budakovići! - povika neko 
sa Žute tabije, odakle je grupa branitelja pružala grčevit 
otpor vojnicima koji su nadirali s dvije strane. I odozgo, 
spuštajući se niz Vratnik, i odozdo, uspinjući se uz strme 
padine Jekovca. 

Vejsil Mrav, potamnio od ćađi i dima, ali još uvijek s 
bajrakom u rukama, kad to ču sav se strese. Priđe kame- 
nom korkaluku tabije i pogleda prema Budakovićima. Vi- 
soki plameni jezici, žućkasti od sjaja sunca, dizali su se 
nad Budakovićima. 

Njega stegnu. I u grlu i u srcu. Jer, tamo su njegovi! 
Žena i djeca. U zapaljenoj kući. Plamte i dozivaju ga. 
Mole ga da dođe. Da ih izbavi. Eno } male Fatime! U 
crvenim dimijicama. Vrišti i uvija se oko matere. Mravu 
se čini da je i vidi i čuje. Vidi kako joj dvije tanke ple- 
tenčice, kao dva mišja repića, vire ispod šamijice. 

- Safija, djeco, eto me! - povika Mrav što ga grlo nosi 
i zakorači na visoki korkaluk. - Safija, eto me, ne bojte 
se! 

- Vidi onoga! Ne dajte mu, haman je svrn'o! - povika 
neko za njim. 

Topovska granata, ispaljena s Debelog brda, poput 
groma tresnu u tabiju. Mrav, zajedno s izvaljenom zem- 
ljom i kamenjem poletje preko korkaluka i pade na strmi- 
nu ispod tabije. Pa se i ne pomače. Ležao je potrbuške, 
preko komada raznesenog bajraka koji je još uvijek držao 
u stisnutoj šaci. Kao da se plašio da mu ga ko ne otme... 

Sve se već bilo izmiješalo i zamrsilo. I sunce i požari, i 
pucnji i jauci, i prašina i krv, i molitve i kletve. Po sokaci- 
ma su ležale na stotine mrtvih i ranjenih. Vojnici kolone 
Lemajića, koji su se spuštali niz zapaljene Budakoviće, 
osvajali su kuću po kuću, sokak po sokak, nadirući prema 
srcu grada, prema čaršiji. Ubijali su čeljad i palili kuće iz 
kojih se pucalo. 

- Eto hi, ne dajte him! - povika Hadžijamaković, koji 
se s grupom branitelja bio zatekao u groblju povrh Sina- 
nove tekije na Vrbanjuši. 

Iz groblja osu. Vojnici zastadoše, pa u talasima jur- 
nuše put groblja. Prskali su i zvonili kameni nišani na 
grobovima, dočekujući udarce švapskih kuršuma. Mrtvi 
su branili žive. Činilo se kao da oni jauču iz grobova. 

Šaka branitelja ne izdrža. Izginuše na samim grobovi- 
ma. 

Hadžijamakoviću ne bi suđeno da padne. S još dvoji- 
com preživjelih povuče se i zatvori u tvrdu Sinanovu teki- 
ju, spreman da tu dočeka svoj smrtni čas. Tišina i hlad te- 
kije ispuniše ga smirenjem. Učini mu se da čuje kucanje 
kudret-sahata i mukle udarce kuduma, a onda Zanosnu 
jeku derviškog zikra od kojeg je podrhtavala čitava tekija. 
Derviška halka kao da se zanjiha pred njegovim očima, a 
on se zagrenu od Zanosa i u sav glas poče skandirati: - Al- 
lah! Al-lah! Hu-hu!... 

Varao se šejh i muderris Gazi Husrevbegove hanikaha. 
Nije to bio zov derviškog zikra niti jeka kuduma, već bi- 
jesni trk švapskih soldata, piska njihovih borija i topot uh- 
ranjenih husarskih konja koji su tutnjali pokraj tekije, 
spuštajući se prema čaršiji. 

Potpukovnik Rudolf Šegerc, s dvije pješačke čete i di- 
jelovima jednog lovačkog bataljona, prvi se probio do 

čaršije i preko Careve ćuprije dospio do Konaka, neka- 
dašnje valijine rezidencije 1 dojučerašnjeg sjedišta bo- 
sanske Narodne vlade. U širom otvorenim odajama Vla- 
dala je hladovina i muk. Nigdje žive duše. Kadifom 
zastrti minderi u prostranoj valijinoj odaji bili su 
izgužvani i zaprašeni, a na zidovima je još uvijek stajalo 
nekoliko zlatom ispisanih levhi. S velike zidne slike, 
bačene u ugao, smrknuto je gledao sultan Abdulhamid, s 
dubokim crnim fesom na glavi. Razbijeno staklo i 
oštećena slika stvarali su dojam kao da je sultanova glava 
sastavljena iz dva dijela, krivo nasađena jedan na drugi. 
Nečija prazna duhankesa ležala je nasred pisaćeg stola, a 
jedno krilo vrata koja su vodila u susjednu odaju bilo je 
izvaljeno. Gluha tišina i pustoš pritiskivali su čitav Ko- 
nak. 

Dolje, u gradu, još uvijek su se čuli pojedinačni puc- 
nji, a onda ponovo odjeknuše topovi. To su vojnici 38. 
pješačkog puka, koji su se bili ispeli na tabiju na 
Strošićima, slavili pobjedu. Na vrhu tabije već je lepršala 
crno-žuta zastava, dok su premoreni, ali razdragani vojni- 
ci pjevali ,Carevku''. Umalo iza toga pade i Žuta tabija 
na Jekovcu, poslije čega teško izranjeno Sarajevo 
konačno klonu. Grupe branitelja koji su se uspjeli probiti 
iz grada, žurno su odmicale prema Mokrom i Romaniji. 
Bio je tu i Stevo Petranović koji je, sklonivši se u Srbiju, 
uspio umaći obećanim vješalima. 


Glavnokomandujući general Filipović, koji se oko 
podneva spustio s Mojmila u Sarajevsko polje, vijest o 
prestanku borbi i zauzeću Sarajeva primio je u sjenovi- 
tom hladu stoljetne lipe pred opustjelom Salčinovom ka- 
fanom na pragu Sarajeva. Nakon što je saslušao raport, 
izdao je zapovijed da se odmah izvrše sve potrebne pri- 
preme, jer je još za dana želio ući u grad. 

Ulice kojim je povorka trebala proći, žurno su 
raščišćavane. Sanitet je odnosio mrtve i ranjene, pioniri 
su bili prionuli na gašenje požara, a sve ulice na putu do 
Konaka, buduće Filipovićeve reziđencije, zaposjela je 
vojska. Za to vrijeme po opustjelim sokacima, iza zaman- 

daljenih avlijskih vrata, vladala je grobna tišina. Poneg- 
dje, u nekoj bašči, ispod starog oraha ili duda, ukućani su 
šutke kopali osamljeni grob, da u njega spuste poginulog 
domaćina ili sina, ili sa sokaka unesenog mrtvaca, kako ni 
mrtav ne bi pao u Švabine ruke. 

Oko četiri sata poslije podne, dok je sunce i dalje 
žestoko peklo, zapucali su topovi, a iz daljine je doprla 
mukla jeka truba, činela i bubnjeva, svečano najavljujući 
Filipovićev ulazak u grad. Odozdo, od vojničke bolnice, 
prvo se pojavila vojnička glazba, a iza nje, u laganom 
kasu, odred husara u crvenim koparanima optočenim 
žutim gajtanima i s crnim kalpacima na glavi, svi na bije- 
lim, razigranim konjima. Iza njih, okružen svitom, jahao 
je general Filipović, u zagasito modroj dolami, iskićenoj 
brojnim odlikovanjima koja su se presijavala na suncu. U 
raskošnom bljesku zlatnih naramenica i lampasa, kita i 
širita, kolajni i modrih perjanica na kalpacima, među 
brojnom Filipovićevom svitom posebno se isticala krupna 
Hafiz-pašina figura s crvenim fesom na glavi i poz- 
laćenom sabljom o bedru. I on se, nakon sinoćnje predaje, 
našao u Filipovićevoj pratnji, šutke razgledajući teško 
osakaćeni grad. 

Pred Alipašinom džamijom povorka uspori. General 
Miler, čiji su vojnici jutros vodili najogorčeniju borbu baš 
na tom mjestu, upozori Filipovića na izgorjeli mlin i vitku 
munaru Alipašine džamije, okrećući se prema Gorici koja 
se još uvijek dimila. 

- Ekselencijo, ovdje, i tamo gore, bio je pravi pakao! 

Neprijatelj je bio luđački uporan. Radije je ginuo nego 
se povlačio. Naši su vojnici bili na teškoj kušnji. Pokazali 
su izuzetnu hrabrost. 

- I žene su, kažete, pucale? 

- Da, odozgo, s mošeje. I iz kuće, također. Sipale su 
ključalu vodu na naše vojnike. I jedan od mojih oficira je 
tom prilikom teško ozlijeđen. Postoji opasnost da od 
opekotina oslijepi. 

- Fanatici, ludi fanatici i ništa drugo - progunđa Filipo- 
vić ljutito. - Bolnicu ste dali isprazniti? 

- Da. Svi su njihovi ranjenici evakuirani. Tamo se sad 
nalaze isključivo naši vojnici. 

- Nego šta! - oštro će Filipović i podbode konja. Po- 
vorka ubrzano krenu. 

Po dolasku u Konak, Filipović je odmah uputio brzo- 
jav Carevoj kancelariji u Beč, javljajući o svom ulasku u 
Sarajevo i o teškim uličnim borbama koje su vođene. U 
brzojavu je između ostalog stajalo: 

- Tu, u gradu, otvorila se borba, i to jedna od najgroz- 
nijih kakva se zamisliti može. Iz svake kuće, sa svakog 
prozora, iz svake pukotine na vratima, pucano je na naše 
čete. Šta više, i same žene su učestvovale u tome. Voj- 
nička bolnica, puna bolesnih i ranjenih ustanika, također 
je učestvovala u borbi. Bile su to nevjerojatne pojave 
divljeg fanatizma... Naši gubici, na žalost, nisu neznat- 
ni... 

Dok je Filipović sastavljao brzojav, ađutant mu najavi 
zajednički dolazak njemačkog, engleskog, francuskog i 
italijanskog konzula, kao i jedne delegacije uglednih Sa- 
rajlija, koju je predvodio fra Grga Martić. 

Filipović prvo primi konzule, koji mu izraziše dobro- 
došlicu i iskreno zadovoljstvo da je Sarajevo nakon teške 
neizvjesnosti i njihova višednevnog strahovanja napokon 
zauzeto. Ujedno iznesoše i svoje čvrsto uvjerenje da će 
ulazak austrougarskih četa donijeti zemlji sve ono što je 
Berlinski kongres rukovodilo da Austro-Ugarskoj povjeri 
mandat za okupaciju Bosne i Hercegovine. 

- Gospodo, u to ne trebate ni časa sumnjati - odgovori 
Filipović. - Ovom prilikom vas molim da vašim vladama 
javite da će od danas u glavnom gradu Bosne i Hercego- 
vine, a uskoro i u čitavoj ovoj dosad zlosrećnoj zemlji, 
početi jedan novi i ljepši život, pod moćnom i pravednom 
upravom Njegova prejasnog carskog i kraljevskog 
veličanstva Franje Josipa Prvog. 

Nakon što se oprostio s konzulima. Filipović naredi da 
mu uvedu fra Grginu delegaciju. Za razliku od ljubaznog 
prijema konzula, ovaj put je bio vojnički opor. Prvo je 
saslušao fra Grgin pozdravni govor, motreći ispod oka 

članove delegacije među kojima je bio i Mustajbeg Fadil- 
pašić, odjeven u bogatu begovsku nošnju, kao i predstav- 
nici ostalih vjeroispovijesti. Kad fra Grga završi svoju 
pozdravnu besjedu, Filipović, koji je još uvijek stajao, 
održa delegaciji kratak govor. 

Prvo priprijeti onima koji su uzbunili narod i nahuškali 
ga na carske i kraljevske čete koje zemlji donose mir i 
blagostanje i naglasi da će se prema takvima najstrožije 
postupiti, kao i prema svima onima koji se ubuduće drznu 
da siju smutnju i pokušaju bilo šta poduzeti protiv nove 
vlasti. - A svi drugi, koji novu vlast budu istinski prigrlili 
- naglasi na kraju govora - osjetiće sve one blagodati koje 
ih očekuju pod moćnim okriljem Austro-Ugarske Monar- 
hije i uz očinsku brigu Prejasnog carskog i kraljevskog 
veličanstva. 

Dok je Filipović članovima delegacije držao lekciju, s 
vremena na vrijeme značajno klimajući svojom krupnom 
mesnatom glavom, prvi sumrak se lagano spuštao nad 
Sarajevo. Hiljade austrougarskih vojnika, iscrpljenih na- 
kon današnje borbe, ležalo je i odmaralo se po okolnim 
sokacima, očekujući da ih razmjeste i ukonače. Pro- , 
mućurni ulični trgovčići neprestano su ih obigravali, 
nudeći ih pićem, voćem i slatkišima. Kako kasarna na Bi- 
striku nije mogla ni približno primiti toliku vojsku, to voj- 
nike počeše smještati po kućama i u pojedine mahalske 
džamije, s kojih te večeri ne odjeknu uobičajeni poziv na 
molitvu. Tek u sami akšam, hafiz Mačak se ispe na muna- 
ru džamije na Mlinima i poče okujisati. Glas mu sjetno 
zaplovi iznad utihle mahale, našta se švapske patrole uz- 
nemiriše, misleći da se to pritajeni ustanici međusobno 
dozivlju. U posljednji čas, kad su vojnici već htjeli da 
pripucaju na munaru, neko im objasni o čemu se radi i 
sve se u miru završi. Nekoliko mahaljana nakon toga 
žurno promače na molitvu. 

Mrak uskoro poklopi Sarajevo. Sve utihnu. Odnekle, 
kroz noć, dopro bi samo dalek pasji lavež. Sokacima bi s 
vremena na vrijeme naišle vojničke patrole čiji bi koraci 
oštro odjeknuli, da se ubrzo izgube u noćnoj tišini. Iza 
visokih avlijskih zidova nije dopirao ni plač ni jecaj. Za 

mrtvima se žalilo šutke, bez glasa. Lojanice se po halvati- 
ma te noći nisu palile. Činilo se da u kućama nema ni 
žive duše. Samo su prozori na Konaku bili osvijetljeni. U 
Filipovićevu štabu vršene su pripreme za nove operacije, 
jer se već sutradan trebalo krenuti prema Romaniji i 
istočnoj Bosni Hadži-Lojinim tragom. 


Nakon te prve noći, pune iščekivanja i neizvjesnosti, u 
kojoj je malo Sarajlija leglo i zaspalo, dan je donio nove 
brige i strepnje. Jake vojničke patrole, praćene potkazi- 
vačima koji su ih poput pasa slijedili, preplavile su ma- 
hale i zaredale po mnogim kućama, tražeći one koji su se 
tih dana bilo čime istakli. Zbunjeno ženskinje odgovaralo 
je da ne zna gdje su im muški ukućani, na šta su vojnici 
upadali u kuće, prevrćući i zavirujući u svaki kutak. One, 
koje su našli, odmah su vezali i vodili. 

Hadžijamakovića su među prvima potražili. Čitavu su 
kuću pretražili, ali ga nisu našli. 

- Nejma, bibe, džaba ga tražite! Od prekjuče nije do- 
lazio - pravdala se Hadžijamakovićeva kćerka Fatima, 
zZbunjeno sliježući ramenima. 

- Mora bit'! Kazuj gdje je! - siktao je potkazivač u 
crnu fesu bez kićanke. 

- Ah, pa rekla sam da ga nejma... 

Među onima koje su vojnici našli i odveli, bili su 
Abdulah-efendija Kaukčija, Avdo Jabučica, Halačević i 
još neki istaknutiji ustanici. 
kacima, hvatati i odvoditi ljude. Vodili su ih u Vasiljevu 
bašču kraj starog pravoslavnog groblja, stotinjak metara 
ispod vojničke bolnice. Tu se ubrzo sabralo više stotina 
ljudi, i muslimana i kršćana, kao i nekoliko muslimanskih 
žena, osumnjičenih da su sudjelovale u borbama. 

- Bezbeli će ih pobit'? - lazao je šapat. 

- Vjeruj se... A morebit i neće. Čuje se da će hi vodit' 
u roblje. Ko jesire... 

- Hadžijamakovića, haman, nisu našli? 

- Jok, nisu. A i neće, ako Bog da! 

IT Hadžijamaković im je treći dan pao u ruke. Hoti- 
mice. Sam je tako odlučio. 

Tri dana je proveo u komšiluku i vodio svoju pos- 
ljednju bitku. Ovaj put sa samim sobom. Nije mu bilo 
suđeno da padne u obrani rodnoga grada, a ni povlačiti se 
više nije mogao jer je bilo kasno, pošto su svi putevi bili 
zatvoreni. S prezirom je odbio prijedlog prijatelja da pre- 
obučen u žensku odjeću pokuša maknuti iz Sarajeva. Zar 
on, Muhamed Hadžijamaković, jedan od vođa ustanka i 
narodnog otpora, pa da kao žena, u feredži, bježi iz Sara- 
jeva! Do smrti bi se sam sebe stidio. 

Treće, besane noći, provedene u molitvi i razmišljanju, 
sravnio je sve svoje račune i donio konačnu odluku: po- 
dijeliće sudbinu onih koji su ga slijedili i pali. 

Pred zoru se vratio kući i počeo se pripremati Za svoj 
veliki, posljednji put. Onako, kako se mrtvi opremaju. 
Okupao se 1 obukao svoje najljepše, bajramsko ruho, i 
stao na jutarnju molitvu. Molio je dugo i skrušeno. Digao 
se ozaren, sa suzom u oku. Dnevne boje su se tek rađale, 
a ptice budile. Pijevci iz komšiluka su se natjecali koji će 
glasnije kukurijeknuti. 

Onda je pozvao ukućane i poručio po najbližu rodbinu 
i prijatelje. Okupili su se šutke, kao da su slutili zbog 
čega ih poziva. Obratio im se potresno: 

- Božijim emerom, a mojim sevepom, izginuli su mno- 
gi. Pravo je onda da i ja podijelim njihovu sudbinu. Zato, 
neka me niko ne razbija u onome što sam odlučio. Neka 
mi Najmilostiviji bude milostiv! 

- Babo, dragi, kuda ćeš? - vrisnula je Fatima. 

= Da pogledam dušmanu u oči. Nek" ne misli da me je 
strah! 

Začuo se plač, našta on diže ruku: 

- Stan'te, ne plačite! Ako ja ne plačem, ne plačite ni 
vi! Kazano je: El mukadderu, la jugajjeru - suđeno se ne 
mijenja!... Zato, priđite da se halalimo! 

Ženskinje i mlađi ljubili su ga u ruku, a stariji su se 
opraštali zagrljajem. Riječi, prigušene suzama, zapinjale 
su u grlu. 

Na avlijskim vratima, dokle su ga ispratili, posljednji 
put se okrenuo i pomilovao ih pogledom. 

- Još jednom: halalite! Sabur! Neka vam je Allah na 
pomoći i neka vas On čuva. 

Grčevit jecaj ostao je iza njega. Kao kad mrtvaca izne- 
su iz kuće. 

Dok je prolazio mahalom, komšije koje su ga vidjele, 
zgranuto su gledale za njim. Neki su pritrčavali. 

- Muhamed efendija, kuda, pobogu! 

_ Idem, braćo, iđem! Halalite! - odgovarao je ne zasta- 
jući. 

Nije daleko stigao. U blizini Šeherćehajine ćuprije, 
gdje ga je susreo i prepoznao jedan od potkazivača, voj- 
nička patrola ga je opkolila i uperila puške u njega. 

- Halt! 


Vijest da je Hadžijamaković uhvaćen, odmah se 
proširila Sarajevom. U čaršiji, koja se po naređenju ko- 
mandanta grada bila ponovo otvorila, mada su brojni 
ćefenci izginulih ostali i dalje zatvoreni, ljudi su se 
okupljali i sašaptavali, mnogi sa suzama u očima. 
Međutim, u Konaku, vijest je dočekana s izuzetnim Za- 
dovoljstvom. Jer, radilo se o čovjeku koji je bio ne samo 
jedan od glavnih vođa otpora već je smatran i glavnim 
krivcem za krvoproliće na sarajevskim ulicama. Sam 
general Filipović, čim su ga obavijestili da je 
Hadžijamaković uhvaćen, požurio je da ga vidi. Zastao je 
na širom otvorenim vratima ćelije u prizemlju kasarne, u 
koju su ga pod jakom stražom bili smjestili. Jedno vri- 
jeme ga je šutke posmatrao, okružen grupom oficira koji 
su ga pratili. Hadžijamaković, sluteći valjda o kome se 
radi, gledao je u Filipovića smireno i Čtvoreno, pogledom 
čovjeka koji je sve stvari do dna sagledao i za kojega nije 
više bilo nikakva dvoumljenja. Onda se iskašljao i gleda- 
jući Filipoviću pravo u oči, upitao: 

- Jesi I! ti taj njihov glavni? 

Zavladao je tajac. Oficiri iz pratnje, koji nisu razumje- 
li šta je Hadžijamaković rekao, propinjali su se da ga bo- 

lje vide. U nastalom muku čulo se kako je Filipović kroz 
nos frknuo i izbacio jedno gnjevno ,/hmm", pa se oštro 
okrenuo i pošao. Dok je prolazio polumračnim zatvor- 
skim hodnikom za čas je zastao, pa pokazujući glavom 
prema ćeliji rekao: - Još danas ga treba izvesti pred prije- 
ki sud. Čim prije! 

Prijeki sud se sastao istoga dana. Sudnica u kasarni 
bila je puna oficira. Kada su Hadžijamakovića uveli, 
žagor se naglo stišao. U crnoj džubi, u crvenim firalama 
na nogama i sa bijelom ahmedijom oko glave, preplanuo 
u licu, guste, podobro progrušane brade i krupnih smionih 
očiju, a još uvijek snažan i krepak, Hadžijamaković je već 
na prvi pogled djelovao muževno i dostojanstveno. Za 
tren je zastao i pogledom prešao po prepunoj sudnici, pa 
se okrenuo stražarima koji su ga povukli za široke rukave 
džube. Tek tada se vidjelo da je vezan. 

Nakon što su mu skinuli lance, major, koji je predsje- 
davao sudskom vijeću, naredio je da Hadžijamaković 
priđe bliže. Putem prevodioca postavio mu je nekoliko 
uobičajenih pitanja o generalijama, pa naredio da 
optuženi sjedne i sasluša optužnicu. 

Vojni tužilac optužio ga je za više djela: da je bio 
glavni duhovni začetnik i organizator ustanka i otpora; da 
je uz pomoć svojih istomišljenika od turskih predstavnika 
silom preuzeo Vojnu i civilnu vlast; da je bio Zamjenik 
glavnog komandanta tzv. narodne vojske i da je kao takav 
predvodio ustanike i sudjelovao u borbama kod Žepča i 
Kaknja i da je isključivi krivac što nije došlo do mirne 
predaje Sarajeva, kako je to bilo prethodno zaključeno, 
već je silom i prijetnjom organizirao oružani otpor, pri 
čemu je, kao i u prethodnim borbama u kojim je sudjelo- 
vao kao komandant, izginuo velik broj pripadnika carskih 
i kraljevskih četa, uz velike materijalne štete koje je zem- 
lja pretrpjela. - Za sva ta nedjela tražim za optuženog naj- 
storožiju kaznu - završio je tužilac. 

Na pitanje da li je razumio optužnicu i osjeća li se kri- 
vim, Hadžijamaković je smireno odgovarao. U tišini sud- 
nice u kojoj je odzvanjala svaka njegova riječ, izjavio je: 

- Za sve što sam radio i uradio, i radi čega me okriv- 
ljujete, nit" jesam nit" mogu bit" kriv. Po Božijim i ljud- 
skim zakonima bio sam dužan da branim svoj Vatan, i 
branio sam ga kako sam najbolje mogao i znao. To bi i 
sutra, i uvijek, opet uradio. a to, što pitate jesam li kriv, 
ne daj Bože! Ni kolko je crno ispod nokta! Okle vam 
obraz da me tako šta i pitate? K'o uljezi i kurjaci upali ste 
u Bosnu, da ovdi harate i vladate, a mene pitate jesam li 
kriv što sam ust'o da branim ono što je svakom insanu 
najveća svetinja. Munafici, dabi 1' munafici švapski! 

Kad je Hadžijamaković plamteći od srdžbe izrekao 
posljednje riječi koje je prevodilac preveo, u sudnici nas- 
tade komešanje i žagor. Nekoliko oficira bilo se diglo sa 
svojih sjedišta. 

Predsjedavajući ih pozva na mir, postavljajući 
Hadžijamakoviću novo pitanje: 

- Znači li to da se optuženi ne kaje za počinjena nedje- 
la? 

- Neuzubillah! Nimalo! I nikad! 

Nastavak ispitivanja protekao je u sličnim odgovori- 
ma, nakon čega je tužilac uzeo riječ i izjavio da je krivnja 
optuženog u cijelosti dokazana njegovim vlastitim priz- 
nanjem, pri čemu Ne optuženi ispoljio najviši stepen ne- 
prijateljstva prema novoj Vlasti, izjavlj ujući da bi tako i 
ubuduće postupio, samo ako bi mu se pružila takva prili- 
ka. - Zbog toga ostajem u cijelosti pri optužnici i tražim 
za optuženog najstrožiju kaznu - Završio je tužilac. 

Hadžijamakovićev branilac, jedan golobrad sudski 
natporučnik kojega mu je sud po dužnosti bio postavio, 
nije ni pokušavao da ga brani. Jedino što je rekao, bilo je 
da se radi o zagriženom fanatiku, moleći sud da to prije 
odmjeravanju kazne uzme u obzir." 

Vijećanje o presudi kratko je trajalo. Ispod velike ca- 
reve slike na zidu, predsjedavajući je ,,U ime Njegova 
carskog i kraljevskog veličanstva" pročitao presudu ko- 
jom se Hadžijamaković osuđuje na najtežu kaznu: na 
smrt vješanjem. Dok je predsjedavajući u gluhoj tišini 
sudnice čitao presudu, Hadžijamaković je među prstima 

desne ruke polahko premetao žuta zrna ćehrubarskog tes- 
piha. A kada je prevodilac naglasio ,,na kaznu smrti 
vješanjem"', tespih se u Hadžijamakovićevoj ruci Za čas 
umirio. AJi se sjaj u njegovim očima nije zamaglio. 

- Osuđeni ima pravo molbe za pomilovanje. Molim, da 
ga na to upozorite! - dodao je predsjedavajući, obraćajući 
se prevodiocu. 

- Jok, ne daj Bože! - ispružio je Hadžijamaković obje 
ruke, kao da se brani od slične pomisli. - Ja od svojih 
dušmana i dušmana svoga vatana, ne tražim nikakvu mi- 
lost! Allah je najpravedniji sudac i On će o svemu najpra- 
vednije presuditi. A to vašeje k'o vjetar: dođe i prođe!... 


Kasno poslije podne poveli su ga na gubilište, na 
omarinu njivu na Gorici. Okovanih ruku i nogu, a zagr- 
nut svečanim zelenim binjišem po koji je poručio da mu 
ga donesu, stajao je uspravan u velikim vojničkim koli- 
ma, sa svih strana okružen naoružanim Vojnicima. Ulice 
kojima je povorka prolazila bila je zaposjela vojska, dok 
su okupljeni ljudi šutke pratili njegov posljednji put. Tu i 
tamo začuo bi se poneki prijeteći povik ili psovka kakva 
austrofila ili ulizice, da se izgubi u škripi kola 1 ravno- 
mjernom bahatu vojničkih čizama. Za sve to vrijeme 
činilo se da je Hadžijamaković, onako uspravan i smiren, 
a raskriljenih ruku lancima vezanih za obje strane kola, 
samo tjelesno prisutan u stvarnosti. Njegov je duh, što je 
izbijalo iz njegova pogleda, visoko krilio iznad svega što 
ga je okruživalo. 

Na vrhu Ćemaluše, iz ahara Sarića kuće pokraj koje je 
povorka naišla, začuo se oštar ženski vrisak. Pratnja se 
uznemirila, a Hadžijamaković kao da se za tren vratio u 
stvarnost. U očima i oko usana pojavio mu se tužan osmi- 
jeh, jer je bio prepoznao kćerkin vrisak. 

Na Čomarinoj njivi, sve je bilo spremno za pogub- 
ljenje. Na najnižoj grani starog hrasta visjelo je uže s 
omčom, a jedan mađarski husar, koji se dobrovoljno javio 
da obavi dužnost dželata, kako bi osvetio svoje izginule 
drugove iz masakriranog husarskog eskadrona kod Mag- 
laja, čekao je ispod vješala. Prostrana čistina oko mjesta 

za pogubljenje bila je osigurana jakim vojničkim kordo- 
nom iza kojeg se tiskao svijet, koji je ranije bio saznao da 
će se vješanje tu obaviti. 

Sunce se već bilo priklonilo Igmanu, kada je pratnja s 
Hadžijamakovićem stigla do pod Čomarinu njivu. Kako 
kola nisu mogla dalje, Hadžijamakovića povedoše pješice 
do gubilišta. Onako okovan, teško se i nespretno kretao, 
kao da gazi kroz duboku, plahovitu vodu. 

Žagor okupljena svijeta bio je utihnuo, samo su čavke 
čakčući slijetale na grane osamljenog hrasta, spremajući 
se da zanoće. 

Nakon što mu je pod vješalima ponovo pročitana pre- 
suda, auditor se obratio prevodiocu: 

- Osuđenik je već ranije tražio da prije izvršenja pre- 
sude može obaviti molitvu po svom vjerozakonu. To mu 
je dopušteno, kažite mu! 

Kad ga vojnici oslobodiše okova, Hadžijamaković 
skide binjiš i razastre ga po travi gdje će klanjati. Jedan 
od prisutnih hodža koje su bile došle s muftijom, dodade 
vojnicima ibrik s vodom, našta Hadžijamaković poče uzi- 
mati abdest. Činio je to smireno i bez žurbe, kao da je 
pred šadrvanom Begove džamije. Za to vrijeme je oficir, 
u svoj crtaći blok, skicirao tu scenu. A kada 
Hadžijamaković čučnu na lijevu nogu da opere desnu, 
prisutni oficiri se zgledaše. Bilo im je neshvatljivo da je 
starac i sada tako smiren i krepak. 

U ničim nenarušenoj tišini Hadžijamakovi obavi krat- 
ku molitvu, pa se diže i okrenu auditoru kao da želi reći: - 
Eto, ja sam svoje obavio, sad je red na vas... 

Na auditorov znak vojnici priđoše Hadžijamakoviću i 
povedoše ga do hrasta. Sunce tek što nije bilo zašlo za Ig- 
man i svojim je posljednim zracima zlatilo vrhove Trebe- 
vića, čije su padine bile poprimile modrikastu boju. Sum- 
rak se već prikrada iza okolnih brda. 

Auditor se okrenu dželatu 1 diže ruku, a istog časa od- 
jeknuše bubnjevi. Njihova se ubrzana i mukla lupa uspla- 
hireno uvlačila u srca. Uplašene čavke prhnuše i čakčući 
počeše kružiti iznad hrasta. 

Kada ga vojnici podigoše na drveno postolje i dok mu 
je dželat skidao ahmediju i namicao omču, 
Hadžijamaković se okrenu prema Sarajevu, pa šireći obje 
ruke, kao da ga grli, jauknu iz svega glasa: - Vaj haluna 
Šeher Sarajevo!... 

Jauk mu zamre u tupim udarcima bubnjeva, a mnogi 
među prisutnima suznih očiju okrenuše glavu, da ne gle- 
daju kako dželat dovršava svoje turobno djelo... 

Sunce je bilo zašlo kad vojnički liječnik priđe 
Hadžijamakoviću da ustanovi smrt. No kako se sumrak 
već bio spustio, liječnik zatraži da mu posvijetle. Vojnici 
na brzinu sakupiše nešto suhog šiblja pa ga zapališe i 
prinesoše glavi mrtvog Hadžijamakovića. Crvenkasta 
svjetlost nemirno zaigra po mrtvačevu licu. Izraz mu je 
bio tako smiren, da se činilo kao da Hadžijamaković sni- 
Va... 

16. 


Prošlo je više od mjesec dana otkako je Sarajevo palo, 
a borbe po Bosni još uvijek su se vodile. U svakom mjes- 
tu koje je trebalo osvajati, zasjedao bi prijeki sud. Puške 
su praštale, a glave padale. 

Za razliku od Travnika, oko mnogih bose nskoherce- 
govačkih gradova i kasaba danima su se, prije 1 poslije 
toga, vodili ljuti bojevi. Gotovo puna tri mjesćea je deve- 
deset hiljada ustanika, naoružanih pripadn:ka narodnog 
otpora okupaciji, lišenih svega onoga što ;ojsku ćini 
vojskom, izuzev očajničke riješenosti da se brane i ginu, 
srčano odolijevalo tri puta jačoj okupacionoj sili, odlićno 
naoružanoj 1 organiziranoj. Mala zemlja Bosna, preko 
koje su evropske velesile, prebijale svoje raćine i ostvari- 
vale svoje dalekosežne planove, mada osamiljena i una- 
prijed žrtvovana, smogla je snage da se digne ne samo 
protiv Austro-Ugarske već i protiv čitave Evrope, koja ju 
je iz mlohavih ruku onemoćale Turske, bacila u željezni 
zagrljaj moćne Austro-Ugarske Monarhije. Austrougarski 
generali: Samec, Šluderer, Miler, Čikoš, Zah, Valdšteten, 
Nađi, Rajnlender i drugi, u svojim izvještajima 0 borba- 
ma oko Ključa, Bihaća, Stoca, Trebinja, Livna, Klobuka, 
Zvornika, Bandina Odžaka i drugih mjesta, javljali su o 
žestokom otporu i izuzetnoj hrabrosti ustanika, koja se 
ponegdje pretvorila u pravi izazov smrtit Činilo se kao da 
nemaju jedan, nego stotinu i jedan život, tako su se borili 
- izvještavao je general Rajnlender o borbi za Kladušu. 

Opisujući borbe oko Žegara, nadomak Bihaća, kao i u 
samom Bihaću, koji je s nekoliko hiljada ustanika branio 
bihaćki mutesarif Huseinbeg Karabegović, general Zah je 
javljao generalu Filipoviću o velikim gubicima koje su 

njegove čete pretrpjele, i o pojedinim detaljima borbe za 
koju kaže da je bila strašna. 

Kada su naše čete napokon prodrle u Bihać - veli Zah - 
na bedemima gradske tvrđave, čije je drvene krovove već 
bio zahvatio požar prouzrokovan vatrom naših topova, 
razvila se borba puna neviđenih i groznih prizora. Mnogi 
ustanici, i sami zahvaćeni plamenom, bili su se pretvorili 
u žive buktinje, ali ni tada nisu odustajali od borbe. Ska- 
kali su na naše vojnike, hvatali ih, pa se onda zajedno s 
njima bacali sa zidina tvrđave dolje u provaliju, gdje ih je 
čekala sigurna smrt. Šta na to reći: hrabrost ili luđački fa- 
natizam!... 
pada Pećigrada, kada se već činilo da je i posljednje kra- 
jiško uporište konačno skršeno, general Rajnlender je bio 
obaviješten da se Kladuša još uvijek opire. Odmah je na- 
redio da jedan lovački bataljon krene na Kladušu i upoko- 
ri i taj posljednji krajiški osinjak. Šačica ustanika, koji su 
se bili zatvorili u tvrđavu, danima se nosila i prkosila 
višestruko brojnijem protivniku, sve dok nisu ispucali i 
posljednji kuršum, a onda su se pod okriljem noći povuk- 
li.Kad su austrougarski vojnici sutradan provalili u 
tvrđavu našli su je praznu, s ustaničkim bajrakom navrh 
kule i nekoliko svježih grobova u dvorištu tvrđave, u ko- 
jim su počivali mrtvi kladuški branitelji. Padom Kladuše, 
palo je ujedno i posljednje ustaničko uporište. Zemlja je 
bila vojnički okupirana, ali ne i pokorena. 

U Sarajevu, nakon vješanja Hadžijamakovića, prvi je 
strijeljan Abdulah-efendija Kaukčija zatim Avdo 
Jabučica, pa Halačević, Kahvić i drugi. Na Hadži-Lojinu 
glavu, za kojeg se znalo da je krenuo prema Romaniji, 
bila je raspisana ucjena od petsto forinti, jer ga je okupa- 
ciona komanda smatrala jednim od glavnih vođa ustanka, 
koji ni ubuduće neće mirovati. Potjerna odjeljenja tražila 
su ga na sve strane dokle su okupacione čete bile doprle, 
a najviše po Romaniji, oko Rogatice i Čajniča, jer se čulo 
da je tamo nedavno viđan. Treba ga pronaći. Živa ili 
mrtva! - stajalo je u zapovijedi okupacione komande. 

Za sve to vrijeme, smoren i ranjen, u pratnji samo 
dvojice od čitave družine s kojom je krenuo iz Sarajeva, 
Hadži Lojo se poput ranjena kurjaka povlačio i krio po 
šumama i selima oko Vučje Luke, Prače i Rogatice. 

- Ih, da nisam ranjen, samo da nisam ranjen! - Znao bi 
ljuto jauknuti i do krvi se ugristi za usnu, s mržnjom gle- 
dajući svoju ranjenu nogu. 

Posljednjih nekoliko dana proveo je u selu Miošićima, 
nedaleko Prače, u kući svog starog znanca Save Cvore, 
koji ga je čuvao i krio. 

- Ne ljuti se, Savane, ako znaš šta je ljuta muka i ne- 
volja! Samo da se mrven odmorim i predahnem pa ću 
dalje. Znam da ti nije lahko, al', razumi se!... 

- Ama, 'adžija, što gođ mogu rad sam da pomognem! 

- Znam, Savane, i fala ti ko rođenom bratu! 

Četvrtog dana, tek što je počelo svitati, kad Savo 
odškrinu kućna vrata i tiho uđe. Vatra na ognjištu bila se 
odavno ugasila, ali je ognjište još uvijek odisalo toplo- 
tom. Hadži-Lojo, mrak i zabradatio, ležao je budan na 
pokrovcu kraj ognjišta i, onako ispružen i u mraku, sličio 
je na medvjeda. Puška mu je bila na dohvat ruke pa, kako 
se Savo pomoli, on je hitro dohvati i podiže. 

- Neka, Saliaga, ja sam... - šapnu Savo, na šta se on 
iskašlja i spusti pušku. 

Spolja je dopiralo kukurijekanje prvih pijevaca, a oba 
Hadži-Lojina pratioca, i Mehmed Bećar i Avdija Rakar, 
zavaljeni u slamu, slatko su hrkali. Tek najavljena svjet- 
lost prvog svanuća mutno se uvlačila u kuću, miješajući 
se s mrakom koji se otimao. 

- Koje dobro, Savo? - odupšre se Hadži Lojo na lakat. 

- Nije dobro, Saliaga... - zabrinuto će Savo, jednako 
stojeći kraj vrata. 

- Govori, da čujem! - muklo će on, pa se s mukom pri- 
diže i sjede. 

- Pa, eto, kako ću ti kazat'..., čuli neki da ti je Švabo 
ud'rio na glavu pet stotin' forinti, pa se polakomili 1... 

- Pa him zinula, ha! - ruknu on i puhnu na nos, silovito 
poput vola. 


- Svu noć sam se nadurav'o s njima... Prežali te. 
Nećete, velim, dok je u mojoj kući i dok mi je glava na 
ramenu, pa nek bude šta će bit'! Pošlje, čujem, da se je- 
dan od Mačara peo na badžu i proviriv'o te... 


Bećar i Rakar se probudiše pa i oni zasjedoše, ne 
dajući glasa od sebe. 


- I, tako, kažeš... 

- Tako... - šapnu Savo. 

- A kako reče da se taj zove? 

- Koji? 

- Pa taj što me je proviriv'o. 

- Mačar. 

- Ih, jada ikad dočekam, beli ću ga potražit'! Proviriću 
ja njega, al" malo drukčije! 

- Ma pusti to sad, Saliaga! Već, da vidimo šta ćemo. 

- Ti bi, kolko ja vidim, da me se čim prije kutarišeš! - 
jetko se osmjehnu Hadži Lojo. 

- Ne griješi duše. Saliaga! Primio sam te u kuću k'o 
rođenog brata. A da sam mor'o nisam! I ovo što ti sad 
kazujem, kazujem za tvoje dobro. Ne znamo se od juče, 
Saliaga! I nisi prvi put u Miošićima i u mojoj kući! 
Prim'o sam te i skriv'o i kad su te tvoji gonili. I što me 
sad za srce ujedaš i na obraz mi pljuješ? 

Bećar se iskašlja pa nešto nerazumljivo smrsi u njedra. 

- Šta to reče, ne čuh? - okrenu mu se Hadži Lojo. 

- Ništa. I sam znaš da ti nije dušman! 

.- Bezbeli da znam! 

- Pa, kad znaš, šta mu onda tako govoriš! 

- Neka, ljudi, da vidimo dok nije svanulo! Ako neko 
od nji' sađe do Rogatice i dojavi soldatima, gotovo je! I! 
će vas pofatat', il ćete izginut'. 

- Pravo govori - potvrdi Rakar. 

- Hajde, Savo, da čujem šta ti veliš? - mekše će Hadži 
Lojo. 

- Ako ćeš mene slušat', adžija, bilo bi ti najbolje da 
pređeš u Živojeviće. Je 1' podalje, jest, al' stići će se. 
Imaš i tamo prijatelja, a i selo je vaše. Ni Čajniče nije da- 
leko, pa, kad bi ti mogli dobavit' kakva dobra berbera, a 
u Čajniču jedan taki ima, to bi ti bilo ponajbolje. Ja tako, 
ati... 

Haži Lojo je jedno vrijeme mračno šutio. Onda se 
pomače. 

- Dobro si! Tamo je Muharembeg Šurković! Doček'o 
bi me k'o brata! A i to što kažeš za berbera, nije ti mahni- 
to. Samo, kako ćemo?... 

- Ja sam i to smislio. Treba odma", dok još nije svanu- 
lo, da krenete do šume. Tamo se skloni i čekaj, a nek' je- 
dan od nji' dvojice potraži tog tvog prijatelja, pa mu kaže 
šta je i kako je. Pa kad omrkne, nek" dođu po te. Po danu 
ne miči ni za živu glavu! Nek" te niko ne vidi i ne zna ni 
kud si ni šta si! Al1', trebalo bi odma" krenut'. 

- Šta vi velite? - okrenu se Hadži Lojo Bećaru i Raka- 
ru. 

- Ja bi', Boga mi, iz ovijen stopa! - dočeka Rakar. 

-Ati? 

- Lja bi" - složi se i Bećar. 

- Pa onda da se iđe, s Božijom pomoći! Savo, đi su 
konji? 

- Iza kuće. Opremljeni su. U torbi je i čutura i zaira. 
More vam bit' i za danas i za šjutra. Ako počem... 

- Hajte, pomoz'te mi! - jeknu Hadži Lojo, nespretno 
povrijedivši ranjenu nogu. 

Pomogoše mu da ustane i da se osloni na desnu nogu. 
Lijevu je držao skvrčenu ispod koljena, stojeći poput 
rode. Rana ga je žestoko boljela i neprestano je grizao 
usnu. 

- Dajte mi ćurak. Zagrni me, Avdija... 

Rakar mu prebaci ćurak preko pleća. Bio je to onaj isti 
ćurak kojim ga je u Sarajevu, u prvim danima ustanka, 
ogrnuo bogati i ugledni Petraki-efendija Petrović. A kad 
je još čuo da je taj ćurak nekada pripadao čuvenom Huse- 

in-kapetanu Gradaščeviću, Hadži Lojo ga nije više ni ski- 
dao, mada je tih dana u Sarajevu vladala prava žega. Ona- 
ko na konju, a u crvenu ćurku bogato izvezenu zlatom, 
rastao bi pred samim sobom. Pa kad bi još svjetina iza 
njega zahalakala: Živio Hadži Lojo, bosanski car!", nje- 
mu bi se činilo da je baš pravi car. 

- Hej, grdna rano! - uzdahnu on sjećajući se toga, pa se 
osvrnu oko sebe. - Pogledajte, da nismo šta zaboravili? 

- Nismo, sve je uz nas. 

Oslanjajući se na pušku, dok su ga Rakar i Bećar sa 
strane pridržavali, Hadži Lojo pređe preko praga i izađe 
pred kuću. 

Zora je pucala, a oštra svježina rane jeseni s prozirnim 
planinskim maglama uvlačila se ispod odjeće. Probuđene 
čavke nadlijetale su iznad sela, čas pojedinačno, čas za- 
jednički čakčući i nestajući u daljini. 

- Biće vedrine... - šapnu Savo. 

Hadži Lojo se od studeni naježi i poče podrhtavati. 

- Ma ne znam ni ja šta mi je... 

- Bezbeli si se razgrij'o kraj ognjišta. 

- Morebit. 

Savo priveđe konja, pa mu pomogoše da se uspne i 
uzjaše. Bećar i Rakar nisu uzjahivali, već povedoše konje. 
Savo se zaprti pokrovcem i ponjavom. 

- Nek se nađe... - šapnu i pogleda u Hadži-Loju. 

Šutke izađoše iz sela, uspeše se uz brdo i zamakoše u 
šumu. Poneki preplašeni kos iznenada bi prhnuo iz žbunja 
i u lijetu oštro zazviždao. I sunce se uskoro javi i razli po 
vrhovima krošnji. Šuma se ispuni svjetlošću, a konji 
živnuše i zahrzaše. 

Podugo su gazili šumom. 

- Još malo, pa smo stigli - zakašlja se Savo, pa svrnu 
ustranu i povuče konja za soborn. - ' Vamo je šiblje i malo 
ko zalazi. A ako i zađe, ne mere bit' a da ga ne ugledate 
prije no on vas. Ti, Saliaga, dobro znaš ovu šumu, nije ti 
prvine da ovud' prolaziš. 

Hadži Lojo ne odgovori. Dobro je poznavao i šumu i 
čitav taj kraj. Koliko je puta tuda prolazio, i s konjima i s 
duhanom, koje je kupovao 1 preprodavao. Ovuda je i pot- 
jerama izmicao, a tada je i Savu upoznao. Ali, sada o 
tome nije želio ni da razmišlja ni da razgovara. Morile su 
ga druge brige. 

- Ih, da mi nije ove noge i ove rane, ni 'tica me ne bi 
stigla - pomisli, pa se presamiti preko konja i jedva zato- 
mi jauk. Rana ga pekla poput žeravice. 

- Sad ćemo, sad ćemo, samo što nismo! - ponavljao je 
Savo, krčeći put kroz šiblje i usput se osvrćući prema 
Hadži-Loji. 

Najzad se probiše i izbiše na čistinu, golu i ravnu kao 
dlan. Svuda okolo raslo je šiblje, pa onda opet šuma. 

- Od ovoga vam boljeg mjesta nema! Ako neko i 
naiđe, čućete ga. A neće, ne bojte se. Već, dede, Saliaga, 
polako. Pomoz'te mu! 

Savo razastre i ponjavu i pokrovac, a Rakar i Bećar 
pomogoše Hadži-Loji da sjaše. Još uvijek je podrhtavao. 

- Ma šta ti je, pobogu, što tol'ko drhćeš. Zar ti je baš 
tol'ko zima? - opet će Rakar. 

On odhuknu. 

- Ma, ko kad ne hodam, pa mi i krv stala. 

- Sad ćeš se ti na suncu ogrijat', a ja ću gledat" da ti 
bacim vruće varenike. A zaira vam je vođe. Ima pogače, 
sira, jaja i luka. Ne znam šta bi vam drugo? Izvor je 
poviše vas. Eno, vidi se. 

- Fala ti, Savane. 

- A sad vid'te koji će od vas dvojice u Živojeviće. Ko 
bude iš'o, nek' zapamti đe vas je ostavio! A nek" jaše 
pravo, samo pravo! Koga gođ uspita đe su Zivojevići, 
kazaće mu. 

- Ništa ti ne brini, Savo. 

- Ja sad odo', pa čim mognem, eto me. Ajde, ostajte 
mi u zdravlju! Saliaga, u zdravlju! 

- Živ bio, Savane! I, fala ti! 

- Bogu fala! 

Zdogovoriše se da Bećar pođe u Živojeviće i potraži 
Muharembega. 

- Poselami ga i reci mu da sam u nevolji. Kaži mu, da 
sam ranjen i da me seljaci prežaju i ganjaju. Hoće krvari- 
nu, pasji sinovi! Ako mi je dost, nek' ne čeka već nek' 
kreće. Tako mu kaži! I gledaj da izbijete oko akšama, 
kako je i Savo i rek'o. Kad se smrkne. Dobro razvidi kud 
iđeš! Zamapti đi si nas ostavio! 

- Ma znam, brate, nisam maksum! 

- Onda, s Božijom pomoći, kreni! Jaši pravo, samo 
pravo! 

Kad Bećar ode, Hadži Lojo se ispruži. Sunce ga je bla- 
go milovalo. Osjeti kako mu se u duši raz aljuje. I groz- 
nica ga malo popusti. - Ih, da je hairli u Zivojeviće, pa 
dobavit' berbera i zaliječit' nogu, a onda - u Novopazar- 
ski Sandžak! Tamo bi bio rahat, jer Švabo nije tamo. A 
onda bi vidio kud bi i šta bi... 

Razmišljajući o tome, odluči da odmota zavoj i vidi 
kako mu je noga. Još od Sarajeva, kada se bio ranio i ot- 
kako mu je berber ranu previo, nije odmotavao Zavoj. Sav 
je bio pocrnio. Gnoj i krv bili su probili i skorili se. 

Kada vidje šta Hadži Lojo radi, Rakar ga poče od- 
vraćati. 

- Ja to brez berbera ne bi' dir'o! Ošta ti je da to sad od- 
motavaš? 

- Dede, ne govori! Već, hodi, pomozi mi, teško mi je 
da se prigibam. 

Rakar mu priđe i pokuša da odmota zavoj. Hadži Lojo 
zastenja. 

- Ama, vidiš da ne mere! Sve se skorilo! 

- Daj vruće vode! 

- Okle? 

- Ugri?! 

- U čemu? 

- U čuturi. 

Dok je Rakar sabirao granje i ložio vatru, Hadži Lojo 
se izvali na leđa i metnu ruke pod glavu. Sitni, bijeli 


287 


oblačići, rojili su se nebom. Ko zna po koji put sjeti se 
kuće, žene i djece. Šta li je s njima? Jesu li u životu? Šta 
je sa Sarajevom? Je li ga Švabo popalio? Je li istina da 
sve redom mušketa i vješa?... Niko mu ništa pouzdano 
nije znao reći. Ono što je čuo od Save, a on opet od dru- 
gih, moglo je i biti i ne biti. Šeher je, kako su pričali se- 
ljaci, tri dana i tri noći neprestano gorio. Mnogi su svijet 
pokupili i otjerali. Niko ne zna kuda. A jednako vješaju. 
U Krajini se i sada puca. Krajišnici se šale ne predaju. 

Uzdahnu i dlanom prekri oči. Stisnu mu se. 

- Ustani, evo voda! 

- Poljevaj i skidaj! 

Rakar zasjede, uze mu nogu u krilo pa pokvasi zavoj i 
poče ga skidati. Išlo je teško. Više ga derao nego odmota- 
vao. Malo, malo, pa bi zastao, osluškujući kako Hadži 
Lojo zubima škripi i stenje. A stenjao je poput ovna kada 
ga škope. 

- Hajde, šta čekaš, skidaj! - jeknu Hadži Lojo, kada 
Rakar ponovo zaista i osluhnu. 

- Doš'o sam do rane. Ne mere... 

- Deri! 

= Ih, brate!... Hem je krv, hem gnoj... 

- Deri, čuješ li! 

Rakar zažmiri i strže zavoj. Krv bljuznu, a Hadži Lojo 
ruknu pa se prope i desnom nogom silovito udari Rakara 
u prsa. Rakar pade nauznak i osta ležeći, a Hadži Lojo 
poče udarati glavom o zemlju i bučati poput baka. Čupao 
je travu oko sebe i noktima grebao zemlju. Onako kru- 
pan, zabradatio 1 raskrečen, u crnu koparanu i crnim 
čakširama i s krvavom nogom kojom je lamatao po Zra- 
ku, sličio je na ranjena medvjeda. + 

Jedva se smiri 1 pridiže, pa pogleda ranjenu nogu. Sav 
se strese. Poput oraha kada se počne pučiti i pomaljati iz 
kore, tako mu se i peta pomaljala iz mesa. Gore, prema 
koljenu, modrina mu je puzila uz nogu. Smrad ga zapah- 
nu. 

- Zapoganilo se... - šapnu užasnuto. 

Rakar je ležao na leđima i činilo se da i ne diše. Svuda 
okolo vladala je tišina. Njega obuze tjeskoba. 

- Avdija!... O, Avdija!... - zovnu ga. 

Htjede se nečim baciti na njega, ali ništa ne nađe kraj 
sebe. 

- Avdija! O, Avdija!... Avdija, bolan, ustani, šta ti je? 

Rakar se pridiže i kao u neznani sjede. Gledao je neko 
vrijeme zbunjeno oko sebe, a onda zadrža pogled na 
Hadži-Loji. U očima mu bljesnu mržnja pa dograbi 
čuturu i baci je na njega. Čutura, u kojoj je bilo još vode, 
pade na ćurak i skvasi ga. 

- Ne na ćurak! - ruknu Hadži Lojo i dohvati pušku. 

Rakar đipi na noge i zamače u šumu, pa poče proviri- 
vati iza stabala. 

Hadži Lojo s mukom dohvati ćurak, strese vodu s nje- 
ga i pažljivo ga spusti na travu. Pa se okrenu Rakaru. 

- Avdija, hajde 'vamo! 

Rakar ne odgovori. 

- Avdija, ne budalesaj, već hodi 'vamo! Daj torbu da 
se jede. 

Rakar se pojavi i oprezno priđe. 

- Vala, i ti znaš da prećeraš! Kako moreš 'nako, bolan 
ne bio? Mišljah, pade bukva na me! 

- Halali, Avdija, ne znam ni ja šta mi bi. U muci je. 
Već, vidi mi noge! 

Rakar se nadnese. 

- U-uh! 

- Da mi je berber, pa da ovo očisti. Kad li će Bećar s 
Muharembegom?... Da mi je samo krenut' odavle... 

- Izbiće, belćim, do akšama. 

- Uh, brate, da hoće čim prije!... Daj, donesi nam vode 
da se ruke operu pa da se jede. 

Kad opraše ruke, Rakar zasjede i poče jesti. Hadži 
Lojo nije gotovo ništa ni okusio. 

- Pa što sad ne jedeš? Maločas išćeš, a sad... - pogleda 
ga Rakar. 

- Ne mogu, brine me noga... 

- Ama, biće dobro, vidjećeš. Da smo bogdo u Sa- 
raj vu, lahko bi. Čadordžija bi to tebi očistio i privio, da 
se ne bi ni znalo da je išta bilo. 

- Eh, ama da smo! Al' ko zna, moj Avdija, šta je sad i 
u Saraj'vu! Ima 1' ga ikako? Iz temelja! Dušman je to, 
šala nije! Čuo si šta je birvaktile poradio njihov Evgen. A 
to ti je jedno! Mačka je ona što mačiće koti! 

Oko podne izbi Savo s bakračem punim varenike. 

- Nisam mog'o prije. I mlijeko se, evo, oladilo. Sad ću 
ja naložit' vatru pa ovo podgrijat'. 

- Neka, Savo, ostavi sad to... Već, vidi mi noge. Kosti 
se ukazale... 

Savo se nadnese. 

= Na moju dušu, dalo se na zlo! Trebalo bi berbera čim 
prije. 

- Ugri" vode, živ bio, pa da makar operem Zavoje. Sve 
jeu krvi i gnoju. 

- Lezi ti, Saliaga, samo lezi, ja ću to s Avdagom. A 
nek' ti noga tako stoji, nek? uvati malo sunca. Potparila 
se, na moju dušu, ko kad je tol'ko vakta nisi odvij'o. 
Pošlje ću ti potražit' ajdučke trave, pa privi. Povući će, 
vjeruj se. 

- Daj mi nešto pod glavu. I dodaj mi mahramu. Eto je, 
u bisagama. 

Nakon što ga smjestiše, Hadži Lojo prebaci mahramu 
preko očiju i uskoro se smiri. 

- Čini se da je zasp'o... - šapnu Savo. 

- Neka, pusti ga, nek" spava... 

Hadži Lojo nije spavao. Pao je u grozničav polusan, u 
kojem je ponovo proživljavao sve orlo što se posljednjih 
dana zbivalo u Sarajevu. 

Evo ga u haremu Begove džamije, sa zelenim bajra- 
kom u rukama. Mnoštvo pritislo, ni igla ne bi imala gdje 
pasti. A svijet jednako navire, kulja, buči i prijeti. Poput 
grmljavine koja se valja i bliži. Čini se, sve će poprskati. 

On maše bajrakom koji ga dohvaća čas po čelu, čas po 
ramenima. Glas mu nadjačava buku, dok ga svijet kao 
obenđijan gleda i sluša užagrenih očiju. 

- Jekdur Allah! Ne damo Bosne! 

- U-uuuh! Ne damo! - grmi haremom, dok preplašeni 
golubovi uzlijeću sa džamijskih kubeta. 

- Na Konak, braćo, na Konak! Tamo su murtati! 

- Murta-ti! - grmi mnoštvo. 

Masa se valja prema Konaku. Čini se, sve će sravniti. 
Vojska, postavljena oko Konaka, koleba se. Obruč se uvi- 
ja i puca. On gazi prvi. Maše ogromnim bajrakom koji se 
povija. Samo što ga ne zanosi. ) 

Straža ih propušđta u Konak. Njega, Sedlara i još 
neke. Osjeća kako mu srce silovito udara. Dočekuje ih 
Mezhar-paša. Umiruje ih i moli da se smire, jer da vijesti 
o ulasku austrougarskih četa u Bosnu još nisu potvrđene. 
Možda je sve laž. 

Sada su na čaršiji. Pred Begovom džamijom. 
Arhimandrit Savo Kosanović i pop Risto, oba pod 
oružjem, vode srpsku omladinu i idu im u susret. 

- Mi smo jedno! - viču momci pa prilaze jedni drugi- 
ma i grle se. 

- Avdaga, ja bi! mor'o kući. 'Oćemo I? ga budit?... 

- obrati se Savo Rakaru, i to baš u času kada je Hadži 
Lojo u snu ulazio u austrijski konzulat gdje ga je čekao 
konzul Vasić. 

- Budi ga. Dosad se je, bezbeli, naspav'o!... 

Hadži Lojo se prenu i strese. Sve je bio pusti san. Opet 
je u šumi kod Milošića, daleko od Sarajeva i događaja 
koji su protutnjali. Od svega je ostala samo ova pogana 
rana zbog koje ni na noge ne može, a od čitave brojne 
družine samo njih dvojica: Rakar i Bećar. A ko zna dokle 
će i oni? I hoće li se Bećar ikako i vratiti... 

Pri pomisli na to, sav uzdrhta. Strgnu mahramu s lica i 
progleda. 

- Dobro si o'spav'o - nagnu se Savo nad njega. - Va- 
kat je da ustaneš jer je zaladilo. Sunce samo što nije 
zašlo. A ija bi mor'o kući... 

On umorno odhuknu pa se pridiže i podnimi glavu ru- 
kama. 

- Eno, suvi su ti zavoji. A naš'o sam ti i ajdučke trave. 
Pa metni i privi. Da ti pomognem, a? 

- Daj, Savo, Bog ti pomog'o. 

Dok mu je Savo previjao ranu pazeći da ga ne povrije- 
di, Rakar poče sakupljati stvari. 

- A đi su nam konji? - upita ga Hadži Lojo. 

- U šumi, privez'o sam hi. Da hi po mraku ne tražim. 

- Kad li će Bećar? 

- A izbiće, bezbeli. Ne mere prije zore svanut'. Rek'o 
je po akšamu... 

- Je I? se, Bože, našto Muharembega?... - šapnu on 
više za sebe. 

- Ama naći će ga, jašta će. Đe bi sad mog'o bit' - već 
kod svoje kuće! Na ovom vaktu, iksanu je najsigurnije 
kod kuće - dometnu Savo pa se diže. - Eto, Saliaga, nek ti 
'vako stoji dok berber ne izbije. Travu sam privio i dobro 
zavez'o. Nije te boljelo? 

- Jok, nije. 

- Ti meni oprosti, al" ja moram ići! Nek" ponjava i 
pokrovac stoje, turite i' neđe u šipražje, pa ću, kad mog- 
nem, doći po nji'... Već, evo ti ruke. Saliaga, i ostaj mi 
zdravo! Oprosti ako je šta bilo! Nek" ti je sa srećom! 

Hadži Lojo ga zagrli. Bio je tronut. 

- Savane, fala ti đe čuo i ne čuo! Bog ti platio! Halali 
ti meni, a ja tebi nejmam šta. Ako dragi Bog dadne pa 
ikad mognem na noge, znaću ko mi je dost! 

- Neka, Saliaga, živ ti meni bio! Dao Bog pa ti čim 
prije prizdravio, pa se mi u dobru i veselju opet sastajali! 

A sad, ostaj mi zdravo! I, sretan ti put! 

Savo se pozdravi i zagrli i s Rakarom, pa se još jed- 
nom na polasku okrenu: 

- U zdravlju, i nek" vam je sa srećom! 

Hadži Lojo osta gledajući za njim. 

- Ako će bit' i druga vjera, čoj'k je! Ni rođeni brat ne 
bi 'nako... Ha, šta veliš, Avdija? 

- Jest, nejma šta... 

Što se noć više bližila, Hadži Lojo je bivao sve nemir- 
niji. Njegovo maloprijašnje strahovanje da bi se moglo 
dogoditi pa da se Bećar i ne vrati, sve ga više nagrizalo. 
što ako se predomisli pa okrene u Novopazarski Sandžak, 
a njih ostavi da ga čekaju? Nije to daleko od pameti! 
Kada su krenuli iz Sarajeva, bilo ih je dvanaest, a sad su 
ih samo dvojica. Drugi su putem zaostajali i nestajali. Sve 
jedan po jedan. Šta će biti ako ga još i Rakar ostavi? 

Kada vidi da se Bećar ne vraća, i on se može predo- 
misliti i okreriuti mu leđa. Ne bi to bilo nikakvo čudo. 
Nekad je na njegov mig k'o zec skakao, a sad... 

Pri pomisli da bi mogao ostati ranjen i napušten usred 
šume, sledi se. Seljaci bi se tek tada ostrvili. Digli bi se 
k'o na hajku i dotukli ga k'o ranjena vuka... Da se barem 
ranije sjetio pa zamolio Savu da noćas ostane, sve bi bilo 
drugačije. Imao bi koga poslati u Živojeviće, pa taman da 
Rakar i škrine. A ne reče li Savo da će se vratiti po pokro- 
vac i ponjavu? - sjeti se i laknu mu. - Ali, ko zna kada? 
Možda sutra, možda za koji dan, a dotle... 

- Avdija! - strese se i viknu. 

-E? 

- Daj, podloži vatru, zahladilo je. A 1 lakše će nas naći 
kraj vatre. 

Rakar se šutke diže, raspuha žeravicu i nabaca granja. 
Plemeni jezici zaigrađe i liznuše. 

- 'Vako je, kraj vatre, običnije. 

Rakar ne odgovori. 

- Šta ti je, šta šutiš? 

- Nije mi ništa. 

- Pa što onda šutiš? 

- Ne znam šta bi govorio... - Rakar će mrzovoljno. 

Šuma uskoro utonu u tamu. Sve se utiša. Čulo se samo 
pucketanje suhog granja, dok su se rojevi iskara poput 
plamenih leptira dizali, pa čas-dva poigravali iznad pla- 
mena, a onda opet padali i gasili se. Odnekle bi dopro 
krik probuđene ptice ili zov nevidljive zvjerke, da i on 
zamre u mraku. Hadži Lojo je napregnuto osluškivao sva- 
ki glas i šum, uvijek se iznova nadajući da bi to mogli biti 
oni koje je s tolikim nestrpljenjem očekivao. 

- Ama, što hi još nejma? - okrenu se Rakaru, koji se 
bio digao da podstakne vatru. - Akšam je davno proš'o, 
ako već nije i jacija... 

Rakar ništa ne reče već šutke sjede, prekrsti noge i 
spusti glavu pa poče kunjati. 

Hadži Lojo ga je ispod oka gledao. Onako presamićen 
i crvenkasto osvijetljen, ušiljene brade i žgoljav kakva ga 
je Bog dao, učini mu se da Rakar Bog zna šta kuje i smje- 
ra. 

Pravi se, pasji sin, da kunja, a samo čeka da ja zaspim 
pa da... E, ne ćeš, Rakaru, ne ćeš! - škrinu zubima i doh- 
vati pušku. 

- Avdija! 

Rakar diže glavu i zatrepta očima. 

- Još hi nejma! Šta ćemo ako ne dođu? 

Rakar slegnu ramenima, pošutje pa pljunu u vatru. 

- Dok svane, na konje, pa ćemo u Živojeviće! Jesi I' 
čuo? Da nije noć, ne bi ni časa časio! - odlučno će Hadži 
Lojo. 

- Ama, kud ćeš taki? - posprdno će Rakar. 

- Kakav ,,taki"? 

- Pa zar ne vidiš kakav si! Ni poradi sebe sam ne 
mereš... 

On se jedva suzdrža, jer ga je Rakar time Za srce ujeo. 

- Već, šta bi ti? - upita ga tiše. 

- Ti ostani, a ja ću otić' pa javit" u Živojeviće. Pa 
ćemo onda doć' po tebe. 

On, kao da je samo na to čekao: 

- Tako, biva! - ciknu i diže pušku. To bi ti, je I'? 

E, nećeš, dina mi i Boga, ne ćeš! Ići ćeš ko ker ispred 
mene do u Zivojeviće, a onda mi se gubi s očiju! Pred 
puškom, jakako! 

- Ama!... 

- Šut'! Svi ste vi isti! Hrsuzi, domuzi i čankolizi! Do 
jučer, dok sam bio nešta, išli ste za mnom i halakali: 
,Zivio Hadži Lojo, bosanski car! A sad, kad sam pao u 
nevolju, niđe nikog! I onaj usrani Bećar pobjeg'o je i os- 
tavio me. A sad bi i ti. E, nećeš, Rakaru, nećeš, već ćeš ići 
i ko ker njušit' dok ne dođemo u Živojeviće! 

- Ama, hadži-Salihaga, kako moreš... - procvili Rakar. 

- Šut', i skidaj bensilah! Bacaj oružje! Oturi pušku! 

Rakar je drhteći otkopčavao bensilah, plačno pogleda- 
jući u Hadži-Loju. 

U to, odnekle iz šume, neko zavika: 

- Avdija, o Avdijaaa!... 

Obojica naćuliše uši. 

- O Avdija-aaa! - odjeknu ponovo. 

Rakar poskoči: 

- Eto hi, čuješ li, eto hi! - povika kroz plač. 

- Avdaga-aaa! 

- Vamo, vamo-oo! - odazva se Rakar i potrča niza stra- 
nu. 

Hadži Lojo uspravi pušku i okinu, a Rakar stade kao 
ukopan. 

- Ne pucam u te, ahmače! Pucam u havu, da nas čuju! 

Nastaviše se dozivati, dok se kroz drveće ne ukaza 
svjetlost. Bećar je išao prvi, s fenjerom u ruci, a Za njim 
još trojica. Svi su vodili konje. 

- Je 1! Muharembeg s vama? - viknu Hadži Lojo. 

- Jesam, evo me, hadži-Salihaga! 

- Eh, neka te, Bog ti dao! 

Muharembeg mu priđe i kleknu. Pozdraviše se i zagr- 
liše. 

- Sjedi, ovdi kraj mene! Ko ti je društvo? 

- Ne brini, moji su? Već, kako si mi još, dragi moj 
hadžija? Čujem da si ranjen. Sprva se bilo čulo da si 


295 


preš'o u Novopazarski Sandžak, a onda da si ranjen i da 
te gone. 

- Ranjen sam, moj Muharembeg, dobro sam ti ranjen... 
Okinula mi puška... Taksirat, pa eto... 

- Biće dobro, ako Bog da. Da sam znao da si u 
Miošićima, doš'o bi po te, vjeruj se! Kad ovaj tvoj izbi pa 
mi reče šta je i kako je, nisam ni časa časio... Već, jesi P 
horan da sad krenerno il' ćemo... 

- Kaži mi, ima I? putem švabinih soldata? 

- U Rogatici i Čajniču hi ima. I to, Boga mi, podosta. 
U nas hi, fala Bogu, nejma. Jesu prolazili, al" urijetko. I 
to najviše katane. 

- Pa, šta ti kažeš?... 

Dogovoriše se da odmah krenu, da ugrabe dok je noći. 
Njega smjestiše na konja, pa Muharembegovi momci 
pođoše s fenjerom prvi, Rakar i Bećar pozadi, a oni Mu- 
harembeg u sredini. Njih dvojica su jahali, dok su ostali 
vodili konje. 

- Ako ti dotuži jahat' ti samo kaži! Sjahaćemo i od- 
morit' se. Noć je pred nama, vakta ima, hitjet ne moramo. 
Dok iziđemo iz šume, biće lakše. A brzo ćemo. 

Tako i bi. Uskoro ostaviše šumu pa i ostali pojahaše, a 
umalo iza toga pomoli se i mjesec pa im fenjer nije ni tre- 
bao. 

Hadži Lojo se poče raspitivati šta ima i šta se čuje. 
Sarajevo ga najviše zanimalo. 

- Ne znam ti drugo kazat' već ono što sam čuo u 
Čajniču. Kažu, da je mlogi svijet izgin'o. Ležalo je, vele, 
ko ljesa po sokacima. Sve šehit do šehita i ranjenik do 
ranjenika. Po noći su hi uvlačili u kuće i zakopavali po 
baščama. Bilo je među njima i žena'i djece... Mloge su 
kuće pogorjele. čitave su mahale sažežene. Tako se, na 
priliku, čuje... A i mlogi su svijet digli 1 otjerali u ropstvo. 
Od prvaka je, što se posigurno zna, obješen muderis 
Hadžijamaković. 

- Ih-h! Alahrametejle... - jeknu Hadži Lojo. - Da ga 
Allah magfiret učini... 

- Povješali su i mušketali i druge, al! koje, to ti ne 
znam kazat'. Za pljevaljskog muftiju Šemsekadića zna se 
da je prišto u Novopazarski Sandžak. - Hrvo se dok je 
mog'o. A tebe, hadžija, traže na sve strane. O tebi se jed- 
nako govori. Sprva se bilo čulo da si i ti priš'o u Sandžak. 
Pa onda da si ranjen i da si sa družinom neđe na Romani- 
ji. 

- Kamo sreće da sam tamokan. Al', s Božijom 
pomoći... 

- A džamije su pune švapskih soldata, jer hi ima ko 
pljeve. Nisu se mogli smjestit" po kućama i u kršlu, tolko 
hi je... - A s jedne džamije, ne znam ti kazat' koje, s mu- 
nare su pobacali djevojke koje su odozgo pucale na 
Švabu. U mlogim je kućama čeljad živa pogorjela... Zlo i 
naopako, moj hadžija! 

Hadži Lojo je jedno vrijeme kao zaliven šutio, pustivši 
konja da ga nosi. Onda se s mukom iskašlja i mračno pro- 
govori: 

- Jest, što kažeš, doš'o je vakat da gori ne mere bit'. 
Zato, Muharembeže, ne bi hotio da ti kuća poradi mene 
strada. Nađi mi berbera da mi prigleda i privije ranu, pa 
ću dalje. Pute znam, a do Novopazarskog Sandžaka nije 
daleko. Probiću se s Božijom pomoći. A i oni će, bezbeli, 
sa mnom - pokaza glavom na Bećara i Rakara. 

- Ama, hadžija, nemoj tako! Ti meni, ne daj Bože, nisi 
težak. Ni ti moga rahmetli babu nisi ostavlj'o, pa neću ni 
ja tebe! To upamti! 

Prije desetak godina, kada je Hadži Lojo išao na Ćabu, 
među bosanskim hadžijama bio je i Smailbeg Šurković, 
otac ovoga istoga Muharembega. Na povratku, starac se 
razbolio. Put dug i tegoban, i ko zna šta bi s njim bilo, da 
nije bilo Hadži-Loje. Pazio je starca kao malo vode na 
dlanu, baš kao da mu je roditelj. Tako, sve do Stambola. I 
tu je ostao uz njega, dok se starac nije malo okrijepio. 
Onda je Hadži Lojo krenuo put Bosne, a Smailbeg ostao 
u jednom carigradskom hanu čekajući da dođu po njega, 
jer su hadžije odnijele haber šta je s njim i gdje je ostao. 
Hadži Lojo je tada pješice pregazio put od Stambola do 
Sarajeva, noseći na sebi teret koji ni konju ne bi bio la- 

hak. Devedeset oka, govorilo se. A išao je gotovo dva i 
po mjeseca dok nije stigao u Sarajevo. 

Kad god bi se otada, trgujući konjima, obreo u blizini 
Čajniča, svratio bi na dan-dva u Živojeviće. Uvijek bi ga 
dočekivali kao najdražeg musafira. Tako je bilo dok je 
Smailbeg bio živ, a tako je ostalo i poslije njegove smrti, 
jer je to prenio u amanet sinu. 

- Pripazi hadži-Salihagu, k'o što je i on mene pazio! I 
bolje od toga! Jer, ne znaš, kol'ko mi je valj'o i kol'ko mi 
je hizmeta učinio! - govorio je. 

Dok su jedno vrijeme šutke jahali, gledajući kako se 
konjske sjene prepliću i lome, Muharembeg će: 

- Hadžija, je I' ti, morebit, dotužilo na konju?... Da 
sjašemo i predahnemo?... 

Hadži Lojo je stiskao zube. Rana mu je gorjela i nes- 
nosno ga pekla a, kako mu se činilo, bila je i prokrvarila. 

- Neka, mogu još... - s mukom je prostenjao. 

Stigli su u Živojeviće u neko doba noći. Jedva je 
čekao da se spusti i legne. Groznica ga žestoko tresla: 

- Muharembeg, ništa mi ne treba i ništa ti neću, već 
samo da se spustim!... 

Uskoro je spavao kao zaklan. 

Sutradan se pokasno digao i u čardaku, na sećiji, po- 
pio kahvu. Visoka Šurkovića kula dizala se u strani, na 
osami, i odozgo, s čardaka, pucao je pogled na sve strane. 
Osjećao se bolje, ali ga je rana stalno brinula. 

- Muharembeg, živ bio, da mi je čim prije berbera! 

- Hadžija, ja ću sobom u Čajniče po Mulagu! Boljeg ti 
berbera od njega nejma, nek" znaš! Rek'o sam momcima 
da mi opreme konja. U 

Muharembeg je odjahao u Čajniče, a Hadži Lojo ostao 
da čeka. Osjećao se kao na mravinjaku. I Bećar i Rakar 
sklanjali su mu se s očiju, jer bi svaki čas nalazio povoda 
da za bilo šta plane. 

Muharembeg se predveče vratio sam. Berbera nije 
mogao dovesti, jer je bio otišao na neki sunetluk na selo i 
rekao da se neće do večeri vratiti. 

- A da ga čekam, nisam smio. Bojao sam se sam po 
noći. Već, ostavio sam mu poruku, pa ću sutra, ako Bog 
da, opet u Čajniče. I brez njega se ne vraćam! Ne znaš 
kol'ko mi je teško što ga nisam doveo, jer vidim da se 
patiš i brineš. 

- Brinem se, dina mi, brinem... 

Muharembeg je sutradan ponovo odjahao u Čajniče, a 
Bećar i Rakar su snijeli Hadži-Loju pod kulu. Iznijeli su 
mu i šilte i prostrli po travi. Dan je bio čist, vedar, a sunce 
mehko, miholjsko. Pčele su tino gudile oko nanizanih 
košnica ispod kule. 

U to vrijeme jedna vojnička patrola sastavljena od 
dvadesetak konjanika, bližila se selu Zivojevićima. Jedan 
od seljaka iz Miošića, gdje je Hadži Lojo danima boravio, 
kada je vidio da ga više nema u Čvorinoj kući, spustio se 
u Rogaticu i obavijestio švapsku komandu o Hadži- 
Lojinu boravku i odlasku iz sela. Savu Čvoru su odmah 
sproveli u komandu i uzeli na saslušanje. Savo je vrdao i 
branio se kako je znao, pravdajući se da je bio prisiljen 
primiti Hadži-Loju. Na pitanje kuda je Hadži Lojo otišao, 
tvrdio je da tačno ne zna, osim da je krenuo negdje prema 
Goraždu. U tom je pravcu odinah upućeno nekoliko jakih 
konjičkih patrola pred kojim je, kao vodič, išao po jedan 
seljak iz Miošića. Jedna od patrola zaustavila se nadomak 
Živojevića, odakle je vodič upućen da izvidi šta ima u 
selu. Vratio se uskoro, izvijestivši da u kuli bega 

urkovića već drugi dan borave trojica neznanaca, i to po 
svoj prilici Hadži Lojo s pratiocima. Patrola se odmah 
rasporedila i s raznih strana nahrupila u selo. Hadži- 
Lojini pratioci, Rakar i Bećar, čim su opazili vojnike 
pripucali su i dali se u bijeg, ostavljajući Hadži-Loju 
njegovoj sudbini. 

Nešto zbog slabosti, a nešto zbog tišine i jednoličnog 
zujanja pčela, Hadži Lojo se bio Zanio u san. Sanjao je. 
Čas bi, kao mladić, išao Sarajevom pa ašikovao i tefe- 
ričio, čas bi opet, svečano odjeven, sanjao kako ide na 
bajram-namaz pa se po izlasku iz džamije grli s prijatelji- 
ma i komšijama, čestitajući im bajram. Sanjao je i djecu 
kako ih podučava u mektebu, a ona, poput pčela, uče sa- 

lavate. Onda se iznenada obreo na teferiču na Nišanu, po- 
vrh Sarajeva, gdje se natjecalo ko će bolje pogoditi u bi- 
ljeg. I on je dohvatio pušku, sastavio nišan i odapeo. Po- 
godio je posred biljega, i svi su okolo uglas zagrajali. Vi- 
kali su nekako čudno, na nekom tuđem jeziku, njemu ne- 
razumljivom. 

U taj se čas prenuo i otvorio oči. Grlo mu se odjednom 
steglo i osušilo. Nekoliko vojnika u plavim uniformama i 
s uperenim puškama trčalo je spram njega 1 vikalo. 
Pružio je ruku da dohvati pušku, ali puške nije bilo. Osta- 
la mu je u kuli. 

Vojnici su ga za čas skolili i pribili uz zemlju. Mlad, 
stasit oficir, probio se do njega i sav zadihan povikao: 

- Hadži-Lojo?... Jesi li ti Hadži Lojo? 

On ga mrko pogleda, pa zaokruži pogledom kao da 
traži gdje bi udario i kuda bi se probio. 

- Jesi li ti Hadži Lojo, govori! - viknu oficir nestrplji- 
vo i unese mu se u lice. 

Hadži Lojo pogleda u sunce i strese se. Pa podiže šaku 
i udari se po golim, rutavim grudima. 

- Jesam, Švabo, ja sam taj! Ja sam Hadži Lojo! - urlik- 
nu kao vuk. 

Lice oficira zasja. Napokon! Čuveni ustanički vođa o 
kojem se toliko govorilo i o kojem su pisale sve novine u 
Monarhiji, a kojeg gone i traže još od pada Sarajeva, na- 
pokon je uhvaćen! Uhvatio ga je on, natporučnik Mihajlo 
Stipetić, s jednim odjeljenjem carske straže. Bravo! 

Natporučnik se okrenu vojnicima i objasni ko im je 
pao u ruke. Svi su s uzbuđenjem gledali u Hadži-Loju, 
kao što se gleda gonjena i nastrijeljena zvijer koja bespo- 
moćno leži pred nogama svojih gonilaca. 

- Ranjen si? - upita ga oficir i pokaza na njegov krvavi 
Zavoj. 

On ne odgovori već okrenu glavu ustranu. 

- Možeš li da ideš? Da jašeš?... 

Hadži Lojo ga mrko pogleda: 

- Da mogu, zar bi vam se živ pustio, pas vam se 
švapskog mesa naj'o! 

Oficir naredi da dovedu konja, pa Hadži-Loju digoše i 
posadiše u sedlo. On jedva zatomi jauk, jer su mu bili 
povrijedili ranu. Onda se ispruži po konju i rukama obgrli 
konjski vrat. 

- Privežite ga da ne padne! - naredi oficir. 

Vojnici se podijeliše, pa jedni ostadoše kraj kule, da 
gone Rakara i Bećara, a drugi, s natporučnikom, polahko 
krenuše. Natporučnik je jahao naprijed, dok je desetak 
vojnika išlo ispred i pozadi Hadži-Loje. Jedan mu je vo- 
dio konja. 

Što su dalje odmicali, Hadži Lojo se sve slabije 
osjećao. I prije, kad god bi se uspravio pa mu se krv salila 
u nogu, bolovi bi ga razdirali. I groznica ga je počela po- 
novo tresti. Uskoro je posve odrvenio. Napola ones- 
viješten, ležao je svezan i presamićen preko konja. Na sve 
je već bio otupio. 

Zaustavili su se u Rogatici. Nije više ni otvarao očiju. 
Unijeli su ga u kuću u kojoj je bila vojnička komanda i 
položili na pod. Radoznali oficiri su se za čas okupili oko 
njega. 

- Pa taj je, zbilja, strašan! - vrtjeli su glavom i nadnosi- 
li se nad njega. Njegova divovska pojava, široke grudi, 
snažne ruke s velikim lopatastim šakama i ogromno sto- 
palo zdrave, kao od bukve odvaljene noge, sve ih je to 
uzbuđivalo. Liječnik koji je uskoro došao 1 odmotao ranu, 
zabrinuto je zavrtio glavom: 

- Trebalo bi ga hitno prebaciti u bolnicu... 

U vojničkim kolima, položen na slamu i do grla umo- 
tan u vojničko ćebe, Hadži Lojo je kasno poslije podne 
krenuo prema Sarajevu. Opet ga je pratio natporučnik Sti- 
petić s desetak husara koji su jahali oko kola. Bolovi su 
mu jenjali, ali je bio posve iznemogao i neprestano mu se 
drijemalo. S vremena na vrijeme otvorio bi oči i zatražio 
vode. Natporučnik je stalno jahao uz kola pazeći na svaki 
njegov pokret, kao da se plašio da mu Hadži Lojo usput 
ne umre. 

UZ kraće odmore, putovali su čitavu noć. On bi pone- 
kad otvorio oči, ugledao zvjezdano nebo nad sobom i 0s- 
luhnuo jednoličan topot jahača, pa ojađen pomislio: Zar 
je ovo kraj?... 

Sutra pred podne, prošli su kroz Višegradsku kapiju i 
ušli u Sarajevo. 

Digao je glavu i uzbudio se. Na sve je drugo u taj čas 
bio zaboravio. I na ranu, i na svoju hudu sudbinu, i na 
ono što ga je čekalo. Pogledom je milovao svaku kuću, 
svako drvo, svaka avlijska vrata, s nestrpljenjem 
očekujući da ugleda prvog Sarajliju i poznanika. A maha- 
la je bila pusta, avlijska vrata čvrsto zamandaljena, a kuće 
nekako tužne i tihe. Nekoliko mahalske djece šutke se 
bilo pribilo uza zidove i bojažljivo gledalo za kolima. 

Prvi kojega je ugledao, bio je vratnički ekmeščija 
Memišaga Tabak, koji je u taj čas na dugoj pekarskoj lo- 
pati vadio vruće somune. Njega zagolica 1 uzbudi miris 
čurekota i u jednom trenu uhvati Memišagin pogled kad 
se ovaj bio okrenuo. Memišaga ispusti lopatu, uhvati se 
rukom za usta pa izađe pred ekmeščinicu, zgranuto gleda- 
jući za kolima i pratnjom koja je odmicala niz Vratnik. 

Eno i vratničkog bakala Terzimehe, i kazandžije 
Mundže, i topalastog kazaza čijeg se imena u taj čas nije 
mogao sjetiti. Gledao je i prepoznavao jednog po jednog, 
dok mu se srce stezalo, a u grlu ga gušilo. 

Glas je prošao Vratnikom: 

- Gone Hadži-Loju! Ufatili ga, eno ga u kolima! 

- Ma, šta kažeš! Ne mere bit'! 

- Jest, dina mi! Eno ga svezana u kolima. 

Vijest da su Švabe uhvatile Hadži-Loju, išla je brže od 
kola. 

Kada pratnja krenu niz Kovače, čeKići odjednom za- 
mukoše. Ljudi su izlazili pred vrata i šutke gledali u kola 
i pratnju, bez riječi i pokreta. Kao kad dženaza prolazi... 

On, ko golema, uhvaćena vučina, bio je digao glavu i 
gledao pogledom punim tuge. Sjetio se pjesme koju su 
mu prije dva mjeseca bili ispjevali: 

Hadži Lojo niz Kovače siđe, 
i za njime tri stotin' delija, 
svaki nosi ruku na saruku, 
Hadži Lojo ruku na silahu... 

- Hej, grdna rano, a vidi sad! - on bolno uzdahnu i ru- 
kom prekri oči. 

U Ćemaluši, gdje se svijet bio natisnuo za kolima, 
neko se u sav glas prodera: 

- Na vješala, hajduka! 

Natporučnik izvuče sablju i komandova husarima, pa i 
oni izvukoše sablje. Svjetina ustuknu. 

Hadži Lojo s mukom pridiže glavu i ogorčeno prosten- 
ja: 

- Ih, narode, majku ti!... Zar tako? Juče car, a sad haj- 
duk! 

Pa hraknu i navuče ćebe preko glave i ostade tako sve 
dok ne stigoše pred Dedagine konake. Tu ga iznesoše iz 
kola i prenesoše u vojničku bolnicu, koja se bila tamo 
smjestila. 

1: 


Od prvog mraka pa sve do svanuća, tamničkim kru- 
gom u Terezinu odjekivalo je dozivanje noćnih straža. 

- Straža, po-zooor! - odnekle iz mraka dopro bi oteg- 
nut povik budnog stražara. 

- Straža, po-zooor! - odazivali bi se ostali stražari. 
Neki kratko i pospano, drugi otegnuto, gotovo pjevajući, 
praćeni pasjim lavežom s druge strane zidina. 

Zatim bi zavladao tajac, sve dok s tornja tamničke ka- 
pele ne bi otkucalo novo četvrt sata. 

Sužnji su spavali. Poneki je bdio. Hadži Lojo je budan 
proveo čitavu noć. Samo bi ponekad, između dozivanja 
straža, za tren dremnuo, da se ponovo trgne i s nevjeri- 
com sam sebe zapita: ma, je 1' baš istina da iđem?... 

Bila je to njegova posljednja tamnička noć. Nakon pet 
godina tamnovanja, jučer su ga po već ustaljenom redu 
izdvojili u ,samicu" da tu provede svoj posljednji dan i 
noć i da se još jednom prisjeti svega onoga što je proživio 
pa da mu to bude živa opomena za budućnost. 

Noć je bila gluha i mračna, s otegnutim stražarskim 
dozivanjem, s kojim su počinjale i završavale sve tam- 
ničke noći. Zadah kible, pomiješan s oštrim vonjem kar- 
bola, činilo mu se da l1aza iz svakog ugla, uvlačeći se u 
samo ždrijelo. I slamarica, 1 jastuk, i suro tamničko ćebe, 
odisali su jadom i čemerom mnogih fesretnika koji su tu 
ranije tamnovali. A tamo negdje, daleko odavde, postoji 
njegova Bosna i bijelo Šeher Sarajevo, okićeno bujnim 
baščama punim dozrelih šljiva i sočnih kao led hladnih 
krušaka jeribasmi; s bistrim izvorima; niz Miljacku i 
Mošćanicu nanizanim mlinovima; s vitkim munarama i 

jablanovima, i visokim Alifakovcem, bijelim i umivenim 
poslije svake ljetne kiše. 

- Straža, poo-Zooor! 

Noćas je probiskao čitav svoj život. Šav po šav. 
Mnoge su uspomene bile izblijedile, ali su druge ostale 
svježe i žive jer ih je godinama, ponekad i ne htijući, do- 
zivao u sjećanje. Noćas, pogotovo. 

Najviše se prisjećao burnih ustaničkih dana kada je u 
Sarajevu kao u kazanu vrilo, a on bio veći i moćniji od 
samog vezira. Pa onda svog bijega iz Sarajeva i nemila 
potucanja po Romaniji i okolnim selima. Koliko se puta 
prisjetio onoga dana kada su ga, onako ranjena i smorena 
na snu uhvatili i doveli u Dedagine konake na liječenje. 
Dobro je zapamtio debelog dra Kramera koji mu je sva- 
kodnevno previjao ranu i stalno ga nagovarao da dopusti 
amputaciju. 

- No, Hadži Lojo, budeš pametan! Bolje tvoja glava 
nego tvoja noga! - ponavljao je dobroćudni Čeh, prijatelj- 
ski mu se osmjehujući iza debelih stakala na naočalama. - 
Ili se možda, bojiš? Strah te?... 

- Mene?! Nikog osim Allaha! 

- No, pa onda? 

Uspio je nagovoriti ga. Nogu su mu do ispod koljena 
odrezali. A kad mu je rana posve zamladila, a vojni 
tužilac sastavio optužnicu. Izveli su ga pred garnizonski 
sud i osudili na smrt. Bio je optužen kao glavni agitator i 
vođa ustanka, zatim kao začetnik dvaju umorstava, kao i 
radi vršenja javnog nasilja. Za prvo je djelo bio osuđen na 
smrt strijeljanjem, a za druga je dva oslobođen, jer mu se 
ubojstva nisu mogla dokazati, a djela javnog nasilja 
počinio je za vrijeme turske uprave, pa mu zato nije mo- 
glo biti suđeno. 

Prije presude stalno je strahovao da ga ne objese. Toga 
se najviše plašio. - Nek' me mušketaju, ne branim, al' 
samo nek" me ne vješaju! - ponavljao je i u snu i na javi. 

U vrijeme kada je osuđen, od okupacije se bila 
navršila gotovo puna godina, a bila je donesena i opća 
amnestija, pa je i njegova smrtna kazna po izričitom nalo- 

gu Careve kancelarije bila preinačena u vremensku kaz- 
nu, u trajanju od pet godina zatvora. Beč očito nije želio 
da od njega stvara narodnog mučenika. 

Odahnuo je kada je saznao da je pomilovan i zahvalio 
je Bogu što mu je glava ostala. A kad mu je dr Kramer 
rekao da za to treba zahvaliti carevoj milosti, odmahnuo 
je rukom. - Ja jedno znam: bez edžela umiranja nejma! 
Da je na pasiju, odavno me ne bi bilo... 

Uskoro su ga otpremili u tamnicu u Terezin. Prva tri 
mjeseca proveo je u samici. Bilo mu je teško. Navikao na 
slobodu i pustahijstvo, osjećao se kao uhvaćena vučina. 
Ponekad mu je dolazilo da pomahnita od samoće. Tada bi 
zaurlikao poput vuka, uzbunivši i zatvorenike i stražare u 
zgradi u kojoj je tamnovao. Onda bi pomišljao da nasrne 
na stražare 1 pokuša umaći, ili da sam sebi kidiše. Poslije 
bi se kajao pa glasno učio Kur'an i smirivao se. Pomisao 
na kuću i ukućane, na Sarajevo i Bosnu, koji su mu se u 
tamničkoj samoći i tišini činili gotovo nestvarni, pržila ga 
je poput žive rane. Znao bi se dići u neko doba noći pa 
početi nabadati ćelijom, dok bi mu drvena štula muklo 
odjekivala kroz noćnu tišinu. Tek na viku stražara smirio 
bi se i ponovo legao. Najgore mu je bilo kada bi se na 
malom otvoru na vratima ukazalo stražarevo oko, pa ga 
dugo i šutke posmatralo. Tada bi se uistinu osjećao kao 
uhvaćena zvijer. A to oko ga je stalno posmatralo. I danju 
i noću. 

Nakon tri mjeseca provedena u samici, premjestili su 
ga u zajedničku sobu velike skupne zgrade i uputili na 
izučavanje zanata. Odabrao je krojački zanat. 

Tamnovanje mu je otada bilo lakše. Ako ništa, bio je s 
ljudima. Bili su to uglavnom Česi, Austrijanci, Slovaci i 
Mađari. Isprva mu je bilo teško zbog jezika, ali je uskoro 
počeo natucati i njemački i češki, koje je brzo naučio. 
Postao je uz to i neka vrsta tamničke znamenitosti, jer 
nije bilo značajnije posjete tamnici, a da ga posjetioci ne 
bi željeli vidjeti. Mada na štuli, nastojao bi da djeluje gor- 
do i samouvjereno. Posjetioci bi ga obično ponečim dari- 
vali, što mu je posebno godilo, jer ga je ispunjavalo 
taštim uvjerenjem da je još uvijek neko 1 nešto. Isprva, 

kada je tek bio osuđen pa pomilovan, vjerovao je da će 
pri prolasku kroz Beč susresti cara, pa je i dr Krameru bio 
obećao da će ga pohvaliti pred carem. A kada cara nije vi- 
dio, ostao je razočaran. 

U tamnici su mu dopustili da se s vremena na vrijeme 
javlja kući. Pisma je slao i primao preko vojne komande, 
a pisao ih je arapskim pismom. Pisma su mu bila kratka i 
puna savjeta. Ženu je savjetovao da bude strpljiva, jer da 
je i džennet strpljenjem prekriven; da djecu vjerski odgaja 
i podučava u Kur'anu, a djecu da slušaju i paze mater, a 
da će se on uskoro vratiti. Zatim bi pozdravljao sve re- 
dom: rodbinu, komšije i prijatelje. I ,,svo butum Sa- 
raj'vo..." 


Često je za vrijeme tamnovanja sanjao da je pušten na 
slobodu 1 da se vratio u Sarajevo. Ti njegovi snovi, ma 
koliko upečatljivi, bili su gotovo uvijek zasjenjeni 
oblačkom sumnje, jer nikako nije mogao naći kuću i vid- 
jeti ukućane. Sve se nekako čudno splitalo i rasplinjavalo. 
Obično bi se nakon toga budio sav u znoju, slomljen i 
razočaran. Ponekad je opet sanjao tako uvjerljivo, da nije 
bilo nikakve sumnje da je to stvarnost. Sanja on tako jed- 
nom kako s prijateljima teferiči na Kiseljaku kraj Saraje- 
va, pa jede lubenicu i hladi noge u Lepenici, a lubenica 
zrela, sočna i slatka, puna crnih sitnih košpica koje same 
ispadaju i lijepe mu se po bradi. Najednom se sjetio da 
mu je noga odrezana i probudio se. Udario je golim 
batrljkom po ivici željeznog kreveta i zaplakao. No naj- 
gore mu je bilo kada su mu na mjesec dana pred izlazak 
saopćili da se neće moći vratiti ni u Sarajevo ni u Bosnu, 
nego neka odabere kraj u kojem bi s porodicom želio 
živjeti. Okupacione vlasti su smatrale da je sjećanje na 
njega u širokim narodnim slojevima još uvijek živo, pa da 
zato nije poželjno da se vraća u Bosnu. Kada su mu to 
saopćili, pomislio je da će svisnuti od tuge. Zar nikad više 
u Bosnu, o kojoj je toliko maštao i za kojom je toliko 
čeznuo! Tri dana nije ni jeo, ni govorio. Noću je budan 
ležao i otvorenih očiju buljio u tavanicu. Kada su ga treći 
dan pozvali i pitali šta je odlučio, odgovorio je da želi u 
Meku. 

- U Meku? 

- Jah, u Meku! 

Tješio se da će, makar od godine do godine, viđati bo- 
sanske hadžije koji će mu, ako ništa, donijeti dah drage i 
daleke Bosne. 


Svanulo je. Prestalo je dozivanje noćnih straža. S hod- 
nika je dopirao zveket ključeva, otvaranje ćelija, vika 
stražara i užurbani, gotovo trčeći koraci zatvorenika. 
Novi je dan počinjao na uobičajeni način: kiblovanje, 
donošenje vode u ćelije i umivanje, pa onda doručak. Za- 
tim će uslijediti kratka jutarnja šetnja i beskrajno dug 
dan, uz čihanje perja ili ubitačno koračanje sedam koraka 
dugom ćelijom. 

Odjeven u crne široke čakšire, plav jelek i kaftan, s 
velikim crveno-bijelim turbanom na glavi, s nestrplje- 
njem je očekivao da mu otključaju ćeliju. Još prije pol- 
drug mjeseca uprava tamnice mu je odobrila da sebi skro- 
ji odjeću. Sam ju je odabrao i sašio, želeći da djeluje što 
svečanije. ' 

Napokon su mu otključali i pozvali ga da pođe. 

Dok je prolazio tamničkim krugom, nije se osvrtao ni 
desno ni lijevo. Išao je kao u snu. Jutro je bilo oblačno i 
mlako, a tamnički krug pust. Zatvorenici su se tek spre- 
mali na posao. Iz velikih surih zgrada dopirao je potmuli 
žagor. 

Glavni tamničar mu je saopćio da je slobodan, ali da 
će do Trsta putovati s pratnjom, jer je takvo naređenje. 
Zatim mu je pružio ruku i zaželio sretan put. 

Od Terezina do Trsta putovao je vlakom; u pratnji voj- 
ničke straže. Hiljade misli rojilo mu se po glavi. Sve gaje 
uzbuđivalo: i usputne željezničke stanice, i krajolici, i 
vika, i ljudi. Njegova nošnja i oružana pratnja budili su 
opću pozornost. 

Na željezničkoj stanici u Trstu očekivalo ga je izne- 
nađenje: dočekao ga je njegov stari poznanik, sarajevski 
bašmuhtar Mulaga Musakadić, u pratnji jednog oficira iz 
mjesne komande u Trstu. Musakadić je još prije dva 

dana, po nalogu Bosanske vlade, bio doputovao u Trst, 
gdje je dopratio Hadži-Lojinu porodicu. Ugledavši Musa- 
kadića, uzbuđen mu je pošao u susret, pa odbacivši štulu 
pao mu u zagrljaj. Bio je to prvi Sarajlija kojeg je susreo 
poslije toliko godina. I 

- Lijepi moj Mulaga, lijepi moj...! I ponavljao je grca- 
jući, čvrsto ga stežući u zagrljaj. 

U kući sarajevskog trgovca Bahora Levija, koji je kao 
trgovački komisionar boravio u Trstu, čekala ga je porod- 
ica: žena, mlađi sin i kćerka. Stariji sin Mustafa, kojeg je 
pri odlasku iz Sarajeva ostavio da čuva kuću, bio je u 
međuvremenu umro. To je tek sada saznao. Okružen up- 
lakanom ženom i djecom koja su ga držala za ruke, okre- 
nuo se ženi: 

- Pa što mi to, pobogu, prije ne javi? . 

- Eh, moj hadžija, zar ti nije bilo dosti drugog jada... 

- uzdahnu žena plačno. 

Dva dana kasnije, kada je brod za Džidu uplovio u 
tršćansku luku, uz ostale putnike ukrcao se i Hadži Lojo s 
porodicom. Suznih očiju izgrlio se i oprostio od Musaka- 
dića, zaklinjući ga: - Dina ti i Boga, Mulaga, poselami mi 
u Saraj'vu sve redom, i ahbabe i dušmane. I zamoli hi is- 
prid mene da mi halale! Jer, vakat je taki bio, da svima 
nisam mogo ugodit' i prav bit'. A i ja, sa svoje strane, 
svima halalim! I Mustajbegu, i Uzuniji, i muftiji i drugi- 
ma, makar su mi o glavi radili. Allah mi je svjedok, da mi 
je Bosna ležala i ostala na srcu. I da sam radio kako sam 
najbolje umio. Al' što bi, bi... Samo, svačija sila za vre- 
mena! Ničija nije do sabaha gorjela, pa neće ni Švabina! I 
Bosni će, inšallah, jednoč svanut' i razgalit' se. Kad li tad 
li... 


Sve dok se brod nije izgubio na pučini, stajao je na pa- 
lubi i s obje ruke mahao Musakadiću. 

Nakon nekoliko dana duge i zamorne plovidbe, brod 
je uplovio u Džidu, gdje su se Hadži Lojo i njegovi od- 
morili i prenoćili, pa nastavili s karavanom put Meke. 
Mekelije su ga srdačno dočekale, jer se čak i ovdje bilo 
čulo za njega. Na molbu koju je uputio sultanu, bilo mu je 

dopušteno da obavlja imamsku dužnost u jednoj džamiji 
u gradu Taifu, jer ga je taj grad, makar malo, podsjećao 
na Sarajevo. Imao je dosta zelenila i vode. A on je svake 
godine, u doba hadža, odlazio u Meku da vidi i dočeka 
bosanske hadžije, posebno one iz Sarajeva. 

Tih dana bi cvao od sreće. Nije se odvajao od njih. 
Bio im je u svemu pri ruci. A raspitivao se za sve. Čak i 
za to, jesu li šljive iz Semizovca i sad onako krupne i 
mavi kao i prije; da li prvi somuni koji se sabahile vade iz 
peći onako toplo mirišu i ima li još uvijek pastrmki u 
brzacima ispod mevlevijske tekije na Bembaši. A kada bi 
ga koji od hadžija upitao kako mu je, rastužio bi se. - 
Nejma šta, dobro mi je, paze me... Al', Bosne i Saraj'va 
nejma na čitavu dunjaluku!... 

Treće se godine teško razbolio i nakon nekoliko dana 
umro. Dok je izgarao u vatruštini koja ga satirala, pone- 
kad bi šapnuo osušenim ustima: - Ih, da mi je pihnut vode 
sa češama ispred Begove džamije, il! ozgo, s Mošćanice, 
čini mi se omma bi se dig'o i ozdravio... 

U toj želji je i umro. Bile su mu pedeset i tri godine. 
Grob mu je pao u zaborav. Kao i Hadžijamakovićev. Kao 
i tolikih drugih, nesebično izginulih u ljubavi i vjernosti 
prema rodnoj grudi. Jedino je grob muftije Šemsekadića 
ostao poznat i očuvan. Umro je u tuđini, u Carigradu, a 
pokopan je u haremu Sultan Fatihove džamije. Još i sada 
ga potraži i posjeti poneki zemljak, da ga se u sjeni gustih 
povijuša i u dubokoj grobljanskoj tišini sjeti s molitvom i 
zahvalnošću... 

TUMAČ 


TUMAČ 


Tumač turcizama i manje poznatih riječi 


A 

abdest - obavezno ritualno pranje prije molitve 
ačkosun! - bravo! živio! 
adeš - imenjak 
adet - običaj 
afedersum! - oprosti! izvini! 
aferim! - bravo! odlično! 
ahar - štala, konjušnica 
ahbab - prijatelj 
ahmak - glupan 
ahmedija - čalma, turban 
ajakjolija - javni nužnik 
ajluk - mjesečna plaća 

aj - puk, masa 
Allahu ekber - Bog je najveći 
alčak - vragoljan 
Allah džellešanuhu - Svemogući Bog 
Allahrazola - nek je Allah zadovoljan 
Allahselamet - da mu je Bog na pomoći 
alamet pred kijamet - predznak pred nesreću 
alejkumu-s-selam - otpozdrav na pozdrav selamun 
alejkum 
anterija - gornja muška haljina 
aršin-taš = u kamenu uklesana mjera za dužinu (68 


cm) 

asiluk - obijest, silina 

aščinica - javna kuhinja 

ašikovati - voditi ljubavni razgovor 
auditor - sudac 

avaz - glas 


B 
badža - otvor za dim na daščanom krovu 
Bajram - muslimanski vjerski blagdan 
por == - svečana bajramska molitva 
bak - bik 

bakal - trgovac životnim namirnicama 
bakrač - bakreni kotao 

balegati - brbljati 

banjica - kućno kupatilo 

basamaci - stepenice 

bešibozuk - pogrdan naziv za neregularnu vojsku 
bašmuhtar - glavni muhtar (knez) 
begefendija - gospodin beg 

bejan - javnost, vidjelo 

belaj - nesreća, zlo 

belćim - možda, valjda 

beli - sigurno, Zaista 

bendati - priznavati, uvažavati 
bensillah - širok kožni opasač 
benzer - sličan, nalik 

bestilj - gusti pekmez od šljiva 

bez - platno 

bezbeli - dabome, zaista 

bezistan - pokriveno tržište, čaršija 
bigajri hak - na pravdi Boga 
bihuzur činiti - uznemiravati 
bimbaša - major 

binjiš - široki ogrtač od čohe sa dugačkim rukavima 
bir - jedan, jedno 

birvaktile - nekad, svojevremeno 
boni ne bili - jadni ne bili 

borija - truba 

bostandžija - vrtlar, zelenćar 

bošča - stolnjak, pokrivač za glavu 
Božiji raziluk - Božije zadovoljstvo 
budalasati - ludovati 

bujrum! - Izvoli! 

buljuk - četa € 
butum - čitav, sav 

buz gibi! - kao led! 


C 


carski taht - prijestolje 
cekin - dukat 

Č 
čadorez - vrsta debelog platna 
čamašir - rublje, presvlaka 
čardak - velika soba na katu 
čauš - narednik 
čekmedža - mali drveni sanduk 
čevrntija - okretanje uokrug 
čevrma - zlatom izvezen rubac 

"čifluk - feudalni posjed 

čiftati se - ritati se 

činija - tanjur 

čirak - svijećnjak 

čojk - čovjek 

čok jaša! - živio mnogo godina! 
čurekot - crno mirisno sjeme 
čuruk - neispravan, nezdrav 
čust - okretan, hitar 


Ćaba - sveto mjesto, hram, u Meki - Kibla muslimana 
ćage - papir 

ćasa - duboka polukružna posuda 
ćefenak - dućansko krilo 

ćefini - mrtvačke haljine od platna 
ćehrubar - jantar 

ćeremit -žljebasti crijep 

ćerpič - na suncu sušena opeka 

ćevap - vrsta mesnog jela 

ćurak - muški kaput postavljen krznom 
ćuprija - most 

ćurdija - ogrtač postavljen krznom 
ćurs - propovjedaonica 

ćuskija - željezna poluga 


D 
dajdža - materin brat, ujak 
defterdar - šef financija 
dershana - predavaonica 

derviš - pripadnik derviškog reda 
dever - tegoba 
deverati - boriti se kroz život 
devlet - carstvo, država 
dibek - stupa za tučenje pržene kahve 
dimije - donji dio ženske odjeće 
din - vjerozakon 
dohakati - dokrajčiti 
dolmeč - tumač 
domuz - krmak, svinja 
dost - prijatelj 
dostluk - prijateljstvo 
dova - molitva, blagoslov 
dovale - zbogom 
dur! - stani! čekaj! odbi! 
DŽ 
džaiz - dopušteno 
džebhana - municija 
džeferdar - starinska bogato ukrašena puška 
džehennem - pakao 
dženaza - musl. sprovod 
džennet - raj 
džennetlija - onaj koji je zaslužio raj 
džomba - ponor, proždrljivac 
džuba - mantija 
džuma - svečana molitva petkom 


Đ 
đem - žvale 
đerđef - okvir na koji se razapinje platno za vez 
đerida - novine 
đugum - veliki bakreni sud za vodu 
đulbešećer - slatko od ruže 
đulistan - ružičnjak 
đumle - topovska granata 
E 


edžel - sudnji čas, smrt 
efendum - gospodine moj 

efendisi benum - gospodine moj 
ejvala! - do viđenja! 

ekmeščija - pekar 
elhamdulillah! - hvala Bogu! 
emer - zapovijed 

es-selamu alejkum - pozdravljam vas, mir s vama 
esnaf - zanatski ceh 

eškija - odmetnik, krijumčarenje 
evlad - potomak, potomci 

ezan - poziv na molitvu 

ezijet činiti - uznemirivati 


F 
fajda - korist 
falake - primitivna naprava za šibanje 
farz - stroga islamska vjerska zapovijed 
feredža - ženski ogrtač od čohe za izlazak iz kuće 
fermen - vrsta prsluka 
fetva - šeriatsko-pravna decizija 
fildžan - šoljica za crnu kavu 
firale - lahka obuća 
frcule - maramica, rubac 
frča - četka 
frtijati - brbljati 
fukara - siromah 
fukaraluk - siromaštvo 
fukšija - konjska balega 


G 
Gazi Husrevbeg - veliki dobrotvor starog Sarajeva 
gazija - junak, heroj 
gaziluk - junaštvo 
gurbaija - kolač 


H 
haber - novost, vijest 
hafiz - onaj koji zna cijeli Kur'an napamet 
hairli - sretno 
hair inšallah! - sretno akobogda! 

hal - stanje, nevolja 

halal - ono što je vjerom dopušteno 
halka - krug, zvekir, zveketalo na dvorišnim vratima 
halaliti (se) - oprostiti (se) 

Halil u panjevima - priča u vjetar 
halva - slatko jelo 

halvat - velika soba u prizemlju 
halvatić - mala soba u prizemlju 
hamal - nosač 

hamajlija - amulet, talisman 
haman - možda, vjerojatno u 
han - svratište 

handžar - dug nož 

hanikah - derviško učilište 

harč - trošak, izdatak 

harem - džamijsko dvorište, žensko odjeljenje u musl. 
kući 

hasna - korist 

hasta - bolesnik 

hastahana - bolnica 

hava - zrak 

havst - zatvor 

haz-dur! - pozor! spremno! 
hazretleri - njegova preuzvišenost 
hazur - spreman 

hećim - liječnik 

hedija - dar 

hem - em, i uz to 

hifz - učenje Kur'ana napamet 
hinla - prijevara, podvala 

hizmet - dvorba, služenje 

hojrat - nikogović ; 

hoš geldun! - dobro došao! 
hošgeldija - dobrodošlica 

hrsuz - lopov, kradljivac 

hućumet - uprava 

hudnica - jadnica 

huja - ljutina, srdžba 

I 
ibrik - bakreni sud za vodu 
ićindija - popodnevna molitva 
ihtijar - starac 
iladž - lijek 
imam - musl. svećenik koji prevodi u zajedničkoj mo- 
litvi 
insan - čovjek 
inšallah! - ako Bog da! 
išibati - istući 
izun - dopuštenje 


J 
jabandžija - stranac 
jacija - posljednja večernja molitva 
jagluk - zlatom izvezen rubac 
jalan - lažan 
jaran - drug, prijatelj 
japija - drvna građa 
jaramaz - nevaljalac, siledžija 
(Paspra - novac 
jašmak - rubac za glavu 
javaš aga, hendek var! - polako, aga, ima jarak! 
javer - ađutant 
jazuk - šteta 
ječerma - vrsta prsluka 
Jehudija - Zidov 
jejina - sova 
jekdur Allah! - Bog je jedan 
jemin - zakletva 
(j)esir - sužanj, zarobljenik 
jok - ne, nije 
jorgandžija - zanatlija koji pravi jorgane 
juzbaša - kapetan 


K 
kabast - krupan, glomazan 
kabuliti - prihvatiti, usvojiti 

kabur - grob, raka 

kadifa - samt 

kahva - kafa, kafana 

kajima - turski papirni novac 

kajda - melodija 

kajmekam - kotarski predstojnik 

kamerija - vrsta balkona 

kanderisati - privoljeti 

kandilj - uljana svjetiljka 

kandžija - bič 

kandžijati - bičevati 

karakol - noćna straža 

kasap - mesar 

katmer - karanfil 

kauk - kapa od valjane vune ili tkanine 
kavaz - stražar 

kazandžija - zanatlija koji pravi kazane i drugo bakar- 
no suđe 

kazaz - svilar, pozamanter 

keblešina - magarčina 

kidisati - nasrnuti 

klanjati - obavljati molitvu 

kođoja - kobajagi, tobože 

kolikački - koliki 

konak - sjedište uprave, bogatija musl. kuća 
korkaluk - ograda na mostu, kamena ograda 
krepašćina - slabotinja 

krmezli - zagasito crven 

kršla - kasarna 

krzatma - mesno jelo 

kube - kupola 

kudret-sahat - nevidljivi sat koji najavljuje neki 
događaj 

kuđum - vrsta bubnja 

kumaš - svileno platno 

kurban - žrtveno bravče ili goveče 
kutarisati se - spasiti se 

kuvet - snaga, sila 

L 
landarati - mlatarati 
leđen - lavor 
levha - uokvireni citat iz Kur'ana 
lula - crijev na češmi 


M 
magaza - podrum, magazin 
magfiret - oprost od grijeha 
mahala - gradska četvrt 
mahal mu je - zaslužio je 
mahnit - lud 
mahrama - ubrus 
maksum - nejako dijete 
mangala - sud u kojem se drži žeravica 
mašallah! - izraz radosti 
maštrafa - čaša 
mavi - tamnoplav 
mazgal - puškarnica, uski otvor u zidu 
mehćema - sudska zgrada 
mejt - mrtvac 
mekteb - musl. osnovna vjerska škola 
mektubdžija - sekretar, pisar 
memli - vlažan 
merhametli - milostiv 
merkez - policija 
meteriz - opkop 
minder - sećija 
miraz - nasljedstvo 
mlivo - brašno 
mrven - malo 
mubareć - sretan, blagoslovljen 
muderris - nastavnik, profesor 
mudir - upravitelj 
muftija - po rangu najstariji svećenik u jednom okrugu 
ili pokrajini 
muft-efendija - gospodin muftija 
muhtar - starješina gradske mahale ili sela 

mujezin / muezzin - džamijski službenik koji s mu- 
nare poziva na molitvu 

munafik - licemjer 

murtat - izdajica 

Musaf / Mushaf - Kur'an 

musafir - gost 

musalla - otvoreni skupni prostor za obavljanje molit- 
ve u gradu 

mušebak - drvena rešetka na prozoru 

mušketati - streljati 

muštuluk - bakšiš za dobru vijest 

mutesarif - okružni načelnik 


N 
nadurati - izdržati 
nahoružen - narogušen 
nakrke - na leđima 
nasrhnuti - naježiti se 
natentati - nagovoriti 
nauditi - naškoditi 
nejse - makar, kako mu drago 
nekibu-l-ešraf - predstavnik plemstva 
neuzubillah! - Bože sačuvaj! 
nišan-dur'! - nišani! 
nizam - regularna turska vojska 
nohati se - spolno općiti 


(0) 
obaška - posebno 
obenđijati - opčiniti 
obikuša - žena koja prati mladu dok se obikne s 
mužem 
od tala - od zemlje ' 
ohrdan - dotrajao, istrošen 
ordija - vojska 
ostraguša - puška koja se puni odozgo 
otimariti - očistiti konja 
okujisati - pozivati sa munare na molitvu 
otur - sjedi 

P 
pače - jelo spravljeno od bra- vljih nožica, hladetina 
papučluk - mjesto za obuću 
parmak - zašiljena daska na ogradi 
paša - visoki turski dostojanstvenik, general 
paša hazretleri - preuzvišeni paša 
paziti se - slagati se, prijateljovati 
pendžer - prozor 
peškeš - dar 
pihnuti - uzeti gutljaj -dva vode 
pjehe - pješice 
plaho - lijepo, dopadljivo 
počust - hitar 
poguzija - sladokusac 
polajnak.- polahko 
pomunasih - umjesno 
porefenati se - zajednički izmiriti račun 
poselamiti - pozdraviti 
prćija - vlasništvo, miraz 
posuredati - poredati, postrojiti 
priglavak - debela od vune ispletena kratka čarapa 
prišiđeldija - prišipetlja 
prošnjuhati - ispitati, istražiti 
prva - prvak 
priši - prvaci 


R 
rebel - razbojnik 
redifa - rezervna vojska 
ronđati - mrmljati, brundati 
ruta - ljekovita biljka koja se nosi u kosi da djevojku 
čuva od uroka 
rutav - dlakav 
razgaliti se - otjerati brigu 


S 


sabahile - zorom 
sabur - strpljenje 

sahan - bakreni tanjur 

sahat-kula - kula sa satom 

salavat - prizivanje Božjeg blagoslova na Muhamme- 
da, a.s. 

sanći - tobože, ko bajagi 

samaluk - pojata 

samardžija - zanatlija koji pravi samare 
saruk - čalma 

savatli - čalma 

savatli - graviran 

sebilj - javna češma 

sejriti - razgledati, uživati u gledanju 
selam - muslimanski pozdrav 

sepet - krošnja, košara I 

serbez - slobodan, slobodno 

sevap - dobro djelo koje zaslužuje Božju nagradu 
sevep - uzrok, povod 

sifat - moralni kvalitet 

sindžirlija - vrsta puške 

sikter! - gubi se! marš! 

sikterisati - otjerati, maršnuti 

silesija - mnoštvo 

sofa - trijem pred džamijom 

sofra - trpeza 

softa - učenik medrese 

soha - kolac 

sokak - ulica 

soldat - vojnik 

somun - vrsta peciva 

srma - srebro, srebrna žica 

streha - dio krova koji se proteže na ulicu ili dvorište 
stuga - mučnina 

sunetluk - obrezivanje muškog djeteta 
surgun teskera - rješenje o progonstvu 


šadrvan - fontana 
šalvare - vrsta širokih hlača 
šamija - povezača za glavu 

šarpelj - kožna torba 

šehadet - musl. kredo 

šehit - mučenik koji je pao za vjeru 
šejh - poglavica derviša 

šejtan - đavo, vrag 

šejtanluk - vragolija 

šenlučiti - slaviti, veseliti se 

šerefe - ograđeni prostor pri vrhu munare 
šeriat - musl. vjerozakon 

šešana - vrsta duge puške 

šilte - vuneni dušečić za sjedenje 
šindra - tanka daska za pokrivanje kuće 
šiš i goliš - niko i ništa, golaći 

šiša - boca 

šiše - tavanica 


tabak - kožar 

tabija - bastilon 

tabor - bataljon 

tabut - mrtvački sanduk 

takrir - kupoprodajni ugovor 
taksirat - nesreća 

talambas - vrsta bubnja 

tamokan - tamo 

Taslidžak - Pljevljak 

Tašlihanac - imućni sarajevski srpski trgovac 
taze - svjež 

tedaručiti - štedjeti, čuvati 

teferičli - zabavno 

tekbir - ponavljanje riječi Allah 

telal - javni obavljač, vikač 

temenna - simboličan pozdrav rukom 
tepsija - okrugli bakreni sud za pečenje pite ili kruha 
terdžuman - tumač 

teslimiti - predati 

terezija - krojač 

tespih - brojanice 

testija - zemljani sud za vodu 

tetik - odapinjač u puški 

topalast - hrom 

toprak - domovina, kućno ognjište 
trobolos - svileni šareni pojas 
turbe - mauzolej 

tuhaf - čudan 

Turkuša - Turčin 


U 
uberabatiti se - ulitati se 
ugursuz - neuredan čovjek 
ujiše - pristaje, dolikuje 
ulema - mus. vjerski učenjak 
usfaliti - nedostajati 
utalumiti - uvježbati 
utio - uhranjen, ugojen 


V 
vaj haluna! - o nesretno! Teško nama! 
vakat - vrijeme 
valija - guverner 
vallahi billahi! - dvostruka zakletva Allahom 
vatan - domovina 
veremiti - tugovati za nečim, čeznuti (i dobiti sušicu) 
vilajet - pokrajina 


Z 
zahalakati - zavikati, derati se 
zahira - hrana 
zaptija - policajac 
zabaviti - nabaviti, dobaviti 
zembilj - torba 
zikr - zajedničko derviško učenje u slavu Boga 
zil - kastanjete 
zoj - osa 
zucnuti - progovoriti, pisnuti 
zurna - vrsta svirale 

